
Dacă ai iubi cu adevărat pe Hristos, viaţa ta ar fi alta. Ai fi om cu adevărat, ai 
răspândi în jurul tău lumină și pace. Ai face din învăţătura lui Hristos o învăţătură vie, ai 
trăl-o şi ai fi fericit încă de aici, de pe pământ, înțelegând că nu ai nici un motiv să te 
tulburi, că necazul, nenorocirea, ca şi bucuria ta pe pământ, sunt la fel de trecătoare. Că 
viaţa ta, aşa cum e, are un rost dat de Dumnezeu şi că, împlinind învăţătura Lui, vei 


ajunge să dobândeşti viaţa veşnică. 

Fiţi desăvârşiţi precum Tatăl vostru, Cel ceresc, este! (Matei 5, 48) 


Fiţi înţelegători faţă de neputința omenească! (Arsenie Boca) 


Cu această ocazie, cer, respectuos, ca toţi care contribuie la scrierea, editarea, 
corectarea, îngrijirea şi publicarea unei lucrări creştin-ortodoxe, să îşi vină în sine şi, cu 
respect față de lucrare, cu respect faţă de cei cărora este destinată lucrarea, şi cu respect 
faţă de ei înşişi, dar mai ales cu respect faţă de Dumnezeu, să nu comită greşeli. Această 
tehnică, de reducere a greşelilor, se poate regăsi cel mai adesea în manualele de 
management, şi anume: când vrei să obţii un produs/serviciu cu succes pe piaţă, te pui în 


locul consumatorului: te simți ca el, gândeşti ca el, reacționezi ca el. 


Dar orice lucru şi activitate, descrisă sau predată, capătă valoare doar cu 


rugăciune, făcând parte din Biserica Ortodoxă şi trăirea în lisus Hristos Dumnezeu. 


Cum, oare, se simt cei care citesc o lucrare creştin-ortodoxă în care trimiterile 
la textul scripturistic sunt scrise cu prescurtări de genul acesta: Mat., In., Filip., Rom., 
Fapte., să nu mai vorbesc de trimiteri „greşite”, care induc în eroare şi produc confuzie 


cititorului, gen: loan 2, 27, adică Evanghelia după loan, capitolul 2, versetul 27. 


În exemplul din urmă, problema constă că, mergând la textul scripturistic, nu 
există versetul 27 în capitolul 2 în Evanghelia după Ioan, ci capitolul 2 are ca ultim verset 
numărul 25. Pe de altă parte, cu totul altfel este dacă ne uităm la Întâia epistolă 
sobornicească a lui loan, care se notează cu 1 Ioan, iar acolo, într-adevăr găsim versetul 
27 în capitolul 2, care se şi potrivește în contextul lucrării de la care se face trimiterea. În 


concluzie, scrierea corectă ar fi fost 1 loan 2, 27. 





Revenind la primul exemplu de mai sus, pentru un cititor nou, neinițiat, o 


asemenea prescurtare a trimiterilor, îl va descuraja şi îi va irosi timpul. 


După o scriere, este bine venită o corectare concretă şi serioasă. Câştigaţi-vă 

binecuvântări şi nu osânde. Faceţi lucru desăvârșit, exact cum proceda Sfântul Luca al 
Crimeii, de la începutul lucrului, până la finalul său teoretic, pentru că finalul este un 


continuu veşnic prin efectele și influențările pe care le va avea asupra a toți şi a toate. Lui 


Dumnezeu slavă pentru toate! 

Inchinare 


Aveai şi trup...? 
Au crescut amintirile peste tine ca o pădure bătrână 
în care moșii şi strămoşii îşi ascundeau, în bordeie adânci, 
icoanele, de teamă să nu le profaneze păgânu!... 


O, ce tăcut, ce adânc ți-era sufletul!... 


Doar prin lumina lacrimilor 


ochii tăi trădau tulburarea afundului... 
Câteodată, faţa ta de lumină pală se crispa 
dând în vileag vedenii de taină 


din apele duhului tău... 


ȘI, ca în faţa unui arhanghel, sufletul meu cădea la pământ, 


cerând îndurare... 


(Virgil Maxim) 

Prolog 


Dacă „martiriul este roada vederii lui Dumnezeu”, aşa cum ne spune Părintele 
Sofronie Saharov, atunci putem zice, pe bună dreptate, că România secolului 20 L-a văzut 
pe Dumnezeu faţă către față. Nu prin aceia care, fățărnicind dragostea de ţară, făcutu-s-au 
„aramă sunătoare” şi „chimval răsunător”, ci prin acei - puţini - care şi-au pecetluit 
credinţa lor cu viaţa, „au suferit batjocură și bici, ba chiar lanţuri şi închisoare, au fost 
puși la cazne, au fost tăiați cu fierăstrăul, au pnibegit în munţi şi în crăpăturile pământului” 


(Evrei 11, 36-38). 


Crucificaţi atunci pentru un crez ce nu convenea regimului totalitar și ateu, și 





astăzi pentru o demnitate de neam ce nu convine unui sistem globalist şi idolatru, noii 
martiri români nu pot fi totuși opriți să învieze. Pietrele de pe mormintele lor se dau în 


lături şi ostașii plătiți să mintă sunt vădiţi. 


De pe manuscrise ascunse, cu risul morții, din mărturisiri însângerate de rănile 
încă vii pe trup, din străfunduri de arhive ale funcționarilor iadului, ies la lumină chipuri 


de icoană, nume și vieți de oameni aşezate sub semnul de lumină al sfinţenie. 
Intre ei, preotul martir Constantin Sârbu. 


Viaţa lui, cumpănită între suferință şi har, a fost o jertfă neîncetată pentru 
Dumnezeu şi oameni. Copil orfan, crescut de o bunică săracă, student strălucit dar 
sărman, dormind pe băncile Gării de Nord, preot vrednic la Huși și ctitor al uneia dintre 
cele mai mari biserici din București, misionar şi duhovnic aplecat spre suferințele 
omenești, Părintele Sârbu este arestat în 1954 şi condamnat la 8 ani de închisoare pentru 
„uneltire contra ordinii sociale”. Întemniţat la Jilava, Aiud, Gherla, primeşte după 


eliberare încă 2 ani de domiciliu obligatoriu în Bărăgan. 

Revenit în București, bătrân, bolnav și fără nici un mijloc de existenţă, solicită 
> > > > 5 
Patriarhului, cu smerenie, „cea mai săracă parohie din Bucureşti”. Primeşte Biserica 


Sapienţei, aflată atunci în stare de ruină. 


Blândețea, dăruirea şi mai ales puterea rugăciunii sale atrag, în scurtă vreme, 
la Sapienței o mulțime de oameni de toate vârstele şi stările. Astfel, cu dragoste şi răbdare, 
Părintele crește mulțime de fii duhovniceşti, făcându-se tuturor toate, până ce Hristos ia 


chip într-înşii. 


Alături de ei duce, cu pricepere şi dăruire, truda refacerii lăcașului de 
închinăciune, făcând din muncă o şcoală a jertfei şi a dragostei de Dumnezeu şi de 
aproapele, ca „toţi să fie una”, precum voieşte Hristos. Zidurile dinafară s-au ridicat pe 
temelia de stâncă a lucrării duhovniceşti dinăuntru. ȘI, venind vânturile şi valurile, ziduri 


şi oameni nu s-au clătinat, căci piatră în capul unghiului a stat Insuși Hristos. 


Dar lumina de la Biserica Sapienţei trebuia stinsă. Securitatea i-a cerut 
Părintelui, cu „mărinimie”, să-şi aleagă singur sfârşitul. O operație făcută de un medic 


bine „instruit” i-a adus mutarea din moarte la viață, în ziua de 23 octombrie 1975. 
Aşa s-a urzit, din lacrimă şi har, viaţa preotului martir Constantin Sârbu. 


După adormirea Părintelui, câțiva dintre ucenicii săi au așternut pe hârtie, din 
prea-plinul inimii lor, frânturi de amintiri, fărâme de lumină şi har trăite în preajma 
povăţuitorului lor. Gesturi, cuvinte, întâmplări, mărturisiri de taină ale Părintelui sunt 


surprinse cu sensibilitate şi profunzime sufletească de fiii săi duhovnicești. 


Le-am adunat - fragmentar - în volumul de față, completându-le cu un 
Memoriu-Spovedanie al Părintelui Sârbu, aflat în dosarul său din Arhivele CNSAS şi cu 
câteva cuvinte de folos şi tâlcuiri duhovniceşti din predicile sale. Toate pun înaintea 
cititorului icoana unui om al lui Dumnezeu, vas ales al harului, chip de smerenie, dragoste 


şi nemăsurată milostivire pentru cei în nevoi. 

Dacă statura duhovnicească a unui om se măsoară după felul în care își 
primește sfârșitul - „Aduceţi-vă aminte de mai-marii voştri, priviţi cu luare-aminte cum și- 
au încheiat viaţa şi urmaţi-le credința” (Evrei 13, 7) - atunci nimic nu poate fi mai grăitor 
pentru măsura duhovniciei preotului martir Constantin Sârbu decât însăşi rugăciunea sa 


din urmă către Domnul: 


„Doamne, dacă este ceasul supremei hotărâri, iată, eu sunt gata! Strigă-mă și 
cheamă-mă! Sunt gata chiar acum! Socotelile mele sunt făcute: nu mai doresc nimic şi nu 
regret nimic! N-am nici o părticică din inima mea legată de nimic pe pământ. Bagajul îmi 
este făcut. Am aşa de puţin de luat cu mine! Tot ce am avut mai de preţ mi-am trimis 
înainte, iar ce am avut mai greu am aruncat în urmă. Nu doresc decât să nu mă despart 


niciodată de Tine, Iisuse, dulcele meu Mântuitor și marele meu Dumnezeu. Amin”. 


Mănăstirea Diaconeşti, 5 noiembrie, 


la prăznuirea Sfinților Mucenici Galaction şi Epistimia 

AM SCRIS CU MÂNA MEA 


- spovedania Părintelui Constantin Sârbu - 


Căci din multă supărare şi cu inima strânsă de durere v-am scris cu multe lacrimi... 
N-am nedreptăţit pe nimeni, n-am vătămat pe nimeni, n-am înşelat pe nimeni. 
Trupul nostru n-a avut nici o odihnă, necăjiţi fiind în tot felul: 
din afară lupte, dinăuntru temeri. 

În osteneli mai mult, în închisori mai mult, în bătăi peste măsură, la moarte adeseori. 
În osteneală şi în trudă, în privegheri adeseori, în foame şi în sete, 
în posturi de multe ori, în frig şi în lipsă de haine. 


Dar Dumnezeu, Cel ce mângâie pe cei smeriţi, ne-a mângâiat pe noi... 


(2 Corinteni cap 2 cu 4; cap 7 cu 2, 5, 6; cap 11 cu 23,27) 


În arhivele fostei Securităţi, în dosarul de urmărire al preotului Constantin 
Sârbu - inventariat la cota 1258316, vol. II - la filele 40-49, se află un Memoriu scris de 
mână de Părintele Sârbu, în septembrie 1962, la Viişoara - domiciliul său forțat din 
Bărăgan - şi adresat Patriarhului Iustinian. Interceptat „la timp”, documentul nu a mai 


ajuns la destinaţie, ci a intrat în „fondul operativ” al Securităţii. 

Memoriu - Spovedanie 


a fostului preot-paroh şi ostenitor cu zidirea bisericii „Parcul Călăraşi” - Vergu din 
București, 


Constantin Gh. Sîrbu, 


adresat Înalt Prea Fericitului Părinte Patriarh al Ungro-Vlahiei - Bucureşti. 


Înalt Prea Fericite Părinte Patriarh, 


Subsemnatul Sîrbu Gh. Constantin, fost preot paroh şi ostenitor cu zidirea 
bisericii „Parcul Călărași” - Vergu din Bucureşti, născut în anul 1905, ianuarie 10, în 
comuna Cavatineşti, Raionul Bujor, Reg. Galaţi, fost condamnat pentru „favorizare” la 8 
ani închisoare corecțională, pe care i-am ispășit la data de 8 ianuarie 1962, actualmente în 
D.O. (domiciliu obligatoriu), pentru 2 ani, în comuna Viişoara, Raionul Slobozia, Reg. 
Bucureşti; cu adâncă smerenie Vă aduc la cunoștință Înalt Prea Fericirii Voastre, cele ce 


urmează: 


Cine sunt: 

COPILĂRIA 


Sunt fiu de muncitor cu palmele, fără pământ. Nu-mi cunosc mama, care a 
murit când aveam vârsta de 1 an. La vestea morţii sale, în spital, tata s-a prăbușit la 
pământ, a avut un şoc nervos şi de atunci şi-a pierdut, în parte, mintea. Eu am fost luat de 


către părinții săi, tot muncitori cu palmele, să mă crească. 


Când am împlinit vârsta de 3 ani, ne-am mutat cu toții în Galaţi, în cartierul 
muncitoresc din strada Lozoveni 89. De aici începe calvarul. Bunicii mei, care mă 
creşteau, neavând alt mijloc de existență decât braţele, munceau în dijmă pe la chiaburi 
(înstăriți) şi primeau a patra parte din produs. Când am putut ţine şi eu sapa în mână, mă 
luau şi pe mine la câmp, să-i ajut. Mâncarea noastră: mămăligă cu borş cu ştir. Aceasta 


nu-i literatură, ci realitate cruntă. 


Tata muncea şi el cu palmele pe la cei avuţi. Dar nefiind în stare să se 
tocmească şi nici să-şi ceară dreptul său din muncă, era exploatat de toţi, muncind numai 
pentru mâncare, în zilele fără lucru recurgând la borşul cu știr sau la mâncarea de cartofi a 


părinților săi bătrâni şi săraci, pentru care pricină în casă aveau loc scandaluri necontenite. 
Aceasta este atmosfera în care am crescut. 


După ce am isprăvit Școala primară nr. 7 din Galaţi ca premiant I, bunicii, 
bătrâni de acum, s-au mutat la fiul lor din comuna Smârdan, aproape de Galaţi, luându-mă 
şi pe mine cu dânşii. Intre timp bătrânul moare, iar bunica şi cu mine suntem alungați de 


noră într-o noapte şi ne găsim sălaş într-o cameră părăsită din curtea bisericii satului. 


Aici, bunica muncește torcând cu furca, iar eu slugăresc fără simbrie pe la 


unul şi pe la altul. Aşa am slugărit 4 ani, până la vârsta de 15 ani neîmpliniți. 


Bunica mea, femeie simplă, fără ştiinţă de carte - fiindu-i milă de mine, care 

în fond nu eram decât un golan - şi-a vândut singurul ei bun, o juncă (vacă tânără) ce 
trebuia să-i hrănească bătrânețile, m-a dat la meditaţie în Galaţi - pierdusem 4 ani - și mi-a 
poruncit să dau examen la Seminarul din Galaţi, spunându-mi: „Dacă vei reuși și vei 
învăţa bine, poate vei intra în inima profesorilor, care te vor ajuta să isprăveşti şcoala şi te 
vei face preot. Să te faci preot, căci preotul nu moare niciodată de foame!”. Era 
testamentul unei bătrâne, care o viață întreagă luptase cu lipsurile şi cu foamea, pentru 


nepotul ei. 
Aceasta nu-i figură de stil, ci viaţă stropită cu sânge. 


Am dat examen la Seminar în anul 1919, prima serie după primul război 
mondial şi am reuşit bursier, al treilea între 500 de candidaţi. Profesorii din vremea aceea, 
cu toate că în fiecare an eu eram premiantul al doilea, chiar dacă vor fi avut ei inimă - cum 
spunea bunica - nu m-au putut ajuta cu nimic, din care pricină eram deseori dat afară în 
cursul anilor pentru neplata taxelor, trebuind să muncesc în fabrica de cherestea ca să 
câştig bani pentru taxe - ca să pot învăţa - și să meditez băieți de preoţi sau de perceptori 


pentru o carte, o peniță sau un creion. 


Aşa am învăţat eu Seminarul. Cursul superior l-am făcut în 2 ani - câte 2 clase 
pe an - nu pentru că mi-a plăcut învăţătura, căci nimeni nu învaţă de plăcere flămând şi 
gol, ci ca să scap odată de mizerie şi de suferință. Ultima clasă, a 8-a, am dat-o la Centrul 
Seminarial din Roman, călătorind pe tampoanele de la coada trenului, pentru că nu aveam 


bani. 


Intre timp munceam cu braţele ca să-i dau pâine tatălui meu, căci bunica, cu 


torsul ei din furcă, nu-i mai putea da nici borşul cu ştir de altădată. 


Se pot înţelege oare lucrurile acestea? Sunt oameni care să le poată intui și 


înţelege? 

Tinereţea, viaţa studenţească 


Dar în mine, cu toată viaţa aspră pe care o duceam, s-a născut dorința de a 
învăţa carte mai multă, aşa încât copiii mei să nu mai sufere viaţa crâncenă pe care am 


suferit-o eu. De aceea m-am hotărât să-mi iau o Licenţă. 


În toamna anului 1925 m-am înscris la Facultatea de Teologie din Bucureşti şi 
la Conservatorul de muzică. Până să pot ocupa un post de cântăreţ bisericesc - aproape 2 
ani de aşteptare - am dormit pe jos într-o mansardă din Piaţa Amzei, iar după ce gazda nu 
m-a mai primit, fiindcă nu puteam plăti, am dormit în Gara de Nord, în sala de aşteptare şi 
clandestin în Căminul studenţilor - după ora 11 noaptea, când se culca administratorul - în 
locul băieților de bani gata, care plecau noaptea la cabarete sau varieteuri; ori împărțeam 
patul cu vreun coleg mai milostiv. De mâncat, mâncam la Cantina Gutenberg, după ora 


14:30, resturile care rămâneau de la cei care luau masa cu cartelă. 


Mai târziu, în 1927, am intrat la Ateneul I.T.B. ca maistru de muzică și în 
chipul acesta i-am cunoscut pe muncitori, i-am îndrăgit şi mi-am pus în gând să ajung 
preot şi să-i ajut pe linia mea, bisericească. Şi, în privinţa aceasta, Bunul Dumnezeu mi-a 
ajutat, căci la vremea cuvenită am ajuns preot în cartierul muncitoresc din Bariera 


Vergului. 


În vremea studenţiei m-am fixat vreme de 4 ani în planul de misiune al 
Bisericii Zlătari, în mod gratuit și administrativ și colaborator al celor două reviste: 
„Ortodoxia” şi „Fântâna darurilor”. Rod al muncu mele de atunci, în afară de predicile 
care au zburat şi de articolele care nu se mai citesc, este corul, care de peste 30 de ani 
cântă la acea biserică, înjghebat într-o vreme când acțiunea aceasta, din pricina noutăţii, 


era privită cu neîncredere. 

Lupta pentru câştigarea unei parohii şi a unei soţii 


Când mi-am terminat studiile, în 1929, am început lupta pentru câștigarea 
unei parohii şi a unei soţii, căci la mine a fost luptă acerbă pentru amândouă. Vreme de 
aproape 5 ani de la terminarea facultăţii nu a fost cu putinţă să obțin o parohie în cuprinsul 
Arhiepiscopiei Bucureştilor, pentru că nu aveam nici o protecţie politică. Cu chiu cu vai 
am obţinut un post de preot la Catedrala Episcopală din Huși, prin Episcopul Nifon, care 


mă cunoştea. 


Dacă nu am avut şansă în obținerea unei parohii, am avut, în schimb, șansă în 
câştigarea inimii unei fiinţe superioare, licențiată în Litere şi Filozofie şi scriitoare, pe 
nume Maria K. Constantinescu - sora profesorului universitar D.G.K. Constantinescu - 
care, având un suflet nobil şi apreciind eforturile şi suferinţele mele, a acceptat să-mi 


devină soție. 


Nenorocirea a fost că ea făcea parte dintr-o categorie socială suprapusă, frații 
săi fiind consilieri de Stat, profesori universitari, doctori, avocaţi, etc., iar eu... proletar 
(proletar = om de jos, sărac)! Opoziția familiei, care a durat 4 ani, a fost dârză şi 
intransigentă. Această opoziție s-a soldat cu înfrângerea ei, dar cu preţul jertfei sănătății 
viitoarei mele soții. Căci până când nu s-a îmbolnăvit sora lor atât de grav de ficat încât se 
credea că moare, nu am fost acceptat în familia lor. Așa am ajuns să câştig o soție 


minunată, dar bolnavă şi o biserică la o depărtare de aproape 500 km de Bucureşti. 

Activitatea preoțească la Huşi: organizarea Şcolii de cântăreţi bisericeşti, 
zidirea azilului de bătrâni 


Numit preot la Catedrala episcopală din Huși, la 1 septembrie 1934, am 
izbutit repede, prin munca şi priceperea mea, să câştig inima episcopului meu, care m-a 


numit chiar în acel an director şi profesor al Şcolii de cântăreți. 


Cele 4 clase de elevi funcționau în 2 chilii istorice, la Episcopie, sub ale căror 
duşumele putrede zburdau şi chiţăiau șobolanii. Imediat am închiriat o casă mare cu etaj - 
casa Vaşuta - şi am organizat şcoala după modelul seminarial: cu bibliotecă, farmacie, 
repetitor, etc., obţinând de la forurile în drept, după mari stăruințe, ajutorul necesar. În 
anul următor am organizat, în 2 săli aparte, un internat cu cantină unde elevii, copii de 
țărani săraci, care trăiseră până atunci în promiscuitate (condiții de mizerie și imoralitate 
a unui grup de persoane) pe la gazde, puteau să doarmă şi să ia masa pe un preţ derizoriu. 
Fondurile şcolii, 45.000 lei, adunaţi în 50 de ani de existenţă, le-am sporit în timp de 4 
ani, cât am stat acolo, la 750.000 lei! În plus, am obținut de la Stat materialul lemnos 
pentru construcția şcolii şi am efectuat cărămida necesară pe teren. Fiind transferat însă în 
Bucureşti, urmașul meu la Direcţia şcolii n-a mai fost de părere să se construiască o școală 
ci, cu o parte din bani, a cumpărat o casă oarecare, aşa că în ceea ce priveşte zidirea cestei 


şcoli, s-a ales, vorba lui Şincai, „mere-pere”. 

Zidirea azilului de bătrâni 


Un poet italian spune: „M-ai învăţat, mamă, să merg la biserică, dar drumul la 
biserică trece printre cerşetori şi infirmi”. Aceasta era situația, în sărbători, şi la Catedrala 
episcopală din Huşi. Evreii aveau în oraş 2 azile, catolicii aveau orfelinat condus de 
călugăriţe, iar bieţii români, în cele 3 judeţe ale Eparhiei Huşilor, nu aveau nici un azil. De 
aceea, paralel cu grija pentru ridicarea Şcolii de cântăreți, a încolțit în mine, chiar din 
primele zile, dorința de a zidi în Huşi un azil de bătrâni. Când am înfățișat ideea mea 
episcopului, cerându-i blagoslovenie pentru zidirea azilului, Prea Sfinţia Sa a declarat: „Îţi 
dau blagoslovenie, dar nu vei putea face nimic, pentru că moldovenii sunt tembeli!”. Dar 


adevărul era că nu moldovenii erau tembeli, ci conducătorii de atunci. 


Am creat un comitet de construcție - mai trăiesc şi azi pensionarii Jean David 
şi Ticuleanu din Huşi, membri în acel comitet - şi, prin luptă dusă cu Primăria, am obținut, 
cu multă greutate, un teren de 9 hectare pe dealul Coţoiul, chiar în marginea Huşilor. Am 
început colectarea de fonduri de la particulari şi instituții şi am popularizat ideea zidirii 
azilului prin serbări culturale câmpeneşti, cu concursul elevilor şcolii de cântăreţi, chiar pe 
terenul de construcție, unde odinioară fusese un schit. Am adunat materiale şi am fabricat 
cărămida pe loc, iar după 2 ani, în 1936, puneam temelia singur, de față fiind numai 
muncitorii şi un diacon coleg, viitorul consilier al Înalt Prea Fericirii Voastre, Preot P.F. 
Alexandru, pe care, dacă faceţi bunătate să-l întrebaţi, Vă poate confirma adevărul 
spuselor mele. Peste 2 ani, în 1938, cele 22 de camere, 4/4 metri, plus hol şi dependințe, 
erau gata. Când l-a vizitat episcopul, însoțit de DI. Profesor Boroianu, a declarat: „Speram 
să găsesc un azil format din 2-3 camere și găsesc un palat!”. Moldovenii nu erau tembeli, 


ci buba era în altă parte! 


Activitatea aceasta mi-a adus, fără să mă gândesc, slujba de Protoiereu al 

judeţului Fălciu, la vârsta de 30 de ani şi dorinţa Prea Sfințitului Episcop de a deveni 
consilierul său, demnități care însă nu mi-au plăcut. Pe mine mă atrăgea sufletul cinstit şi 
cald al oamenilor simpli, din mijlocul cărora mă ridicasem şi pe care voiam să-i ajut, să-i 


alin şi să-i încurajez, pe linia Bisericii bineînţeles, căci altă linie nu cunoaștem. 


Preot în Bucureşti, fără biserică, fără casă parohială și fără salariu 2 ani 


E] 


Dar pentru că făceam parte dintr-o categorie socială nenorocită, fără protecție 
politică (se ştie că pe vremea aceea nu se putea obține nici măcar un post de uşier sau de 
dascăl fără o protecție), cu toată vrednicia de care dădusem dovadă - căci episcopul meu 
declarase că „preotul Sârbu este pentru Huşi o pierdere, iar pentru Bucureşti un câștig” - 
totuşi nu am putut obține ca ceilalți, o parohie după lege. Am obţinut doar parohia „Parcul 
Călăraşi” - Vergu, nou înființată în octombrie 1938, fără biserică, fără casă parohială, fără 


teren și fără salariu timp de 2 ani. 

Organizarea Capelei în pivniţa Spitalului „Sfânta Elena” 


Cartierul Vergului, în anul 1938, data când am fost numit paroh acolo, nu era 
ca acum, cu blocuri, cu străzi pavate şi cu instituţii de cultură. Ci bieţii oameni, muncitori 
modești și cu copii mulți, hălăduiau parte din ei în nişte chichineţe înfricoşătoare, cu 


pământ pe jos şi cu străzi desfundate. 


Nu exista în cartier nici o instituţie de cultură. Singura casă mai arătoasă, în 
afară de Spital, care purta şi firmă, „Ateneul cultural”, situată în Șoseaua Mihai Bravu colţ 
cu Bulevardul Muncii, era folosită în realitate ca Şcoală de dans, iar în celălalte încăperi: 


Banca! Lucruri mai practice şi mai bănoase! 


Singurul om care se mai străduia în vremea aceea să facă şi operă culturală 
era doctorul Victor Gomoiu, Directorul general al spitalului „Sfânta Elena” din cartier. În 
sala mare a spitalului, domnia sa organiza conferinţe cu diapozitive, dar metoda adoptată 
pentru disciplinarea sălii - bătaia - nu era cea mai indicată. Dovadă că participanții din 


cartier spărgeau geamurile, iar ședințele au trebuit să fie suspendate. 


Eu am ştiut că în sufletul omului este o scânteie bună și am căutat s-o aprind 
pe aceea. Astfel, în subsolul-pivniţă al spitalului, neizolat, cu cele 6 ferestruici mici din 
bulevardul Muncii, ale căror geamuri erau veşnic sparte de vârfurile ghetelor localnicilor, 
am desenat pe fiecare ferestruică câte o cruce albă. Am evacuat personal, dimpreună cu 2 
bătrâni, moş Ganciu şi Rădulescu, cele 2 vagoane de nisip depozitate acolo şi mi-am adus 
masa din casă, icoana și candela mea. 

Am făcut prima slujbă de Crăciunul lui 1938, însoţită de predică. Lume foarte 
puţină: 7-8 persoane. Ce să vezi și ce să asculți într-o pivniță sărăcăcioasă, cu miros acru 
de mucegai, din ai cărei pereți jilavi curgeau apele?! Iar veşminte, nişte zdrenţe scoase din 


inventar de la Biserica Silvestru, deşi biserica avea zeci de veşminte de cinste. Dar cine se 

gândea pe vremea aceea să dea o mână de ajutor unui preot în nevoie?! (...) 


Şi totuşi, atâta sete era pe atunci de un cuvânt bun, care să meargă la inimă, 
încât vrednici muncitori ai cartierului Vergu şi din împrejurimi au umplut în scurt timp 
subsolul, ascultând cuvântul şi pe la ferestrele din stradă, încât a fost nevoie să deschidem 
şi un culoar de alături, cu toată propaganda dușmănoasă pe care colegii vecini o făceau 
printre credincioși, spunându-le că aceea nu-i biserică, ci pivniţă, că acolo sunt WC-uri, că 
deasupra este o şcoală de copii mici, etc. Dar poporul nu-i asculta. Este oare poporul mai 
bun şi mai înțelept decât preotul? Nu ştiu. De ce m-au duşmănit preoţii frați, că doar nu 
le-am făcut nici un rău şi nu i-am deranjat pe nici unul la biserica lui? Nici asta nu pot să 
pricep nici până astăzi. 

Paralel cu acţiunea aceasta, am întreprins, cred, ceva mai pozitiv: ajutorarea 
familiilor nevoiaşe în tot cursul anului; iar la Paşti și la Crăciun, 200 de familii primeau 
câte o pungă de 10 kg alimente: slănină, făină, săpun, etc., iar iarna şi lemne, cei mai 
lipsiți. Doctorul Iancu Dinu şi doctorita Maria Ursulescu dădeau consultații gratuite 
bolnavilor, iar bisericuța le dădea gratuit medicamente. Un serviciu de colportaj difuza 
carte bună, pe care o recomandam de la altar la sfârşitul fiecărei slujbe. O bibliotecă de 
cărți alese împrumuta cărți tot în biserică. Necazurile pe care le-am avut în vremea aceasta 
- care au culminat într-o anchetă mixtă a Sfintei Patriarhii şi a Ministerului de Culte, 
acuzându-mă de utilizarea unor metode sectante - nu le mai înşir. Bineînţeles că am fost 


găsit nevinovat, iar cei ce le-au urzit în întuneric, au rămas de ruşine. 


Miile de ajutoare date se mai păstrează poate, în parte, în dosarele Bisericii 


Vergu. 


Eu am observat că oamenii fură şi ucid fiindcă sunt, între altele, lipsiți. De 
aceea, paralel cu activitatea predicatorială, am organizat acțiunea samarineană, ajutând pe 
cei în nevoie, alinând şi încurajând pe cei întristați şi plasând în servicii pe şomeri. Ce-i 


drept, nici unul din cei recomandați de mine în servicii nu m-a făcut de ruşine. Rezultatul: 

furturile şi crimele s-au împuţinat, iar - după mărturia doctorului Gomoiu - „cei ce 
altădată spărgeau geamurile spitalului, acum se închină spre bisericuţa de acolo, când trec 


pe lângă spital”. 


Şapte ani am activat în această bisericuţă-pivniță! 


Zidirea Bisericii Vergu. Lupta pentru dobândirea terenului 


Din primul moment al sosirii mele în cartier, am pus ochii pe terenul unde se 
află astăzi zidită biserica. Nu ştiam câte forţe ale întunericului aveau să se dezlănțuiască 


împotriva mea pentru palma de pământ necesară construcţiei. 


Am inițiat formele de expropriere a terenului, dar am întâmpinat rezistenţa 
dârză a bogătaşilor proprietari Al. Zisso şi Ganciu Stoian, coalizați cu Casa Regală, al 
cărei exponent era doctorul Victor Gomoiu, director general al Așezămintelor Regale 
„Sfânta Elena”. Bogătașii vroiau să construiască pe terenul acela blocuri şi magazine 
producătoare de venit personal, iar Casa Regală voia ca așezămintele să aibă o biserică - 
aşa cum avea Spitalul Brâncovenesc - dar fără să facă ea vreo jertfă, ci numai să 
beneficieze şi să se împăuneze cu jertfa şi munca altora. Cel de-al treilea factor eram eu, 
preotul, care voiam ca peste capul bogătașilor şi al Casei Regale, să zidesc o biserică 


independentă, pentru popor. Din lupta acestor 3 factori, a reușit preotul Constantin Sârbu, 

care lupta pentru cauza dreaptă a cartierului. Dar cu ce sacrificii! Vreme de (aproape) 5 
ani, din ianuarie 1938 până în ianuarie 1943, când am obţinut împroprietărirea, câte 
cheltuieli personale, câte procese, câte umilinţe am îndurat din partea bogătaşilor care 
mituiau Primăria şi a Casei Regale care intervenea ca pentru zidirea bisericii să se 


folosească terenul din spatele spitalului! 


Am făcut 50 de Memorii, pe care le scriam noaptea la maşină, iar ziua le 
înaintam forurilor superioare, cerând să ni se facă dreptate şi să se exproprieze terenul în 
favoare bisericii. Dar zadarnic! După atâția ani de așteptare şi sacrificii, după ce 
izbutisem, cu toată rezistenţa celor mari, ca formele să fie trecute prin cele 3 instanțe 
judecătorești, când tocmai aşteptam împroprietărirea, primim din partea Preşedinţiei 
Consiliului de Miniştri următorul răspuns: „Se anulează exproprierea făcută în favoarea 


bisericii. Biserica se va construi pe terenul dat de spital”. 


Atunci, în deznădejdea mea, m-am hotărât să nu dau genelor mele dormitare 
până când nu voi rezolva această problemă a terenului pentru construcţia bisericii. Făcând 
al 51-lea Memoriu şi folosind o împrejurare prielnică, prin peripeții şi drame pe care nu-i 
locul să le înșir aici, am obţinut rezolvarea terenului pentru construcţia bisericii prin Înalt 
arbitraj, compus din Patriarhul vremu - Nicodim -, ministrul de interne, primarul general 


al Capitalei, subsemnatul și epitropu bisericii. 


Rezultatul a fost că am câştigat bătălia, obținând la 1 ianuarie 1943 punerea în 
posesie a terenului pe care avea să se zidească Biserica Vergu, în urma unei aprige și 


îndârjite lupte. 

Zidirea Bisericii „Parcul Călăraşi” - Vergu, a sălii de conferinţe, 
clopotniţei şi casei parohiale 


La 28 iulie 1943 puneam piatra de temelie a bisericii, cu mare alai și cu mare 
bucurie. Biserica era prevăzută cu o sală de conferințe la subsol, modernă, în care 
încăpeau, ca şi în biserică, peste două mii de persoane. Acest model de biserică, pe care 
nu-l văzusem nicăieri şi la care s-a opus, la început, şi arhitectul albanez Sp. Nicolau, mi-a 
atras o sumă de epitete ca: nebun, descrierat, inconştient, etc. Acestea erau epitete date de 
cei neștiutori, care nu vedeau în biserică decât un locaş în care să se facă slujbe şi să se 
țină predici. Atât. Eu însă nu vedeam lucrurile așa şi nu le văd nici acum. Ci o biserică, 
pentru ca să fie necesară, trebuie să fie activă şi să satisfacă sufletul omului în toată 
plenitudinea sa. Biserica mea trebuia să fie o biserică misionară. Sala de jos trebuia să dea 
învăţătură sfântă tuturor, celor simpli şi celor învăţaţi, printr-un sistem de misionariat laic 
- în sensul Sfântului loan Gură de Aur - pe care nu-i nevoie să-l expun aici. Alături trebuia 
să funcționeze cantina pentru săraci, potrivit cuvintelor Mântuitorului: „Milă voiesc, iar 
nu jertfă”. Apoi orfelinatul, cinematograful religios cu seară de teatru religios, etc. Erau 


visuri care nu s-au împlinit şi nu se vor împlini pentru mine niciodată. 


Între timp, adunasem circa 1 milion de lei, vreo 150.000 de cărămizi, nisip, 
pietriş, ciment, var, etc. Lucrarea acestei biserici misionare mergea foarte bine, dar 
bombardamentele americane din aprilie 1944 au pus capăt lucrărilor, pe care le-am reluat 
de abia în 1946. La Crăciunul anului 1946 sfinţeam, cu ajutorul lui Dumnezeu, capela a 
doua, tot în subsol. Dar de data aceasta un subsol minunat, larg, luminos, ospitalier, 
subsolul „bisericii noastre”. lar puţin mai târziu am pus temelia clopotniţei şi a casei 


parohiale. 

Activitatea din subsolul bisericii mari 


In subsolul acestei biserici au început să curgă mii de oameni, cei mai buni 


creştini din tot Bucureştiul. Aceasta mi-a dat puteri şi un elan fără margini. 


Şi pentru că anul 1947 era anul foametei, care bântuia în Moldova, am făcut 
atunci niște apeluri înflăcărate, care au avut un puternic răsunet în inimile credincioşilor 
ce au donat bani, alimente şi îmbrăcăminte, atât de generos încât am realizat cea mai 
frumoasă colectă pentru înfometați Moldovei. Datorită acestui fapt am fost numit 
reprezentant în distribuirea a 2 vagoane cu alimente şi îmbrăcăminte pentru înfometaţii 
din Dancu și Cârlig de lângă Iași. Cu prilejul acela, Mitropolia Moldovei îmi trimitea o 
frumoasă adresă de mulţumire, iar Patriarhia îmi oferea crucea de iconom stavrofor. Este 
important să se rețină faptul că rangul de iconom stavrofor l-am obținut nu pentru 
construcția bisericii şi a celorlalte așezăminte, ci pentru colecta pentru înfometaţii 
Moldovei. lar pentru construcția bisericii şi a celorlalte lucrări am primit altceva: lacrimi, 


umilinţe, spini... 
Aşa trebuie să fie...? Poate. Dar eu nu le pot înţelege... 


Pe lângă slujbele și predicile obişnuite, am organizat un cor de 80 de persoane 
voluntare, care a dat 2 concerte și la radio. Corul era condus de 2 dirijori, tot voluntari: 
profesorul Victor Giuleanu și compozitorul Gheorghe Bazavan. Cu acest cor de voluntari 
şi cu concursul altor coruri din Bucureşti, conduse de profesorul Chirescu, profesorul 
Lungu, etc., am organizat în acest subsol 45 de concerte religioase - într-o vreme când nu 
era moda concertelor religioase, cum a fost mai târziu - în cadrul cărora au conferențiat 
cele mai distinse personalități din lumea bisericească şi laică. Scopul acestor concerte era, 
pe de-o parte de a populariza ideea necesității acestei zidiri, iar pe de altă parte de a 


câştiga aderenți şi mijloace pentru înfăptuirea acestei idei. Şi cred că planul a fost bun, 

pentru că s-a bucurat de un succes rareori întâlnit în biserică şi a dat rezultate eficiente. 


Dar aici este locul să fac o paranteză. Pe când mă aflam în plin avânt de 
realizare, abia după 4 luni de zile de la instalarea mea în acest subsol, dar după 9 ani de 
luptă şi suferinţă în timpul cărora Patriarhia nu a contribuit nici cu un singur leu, din 
„lipsă de fonduri”, pe când mă aflam cu biserica de deasupra încă descoperită, primesc 
drept ajutor - la o parohie de 416 familii, câte se găseau în vremea aceea - al doilea preot. 
Preotul acesta avea biserică tot în Bucureşti, dar colegul său paroh era foarte ocupat ca 
director al Atelierelor Patriarhiei, iar biserica nu era frecventată de credincioşi. Pentru că 
nici o biserică nu se umple de la sine, ci trebuie strădanie mare, suferință, entuziasm și 
consum lăuntric. Şi atunci a părăsit-o pe aceea, unde era nevoie să muncească şi a venit la 


mine, unde nu se simţea nici o nevoie. 


Cu aceasta se măreşte tragedia mea. Şi iată de ce. Eu rămăsesem văduv încă 
din ianuarie 1941. Trăisem cu soția doar 7 ani! Rămăsesem cu 2 fetiţe orfane de mamă: 
una avea 2 ani la moartea mamei sale şi alta 5 ani! Se cunoaşte teoretic drama preotului 
văduv, dar practic nu o cunoaşte decât numai cel ce a trecut prin focul acesta. Nu aveam 
nici un ajutor în casă, pentru a nu da prilej de vorbă lumii şi a se nărui astfel toată acţiunea 
bisericii. Încât toate treburile în casă le făceam eu, aşa cum puteam. Căutam să fiu vesel, 
ca să nu simtă copiii mei că nu au mamă, aşa cum am simțit eu la vremea mea, când am 
fost orfan!... Singurul meu loc de refugiu era altarul. Doar acolo mă puteam ruga, acolo 
puteam plânge, numai de acolo puteam lua putere. Dar acum mi se lua şi altarul! Şi a 


trebuit să accept situația, pentru că nu aveam pe nimeni care să mă sprijine. 


Dar asta mi-a adus poveri în plus. Pe lângă drama mea familială, pe lângă 
acţiunea pe care o duceam pentru strângerea fondurilor şi crearea unei atmosfere prielnice 
pentru ducerea la bun sfârşit a celor începute, se mai adăuga acum și grija şi eforturile pe 
care trebuia să le fac pentru ca colegul meu să fie mulţumit, ca nu cumva o eventuală 


nemulțumire a sa să şi-o reverse în popor şi să-mi strice întreg, prestigiul de care aveam 

nevoie pentru săvârşirea lucrării. Şi am reușit! Dar cu câtă suferinţă, cu cât zbucium, 


nimeni nu ştie, decât Cel de Sus şi cu mine! 


In aprilie 1948 zidirea bisericii era gata, fiind şi împodobită cu toate cele 
trebuincioase pentru sfințirea cea mare. Dar aici are loc o nouă suferinţă, pe care trebuie 


să v-o mărturisesc: 


Sfințirea bisericii a fost întotdeauna un eveniment important pentru popor. 
Cunoscând lucrul acesta, am pregătit sufletește poporul cu 2 luni înainte şi am adunat, cu 
concursul lui, tot ceea ce era necesar în vederea sfințirii; iar cu 2 săptămâni înainte de 
săvârşirea acestui act, am făcut, aşa cum se cuvine, raport către Înalt Prea Fericirea 
Voastră, pentru aprobarea acestei sfințiri. Nu ştiu însă de ce nu mi-aţi aprobat această 


sfințire mare, ci numai sfințirea mică! 


În toate acţiunile mele - şi cele mari şi cele mici - eu am fost un om cinstit şi 
de cuvânt. Și prin asta am câștigat poporul, în modestele lucrări pe care le-am săvârşit. 
Puteam să rămân de ruşine acum? Nu, pentru că nu era drept! Şi atunci, în durerea mea 
fără margini, am alergat la Stăpânul cel Mare, Acela care pururea m-a scos din toate 
necazurile şi prin Care am realizat toate biruinţele. Am îngenuncheat şi am strigat cu 
lacrimi să mă ajute şi să mă lumineze, căci nu-L am decât pe El în lumea aceasta. Şi am 
primit gândul de Sus să-l rog pe doctorul Gomoiu să intervină către Înalt Preafericirea 


Voastră ca să-mi aproba sfințirea. 


Şi, o, minune! Cel ce odinioară îmi fusese cel mai aprig duşman personal, 
datorită muncii mele, îmi devenise cel mai mare prieten (scena aceasta a schimbării sale 
vă voi descrie-o către sfârșit). Şi cu toate că avea de susţinut o conferinţă la Ateneu, totuşi 
a amânat conferinţa prin telefon şi a venit imediat, însoţit de 2 epitropi şi de mine. Înalt 
Prea Fericirea Voastră l-aţi primit pe domnia sa şi pe epitropi, dar pe mine nu aţi putut să 
mă primiţi. Distrus sufleteşte şi peste măsură de umilit şi îndurerat pentru că nu eram 


vrednic să văd fața Patriarhului meu, tot timpul cât a durat convorbirea cu dânşii am stat 

în aripa de vis-a-vis a Palatului şi am plâns cu lacrimi fierbinţi, pe care Stăpânul meu Cel 


Mare şi Bun poate că le-a înregistrat undeva! 


Bineînţeles că ați aprobat sfințirea mare, și astfel, de Floriile anului 1948, 
după 10 ani de slujire în subsoluri și pivnițe, avea loc această sfințire la care au luat parte 


circa 5 mii de suflete. 


Astfel se încheie un capitol mare şi frumos din istoria acestei biserici, zidită 
într-o vreme nestatornică - războiul - dar tocmai de aceea minunată, pentru verificarea 
credinţei. Biruiseră sărmana energie a preotului şi sacrificiile acestui popor blajin și bun, 


în faţa căruia mă aplec cu venerație. 


In 1950 se sfârşea tencuirea în praf de piatră a exteriorului bisericii, tencuială 


care stă şi astăzi neclintită. 


Între timp am convertit 50 de familii la dreapta credinţă, între care şi un preot 
franciscan, Gh. Frenţ, doctor la Roma şi scriitor, pe care l-am miruit în biserica de jos. 
Odată cu aceasta, am primit o delegație de 3 preoți franciscani, romano-catolici, care 
aduceau cu dânşii încă 7 preoţi, - în total zece - care doreau să se întoarcă în sânul 
Bisericii Ortodoxe. Înfăţişându-i aceste lucruri Înalt Prea Fericitului Patriarh Nicodim, mi- 
a declarat: „Avem noi destui preoți ortodocşi, că nu ştim ce să ne facem cu dânşii. Nu ne 


mai batem capul şi cu catolicii!”. Nu fac nici un comentariu... 


In 1951, ca un popas duhovnicesc şi pentru a vedea în ce măsură creștinii au 
înţeles sensul predicilor ţinute de mine atâția ani, am amenajat în subsol, cu titlu de 


experiență și cu aprobarea organelor de Stat, o cantină pentru bătrânii săraci. 


Cantina aceasta pe care am înființat-o mi-a adus de fapt nenorocirea. Una din 
cele 2 bucătărese voluntare, Bertha Hintermeyer, deşi nu mi-a spus, făcea parte dintr-o 
organizație al cărei șef, venind în 2 rânduri la biserică şi văzând atâta lume, mi-a făcut în 


caietul lui o poezie elogioasă, cu numele meu, pe care mi-a prezentat-o. Eu l-am sfătuit s- 

o distrugă, căci se nenorocește, deoarece cuprindea şi cuvinte injurioase la adresa lui 
Stalin, dar nu m-am priceput s-o distrug eu. Aceasta mi-a fost fatal. Prins şi găsindu-i-se la 


percheziţie poezia cu numele meu, s-a dedus că aş face şi eu parte din organizație. 


[Este vorba de Constantin Dărășteanu, fost membru al Partidului Naţional 
Ţărănesc, inițiatorul grupului de rezistență anticomunistă „Salvatorii Neamului”. După 
cum aflăm din interogatoriul luat Părintelui Sârbu de Securitate în 19 aprilie 1954, 
Dărăşteanu l-a vizitat în mai multe rânduri la parohie, cerându-i sprijinul în răspândirea de 
manifeste împotriva regimului, sprijin pe care Părintele a refuzat să 1-l acorde. Securitatea 
căuta însă cu orice preţ motive pentru arestarea Preotului Constantin Sârbu, a cărui lucrare 
misionar-creștină în capitală nu mai putea fi tolerată de regimul ateu. Ca urmare, prin 
sentința nr. 2168 a Tribunalului Militar Bucureşti, Părintele este condamnat pentru 
„uneltire contra ordinii sociale” şi „deținere şi necedare către R.P.R. a valutei”, alături de 
alți 23 de membri ai mișcării Sa/vatorii Neamului. Pe lângă colaborarea cu Dărăşteanu, în 
anchete 1 s-a imputat sprijinul primit la ridicarea bisericii din partea Mareșalului 
Antonescu (împușcat în Valea Piersicilor de comuniști), precum şi crima de a-i fi pomenit 
la parastase pe Mareşal şi pe Corneliu Codreanu, conducătorul Mişcării Legionare. (cf. 
„Martiri pentru Hristos, din România, în perioada regimului comunist”, editura Institutul 


Biblic, București 2007, paginile 652-653)] 


Am fost cercetat şi condamnat 8 ani corecțional, pe care i-am ispășit, iar 
începând de la 8 ianuarie 1962 am primit o pedeapsă suplimentară de 2 ani D.O. 


(domiciliu obligatoriu) în Viişoara. 


Dar şi acum vă spun duhovnicește, pe memoria soției mele moarte şi pe 
sănătatea copiilor mei, pe această bucată de hârtie, orice s-ar întâmpla şi cu orice risc, căci 
şi altfel am ajuns la limita puterilor mele de răbdare: nu am cunoscut această organizaţie 


decât în instanţă! 


La data aceea - înainte de arestare - eram destul de mulțumit. Sfârșisem de 

construit biserica, copiii crescuseră mărişori, eram iubit de popor, înţeles şi ajutat de popor 
ŞI, de ce n-aş spune-o, câștigam, datorită popularității, mai mult decât meritam, încât nu 
ştiam ce să fac cu banii. Dădeam în dreapta şi în stânga cui avea nevoie şi îmi cerea, dar 


Dumnezeu îmi binecuvânta sporit aceste daruri. 


Mi s-a zis de către o persoană serioasă că nişte preoți - care or fi aceia...?! - v- 
ar fi spus despre mine că am furat de la biserică, la care Inalt Prea Fericirea Voastră ați 


ripostat: „Furaţi şi voi, dar faceţi ce a făcut el!”. 


Înalt Prea Fericite Părinte, Îl iau martor pe Dumnezeu că nu am furat. Nu 
pentru că m-au învăţat să nu fur Seminarul sau Teologia. Nu acestea m-au convins să nu 
fur şi să am frică de Dumnezeu, ci sfânta mea bunică, femeia acea simplă de care v-am 
vorbit, care şi-a vândut junca şi a rămas torcând cu furca numai ca să mă fac preot. Ea m-a 
învăţat de mic să nu pun mâna nici pe ac. Şi pe aceea am ascultat-o, pentru că era curată la 
suflet şi bună. De aceea în mâna mea a sporit avutul obștii. Așa la azil, așa la cantină, aşa 


la biserică și peste tot. 


Înalt Prea Fericite Părinte, nu numai că nu am furat, dar în 1941, cu chitanța 
numărul 150, am dat 100.000 de lei, toţii banii pe care-i aveam la data aceea, zestrea 
fetiţelor mele orfane. Și ca să stimulez strângerea fondurilor pentru construcția bisericii, 
vesteam poporului aceasta, ca să închid gura acelor batjocoritori care spun: „Popa 
îndeamnă la dat întotdeauna, dar el niciodată nu jertfeşte!”. Prima chitanţă a bisericii, de 
2000 lei, începe cu banii mei, apoi de 12.000, apoi de 5000, etc., afară de banii cheltuiţi 
pentru biserică, ce nu sunt scriși în condică, dar pe care sigur i-a scris Cineva în ceruri. ȘI 
ori de câte ori se întâmpla, în câte o zi de umblat, să nu adun nimic, soția mea, o altă 
sfântă, scotea din poşetă câte 500 de lei şi mi-i da pentru biserică, spunându-mi: „lată, 


Bunul lisus ţi-a răsplătit urmele paşilor tăi!”... 


Am lăsat soția bolnavă de cancer în pat, pentru biserică. Am lăsat copiii 


bolnavi de scarlatină acasă, pentru biserică. Am umblat ca să strâng bani până când mi s- 

au umflat picioarele, pentru biserică. Am vorbit şi am scris apeluri până când ameţeam, 
pentru biserică. Am plâns şi am adormit de multe ori îmbrăcat din pricina oboselii, pentru 
biserică. 


Aşa s-a făcut Biserica Vergu, Înalt Prea Fericite Părinte Patriarh! 


Postludiu şi concluzie 


Înalt Prea Fericite Părinte! Din cele expuse aţi putut constata, pe de-o parte, 
viaţa mea chinuită, iar pe de altă parte, lupta şi strădaniile mele pentru uşurarea suferinţei 
umane şi pentru slava sfintei noastre Biserici Ortodoxe. În acel moment istoric al țării 
mele, nu se poate contesta că am făcut tot ce era în putinţă pentru binele poporului. Căci 
dacă fiecare preot din cei 11.000 câți eram ar fi făcut câte un azil cu câte 22 de camere, în 
care să poată încăpea câte 100 de bătrâni, ca în azilul meu din Huși, 1.100.000 de bătrâni 
ar fi putut găsi adăpost şi hrană în aceste cămine. Şi dacă fiecare preot ar fi zidit, nu câte o 
biserică, fiindcă poate nu ar fi fost nevoie, dar măcar câte o sală de conferinţe ca sala de 
Jos, de sub Biserica Vergu, şi dacă s-ar fi organizat conferinţe de culturalizare a maselor 
cu slujbe şi cateheze filmate pentru copii, tineret, muncitori și servitori, cu cinematograf şi 
teatru religios, atunci 22 de milioane de oameni, atât cât nu avem noi în ţară, ar fi putut 


să-şi adape sufletul de la izvoarele curate ale credinței şi culturii. 

Problema mea trebuie privită şi rezolvată nu după criteriile marxist-leniniste, 
ci în funcție de năzuinţele şi realizările pozitive pe care le-am avut în cadrul istoric al 
vremii mele şi cu mijloacele pe care le-am avut la dispoziție atunci: adică zero. Ba chiar 


neînțelegere şi dușmănie! 


Şi atunci ați putea aprecia dacă locul meu este printre cei care trebuie să 
poarte pecetea ruşinii și a dezaprobării ca „duşman al poporului” sau necorespunzător” 
misiunii preoțești ori, cântărind înțelept faptele mele pozitive, mi-ați dărui clemenţa și 


aşezarea mea în rândul oamenilor modeşti, dar cinstiţi şi sinceri. 


Aceasta pentru că văd că de-abia după 6 luni de aşteptare am putut primi, în 
sfârşit, aprobare de a mă putea împărtăşi la sfânta slujbă din capela satului de aici, dar cu 
mențiunea „fără nici un drept în cele duhovnicești”. Ceilalţi preoți, înclusiv cel de acum, 
Părintele lana, bănăţean, au obținut oficial dreptul cu toate cele duhovnicești, aprobare 


dată de părintele Protopop al Raionului Slobozia. 


Numai bietul popa Sârbu, deși face parte din oblăduirea eparhiei Înalt Prea 
Fericirii Voastre, nu are totuşi dreptul ca ceilalți preoți, ci doar dreptul de cântăreț la 


strană! 


Plânge sufletul în mine că acum la bătrâneţe, de aproape 8 ani de zile nu am 
mai slujit cele ale preoţiei! E adevărat că nu am nici veșminte, căci ale mele - inclusiv cele 
personale, oferite de popor cu ocazia acordării rangului de iconom stavrofor pentru 
acțiunea ajutorării înfometaților Moldovei - au rămas la Biserica Vergu şi nu mă gândesc 
să le mai cer. Dar nu am nici starea sufletească necesară slujirii, în condițiunile inegale de 


umilință în care mă găsesc. 


Nu se poate repara de către Inalt Prea Fericirea Voastră această nedreptate ce 
se săvârşeşte cu mine? Şi dacă nu am aceleași drepturi de slujire în cele duhovnicești ca 


ceilalți preoți care s-au perindat pe aici, mi se poate spune măcar de ce? 

Aştept, cu smerenie, un răspuns la întrebarea aceasta. 


Înalt Prea Fericite Părinte! Odinioară, doctorul Gomoiu - slujitor al Casei 
Regale, dar adversar crunt al zidirii Bisericii Vergu în locul în care se află ea acum - spre 
sfârşitul anului 1947 mi-a declarat, cu ocazia vizitei pe care i-am facut-o de Bobotează: 
„Eu, doctorul Gomoiu, savant, profesor universitar, preşedintele Societăţii Internaţionale 
de Istoria Medicinii, director general, etc. (a început să înșire toate titlurile) mă închin în 
faţa muncii Sfinţiei tale!”. Şi mi-a sărutat cu evlavie mâna, adăugând: „De astăzi înainte, 
orice cuvânt al Sfinţiei tale, la orice oră din zi sau din noapte, este poruncă pentru mine!”. 
Aşa se face că atunci când l-am rugat să vină la Înalt Prea Fericirea Voastră pentru 
aprobarea sfințirii bisericii, şi-a suspendat conferinţa pe care o avea de ținut la Ateneu şi a 


răspuns imediat la chemarea mea. 


Eu nu am nevoie, Înalt Prea Fericite Părinte Patriarh, „să se închine cineva în 
faţa muncii mele” şi nici să-mi recunoască meritele. Dar am nevoie de un cămin acum la 
bătrâneţe, căci sunt sărac şi bolnav, de un cămin familial care mi-a lipsit din pruncie. Am 
nevoie de puţină linişte lângă mormântul soţiei, singura fiinţă care m-a iubit și apreciat în 
viaţă, sub streaşina casei fiicelor mele din Bucureşti, fiice care nu-şi cunosc mama, pentru 
că sunt orfane din 1941 şi le-am crescut în văduvie, în suferinţe crâncene, cu o mână 
legănându-le copilăria aspră şi orfană, iar cu cealaltă zidind biserica, sala de conferințe, 
casa parohială, cantina, azilul și toate celelalte pe care le-a făcut un biet preot necăţit 


pentru fraţii săi în suferință: oamenii. 


Şi pentru aceasta, vă rog smerit, Inalt Prea Fericite Părinte, să mă ajutaţi: 


1. Să interveniți locului în drept a mi se ridica domiciliul obligatoriu. 


2. Să-mi daţi o parohie în București, spre a-mi găsi liniştea acum, la bătrânețe, 

poate chiar Biserica Vergu, în zidurile căreia am pus şi sufletul meu și sufletul soției mele 
şi unde aş fi dorit să închid ochii în mijlocul enoriașilor mei. Știu că aceasta vă stă în 


putere să o faceţi, numai dacă voiţi. 


3. Până atunci, să-mi acordaţi un ajutor bănesc. Iarna bate la ușă, în casă 
plouă, iar eu nu am lemne şi nici alimente şi sunt dezbrăcat. Copiii mei, care sunt la 
începutul carierei şi au şi ei copii, nu pot să mă ajute decât cu prea puţin, iar eu nu pot să 
muncesc pentru că sunt bolnav. Am nevoie şi nu am la cine să apelez decât la Înalt Prea 


Fericirea Voastră. 


4. Să fiu pus în slujire pe aceeaşi treaptă cu Părintele Iana, slujitorul bisericii 


satului, şi el tot D.O.-ist (în domiciliu obligatoriu). 


Cred că de această dată nu va trebui să aştept un răspuns pe care să-l primesc 


tot după 6 luni de zile. Căci până atunci pot să mor. 


Rămân pentru totdeauna al Înalt Prea Fericirii Voastre smerit şi devotat fiu 


duhovnicesc, 


Actualmente, Comuna Viişoara, Raionul Slobozia, Regiunea București. 
3 septembrie 1962. 

Constantin Sârbu, 

fost preot şi paroh al bisericii Parcul Călărași - Vergu 


şi ostenitor cu zidirea acestei biserici”. 


e RIE 

Despre soarta Memoriului înaintat de Părintele Constantin Sârbu aflăm - cum 


era de așteptat - tot din arhivele Securității. 


În acelaşi dosar de urmărire 1258316, vol. II, la filele 86-87, se află o notă 
informativă a agentului Dobrogeanu, în care se menţionează că Memoriul a fost adus în 
luna septembrie de doctorita Maria Ursulescu, o veche cunoștință a Părintelui Sârbu și 
lăsat consilierului patriarhal Petre Alexandru spre a fi înaintat Patriarhului. Între timp, 
consilierul a plecat în concediu. În octombrie, doamna Ursulescu a revenit la Patriarhie 
pentru a afla rezultatul, dar interesându-se la toate cabinetele, Memoriul n-a putut fi găsit 
(fusese sustras de Securitate din birourile Patriarhiei şi anexat la dosarul Părintelui, așa 
cum se găseşte până azi). Ca urmare, pe 29 noiembrie, doctoriţa Ursulescu revine din 
partea Părintelui Sârbu cu un Memoriu identic, care este înregistrat la Patriarhie cu nr. 
19739/1962. Pe 8 decembrie, Memoriul este prezentat Patriarhului, care îi pune referința 
„La Permanenţa Consiliului Eparhial”, zicând consilierilor: „De, ce să-i fac? Cine l-a pus 


să facă ce a făcut? Eu vi-l dau vouă, vedeţi și voi ce puteți face cu el...” 


Nota informativă a lui Dobrogeanu se încheie cu menţiunea că până la data 


respectivă Permanenţa nu luase în discuție Memoriul. 


Ca urmare, Biroul de Securitate redactează o dare de seamă - aflată şi ea în 


același dosar, la fila 88 - privitoare la cele cuprinse în nota informativă a lui Dobrogeanu: 
„Sârbu Constantin este cunoscut în evidențele noastre cu activitate 
dușmănoasă. Doctorita Maria Ursulescu nu este cunoscută. Agentul a primit ca sarcină 


să mai discute cu Maria Ursulescu, cu scopul de a stabili ce intenționează să facă 

Părintele Sârbu în afară de revendicările cerute în Memoriul său. A mai primit sarcină să 
discute cu Maria Ursulescu pentru a stabili concret de ce natură sunt legăturile ei cu 
Părintele Sârbu. De asemenea, să urmărească ce rezultat vor da Patriarhul şi ceilalți 


clerici Părintelui Sârbu la Memoriul său. 


Vom lua măsuri de a ne ocupa de încadrarea informativă a Părintelui Sârbu 


în comuna Viişoara, unde are domiciliu obligatoriu. 


O copie a notei va fi dată, spre exploatare și măsuri, căpitanului Săndulescu 


Nicolae. O copie se va trimite Serviciului 7. 


Viitoarea întâlnire pe data de 28 decembrie 1962. 


Căpitanul de Securitate 


Bujeniță Dumitru”. 


Alte menţiuni privitoare la soluționarea Memoriului nu se mai găsesc în 
dosarul de urmărire. Știm însă că în mai 1963, când Părintele Calciu a ajuns cu domiciliu 
obligatoriu la Viişoara, Părintele Constantin Sârbu slujea la biserica satului. A fost apoi 
eliberat din domiciliu obligatoriu, împreună cu ceilalți deținuți politici, în 1964 şi nu i s-a 
permis întoarcerea la Biserica Vergului - ctitoria sa - ci a fost numit paroh la Biserica 


Sapienţei din Bucureşti, unde a slujit până la adormirea sa din 23 octombrie 1975. 

Aduceţi-vă aminte de mai-marii voştri 


- mărturisirea unei fiice duhovniceşti - 


„Aduceți-vă aminte de mai-marii voştri, care v-au grăit vouă cuvântul lui 
Dumnezeu, priviți cu luare-aminte cum şi-au încheiat viața şi urmaţi-le credința. ” (Evrei 
13, 7) 


Relatare: Octavia Tăslăoanu, 1999. 


Tânjeam şi eu, ca mulți alţii, căutând cu înfrigurare un slujitor al altarului din 
care şi prin care să strălucească lumina lui Dumnezeu. Cunoşteam multe biserici 
frumoase, măreţe - având slujitori înveşmântaţi în haine scumpe, strălucitoare, unii 
înzestrați cu voci frumoase și cultivate, alții cu darul de a vorbi frumos şi elevat - cu mult 


fast, multă paradă, puse parcă anume să nu te poţi apropia de ele. 


Și astfel, într-o zi, mărturisind această dorință, cineva m-a îndrumat spre 
Biserica Sapienţei, unde este nou venit cunoscutul preot ce a înălțat biserica din Bariera 
Vergului. Era vorba de preotul Constantin Sârbu, revenit după o detenție de 8 ani în 
pușcăriile comuniste, plus 2 ani de domiciliu obligatoriu pentru marele lui păcat de a fi 


fost preot, om şi bun român. 


Am căutat şi am găsit Biserica Sapienţei. Era o biserică modestă, mai greu de 


găsit. M-a întâmpinat o grădiniță plină de trandafiri, ce te cucerea prin frumuseţe. Câţiva 

pomi bine îngrijiţi, câteva bănci şi o troiță (cruce mare de lemn sau piatră) la care ardea o 
candelă parcă pentru a-ţi aminti că cei în cinstea cărora fusese ridicată, eroii neamului, 
sunt prezenţi permanent. Pe soclu (baza crucii) odihnea o vază cu flori proaspete. Curtea 
curată te îmbia să păşești cu încredere. Biserica - o căsuţă mică, albă, spoită (văruită cu 
strat subţire) proaspăt cu var. Această bisericuţă fusese capela familiei Creţulescu, alături 
fiind locuinţa, astăzi azil pentru nevăzători. O placă de marmură albă, cu migală cioplită, 


stătea, lămuritoare, deasupra uşii. Totul era simplu, modest. 


Am intrat în biserică. În pridvorul curat şi ordonat, o măsuţă la care se 
vindeau lumânări şi prescuri. De pe pereții proaspăt zugrăviți te întâmpinau sfinții. Tot 
interiorul era învăluit în linişte adâncă, curățenie impresionantă şi ordine. Totul modest, 
dar de un gust ce te cucerea. Catapeteasma, tavanul şi 2 scene - Nașterea şi Învierea - de 
pe pereții de sud şi de nord, erau pictate de Gh. Tătărăscu. Pictura acestuia, deși în ulei, nu 
era deloc grea, ci ușoară şi suavă, plină de delicateţe şi rafinament. Candelabrul de alamă 
lucea de parcă ar fi fost de aur. Nu era aprins, şi totuşi era atâta lumină, lumină ce părea că 


vine din tavan, din pereţi, din catapeteasmă, de peste tot. 


La uşa altarului te întâmpina cu zâmbet, cu ochi blânzi dar pătrunzători, dintr- 
un chip ce exprima tristeţe şi durere, dar plin de lumină, dându-ţi certitudinea că poţi avea 


încredere, Preotul Constantin Sârbu. 


Lume era puţină. Sfânta Liturghie s-a săvârşit într-o atmosferă de sfințenie. Te 
desprindeai de pământ şi pluteai în această lumină ce parcă pleca de la altar, de la sfintele 
icoane împărăteşti, de la preot. Tu nu mai erai tu, ci erai una cu toți cei prezenți. La 
sfârşitul slujbei, Părintele, în mijlocul bisericii, a ţinut predica. Dar nu era predică, ci 
plâns şi suspin pentru tot ce se petrecea în lume și mai ales în neamul nostru. Fără teamă, 
fără sfială, arăta şi judeca toată năpasta, toată neomenia căzută asupra acestui neam bun, 
drept și credincios, ce acum orbecăia în cel mai cumplit întuneric. Toată predica era 


brodată pe textul pericopei evnaghelice. Te cutremurai! 

Am căutat să aflu cine este şi de unde vine acest preot ce îmbrăca imaginea 
unei călăuze prin care vorbeşte Duhul Sfânt. Pentru prima dată se modifica esenţial în 
mine imaginea slujitorului lui Dumnezeu și a comunităţii din jurul lui, o comunitate foarte 
liniştită, cu toată ființa îndreptată spre Dumnezeu. Constatarea mea în legătură cu cine am 
de-a face a fost ca o străfulgerare. Era un vas ales al lui Dumnezeu, căruia îi datorez multă 
înţelegere a vieţii şi a morții, a căii de la moarte la viaţă şi mai ales îi datorez învăţătura 


referitoare la felul cum poate fi şi cum trebuie străbătută această cale. 


Sigur că oricine îți poate vorbi de o cale, de piedicile de pe cale, de 
modalităţile de înlăturare a acestora, dar nu toţi pot avea acel dar de a te face să te simți 
alături de ei pe acest drum. Acesta a fost unul din multele şi valoroasele lui daruri. Nu a 
fost nevoie de prea multe cuvinte între noi. Am învăţat că un cuvânt, un gest, pot crea o 
relație mult mai valoroasă dacă în spatele acelui cuvânt sau gest sesizezi întreaga dăruire a 
celuilalt. Pe un asemenea fond este foarte simplu ca mesajul său frumos să spargă 


carapacea închistării, a oboselii, a nepăsării. 


Acesta era preotul Constantin Sârbu, născut la 10 ianuarie 1905 într-un sat de 
lângă Galaţi. Părinţii săi, țărani mujlocaşi, nici săraci-săraci dar nici avuţi, își duceau zilele 
muncind şi chibzuindu-se. Când Constantin, primul copil, a avut vârsta de 1 an, mama şi 
fratele mai mic pleacă spre cele veşnice. Micul Constantin este luat și crescut de bunica 
lui, Ioana. Tatăl, în urma unui accident cu traumatism cranian, nu mai este în stare să aibă 
grijă nici de el, darămite de copil. Constantin și tatăl său rămân sub oblăduirea (grija) 
bunicii, pe care copilul o crede că-i este mamă şi pe care o va venera până la sfârșitul 
zilelor. Când, la vârsta de 6 ani, află adevărul, este descumpănit, neîncrezător şi cere 
explicaţii bunicii. Aceasta îi explică, cu mult tact şi cu înţelepciune, că mama lui trăiește, 
dar în cer, la Dumnezeu, de unde îl veghează şi îl ajută. Cu şi mai multă înţelepciune, în 
prima zi de sărbătoare când merg la biserică, bunica îl duce în faţa icoanei Maicii 


Domnului, spunându-i: „Aceasta este Mama ta cea mai adevărată, Ea îți va purta 

de grijă, Ei să te rogi!”. 


După moartea bunicului, familia, cu cei 2 membri ai ei, se mută într-o mahala 
a Galaţiului, în căsuţa cumpărată de bunica. Aici, copilul creşte în nevoi şi lipsuri, firav 
dar harnic şi bun, supus şi ascultător. Este tovarășul de viaţă al bunicii și singura ei 


bucurie. Se întreţineau din agoniseala ogorului şi din laptele vândut. 


Înzestrat cu o inteligență sclipitoare, dublată de bun-simţ şi înţelepciune, 
Constantin străbate prin viață ca un fulger. La şcoală este primul, iubit de învăţători şi 
colegi. Termină cursul primar ca premiant, îşi petrece vacanţa ajutând-o pe bunica la 
treburi gospodăreşti, iar în zilele fierbinți merge cu băieții de vârsta lui pe lacul Brateş, 


unde înotau şi prindeau pește, spre marea bucurie a bunicii. 


La vârsta de aproape 12 ani, în toamnă, este înscris la Şcoala de cântăreți 
bisericeşti. Avea înclinație spre muzică, avea voce şi ureche muzicală. Se evidențiază și 
aici, dar sărăcia îşi spune cuvântul şi, cum nu avea cu ce plăti taxa, este retras după primul 


trimestru. 


Şi aşa, în căsuţa săracă din mahalaua Galaţiului, un copil de 12 ani şi o bunică 
îşi duc zilele de sărăcie pe o iarnă tristă şi mohorâtă care nu promitea nimic bun sau 
frumos pentru locatari. E frig! Soba în care ardeau coceni de porumb sau câte o buturugă 
nu dovedea să încălzească odaia sărăcăcioasă, cu un pat pe care-și duceau viața mai tot 
timpul cei doi. Bunica torcea lână sau bumbac, ce i se oferea, asta fiindu-i sursă de venit. 
Pentru ca atmosfera să fie cât mai plăcută și copilul să nu simtă în toată grozăvia nevoile, 
bunica îl îndeamnă să cânte împreună cu ea psalmi și rugăciuni. Așa se scurge o iarnă în 
casa din care era hărăzită (destinat) să plece o călăuză pentru sufletele dornice de adevăr 
ŞI lumină. 

Odată cu venirea primăverii, se naște în sufletele celor doi nădejdea de mai 
bine. Bunica hotărăște să prezinte pe băiat celuilalt fiu al ei, preot într-un sat aproape de 


Galaţi, rugându-l să-l ia cântăreţ în biserica lui, ca astfel băiatul să nu fie înstrăinat de cele 

sfinte şi să-şi facă un rost. 


Greu înţelege cel avut pe cel sărac, dar nu pregetă să-i stoarcă ultima picătură 
de vlagă! Constantin nepotul este obligat să pască vitele, să curețe grajdul şi să facă toate 
treburile de argat (slugă la câmp). Argat fără simbrie (fără plată)! Şi astfel Constantin își 
petrece 2 ani din viaţă fără a cârti, fără a protesta, deşi sufletul lui tânjea după carte, după 


rugăciuni, după frumos. 


Bunica, văzând situația, cu multă durere în suflet şi cu revoltă, ia băiatul la 
Galaţi şi roagă pe fostul învățător să o ajute, pregătind băiatul pentru admitere la 
Seminarul Teologic. Meditatorul trebuia plătit. Bunica vinde viţeaua din ocol şi se achită 
de obligaţii. Constantin reuşeşte primul, dar având vârsta depăşită, se cere şi se obține 
dispensă (scutire legală). Sfătuit şi ajutat de profesori, în fiecare an şcolar pregăteşte şi 
materia anului următor, ca elev particular al Seminarului din Roman. În 4 ani termină 


cursurile Seminarului, după care se înscrie la Facultatea de Teologie din Bucureşti. 


Ca elev, organizează şi conduce corul Seminarului, ajută pe elevii mai slabi, 
astfel procurându-și cele necesare. Ca student, sărac fiind, greu găsește un loc în cămin. 
Este preocupat de a acumula cât mai multe cunoştinţe. Astfel, merge în toate bisericile din 


Bucureşti pentru a găsi ceea ce dorea. Se opreşte la Biserica Zlătari, unde preot era Toma 





Chiricuţă. Aici află atmosfera adevăratei comuniuni cu Dumnezeu, însuşindu-și tot ce era 
mai frumos şi mai valoros în comportarea preotului Chiricuţă. Rămâne aici până la 
terminarea facultăţii. Este remarcat şi 1 se cere să organizeze corul bisericii, format din 
credincioși. Aici va cunoaşte pe domnişoara Maria Constantinescu, cu care se va căsători. 
Ca absolvent al Facultăţii de Teologie, se angajează cântăreţ la Biserica Lucaci, unde 


rămâne 2 ani. Viaţă de lipsuri şi de mizerie. 


Se căsătorește şi primeşte postul de director al Şcolii de cântăreţi bisericeşti 
de pe lângă Episcopia Huşi. Este preoțit de sărbătoarea Izvorul Tămăduirii la Mănăstirea 


Adam. Aici se găseşte icoana făcătoare de minuni a Maicii Domnului, hramul mănăstirii. 

Şi povestește Părintele: „Stând în faţa icoanei Sfintei Fecioare şi rugându-mă cu lacrimi, 
cerându-i sprijin şi ocrotire, de unde până atunci eram timid și temător, lipsit de curaj, m- 
am ridicat plin de putere, numai lumină, aducând la picioarele lui lisus propria făptură, 


fără a avea a mă mai teme de nimeni”. 


Întors la Huşi, este încadrat preot la Episcopie, unde slujește împreună cu alţi 
preoți. Este mereu preocupat să-şi rânduiască viaţa de preot potrivit dorinței Domnului 
lisus. Slujeşte pe Dumnezeu cu dăruire, încredinţat că viaţa preotului trebuie să fie în 
slujba celor mulţi, celor lipsiți de ajutor moral și material, să fie o permanentă renunțare la 
sine însuși. „lubeşte pe aproapele tău ca pe tine însuţi” este călăuza vieții lui. Şi cum ştie 
şi cunoaște în toată grozăvia ce înseamnă a-ţi fi foame şi a nu avea cu ce să o astâmperi, a- 
ţi fi frig şi a nu avea cu ce să te încălzești, a fi sărac, a fi umilit şi respins de cei puşi în 
fruntea bucatelor, caută ca prin fapte să sprijine pe cei obidiţi (amărâți, zdorbiți de 


durere), bătuţi de soartă, marginalizați. 


Cu sprijinul comitetului de enoriași, la Crăciun şi la Paşti se împart pachete cu 
alimente, ținându-se seama de tradiție și de obiceiuri. Se formează echipe de credincioşi 
care duc alimente, iarna şi lemne de foc şi chiar bani, unde este nevoie. Preotul Sârbu şi 
soția sa organizează şi conduc totul. Nu sunt uitaţi bolnavii, bătrânii, orfanii şi văduvele. 


Totul se face prin Biserică, cu rugăciuni de ajutor şi mulțumire. 


Apoi, profund impresionat de mulțimea bătrânilor fără un ajutor, fără un 
adăpost sigur sau cu povara şi batjocura celor ce trebuiau să le poarte de grijă, tot 
împreună cu credincioşii, dar prin grija, îndemnul şi rugăciunile lui, ridică din temelie, și 
înzestrează cu tot ce era necesar, un azil de bătrâni care s-a dărâmat la cutremurul din 


1940. 


Este investit Protoiereu, funcţie care-l obligă să viziteze, să îndrume, să 
rezolve litigiile şi reclamaţiile ivite în parohiile din subordine. Astfel, este obligat să 


cerceteze și să scoată la lumină acuzația adusă unui preot. Informându-se prin credincioși, 

află că preotul este corect, cinstit, demn şi bun gospodar, deci acuzat pe nedrept şi, mai 
mult, află că învinuirea se datora faptului că făcea altă politică decât episcopul. 
Rezolvarea problemei nu a fost pe plac stăpânirii și Părintele Sârbu a cerut să fie eliberat 
din această funcție, neputând fi adept al necinstei și al nedreptăţii. Cunoscând bine rostul 
adevărat al preotului, hotărăşte să plece de la Episcopia Huşi. Se adresează soției lui cu 


cuvintele: „Dacă mai rămân aici, îmi pierd sufletul!”. 


Anunţându-se în Bucureşti concurs pentru ocuparea unui post de paroh la o 
parohie nou înființată (în Parcul Călărași din Bariera Vergului), se prezintă și din cei 3 
candidați este admis preotul Sârbu. Este paroh, dar nu are biserică, nu are veşminte, este 


sărac însă plin de credinţă şi de iubire. 


Primul lucri pe care-l face este să viziteze casă cu casă pe toți enoriașii, să 
oprească la fiecare, să le cunoască nevoile, grijile, ocupațiile, ideile legate de iubirea 
aproapelui. Era cartier muncitoresc, cei mai mulți locuitori lucrând la Uzinele Malaxa, 


majoritatea fiind veniţi de la sat cu credinţa şi cu obiceiurile lor. 


Era în plin război, anii 1941-1942. Majoritatea familiilor aveau pe câte cineva 
plecat pe front. Era multă grijă şi multă teamă pentru ziua de mâine. Singura speranţă, 
singura lumină, singurul adevăr era Dumnezeu. Era imperioasă nevoie de o călăuză, de un 
slujitor al altarului care să lumineze, să ajute, să încurajeze această turmă, arătându-i 


calea. 


In acest cartier erau Aşezămintele Reginei mame Elena, cu un spital condus 
de doctorul Gomoiu, care funcționează și astăzi ca spital pentru copii. Alături era 
Aşezământul Materna, condus de un comitet de doamne, unde erau ocrotite fetele-mame 


cu copiii lor şi copiii orfani sau abandonați. 


Să fu slujitor al altarului fără a avea unde sluji, fără a avea unde aduna 
creştinii, fără a avea unde consolida legătura sufletească între preot şi credincioşi, era greu 


şi de neînțeles pentru preotul Constantin Sârbu. Cu ajutorul conducerii Aşezămintelor 

Reginei mame Elena și al doctorului Gomoiu, obţine la subsolul administrației spitalului o 
cameră în care, cu ajutorul enoriașilor şi al comitetului de doamne de la Materna, 
orânduiește un Paraclis, unde oficiază toate slujbele religioase şi îi adună pe credincioşi 


pentru a se consulta şi a hotărî împreună ce au de făcut. 


Se hotărăște construirea unei biserici. Drum greu şi lung, presărat numai de 
suferințe. Ajutat de comitetul de doamne, face toate demersurile pentru a obține terenul 
necesar construcției. I se repartizează un spaţiu din grădina spitalului, în spatele 
magaziilor şi bucătăriei, cu ieşire directă într-o stradă laterală, astăzi teatru de vară. 
Părintele refuză acest teren. Locașul lui Dumnezeu trebuia să fie la loc deschis, de unde să 
fie văzut de toată lumea, așa cum se cuvine. Prin urmare, Părintele insistă pentru un spațiu 


corespunzător, vis-a-vis de Materna, dar nu i se admite. 


Fără a dezarma, convins că ceea ce cere este drept, caută şi obţine audiență la 
Mareşalul Antonescu. Audienţa a durat mai mult de o oră, timp folosit de Părintele nu 
numai pentru a obține terenul necesar, sprijin şi ajutor, dar şi pentru a expune felul cum 
concepea el rostul Bisericii creștine româneşti şi al preotului. Biserica trebuia să fie nu 
numai lăcaş de închinare în care preotul să slujească. Biserica trebuia să fie pilonul în 
jurul căruia să se deruleze toată activitatea creştin-socială, preotul şi soția fiind 
îndrumători şi coordonatori. La biserică să fie sală de conferinţe religioase, dezbătându-se 
probleme sociale şi de credinţă. Să fie cinematograf şi teatru cu subiecte religioase, care 
pot fi înțelese de toată lumea şi prin care creştinii să fie îndrumați spre bine, adevăr, 
dreptate. Să fie bibliotecă, să fie ateliere în care fetele să înveţe să lucreze şi să gătească 
pentru a fi bune gospodine şi soţii. Să fie o mașină-platformă cu care să poată fi 
transportați gratuit la cimitir cei din familii fără posibilități. Să fie un comitet care să 
viziteze pe cei suferinzi, pe cei bolnavi, pe cei neajutoraţi, ajutându-i pe fiecare după 
nevoie. Biserica să organizeze excursii cu credincioşii la toate lăcașurile sfinte din ţară. 


Intreaga activitate să se deruleze sub conducerea preotului, care să fie prezent la orice 

chemare. La școala apropiată de biserică, preotul să fie prezent și în prezenţa lui să se 
intre la ore, după ce s-a cerut ajutor de la Dumnezeu. În zilele de sărbătoare copiii să fie la 
biserică, unde să li se explice, pe înţelesul lor, textele evanghelice. Să fie ajutaţi și 
încurajați cei săraci sau cu probleme în familie. Copiii şi adulții lipsiți de posibilitatea 
unei mese calde și consistente să o găsească la biserică. Totul să se facă numai cu ajutorul 


donațiilor de la creştini şi prin organizarea de spectacole şi conferinţe. 


Impresionat de expunerea acestui preot modest, Mareșalul Antonescu promite 
să acorde tot sprijinul pentru obținerea şi amenajarea terenului, dorind a fi, împreună cu 
soția sa, ctitori ai acestui sfânt lăcaș. Se fac actele de donaţie şi după foarte puţin timp se 


anunţă punerea pietrei de temelie, pe care o va face Mareșalul Antonescu cu soția. 


Potrivit relatării Părintelui Constantin Sârbu, într-o singură noapte, cea de 
dinaintea punerii pietrei de temelie, s-a curăţat terenul, s-a trasat profilul bisericii, s-au 
sădit pomi şi, ca în poveste, dimineaţa totul era gata. În prezenţa Mareșalului Antonescu și 
a doamnei s-a început săparea fundației. Ca model arhitectonic - cu unele modificări, 
pentru a se încadra corespunzător în spaţiu şi decor - arhitectul construcției a propus 
Biserica Domnească din Câmpulung. La colţul unde urma să se înalțe zidul altarului a fost 
îngropat un tub de sticlă îmbrăcat în metal, în care a fost închis şi sigilat actul de zidire al 
acestei biserici, cu data şi numele ctitorilor: Mareșalul Ion Antonescu, Maria Antonescu şi 


preot paroh Constantin Sârbu. Era în anul 1942. 


Biserica a fost ridicată între 1942-1949 și târnosită (inaugurată, sfințită) la 17 
aprilie 1949. Lucrarea a fost definitivată mai târziu, în 1960, iar pictura efectuată între 
1971-1976. La 3 octombrie 1976 biserica a fost sfințită de Episcopul Roman cu un sobor 
de preoți şi a primit hramul Sfinţilor Împărați Constantin şi Elena, în cinstea Reginei 
mame Elena. Deocamdată, cu fonduri adunate din donații şi din munca neobosită a 
comitetului parohial, se lucrează intens la fundaţie şi subsol, astfel încât în decurs de 12 


luni subsolul și planşeul parterului sunt terminate. Tot cartierul și chiar oameni străini vin 

şi lucrează voluntar. Odată terminat subsolul, se amenajează altarul, se sfințește, şi aici se 
oficiază toate slujbele religioase. Tot aici se țin conferințe și se proiectează filme cu 
subiect religios. Se apelează la formaţii corale, teatre şi societăți de binefacere pentru a 


aduna fonduri. 


Deşi subsolul era mare, adesea se dovedea neîncăpător. Venea lume nu numai 
din cartier, ci din tot oraşul şi din împrejurimi. Biserica Vergului și preotul Constantin 
Sârbu erau cunoscuţi şi solicitați. Nimeni nu era refuzat sau amânat. Astfel, o femeie din 
alt cartier, a cărei fiică studentă fusese părăsită de soţ cu un copil de 6-7 luni, apelează la 
ajutorul Părintelui. Nu numai că nu este refuzată, dar timp de 6 săptămâni preotul vine 
săptămânal şi face rugăciuni împreună cu ai casei, ajutându-i cu alimente şi bani. Acesta 


era modul de a proceda al Părintelui Constantin Sârbu. 


Zidurile bisericii se înălțau când mai repede, când mai încet. Soţia, profesoară, 
este permanent alături de Părintele. Prin biserică, sub îndrumarea comitetului de ajutorare, 
ia fiinţă un atelier de lucru, unde fetele din familii sărace sau cu probleme puteau primi 
îndrumare, iar cele care aveau nevoie de ajutor primeau materiale pentru lucru la 
domiciliu. Obiectele se vindeau, banii erau depuşi pe numele fetei respective, iar la vârsta 
căsătoriei, prin biserică sau cu ajutorul bisericii, era ales soțul. Biserica organiza cununia. 
Banii adunaţi constituiau zestrea, întreaga comunitate asista la ceremonie şi fiecare 


contribuia cu ce putea. Familia nou constituită era tot timpul sub îndrumarea Bisericii. 


Odată terminată zidirea, Biserica se târnoseşte (inaugurează, sfințește) la 17 


aprilie 1949. 


Nu după mult timp, soția Părintelui părăseşte această viaţă, într-o zi de 6 
august. Părintele, în plină desfăşurare a Sfintei Liturghii, este anunţat. Continuă slujba ca 
şi când nu s-ar fi întâmplat nimic. La sfârșit anunţă pe toți credincioşii ŞI, împreună cu ei, 
conduce la locul de veci pe cea care l-a însoţit în viaţă, în muncă, în luptă şi în suferință. 


Pierdea un suflet mare care l-a înţeles, l-a sprijinit şi l-a ajutat. 

Părintele rămâne cu cele 2 fetițe, cu terminarea bisericii şi cu multe și grele 
probleme financiare şi de familie. Caută să ducă la capăt munca începută şi gândeşte, 
amintindu-și legenda Mănăstirii Curtea de Argeş, că plecarea soției este jertfa ce trebuia 
pusă la temelia construcției acestui sfânt lăcaş. Păstrează copiii lângă el, se ocupă 


îndeaproape de educaţia lor şi duce mai departe viaţa de familie. 


Greutăţi sunt multe, era război, nu mai erau bani pentru materiale. Părintele 
convoacă comitetul parohial, enoriașii şi pe toţi cei ce puteau da o mână de ajutor. Expune 
situația, dar nimeni nu se oferă să ajute. Atunci Părintele se ridică şi donează 100.000 de 


lei, toți banii familiei. Acest gest a mobilizat întreaga asistenţă și astfel s-a ieșit din impas. 


Se lucrează în general cu muncă voluntară. Ca ajutor la lucru îi sunt trimişi 
prizonieri de război ruşi. Părintele, cu gândul la ai noştri, care vor fi fiind în aceeaşi 
situație, le amenajează, împreună cu credincioşii și cu comitetul parohial, loc de cazare, 
baie şi bucătărie. Zilnic, o gospodină le prepară, din alimentele dăruite de credincioşi, o 
masă caldă, suficientă şi consistentă. Cum Părintele vorbea puţin limba rusă, se înţelege 
cu aceşti oameni care, ca şi ai noştri, trebuiau să sufere departe de ţara lor și de cei dragi. 
Pentru a le mai îndulci suferinţa, li s-a cumpărat un acordeon, iar în zilele de sărbătoare le 


aranja mici excursii, prin bunăvoința şi înţelegerea creștinilor acestei parohii. 


Pentru ca într-adevăr comunitatea să fie ca o familie, la Crăciun se face pom 
în biserică şi toți, la îndemnul Părintelui, aduc darurile pentru copiii lor. Muncitorii de la 
Uzinele Malaxa se ocupă să organizeze sosirea pompoasă a lui Moş Crăciun, care vine 
adus de undeva de sus. Se pun pachete cu alimente și îmbrăcăminte pentru cei lipsiți, iar 
echipe de creştini merg cu lemne de foc și cu daruri la cei care nu pot lua parte la 


sărbătoarea Crăciunului. 


La şcoala din apropierea bisericii, astăzi liceul Emil Racoviţă, Părintele 
Constantin Sârbu împreună cu elevii şi cadrele didactice rostesc în fiecare dimineaţă 


rugăciunea și apoi se intră la clase. Echipe de elevi sunt folosite în biserică pentru curăţat 

icoanele şi praful şi fiecare primeşte la sfârşit o pungă de bomboane. Părintele stă de 
vorbă cu acești copii, aflând grijile, preocupările şi dorințele lor, călăuzindu-i spre fapte 


bune, smerenie şi bună-cuviinţă. 


A urmat anul 1944, an de lungă şi apăsătoare năpastă pentru neamul 
românesc. Viaţa duhovnicească devine grea. Securitatea este permanent prezentă. 
Părintele Sârbu, conştient de tot ce se urzea împotriva și pentru distrugerea sa, are totuşi, 
în continuare, aceeaşi comportare de preot luminat şi bun român. Predicile sunt 
incendiare. Se rosteşte adevărul, se ține trează credinţa în zile mai bune, oamenii sunt 


încurajați și se simt la adăpost sub streaşina Bisericii. 


Într-o zi, biserica şi Părintele sunt luaţi cu asalt de lume parcă înfricoșată, dar 
şi foarte curioasă. Pe sticla ușii de la intrare apăruse întipărită Maica Domnului. Părintele 
Sârbu, singur, vede nu pe Maica Domnului, ci Drumul Golgotei (poate ca o închipuire a 
suferințelor ce-l așteptau). Această apariţie îl neliniştește, dar toate rugămințile adresate 
mulțimii de a se retrage sunt zadarnice. Apariţia nu putea fi ştearsă cu nimic. A fost 


înlocuită sticla, dar a reapărut aceeaşi scenă. Părintele este dus la Miliție să dea explicaţii. 


Binele uneori se răsplăteşte cu bine. Cineva apelează la un fost prizonier de 
război care lucrase la biserică şi care acum era încadrat la Uzinele 23 August. La 
intervenţia lui, Părintele este eliberat, dar zilele lui de libertate sunt numărate. Este privit 


drept „duşman al regimului” şi instigator. 


Arestat la 10 ianuarie 1954, ziua sa de naștere, este dus la Ministerul de 
Interne. Ancheta durează un an. Este torturat, cerându-i-se să recunoască faptul că a ajutat 
cu bani-aur Mișcarea Legionară. Neobţinând nici un rezultat, chiar prin folosirea celor 
mai sofisticate metode de a distruge nu numai trupul, dar mai ales sufletul, Securitatea îl 


condamnă la 8 ani închisoare pentru „ajutor dat unei organizații duşmane poporului”. 


Este dus la Jilava, apoi la Poarta Albă, după aceea în Insula Mare a Brăilei; 


ulterior este transferat la Gherla, apoi la Aiud. În Insula Brăilei lucrează la stuf, fiind 

sprijinul şi sufletul deţinuţilor. În zilele când nu sunt scoși la lucru, săvârşeşte Sfânta 
Liturghie şi bucăţica lui de pâine, când o are, o face firimituri, o sfințește şi o împarte la 
toţi, binecuvântându-i. Nu primeşte scrisori, nu primeşte pachete, nu ştie nimic de cei de 
acasă multă vreme. Aici se moare frecvent. Chiar se urmăreşte acest lucru şi este prilej de 
mulțumire pentru cei care conduc şi supraveghează. Viaţa şi omul nu au pentru ei nici o 


valoare. 


După un an, Părintele este transferat la Gherla şi apoi la Aiud, unde are 
aceeași comportare de înaltă ţinută morală. Într-o zi, prin sistemul de comunicare specific 
închisorilor, se află că în celula vecină este izolat un avocat care le cere ajutor. I se 
transmite ca Părintele Sârbu împreună cu ceilalți se roagă pentru el şi să aibă încredere. 
După câteva zile nu au mai avut nici un semn de la vecin, nu au știut ce s-a mai întâmplat. 
Au trecut mulți ani, Părintele Sârbu slujea la Biserica Sapienţei, când a fost solicitat de o 
doamnă să ia parte la cununia fiicei sale, la Biserica Albă. Erau mai mulți preoţi. Părintele 
n-a fost invitat în altar şi a rămas cu nuntaşii în biserică până la începerea slujbei. În acest 
timp a fost recunoscut de avocatul ce fusese cândva izolat în celula de la Aiud. Acesta a 
aflat unde locuieşte Părintele şi a venit pentru a-i mulţumi, căci datorită rugăciunilor sale 


fusese scos de la izolare şi transferat la altă închisoare. 


In numeroşii ani de detenție, purtat prin multe închisori, cunoscând mulți foşti 
demnitari, Părintele a aflat de la ei că Mareșalul Antonescu, impresionat de discuţiile 
avute cu ani în urmă cu Părintele, dăduse dispoziţie ca atunci când se va pune în ţară 


problema Bisericii, să fie invitat preotul Sârbu. 


Inchisoarea, cu toţi anii ei lungi şi grei, a însemnat pentru Părintele curăţire. 
Nu s-a plâns, nu a acuzat niciodată pe nimeni. Totdeauna spunea: „Eu singur am fost 


vinovat pentru cele ce mi s-au întâmplat”. 


Eliberat la 10 ianuarie 1962, primeşte 2 ani de domiciliu obligatoriu în 


Bărăgan, în satul Viişoara. Aici, singur într-o casă rămasă de la nişte bănăţeni, duce o 

viaţă de sărăcie, lipsuri şi boală. Este vizitat de familie și de credincioșii din parohia 
Vergului. Femeia care vindea cândva lumânări la biserică vine să-l vadă şi, mişcată de 
îmbrăcămintea lui sărăcăcioasă, scoate cojocul de pe ea şi i-l dăruieşte. Părintele nu a uitat 
gestul ei şi când această femeie, mama Mitana, a ajuns mai târziu în mare suferinţă, în 
imposibilitate de a merge, Părintele a internat-o într-un spital de specialitate, procurându-i 


tot ce avea nevoie şi a ajutat-o până la sfârşitul vieții, slujind și la înmormântarea ei. 


Revenit în 1964 în Bucureşti, Părintele este chemat la Securitate de 
nenumărate ori şi 1 se cere să fie informator, promițându-i-se orice parohie vrea. Dacă 
refuză - 1 se spune - va fi muritor de foame sau iarăși încarcerat. Revoltat şi indignat, 


Părintele refuză. Nu-l impresionează nici promisiunile, nici amenințările. 


Ieşit din închisoare, Părintele nu a fost nici o clipă cuprins de gândul că e un 
om sfârșit, că nu mai este apt să lupte şi să renască. Caută deci și obține audienţă la 
Patriarhul Iustinian. Audienţa durează 2 ore. Părintele expune toată situația, toată 
activitatea lui din trecut şi cum o vede în viitor. Fiind foarte bolnav şi singur, solicită o 
parohie în Bucureşti. I se oferă Biserica Sapienţei şi o altă biserică de la periferie. Optează 


pentru Biserica Sapienţei. 


Singur, bolnav, flămând, în zdrențe, cu încălțămintea ruptă, dar plin de 
încredere, Părintele poposește, la 1 iunie 1965, în curtea Bisericii Sapienţei. Parohia se 
mărginea la câteva blocuri, dintre care 2 erau instituţii. Biserica, fostă capelă a familiei 
Creţulescu, monument istoric, era o paragină. Pridvorul actual nu exista, înăuntru se intra 
împingând ușa cu umărul. Catapeteasma era susținută cu stâlpi ca să nu se prăbușească. 
Ploaia își lăsase cartea de vizită pe tavan şi pe pereţi, cercevelele (lemnăria în formă de 
curce din mijlocul geamului) de la terestre erau putrezite în bună parte, pe jos molozul era 
aşa cum fusese la terminarea capelei, pereţii exteriori erau năpădiți de igrasie (umezeală 
persistentă) şi viţă sălbatică, iar în spatele bisericii - gunoaie, bălării şi o cotineață pentru 


păsări. Peste tot jale şi ruină, posibilități materiale zero, dar speranţă şi credință nelimitate. 

Ingândurat, Părintele stătea pe o buturugă în curte şi aștepta parcă un semn, un 
ajutor, ceva. Şi iată că apare la poartă o femeie necunoscută. Părintele o întâmpină, 


1 


spunându-i: „Eşti Matilda, te aşteptam!”. Femeia venea din Bucureştii Noi, adusă în urma 
unor rugăciuni fierbinți, prin care cerea să fie îndrumată spre o biserică şi un preot 
adevărat. Aşa, Matilda Mircea din Bucureştii Noi a ajuns la Biserica Sapienţei, unde va 


lucra zi de zi alături de Părintele și îi va rămâne credincioasă până la sfârşitul zilelor. 


Acum că avea un sprijin, un suflet creștin lângă el, Părintele putea porni la 
munca de refacere a bisericii. Prin Matilda, el ajunge în Bucureştii Noi, de unde „oameni 
cu suflete mari”, aşa cum îi numea Părintele, zidari, lemnari, fierari, gospodari, femei, 
intelectuali vin să lucreze cu multă dăruire. Vin și ajută şi creștinii din Bariera Vergului. 
Se apelează la toți cei care puteau ajuta cu bani, materiale sau mână de lucru. Se apelează 
la Mănăstirea Cernica, unde era stareţ preotul Roman, de unde se primește material 
lemnos şi cărămidă. Se cumpără ciment. Se începe lucrul la construcție, reparându-se 
zidurile, se reface acoperișul cu tablă nouă, se fixează crucea, se înlocuiește lemnăria 
degradată, se mută catapeteasma cu un metru mai spre altar, pentru a mări spațiul din 
biserică, se curăţă icoanele şi candelabrul, se construieşte din temelie pridvorul. Se reface 


pictura în biserică și se pictează pridvorul. 


Se lucrează de zor. Părintele apelează la toți cei ce simțeau creştineşte şi 
românește. Este permanent între oameni, explică, îndrumă, încurajează şi răsplătește. 
Biserica e şantier creştin. Acum încep să curgă ajutoare de tot felul, dar cum timpurile 
erau tulburi și oamenii se temeau și de umbra lor, fiecare caută să nu fie văzut când face 
sau aduce ceva. Astfel, se aduc covoare pentru biserică - este chemată Matilda şi îi sunt 
încredințate într-un gang. Se găsesc pachete cu bani aruncate în altar sau în casa parohială 
când uşa era deschisă, fără a se cunoaşte donatorul. Aşa s-a putut pava curtea, reface 
canalizarea şi sistemul de încălzire. Se repară casa parohială, se repară şi fostul coteţ de 


păsări care se transformă în biblliotecă. Se amenajează grădina, plantându-se trandafiri, se 

reface şi se curăţă troiţa, se amplasează bănci în curte. 


În interior se pardosește biserica cu marmură, iar altarul cu parchet. Se 
instalează ventilator electric, se cumpără scaune, mese pliante şi 3 cazane din oțel 
inoxidabil pentru aghiazmă. Se amenajează un vestiar în afara bisericii, pentru a evita 
aglomeraţia de haine şi bagaje înăuntru. Toate sunt făcute cu rost și rânduială, pentru o cât 
mai bună desfăşurare a slujbelor. Părintele se dovedeşte un foarte bun organizator. 
Săptămânal întocmeşte listă cu cei care să vină la stropitul florilor, la spălarea curții și la 


curăţenia în biserică. 


Rugăciunile Părintelui, însoțite de cele ale credincioșilor, aduc mereu valuri 


de oameni şi ajutoare masive care, bine folosite, fac din Biserica Sapienţei o bijuterie. 


Paralel cu restaurarea lăcașului, se insistă foarte mult pentru trezirea, educarea 
şi călăuzirea sufletelor spre mântuire. Părintele este stâlpul, făclia care susţine şi conduce 
prin exemplul personal. Este neobosit. La fiecare solicitare răspunde fără întârziere, deşi 
starea sănătăţii lui e șubredă. Într-o zi, mergând pentru un tratament la Spitalul 
Brâncovenesc, după un examen radiologic de coloană vertebrală, medicii, uimiţi, se adună 
în jurul lui şi-l roagă să le explice care este secretul că în starea în care se află mai poate 
merge pe picioare, ba şi să activeze. Cu un zâmbet de copil nevinovat, Părintele le 


răspunde: „Sufletul e totul, domnilor medici, unde nu este suflet nu este nimic!”. 


În fiecare zi de sărbătoare şi în duminici, Părintele săvârşeşte Sfânta 
Liturghie, iar miercurea şi vinerea după-amiază face rugăciuni, urmate de cuvânt de 
învățătură. Slujbele seamănă mai mult cu nişte întâlniri de familie, în care toți formează 
un singur trup şi suflet. Părintele explică permanent şi dă sfaturi. Nu se dă înapoi să 
întrerupă slujba pentru a face o observaţie, un comentariu, acolo şi atunci când i se pare că 
e necesar. De pildă, atunci când simţea că nu suntem atenţi la rugăciune, zicea: „Adunaţi- 
vă, că mă trageţi la pământ, nu mă pot înălța! Sunteţi împrăștiați! Coborâţi în voi şi veți 


găsi pe Dumnezeu!”. 

Înţelepţii, profeţii ÎI văd pe Dumnezeu prin rugăciune, care le înalță sufletul 
de pe pământ la cer. La fel i se întâmpla și Părintelui Sârbu. Ne spunea: „Când sunt la 
altar, în fața Sfintei Mese şi mă rog cu lacrimi și cu putere, simt că mă înalt, plutesc, nu 


mai sunt eu”. 


Nu se poate uita nici felul în care întrerupea slujba pentru a dojeni pe cineva 
că este mai grijuliu să aprindă o lumânare decât să asculte şi să înțeleagă cuvântul lui 
Dumnezeu. Uneori cel dojenit nu înțelegea, dar cei ce înțelegeau sensul mustrării aveau 
de câştigat. Aceasta pentru că mesajul general, propovăduit nu numai în cuvânt, ci şi în 
faptă, era: „Căutaţi mai întâi Împărăţia lui Dumnezeu!”. Nu că aprinderea unei lumânări 
nu ar fi importantă, dar el ne încredința că astfel de acte sunt secundare, ajutătoare. Există 
o ierarhizare a valorii actelor religioase, iar pe scara acestei ierarhizări, aprinderea unei 
lumânări este mult mai puţin importantă decât ascultarea şi însuşirea învățăturii 
Mântuitorului. Părintele ne explica importanţa fiecărui moment din Liturghie, ne învăţa 
când trebuie şi când nu să îngenunchem. Veghea tot timpul cu străşnicie să-i meargă bine 


corabiei şi nu îngăduia boală la nici unul din pasagerii ei. 


Era o adevărată bucurie să-l asculţi şi să-l vezi mișcându-se pe Părintele. 
Tinea totul sub control cu o prezență de spirit excepţională. Prevenea şi înlătura tot ceea 
ce ar fi deranjat bunul mers al slujbei. Se lipea de sufletul tău ca o drojdie care te ajută să 
creşti. Şi nu o spun ca o exagerare - aşa cum se întâmplă când vrei să idealizezi amintirea 
cuiva - dar din biserica sa nu am ieşit niciodată plictisită sau obosită. Dincolo de cuvinte, 
se simţea marea şi profunda lui iubire pentru cei din jur, ori asta era de ajuns. Omul nu are 
nevoie de nimic altceva mai mult decât de iubire. Organismul spiritual, dacă nu este şi el 
hrănit, se ofileşte şi moare. De organismul fizic avem cu toții grijă să-l hrănim cât mai 
bine, dar de unde să luăm hrană pentru suflet, când lumea este aşa de aridă? Iată de ce 
Biserica Sapienţei a fost ca o oază plină de iubire în mijlocul deşertului lumesc, oază unde 


găseam totdeauna hrană de pâine duhovnicească ce ne ajuta să supraviețuim. 

Cu toate că era mereu în mijlocul nostru, Părintele era un singuratic. Nu avea 
prieteni şi nici timp pentru ei. Ca toate sufletele mari, cunoştea singurătatea pe care o 


naște adevărata măreție morală. 


Un doctor scoate din om și înlătură tot ce este rău şi ameninţă viaţa, îngrijind 
bolnavul până la vindecare, cercetându-l şi supraveghindu-l. Aşa făcea şi Părintele 


Constantin Sârbu cu cei din jurul său. 


Fiind rugat, de pildă, să intervină în cazul unei doamne care nu mai voia să 
audă de preoți, Părintele, fără cruţare, după ce i-a ascultat motivaţia, i-a spus: „Sunteţi 
nebună, doamnă! Trebuie să ne rugăm pentru luminarea minții şi a sufletului 


Pb) 


dumneavoastră”. Nu numai că doamna nu s-a supărat, dar a rămas credincioasă preotului 


şi bisericii noastre până la adormirea Părintelui. 


Altădată, o doamnă, al cărei fiu student se trezise tată fără a fi căsătorit, l-a 
rugat pe Părintele să o ajute cu rugăciuni, ea dorind avortarea copilului. Părintele, 


înțelegând situația, a respins-o cu cuvintele: „Pleacă din faţa mea, ai pe satana!”. 


Într-o altă împrejurare a fost solicitat pentru sfinţirea unei mese de pomenire 
la un credincios din parohia Vergului. Masă mare, arnajată sub pomi în curte, cu toate 
bunătățile pământului şi cu băuturi multe şi variate. Părintele, însoțit de Matilda, a privit 
masa cu tot ce era aranjat şi, adresându-se gazdei, i-a spus: „lartă-mă, eu nu pot 


p> 


binecuvânta aceasta masă, care e de petrecere, nu de pomenire. Cheamă alt preot!”. Şi a 


plecat. 


Altădată, fiind împreună cu mulți preoți din Bucureşti la înscăunarea unui 
episcop, după ce mai toţi cei prezenţi au adus urările cuvenite şi laudele de rigoare, s-a 
ridicat şi Părintele Sârbu şi, adresându-se celui sărbătorit, în loc de orice urare sau laudă, 
i-a spus: „Nu scaun înalt și perne multe, Prea Sfinţite! Coborâţi în popor, cercetaţi-i 
suferința și nevoile, ajutaţi-l să se regăsească şi să găsească drumul cel drept şi luminos. 


Acestea sunt misiunea și rostul Sfinţiei Voastre!”. 

Părintele ştia precis ce avea de făcut. Ştia că omul de pe stradă venea la el cu 
sufletul rănit şi gol, neputincios şi dezamăgit. De aceea îl pansa, îi insufla putere şi 
încredere, îi îndrepta atenția spre Dumnezeu şi, prin rugăciune, îl încredința Lui. Era de 
fapt modul cel mai potrivit prin care el slujea pe Dumnezeu, aducându-l la picioare 


făptura Sa bolnavă şi deznădăjduită, insuflându-i forță și nădejde, cu puterea harului. 


Pe lângă după-amiezile de miercuri și vineri, când ținea cuvânt de învățătură 
şi de explicare a Sfintei Scripturi, joia după-amiază, în faţa unei table negre ca la şcoală, 
cu creta în mână, Părintele îi învăţa pe cei doritori muzică bisericească. Voia cor instruit 
de credincioşi. De altfel, în timpul studenției frecventase timp de 2 ani şi cursurile de 


dirijor la Conservatorul din București. 


În zilele de sărbătoare şi duminica venea în biserică la ora 6 (dimineaţa), 
pentru a pregăti toate cele necesare Sfintei Liturghii şi pentru a putea pomeni şi scoate 
părticele pentru vii și morţi. La Utrenie slujea solemn, urmărind neîncetat strana şi venind 
adesea să cânte el însuşi cele rânduite, aceasta întrucât cel care trebuia să se ocupe de 
cântare adeseori lipsea sau venea beat. Totuşi, Părintele nu l-a reclamat, n-a cerut 


schimbarea lui, ba chiar l-a rugat să nu mai vină, trimiţându-i salariul acasă. 


Părintele ținea foarte mult la ordinea din timpul slujbei. Credincioşii care 
intrau în biserică veneau mai întâi să aducă darul la altar, dar numai dacă erau împăcaţi cu 
frații lor. La altar erau primiţi cu multă încredere, nimeni nu era lăsat să aştepte la ușă. 
Părintele ne ştia pe fiecare ce posibilități materiale avem, ce bucurii şi necazuri avem. 
Cunoscând aceste lucruri, acolo unde știa că e multă nevoie, primea darul oferit și după 
aceea întreba: „Mi l-ai dat mie, da?”. Și te ruga să primeşti înapoi darul dat. La fel 


proceda cu copiii, care la sfârşitul slujbei primeau toți bomboane. 


Incă de la început, Părintele ne-a explicat amănunțit Sfânta Liturghie - cu 
momentele cele mai importante, cu atitudinea pe care trebuie să o aibă credincioşii - şi 


apoi a impus disciplină. Astfel, darurile la altar trebuiau înfăţişate până la un anumit 


Pagina 56 


moment al slujbei, după care preotul se preocupa numai de rugăciunile rânduite. Fiecare 
stătea la locul său, nu se mișca nimeni, nu vorbea nimeni, toți ochii și toate sufletele erau 
spre altar. Prin mijlocul bisericii era un culoar pe care nimeni, sub nici un motiv, nu avea 
voie să-l ocupe. Copiii stăteau liniștiți în față sau lângă părinți. După citirea Sfintei 
Evanghelii, se punea cordon între pridvor şi naos şi nimeni nu mai trecea spre altar. 
Părintele ne-a explicat că rugăciunea în biserică este divino-umană și numai dacă ne 
integrăm în atmosfera de rugăciune putem fi siguri că rugăciunea noastră, nedespărțită de 
a celorlalți, se înalță, este primită şi sufletele noastre se umplu de bucurie, pace şi nădejde. 
Răspunsurile la slujbă erau date de un cor alcătuit din credincioşi, sub îndrumarea 
Părintelui. Se cânta spre slava lui Dumnezeu, nu pentru bani sau pentru ca un glas sau 


altul să fie remarcat. 


Totdeauna era lume multă de nu mai încăpea în biserică. Vara, când ferestrele 


erau deschise, oamenii ascultau de afară. 


Pe cei ce nu veneau cu gândul de a se ruga, Părintele îi recunoștea imediat şi-i 


ruga să plece, spunându-le: „Mai mult folosiți dacă vă plimbaţi”. 


La predică, în mijlocul bisericii, pe un mic piedestal învelit cu un covoraș, 
rostea cuvântul tămăduitor timp de 40 de minute. Fiecare cuvânt era o chemare la adevăr, 
la pace şi niciodată Părintele nu uita să amintească celor de față cât de vitregit 
(persecutat, nedreptăţit) este acest neam românesc şi că izbăvirea nu poate veni decât prin 


credinţă şi iubire, deci prin Dumnezeu. 


După terminarea predicii, toţi treceam prin fața Părintelui pentru miruit și el 
avea pentru fiecare un cuvânt de încurajare, un zâmbet, o vorbă caldă. Inălțaţi 
duhovniceşte, plecam la casele noastre, căutând ca prin toate faptele şi vorbele noastre să 


arătăm practic că suntem creştini. 


Noi plecam la ale noastre, dar pentru Părintele ziua nu se sfârșea. Avea de 


răspuns întrebărilor celor care abia îl aşteptau pentru a-i împărtăşi temerile, grijile şi 

necazurile lor. Răspunsul venea pe loc sau, în funcție de situaţie, urma să se mai discute, 
să se cerceteze mai bine. Cu vorbă blândă dar hotărâtă, Părintele sfătuia, arăta unde e 
greşeala și ce este de făcut. Dar, pentru toți şi pentru toate, era verdictul: „Să ne 
rugăm!”. Problemele noastre grele erau mult cercetate şi Părintele se întreba: „Hristos 
cum ar fi procedat în asemenea situaţie...?” (Ce ar face Hristos dacă ar fi în locul 


tău?). 


După discuţia cu oamenii şi după puţină odihnă, Părintele pornea să viziteze 
unul sau mai mulți bolnavi, în spital sau la ei acasă. Le ducea daruri şi cărți de rugăciune. 
Întors acasă singur, îşi încheia ziua citind şi rugându-se pentru noi şi pentru toată făptura 
lui Dumnezeu. Astfel se termina o zi de sărbătoare sau de duminică pentru preotul 


Constantin Sârbu. 


Dacă se întâmpla ca vreun credincios să fie absent la una sau cel mult două 
Sfinte Litrughii, Părintele îl căuta la telefon, trimitea pe cineva sau chiar mergea personal, 
dacă era cazul şi niciodată nu mergea cu mâna goală. Dacă vreun credincios era bolnav şi 
se întâmpla să nu găsească sau să nu-și poată plăti medicamentul, Părintele îndată spunea 
aceasta în biserică şi ruga să se facă tot posibilul ca respectivul să fie ajutat. Răspunsul 
venea fără întârziere. De asemenea, se făcea apel la cei ce aveau posibilitatea să intervină 


pentru internări în spitale, pentru consultaţii şi tratamente. 
Pretutindeni Părintele era prezent, încurajând şi rezolvând situațiile. 
Iubirea de aproapele era o permanență a vieţii preotului Constantin Sârbu. 


Astfel, a fost anunţat odată, de un student de la Facultatea de Teologie din 
Sibiu, că o doamnă bine-cunoscută a încercat să se sinucidă, dar suprinsă la timp, a fost 
salvată, starea ei rămânând însă îngrijorătoare. Părintele a plecat cu prima cursă de avion. 
A zăbovit în familia respectivă mai multe zile şi s-a convins că era vorba de o boală 
psihică. A încurajat, a sfătuit, a invitat-o pe doamnă la București, a făcut rugăciuni 


speciale. Doamna trăiește şi astăzi şi cu multă recunoştinţă, de câte ori poate, vine la 

parastasele Părintelui. 


Într-o altă familie, cei trei baieţi, în acord cu sotiile lor, şi-au internat mama 
bătrână într-un azil departe de București. Cum această bătrână îl cunoştea pe Părintele 
Sârbu, i-a cerut ajutorul. Părintele, ca să aibă sorți de izbândă, a pregătit o masă plină cu 
de toate şi i-a invitat pe cei trei băieţi. Cu mult tact a ajuns să-i convingă să-și aducă 
mama înapoi şi să o găzduiască într-o cameră la via unuia dintre ei, într-o suburbie a 
Bucureştiului. Părintele i-a dus acolo bătrânei multe din cele necesare și a cercetat-o 


permanent. Aşa împlinea el cuvântul Mântuitorului care fericeşte pe „făcătorii de pace”. 


Tot din dragoste pentru aproapele, Părintele a luat pe lângă el vreo 5-6 băieți 
de 6-8 ani care îl vizitau permanent și pe care el îi îndruma. Pentru a le da sentimentul că 
sunt de ajutor, Părintele îi punea să adune frunzele moarte din curtea bisericii și florile 
căzute pe pământ. Erau răsplătiți cu dulciuri şi ajutoare pentru părinții lor, căci toți 


proveneau din familii dezorganizate, cu posibilități materiale foarte reduse. 


Mult poate rugăciunea stăruitoare a dreptului, zice Scriptura (Iacov 5, 16). 
Acest lucru s-a adeverit şi cu Părintele Sârbu. O doamnă ameninţată cu orbirea a venit cu 
multă credinţă la Biserica Sapienţei. Rugăciunile Părintelui, adăugate la cele ale doamnei, 
au făcut ca în ziua de Joia Mare, înainte de a începe slujba celor 12 Evanghelii, doamna, 


care se ruga cu lacrimi, să se ridice în picioare şi să strige: „Văd, Părinte!”. 


Părintele Sârbu nu dispreţuia şi nu se îndepărta de nici o altă confesiune. 
Argumenta şi cu multă însufleţire îşi susținea punctul de vedere. Odată a adus la dreapta- 
credință o adventistă, dar numai după ce a stat mult de vorbă cu ea şi s-a convins că poate 


fi reprimită în Biserică. Nu admitea şi era necruţător cu practicile vrăjitorești. 


Părintele ținea mult la pomenirea şi cinstirea, după cuviinţă, celor adormiţi. 
Cu deosebit respect pentru sufletele plecate, ne atrăgea atenția să nu facem greșeala de a 
nu le pomeni la ziua lor. Părintele însuși mergea în fiecare toamnă în satul său natal și 


făcea parastas la mormintele părinților, moşilor şi strămoşilor. Pentru ca omul să nu fie 

reținut din pricina lipsei de bani, insista să nu ne sfiim să punem pomelnice fără bani pe 
măsuţa de la altar, că nu banii au valoare. După terminarea slujbei de pomenire - slujbă la 
care toţi trebuia să luăm parte şi să nu ne rugăm numai pentru ai noştri - cu ofrandele 
adunate se pornea către un azil, de obicei la Ciolpani, acolo unde bieţii oameni nu mai 
erau priviți decât ca nişte gunoaie ale societăţii. Se împărțeau alimente, haine şi Părintele 


dădea fiecăruia câte o sumă de bani. 


Dar se mergea la azile şi în afara zilelor de pomenire a morților ori la 
sărbătorile mari. Dacă cei din azilele vizitate lucrau ceva - plase, serveţele, fete de masă, 
mici sculpturi în lemn - toate acestea erau luate la biserică și vândute credincioșilor, iar 


banii erau duşi înapoi la azil. 


Nu numai în azile, ci şi în biserică erau credincioşi care primeau regulat, fără 
să ştie nimeni, alimente, haine și bani pentru nevoile lor. Și a avut grijă Părintele ca acest 


obicei să se perpetueze prin cei rămaşi şi după plecarea lui din această lume. 


Alături de casa parohială de la Sapienţei, era grădina azilului de nevăzători. O 
cameră din casa parohială avea fereastra spre această grădină. Vara, la fereastra deschisă 
veneau locuitorii azilului, iar Părintele îi primea cu mult drag şi le împărțea ce avea mai 


bun. 
Se ajutau, de asemenea, preoţi, biserici, călugări, mănăstiri. 


Părintele nu ţinea seama de rigorile canonice şi de legile societăţii. Ceea ce-l 
interesa era să câştige şi să aducă la picioarele lui Iisus sufletele rătăcite şi bolnave. Astfel, 
un domn care nici nu voia să audă de Biserică, spovedanie şi împărtăşanie a fost invitat, 
prin grija soției sale credincioase, la o discuţie cu Părintele. Stând de vorbă, Părintele a 
aflat tot ce-l frământa pe acest suflet rătăcit. Când să plece, respectivul l-a rugat pe 
Părintele să-l spovedească pentru a se putea împărtăşi. Răspunsul: „Eşti spovedit, vino să 


te împărtăşești!”. 

Altădată, a fost problema unei doamne care voia să se căsătorească, dar erau 
impedimente de ordin material în privinţa căsătoriei civile, căci pierdea pensia de urmaş. 
Părintele a făcut în mare secret cununia religioasă, pentru ca aceste suflete să fie unite în 


faţa lui Dumnezeu. 


Astfel, cu înţelepciune, discernământ şi dragoste, Părintele câştiga sufletele 
oamenilor şi le călăuzea. Biserica Sapienţei devenise neîncăpătoare pentru numărul mare 
de credincioşi veniţi din toate colțurile Bucureștiului şi chiar din provincie. Dar totodată 
devenise și un ghimpe în ochii Securităţii, în mintea celor ce-L alungaseră pe Dumnezeu 
şi se așezaseră ei în locul Lui, instaurând frica, mizeria, sărăcia, minciuna. Biserica 
Sapienţei era un pilon în această luptă mută pentru păstrarea neîntinată a sufletului şi a 
identității neamului românesc creştin. De aceea era păzită cu străşnicie. Cel puţin doi 


securiști erau prezenţi la toate slujbele. De altfel, Părintele îi recunoștea mereu. 


Lumina din Biserica Sapienţei trebuia stinsă. Trebuia bătut păstorul, ca să se 
risipească oile. Dar cum se putea proceda fără a se face vâlvă? Lumea nu trebuia să 
cunoască adevărul şi, astfel, s-a procedat cum nu se putea mai ticălos. Securitatea știa că 
Părintele suferea, încă din închisoare, de ulcer duodenal şi l-a obligat să se interneze în 
spital pentru operaţie, deși nu era nevoie. A fost ameninţat că dacă nu se internează, va fi 
arestat. I s-a dat dreptul să-şi aleagă spitalul, dar medicul operator urma să fie numit şi 


adus de Securitate. 


După multă chibzuială şi multă grijă, i s-a admis să se interneze la serviciul 


chirurgie de la Spitalul Poştei, unde lucra un nepot de frate al soției Părintelui. 


În ziua de 14 octombrie 1975, de Sfânta Parascheva, Părintele a slujit ultima 
Sfântă Liturghie. La sfârşitul slujbei ne-a anunţat că este obligat să se interneze pentru 
operaţie şi nu se știe dacă se mai întoarce. A rugat lumea să nu părăsească biserica, „să nu 
fie o biserică pustie”. Ne-am mai spus că va fi permanent cu noi, să-l chemăm. A pus totul 


în ordine. A lăsat indicații cum să fie pregătită biserica, unde să fie săpat mormântul, cine 

să aibă grijă de parastase, cum să se procedeze cu puţina lui agoniseală. In încheiere a 
cerut ca nimeni să nu-l plângă, ci toţi să se bucure că a scăpat de chinurile acestei vieţi: 


1 


„Să vă plângeți pe voi, cei ce rămânetți!”. Era trist, preocupat. Şi-a pus totul în perfectă 


stare şi a lăsat slujitor la altar. 


S-a internat în dimineaţa zilei de 15 octombrie 1975. A fost operat luni, 18 
octombrie, după-amiază, de un preot adus de la Spitalul Elias. A făcut abces abdominal, 
septicemie, la câteva zile a fost redeschis şi după câteva ore sufletul Părintelui şi-a luat 


zborul spre cele veşnice, în timp ce el rostea rugăciuni din Sfânta Liturghie. 


Cu puțin înainte de moarte, a fost adus în grabă Părintele Argatu de la 
Mănăstirea Antim, pentru ultima lui împărtășanie. În jurul capului Părintelui Sârbu a 
apărut o aureolă aurie, văzută de Părintele Argatu. Ca să se încredinţeze că nu se înșeală, 
acesta a mutat perna, dar a apărut aceeaşi aureolă. Atunci Părintele Argatu a exclamat: 


„„Cununa de martir!”. 


În ziua de 23 octombrie 1975, ora 15, Părintele Constantin Sârbu a părăsit 
această lume. În ultima sa noapte de viaţă, cu o febră de 39-40 de grade, cerând mereu 


„apă, apă rece”, mi-a spus: 


„Curând îmi voi lua zborul. Așa mi-a fost rânduit. Să nu vă întristați şi să nu 
judecaţi pe nimeni, căci nimic nu se petrece întâmplător, ci totul este făcut cu multă 
înţelepciune. Eu v-am iubit mult. Cu voi şi prin voi am dus la bun sfârșit lucrarea lui 
Dumnezeu ce mi-a fost încredințată. Să vă rugaţi pentru mine. Am mare nevoie de 
rugăciunea voastră sinceră şi profundă. Eu voi fi permanent cu voi. Chemaţi-mă! Nu uitaţi 


că rugăciunea e totul şi că rugăciunea în biserică este și mai importantă!”. 


Sufletul său a plecat cu durerea de a nu fi putut evita operaţia şi cu dorința 


arzătoare de a fi aduse, în același mormânt cu al său, osemintele soției sale. 

Trupul neînsuflețit a fost depus în Biserica Sapienţei. Pelerinaj la catafalcul 


Părintelui. Multe lacrimi, multă durere. 
Ne pleca lumina, călăuza. 


Când, cu câteva zile înainte de a se interna în spital, o doamnă, fiică 
duhovnicească, îi dăruise în numele credincioșilor flori şi o felicitare frumos scrisă pe un 
pergament, Părintele, foarte emoţionat, îmi spusese: „Vezi, mi-au dat hrisov domnesc, 

carte ca la domni! Ce-am făcut eu pentru voi ca să merit atâta iubire şi recunoştință?...”. 


Stiam bine ce a făcut pentru noi. S-a rugat plângând şi a plâns rugându-se, ca 
noi să putem merge pe cale de lumină. Ne-a învăluit zi de zi şi an de an în râuri de iubire. 
Şi s-a înfăptuit minunea: ne-am născut a doua oară, eram alți oameni, înțelegeam și 
acceptam suferința noastră şi nu treceam nepăsători pe lângă suferința altora. Trăiam ca şi 
Părintele şi, cu el odată, drama fiecăruia. Eram una cu el, eram o familie şi parcurgeam 
acelaşi drum. Prin el şi de la el, am primit lumina nestinsă a binelui şi adevărului și am 


înțeles ceea ce până atunci nu înţelesesem: că Dumnezeu este în noi. 


S-au scris aceste rânduri pentru a fi împlinită ultima dorință a preotului 
Constantin Sârbu care, în cea din urmă noapte a petrecerii sale pe acest pământ, fiind în 
cumplită suferinţă fizică, a cerut: „Atunci când se va putea, să se spună adevărul despre 


moartea mea!”. 


Deşi s-au scurs 24 de ani de la plecarea în veşnicie a Părintelui Constantin 
Sârbu, credincioşii nu l-au uitat. An de an, la sărbătoarea Sfinţilor Împărați Constantin şi 
Elena și la 23 octombrie, ziua adormirii Părintelui, se fac parastase la mormânt. Creștinii 
adunați dau slavă lui Dumnezeu prin rugăciuni, mulțumindu-l că au fost învredniciţi să 
trăiască în preajma acestui preot și cerând pentru sufletul său odihnă în lumina cea 


neînserată a Impărăției lui Hristos. 

Doctor Octavia Tăslăoanu, 1999. 


(Mărturie apărută în broşura Preotul Constantin Sârbu, slujitor al Supremului 
Adevăr, Bucureşti, 2002) 

Voi sunteţi pecetea apostoliei mele 


- Din amintirile fiilor duhovniceşti - 


Deci, fraţii mei iubiţi şi mult doriți, bucuria şi cununa mea, aşa să staţi întru Domnul, 
iubiții mei. 
Cele ce ați învățat şi ați primit şi ați auzit şi ați văzut la mine, 
acestea să le faceți şi Dumnezeul păcii va fi cu voi. 
M-am bucurat mult în Domnul că a înflorit iarăşipurtarea voastră de grijă pentru mine. 


N-o spun ca și cum aş duce lipsă, fiindcă eu m-am deprins să fiu îndestulat cu ceea ce 
am. 


Stiu să fiu şi smerit, știu Să am şi de prisos; 
în orice şi în toate m-am învățat să fiu şi sătul şi flămând, şi în belşug şi în lipsă. 
Toate le pot întru Hristos, Cel care mă întăreşte. 
Iar Dumnezeul meu să împlinească toată lipsa voastră 


după bogăţia Sa, cu slavă, întru Hristos lisus. 


(Filipeni capitolul 4 versetele 1, 9-13, 19) 


Amintirile inserate în acest capitol sunt fragmente din relatările câtorva fu 
duhovniceşti cuprinse în cartea „Un mare mărturisitor creştin: Preotul Constantin Sârbu”, 
Editura Bonifaciu, Bucureşti, 2000, ediție îngrijită de Xenia Mămăligă. Pentru cursivitatea 


textului, am renunţat să menţionăm în dreptul fiecărui paragraf numele autorului, 

considerând mai importantă ideea de ansamblu pe care selecția noastră încearcă să o pună 
în evidenţă. Menţionăm aici pe semnatarii acestor amintiri, alături de titlurile capitolelor 


scrise de ei, aşa cum apar în cartea de mai sus menționată: 


- Matilda Mircea: Început de păstorire şi lucrare la Biserica Sapienței; 
- Constantin Burlăcioiu: Lifurghisitorul; 

- Tatiana Cortun: Învățătorul) 

- Ana Cristea: Părintele săracilor; 

- Lucica Scurtu Popşor: Înzestrat cu toate darurile; 

- Mariana Stoicof: Duhovnicul; 

- Maria Mărculescu: Un ales al Domnului; 


- Elena Hanganu: Ultimele zile; 


* La acestea se adaugă mărturiile scrise de Ana şi doamna Paraschivoiu din 
broşura Preotul Constantin Sârbu, slujitor al Supremului Adevăr, Bucureşti, 2002. 


Sufăr până ce Hristos va lua chip în voi 


Se spune că Dumnezeu înzestrează pe fiecare preot cu câte un dar: unii au 
darul vederii în duh, alții sunt buni predicatori, alții buni duhovnici sau vindecători. 
Uneori, Dumnezeu face o minune şi lasă toate aceste daruri să existe într-un singur om, 
făcându-l vas ales. De aceea, este foarte greu să redai în cuvinte momentele de excepție 


petrecute în preajma Părintelui Constantin Sârbu. 


În viaţa de toate zilele, Părintele Sârbu era pătruns în fiecare clipă de tainele 


cerului, dar se apleca peste frământările pământului în care erau prinși oamenii, 

cunoscând în adânc tainele sufletului omenesc. 


Darul de a picura în inima fiecărui om un strop din inima, din dragostea lui, 
era taina puterii interioare de atracție pe care Părintele o avea față de oricine; este cel mai 
mare dar pe care îl are un conducător, mai ales un conducător de suflete. La acestea se 
adăugau şi chipul şi întreaga lui prezenţă care erau lumină, armonie, bunătate, maiestate, 


blândeţe, inteligenţă. 


In clipele grele de mari încercări ale cuiva, Părintele lua asupra sa suferința, 
drama, purtând-o el în mare măsură, ușurând sarcina celorlalți prin rugăciunile fierbinți, 


bine primite de Dumnezeu şi prin cuvântul lui cald şi alinător. 


Mare şcoală era pentru noi sfânta spovedanie la Părintele Sârbu! 


Dojana lui era bețișorul lui Dumnezeu. Ştia să dojenească aşa cum numai o 
mamă sau un tată o pot face. Avea darul de a ne face să înţelegem de ce nu a fost bine ce 
am greşit. Avea timp totdeauna pentru noi, să ne asculte cu mult interes duhovnicesc, cu 


toată dragostea de care era în stare un om. 


Noi eram copiii, familia lui, de care nu s-a despărțit nici o zi, decât la moarte. 
Nu s-a îndurat, în 11 ani cât a liturghisit la Biserica Sapienţei, să-și ia concediu decât o 
dată sau de două ori, câteva zile. Până la dânsul nu am întâlnit preot care să iubească pe 
semenii lui ca pe proprii copii dați lui de Dumnezeu. Vedeai bine cum se simţea dator să 
le corecteze traiectoria greșită a vieţii lor sufleteşti, urmărind apoi, prin mijloacele sale 


fine, rezultatele. 


Un alt dar, ce i-a fost hărăzit (destinat) de sus Părintelui Sârbu, a fost talentul 
de a lucra cu oamenii, de a-l pune pe fiecare în locul potrivit, pentru ca el să-şi dea cu cel 


mai mare folos „obolul” (mic ajutor în scop de binefacere) lui. 

Lângă mulți, prezenţa sa a fost o binecuvântare! 


Eu port în trupul meu semnele Domnului lisus 


După ce a terminat construirea bisericii, în anii aceia grei de după război, în 


1954, Părintele a fost arestat. Spunea: 


- M-au ars cu fierul roșu la tălpi, mi-au smuls barba, m-au bătut, dar le-am zis: 


„Puteţi să mă chinuiţi cât vreţi, dar nu mă lepăd de Hristos!”. 


Odată, povestind despre închisoare, a spus: 


- Nu m-am temut niciodată de moarte, dar a fost un moment când am fost 
foarte aproape de ea. Ne-au urcat într-un camion. Câţi am fost, nu ştiu. Câţi pot intra într- 
un camion, puşi nu unul lângă altul, ci unul peste altul. Eu căzusem. Nu alegeam locul cel 
mai bun, ba dimpotrivă! Ne-au urcat în forță. Eu am căzut în partea de jos a podelei. Peste 
mine au căzut alţii, mulți. Au alergat cu noi, ne-au transportat zeci de kilometri. Când ne-a 


coborât din mașină am căzut jos, inconştient. Mă sufocasem! 


Pentru a mă întări sufleteşte, Părintele s-a deschis faţă de mine, povestindu-mi 
din suferinţele prin care a trecut în anii grei de închisoare. Suferea și acum de pe urma lor. 
Nu se putea apleca din cauza coloanei vertebrale. Avea câteva vertebre tasate și ceva ieşit 
în afară. Mă ruga uneori să-l spăl pe picioare şi să-l ung cu alifie antireumatică, adusă de 


mine din URSS. Aşa am văzut că avea pielea de pe tălpi încrețită şi trei dungi de cicatrice 

de-a lungul tălpilor. Mi-a spus că acolo a fost ars, cu bară de fier încinsă, în timpul 
anchetelor. Se putea unge singur doar cu ajutorul unui băț având o bucată de tifon la capăt. 
Din cauza acestor răni cicatrizate mergea greu şi călca mai mult pe călcâi şi pe vârful 
degetelor. De asemenea, din cauza coloanei ce purta urmele loviturilor la care a fost 
supus, nu se putea întoarce decât cu tot trupul. Cu toate acestea, nimeni nu-și putea da 


seama cât era de bolnav, căci Părintele era mereu în activitate. 


După ieşirea din închisoare l-am întrebat pe Părintele: 
- De ce nu v-aţi dus să staţi la fetele dumneavoastră? 


- Nu, Dumnezeu nu m-a lăsat pe pământ să mă duc cu copilul în parc şi să-i 
cumpăr iaurt şi bomboane. Dumnezeu m-a lăsat pe pământ să-l slujesc Lui și oamenilor. 
Unii, chiar dintre cei de la conferințele preoțești, îmi spuneau că sunt exagerat în credință, 
că sar peste gard. Dar poţi fi exagerat în slujirea lui Dumnezeu? Ce făceam și înainte, 


decât că împlineam legea iubirii Lui?... 


Patriarhul Justinian, la care s-a prezentat când a ieşit de la închisoare pentru a- 
1 cere o parohie, i-a spus: 

- Ce să-ţi dau eu ție, Sârbule? 

- Cea mai săracă biserică din Bucureşti, Prea Fericite! 

- Ştiu eu, a zis Patriarhul, că orice biserică ţi-oi da ție, tu faci din ea o 
grădină! 


Şi aşa a fost. 

Biserica Sapienţei: Puterea mea se desăvârşeşte în slăbiciune 


Încă din prima zi a venirii sale la Biserica Sapienţei, Dumnezeu i-a trimis 
Părintelui Sârbu un ajutor neaşteptat: o „firimitură ” de femeie, care şi-a pus sufletul, cu 
smerenie şi simplitate, pentru biserică şi păstorul ei. Este vorba de Matilda Mircea, cea 
care l-a ajutat pe Părintele Sârbu în toată lucrarea desfăşurată la Biserica Sapienţei, din 


prima zi a venirii sale şi până la fericita lui adormire. 


Din cauza tulburărilor de la biserica din cartierul nostru din Bucureştii Noi, 
toată lumea s-a împrăștiat. Eu am început să mă rog zilnic, să citesc Paraclisul Maicii 
Domnului, rugând-o să-mi arate unde să mă duc, întrucât aveam nevoie de hrană pentru 
suflet. Într-o noapte am visat un tânăr îmbrăcat într-o cămașă lungă, albă, care m-a 
întrebat: Vrei să fii mai tare sufletește? Scoală-te şi vino să mergi cu mine!. Am plecat şi - 
în vis - am luat tramvaiul 20, care atunci ajungea la Podul Izvor. De acolo ne-am dus pe 
jos până la Biserica Sapienţei. Când am ajuns în poarta bisericii, tânărul m-a lăsat singură 
şi eu m-am trezit. 

Dimineaţa, imediat ce m-am sculat, am pornit pe acelaşi drum, având 
sentimentul că tânărul din vis mă însoţeşte. Când am ajuns în poarta bisericii, acest 


sentiment a dispărut. In curtea neîntreținută, părăsită, l-am zărit pe Părintele Sârbu stând 


pe o buturugă. Cum m-a văzut, a venit în calea mea şi mi-a zis: 


- Bine ai venit, Matilda Cocuţa! Eu m-am rugat lui Dumnezeu să-mi trimită 
un bărbat ca ajutor. Ce-ai să poţi face tu, o firimitură de femeie? Dar poate ai să mă ajuţi 


şi tu. Vino, stai lângă mine pe buturugă! 


Eu m-am mirat în sinea mea. Nu mă cunoștea, nu ştia cine sunt. De unde a 

ştiut cum mă cheamă...?! Dar n-am zis nimic, m-am aşezat lângă el pe buturugă. Atunci, 
Părintele a început să-mi spună că a venit din închisoare, că în urma cererii sale de a fi 
reîncadrat i s-a încredinţat Biserica Sapienţei şi că de acum înainte împreună ne vom ruga 
aici lui Dumnezeu. Deocamndată însă nu are nici unde dormi, nu are nici cheile de la 
biserică şi nici de la casa parohială. Doarme printre dărâmăturile de la Biserica Domnița 


Bălașa, pe un preş lucrat din cârpe, ca acelea ce se pun în casele de la ţară. 
Părintele povestea şi plângea. 


Ne-am uitat în jurul bisericii. In față, până la poartă erau bălării. In spate era 


ruină: un coteţ de găini, urme de şobolani, picioare de pui, mizerie mare. 
- Oare, Cocuţo, facem noi ceva aici? m-a întrebat Părintele. 
- Dacă te-a adus Dumnezeu aici, facem! l-am încurajat eu. 
- Păi, de unde oameni? 


- Vă aduc eu din Bucureştii Noi. Dar să vă rugaţi! Eu sunt păcătoasă. Dacă vă 


rugați, facem! 
A râs şi el un pic, apoi mi-a zis: 


- Acum să mergem la cimitir, la nevasta mea! 


El însă mergea greu, avea nevoie de baston. Am găsit unul aruncat în grădina 
de alături, de care s-a servit la început. Avea nişte bocanci grei, mari, aproape fără talpă şi 


nişte haine învechite cu care ieşise din închisoare. 


La cimitirul Belu, unde am ajuns, banca de la mormânt avea piciorul rupt. L- 
am pus eu cum am putut şi Părintele s-a aşezat. Apoi mi-a spus că îi este foame. Cred că 
într-adevăr îi era foame, dar poate mi-a zis aşa şi ca să rămână el singur la mormântul 
soției. Era sâmbătă, se făceau parastase. Am plecat la poarta cimitirului să iau pomană de 


la lume. O doamnă mi-a dat şi un pahar în care să-i duc apă. Dar când m-am întors, am 

văzut că Părintele era culcat pe mormânt cu faţa în Jos şi bastonul alături. M-am speriat. 


Ce-am pățit până l-am ridicat! L-am aşezat pe bancă. 


Curgeau lacrimile pe bocancii lui povestindu-mi cum a cunoscut-o pe soția 
lui, ce om deosebit a fost, cât de mult l-a ajutat şi cum a murit lăsându-l cu două fetiţe pe 
care le-a crescut până la arestarea lui. Au rămas în grija femeii de la lumânări de la 


Biserica Vergului. Nu știa unde sunt şi nici nu voia să-l vadă în starea în care se afla. 


După ce ne-am întors la biserică, Părintele a vrut să se ducă să se culce la 


Domnița Bălaşa. Eu i-am zis: 


- Hai să facem o cămăruţă, ca să aveţi unde sta, să nu mai staţi printre 


dărâmături la Domnița Bălașa! 
- Cu ce să facem? 
- Eu cunosc pe stareţul de la Cernica! 


Părintele mi-a dat atunci o scrisoare în care spunea cum a ieşit din închisoare, 
în ce stare se află, cum a primit să slujească la Biserica Sapienţei și că are nevoie de 


ajutor. 


Ziua următoare m-am dus la Cernica. Părintele stareţ ne-a promis ajutor. Intr- 
adevăr, peste o zi sau două a venit maşina de la Cernica cu trestie, scule, var, nisip, ipsos 
şi doi călugări pentru lucru. Am luat şi eu încă trei oameni. Nu vă pot spune cum ne-a 


ajutat Dumnezeu! Intr-o singură zi am făcut scheletul şi l-am lipit şi cu pământ. 
Până am terminat cămăruţa, până s-a mai uscat, Părintele s-a mutat în pivniţă. 
Pe atunci, acolo era numai gunoi care ajungea până la geam. Am scos gunoiul, am făcut 


curat atât cât s-a putut şi Părintele a dormit acolo vreo săptămână. 


Pe când lucram la ridicarea cămăruţei, Părintele m-a trimis la poștă să 
expediez o scrisoare. Acolo, în spatele zidului aceluia înalt (tejghea) unde lucrează fetele 


de la poştă, era o doamnă care plângea, plângea într-una. Am întrebat-o de ce plânge. 

- Lasă-mă în pace! mi-a răspuns ea. 


- Nu te las deloc! Spune-mi, că eu știu un preot bun. Dacă te duci la el şi îi 


spui necazul, o să-ți ajute. la scrisoarea asta și apoi hai cu mine, că te duc eu acolo! 


N-am lăsat-o până n-a venit cu mine. Părintele a vorbit cu ea, i-a făcut o 
rugăciune, a învăţat-o ce să facă şi a încurajat-o, zicându-i că în două-trei zile nu va mai 


avea pricină de plâns. Cred că îi plecase bărbatul de acasă. 


Intr-adevăr, peste câteva zile doamna a venit și, în semn de mulțumire și 
bucurie, a adus o canapea cu rezemătoare, o masă, un scaun şi a mobilat cămăruţa cea 
mică. A adus haine şi ghete, încât Părintele mi-a dat mie, ca amintire, bocancii şi 


pantalonii cu care a venit din închisoare, pe care îi păstrez până astăzi. 


După câteva zile de la venirea lui, Părintele a primit cheile de la biserică şi de 
la casa parohială, dar nu s-a putut muta în casă, întrucât era ruinată. Când am intrat în 
biserică, am văzut că şi ea era deteriorată. Prin pereți se vedea afară şi ploua prin acoperiş. 
Înăuntru erau îngrămădite statui fără mâini, pe Jos lespezi de piatră, unele înclinate iar 


altele lipsă, păianjeni pe pereți. 


Am scos statuile şi am făcut curat. Părintele s-a rugat mult, în genunchi și cu 
lacrimi pentru lucrarea sa. La un moment dat mi-a descoperit în taină o mare bucurie a sa. 
Pe când se ruga, a văzut aievea în faţa ochilor, la altar, Cina cea de Taină și a auzit un glas 


zicându-i: „Stai pe picioarele tale şi lucrează!”. 
- Dumnezeu ne va ajuta! a spus el. 
Apoi, într-o duminică, mi-a zis: 


- Ce facem, Cocuţo? Trebuie să ne rugăm ca Dumnezeu să coboare asupra 
noastră mila și ajutorul Său. De unde să aducem creştini cu care să slujim Sfânta 


Liturghie? 


In apropiere era o întreprindere de ortopedie. Fiind duminică dimineaţa, 

salariaţii de acolo aveau şedinţă. Inainte de ora zece m-am dus la poartă. Când au început 
să iasă, le-am zis să vină, care vor, pentru 10 minute, că a venit un preot de la închisoare şi 


nu poate să facă Sfânta Liturghie singur. Vreo 6 bărbaţi, cam cu rezervă, au zis: 
- Hai să mergem! 
Au venit şi două cucoane. 


Părintele a început prin a le povesti câte ceva din viaţa lui, apoi a vorbit și 
despre închisoare, încât plângea lumea ascultându-l. Tot atunci a spus şi despre intenţiile 


lui cu privire la refacerea bisericii. 


După aceea, a început Sfânta Liturghie. Inainte de citirea Evangheliei, m-a 
trimis să aduc „covorul” din casă - preşul pe care dormea el la Domnița Bălașa - și să-l 


pun în biserică, să poată îngenunchea doamnele. 
- Păi, ăsta-i covor? au întrebat ele. 


- Da, ăsta-i, altul n-am! Poate, cu ajutorul lui Dumnezeu, vom primi și noi 


vreunul! 
Şi doamnele au îngenuncheat pe el. 


Sfânta Liturghie i-a impresionat pe toţi. Cei care au venit atunci au spus altora 


şi aşa a început lumea să mai vină. 


Unii voiau să-i dea bani Părintelui, dar el nu primea în mână. Le zicea să-i 
pună pe geamul din spatele altarului. Acolo găsea apoi plicuri cu bani, căci lumea era 


atrasă de blândeţea, de harul lui și avea încredere în rugăciunile sale. 

De n-ar zidi Domnul casa, în zadar s-ar osteni cel ce o zidește 


Peste câtva timp, m-a chemat Părintele şi mi-a zis: 


- Cocuţo, trebuie să începem lucrarea. Ne trebuie 20 de saci de ciment. Am 


făcut o cerere şi o să-ți arăt unde să te duci să obţii aprobarea. 


Eu eram în rochia cu care căram moloz, făceam curăţenie, dar le-am lăsat pe 
toate şi am plecat cu Părintele şi cu domnul Bartolomeu, contabil la Arhivele Statului. Ne- 
am dus la un Minister unde se dădeau astfel de aprobări. În faţă era un parc. Părintele cu 
domnul Bartolomeu s-au aşezat pe o bancă şi mi-au explicat cum să urc scările şi unde 
este uşa la care trebuie să bat. Domnul Bartolomeu știa, căci, după cum am aflat mai 
târziu, el mai încercase să obțină aprobarea, dar nu reușise. Eu însă nu știam pe atunci că 


nu se dau astfel de aprobări. 


Am urcat scările, am intrat. La birou era un domn, căruia i-am pus înainte 


cererea mea. 
- Ce-i asta? Douăzeci de saci?! Dumneata te joc1?... 
Şi mi-a făcut semn cu mâna să plec. 
- Dar ce este? am zis eu. Nouă atât ne trebuie, ba chiar mai mult! 


El nu mi-a mai răspuns şi a plecat. Eu însă am rămas și Dumnezeu și-a făcut 
lucrarea Sa. Dumnezeu ne-a ajutat. Stând eu acolo, a intrat o doamnă. S-a dus la haina 
domnului, care era agăţată în cui, a căutat în buzunare, i-a luat o hârtie, a ascuns-o sub 
vesta ei şi a plecat. Eu am văzut că este o hoţie şi am rămas acolo. Când a intrat din nou 
domnul în birou, s-a cam răstit la mine: 

- De ce n-ai plecat? Ti-am spus să pleci! 


- N-am plecat, i-am zis, dar să ştiţi că a venit o doamnă şi v-a luat din haină, 

din buzunarul acela, o hârtie. 


Cum a auzit, s-a speriat. A luat repede ştampila, a pus-o de două-trei ori pe 


cererea mea, a iscălit şi mi-a dat hârtia, zicând: 
- Du-te sănătoasă! 
Apoi a plecat fuga pe trepte jos, ca s-o prindă pe doamna care-i luase hârtia. 
Când am ajuns şi eu jos, Părintele m-a întrebat: 
- Ce-ai făcut, Cocuţo? 
- Cu rugăciunile Sfinţiei Voastre, ne-a ajutat Dumnezeu! 


Altădată era nevoie de nisip pentru repararea bisericii. A aranjat Părintele, prin 
domnul Cornel, nişte maşini care să meargă la o carieră de nisip. Dar trebuiau oameni 
pentru încărcatul maşinilor. In acele zile mie îmi era rău, mă durea stomacul foarte tare. 


Soţul meu îmi zicea: 
- Du-te la Părintele, că acolo te-ai îmbolnăvit! 
Şi m-am dus. Părintele a ieșit pe scară: 
- Ce faci Cocuţo? 


- Am venit să-mi daţi vreo bulină, că mă doare rău stomacul. Mi-e rău. Soţul 
mi-a zis ca aici m-am îmbolnăvit! 

- Ştiu, Cocuţo, că îți este rău. Dar ia tu o lopată din cele atârnate lângă uşă şi 
uite, pe hârtiuţa asta, ţi-am scris adresa unde este nisipul şi unde ne trebuie oameni să 


încarce maşina. Trebuie unul de o parte şi altul de cealaltă. N-avem oameni. 


Nu mi-a dar nici o bulină. Am luat lopata de coadă şi am plecat așa, târâş- 
târâş, cu adresa într-o mână şi cu lopata în cealaltă. Eram supărată. Să nu-mi dea nici o 


pastilă! 
Când am ajuns acolo, l-am găsit pe domnul Cornel. El a văzut că merg greu şi 

mi-a zis: 
- Mai stai niţel, poate-ţi mai trece până vine altă mașină! 
Dar imediat a venit alta să o reîncărcăm. Atunci am luat lopata şi am zis: 
- Maica Domnului, ajută-mă, că mi-e rău! 


Şi când am zis așa şi am început să arunc nisipul în maşină, am simţit ca o 
putere în mine. După aceea nu mă mai puteam opri. Il ajutam şi pe omul din partea 


cealaltă! 


Când a ajuns domnul Cornel cu un rând de nisip la biserică, Părintele l-a 


întrebat: 
- Ce face Cocuţa? 
- ÎL ajută şi pe cel de pe partea cealaltă! 


Apoi a început șantierul mare, pentru zidirea pridvorului. A vorbit Părintele cu 
cineva şi au venit două tractoare cu cărămizi. Şi erau cărămizile de curând scoase din 
cuptor, fierbinți. La descărcatul lor a venit atâta lume, încât stăteam unul lângă altul și le 
dădeam din mână în mână. Toţi aveam mâinile cu mănuși sau legate cu cârpe, ca să nu ne 


frigem. Părintele ne zicea: 


- Rugaţi-va, rugați-vă! Nu vorbiți unul cu altul altceva nici un cuvânt! Rugaţi- 


vă! Să mulţumim lui Dumnezeu şi să înălțăm slavă Lui! 


Oamenii cu tractoarele trebuiau să plece repede, să nu se afle că au venit cu 
cărămida. Ea era plătită, dar fără aprobare superioară. Era în vremea când nu se dădeau 


materiale de construcție pentru biserici. 


Când a început șantierul mare, mă sculam de dimineaţă, mă duceam pe la 


casele oamenilor şi le lăsam scrisă adresa bisericii, iar oamenii veneau. 


In acelaşi timp cu pridvorul a început să se construiască și bucătăria şi s-a 

aranjat şi săliţa de la casa parohială, unde se ţineau veșmintele. 


Greutăţi am avut şi cu geamurile de la biserică. Cercevelele (rama din lemn în 
formă de cruce din centrul geamului) erau stricate, putrezite. Nu puteai bate un cui, nu 
şedea cuiul în ele. Trebuia să facem rame noi. Părintele vroia neapărat să fie din stejar, din 
lemn rezistent. A trimis oameni peste tot la depozite, dar nu se găsea nicăieri scândură de 


stejar. Atunci a zis: Să-i spunem Cocuţei. Ea face ce face şi găsește! 


Şi a venit la mine în Bucureştii Noi şi mi-a spus ca în ziua următoare să nu mă 
mai duc la biserică, ci să merg să caut scândură. Lângă mine, în cartier, se afla un depozit 
de scânduri. M-am dus acolo, dar răspunsul a fost acelaşi, că nu au așa ceva de vânzare. 
Vrând să plec, am văzut un copil căruia îi căzuse ceasul de la mână și plângea căutându-l. 
M-am aplecat şi eu să-i caut ceasul şi am văzut jos scânduri de stejar. După ce am găsit 
ceasul copilului, m-am întors, l-am cinstit pe paznic, dar el mi-a spus că întrucât 
scândurile de stejar nu putrezesc, ele sunt puse numai ca un pod peste care să se aşeze 


scândurile de brad şi nu poate da stiva la o parte. 


L-am sunat pe Părintele şi a venit cu oameni de la biserică. S-a învoit cu omul 
să cumpere cât avem nevoie, apoi au dat la o parte scândurile de brad, au luat pe cele de 


stejar şi au pus stiva la loc. Ce bucurie pe Părintele! Plângea de bucurie! 


Paralel cu participarea la slujbe, lucram la renovarea bisericii. S-au făcut 
săpături pentru centrala termică, pentru introducerea gazelor în biserică şi în casa 
parohială. Până în 1968 ne încălzeam cu lemne. Fiecare aducea de acasă câte o bucată de 
lemn, ce putea. Se folosea şi ce mai rezulta din cofraje (tipar din lemn), nu se arunca 
nimic. Poate că ar fi putut cumpăra Părintele lemne pentru încălzirea bisericii, dar cred că 
şi prin bucata de lemn pe care fiecare o aducea, el voia să păstreze trează în noi conștiința 


că trebuie singuri să ne îngrijim şi să ne încălzim în biserica noastră. 


Tot atunci s-a refăcut instalația de canalizare şi apă în casa parohială şi în 


curte. 

Părintele zicea mereu: 


- Ce facem noi acum trebuie să fie definitiv. Nu trebuie să vină nimeni după 
noi să mai repare ceva. Nu facem lucru de mântuială. Nu! Nu se ştie cine vine după mine 
aici. Poate să vină un preot care să aibă copii mulți şi acela nu va putea să facă nimic. 
Vremurile se vor schimba, vor fi mai apăsătoare. Noi facem puţin, dar să facem foarte 


bun! 


Imediat, în iulie acelaşi an, ne-am apucat de gardul de fier. Gardul necesita 
lucrări de borduri turnate în beton și grilaje metalice. Părintele era foarte sever în a se face 
treabă bună. S-au săpat 30 de centimetri adâncime la fundație și s-a turnat beton în 
cofraje. Coordonator era Moş Gheorghiţă, austriac de origine, venit la noi de la biserica 
Bucur. El făcea zidărie și lemnănie, instala încălzire prin centrală cu gaze, era priceput la 


toate şi nelipsit de la orice lucrare. 


Materialele de construcție le obțineam de unde puteam. Nu se lua niciodată 


nimic pe degeaba. Se lua totdeauna cu bani. Părintele zicea: 


- Biserica noastră nu trebuie să fie acuzată că a luat materiale fără să le 
plătească şi să vină anchete să ne cerceteze. Noi nu avem nevoie de aşa ceva, avem nevoie 


de seriozitate! 


Chiar dacă nu se lua cu acte şi aprobare superioară, se plătea şi se lua cu bon. 


Mai târziu, a început un alt capitol important în ce privește construcția, anume 
repararea zidăriei exterioare a bisericii, care prezenta urme de umezeală. Lucrarea s-a 
făcut prin 1970-1971. Nu se ştia din ce fel de cărămidă sunt pereţii. Consultându-se câțiva 


specialişti, i s-a sugerat Părintelui că tencuiala nu mai prezintă garanție, nu se mai 

pretează la zugrăveală şi trebuie dată jos complet. S-a început această operație. 


Cineva a propus să se facă nişte scoabe (piesă metalică pt construcții 
provizorii care arată ca o capsă de foi înainte de a fi capsată cu capsatorul), cu care să se 
curețe printre rosturile cărămizilor. Le-a făcut un tânăr, domnul Petrică, care lucra la 
uzinele 23 August. S-au procurat şi ciocane. S-a constatat că zidul era din cărămidă 


oltenească, făcută acum sute de ani în cuptoarele de pe malul Dâmboviţei. 


Pereţii erau groşi, dar bordura era făcută din var şi pământ, un fel de pastă. S- 
a dat jos tencuiala, s-au curăţat rosturile, încât puteai să bagi degetul între cărămizi. S-a 
aplicat apoi o tencuială cu praf de piatră. În şaua fundaţiei s-a turnat smoală, ca să nu mai 
tragă umezeală. S-au executat în partea de jos a pereților exteriori nişte canale de aerisire 
cu site, ca să nu se mai ridice umezeala. Apoi s-a aplicat praful de piatră. Lucrau oameni 


specializaţi, având ca ajutoare pe credincioşi. 


Era în vremea când primăriile făceau apel la „munci patriotice”, un anumit 
număr de ore sau 10 zile pe lună. Primăria sectorului 5 era chiar în colţul străzii Sapienţei. 


Primarul se uita pe stradă şi zicea: 


- Ia te uită, mă, la noi nu vine nimeni să facă ore de muncă patriotică şi uite, la 
biserica de acolo vine o armată de oameni, bărbaţi şi femei! Ce le-o fi dând popa ăsta de 


se duc acolo?!... 


Părintele avea o dragoste deosebită ca toți care lucrează să și mănânce la 
biserică. Era o credincioasă, Jeni, mărunțică, din Bucureştii Noi, foarte cumsecade și de o 
nobleţe sufletească rar întâlnită. Ea se ocupa cu bucătăria. Ea gătea, aranja, invita la masă. 


Lucrau câte 20-30 de oameni şi pentru toți se găsea de mâncare. 


Ţin minte că tencuiala am dat-o jos în Postul Mare. La ora mesei ne venea 


mâncarea gata gătită: castroane mari cu fasole bătută cu ceapă deasupra, borş (ciorbă) de 

ştevie, sarmale de post... 
Părintele spunea: 


- Gata, acum lăsăm lucrul, hai să stăm la masă! Toată lumea la masă, toate 
femeile care ați gătit staţi la masă! Eu şi Jeni vă servim. Ea pune în farfurie şi eu vă 


servesc. 
Femeile se opuneau, dar Părintele insista: 


- Nu, nu! Şi preotul trebuie să participe la această muncă. Eu nu pot să dau cu 
lopata, nu pot să mă urc pe schelă, dar asta pot s-o fac. Totdeauna vorba trebuie să fie 


unită cu fapta! 
Şi el ne servea. 


Era Părintele atât de hotărât, atât de insistent în problemele pe care le avea de 
rezolvat, încât nu se lăsa niciodată înfrânt și lupta până la capăt. Dacă-şi punea în gând să 
facă ceva, pleca de acasă pe vânt, pe ploaie, pe orice vreme. Numai ce-l vedeai că-şi lua 


bastonul şi pornea la drum pentru interesele bisericii. 


În seara dinaintea plecării la spital pentru operaţie, s-a dus la o doamnă care 
avea o funcție de răspundere la Consiliul Popular al Capitalei, la Spaţii Verzi, doamnă a 
cărei fetiță venea la biserică și-l iubea mult pe Părintele. I-a spus că a doua zi se 
internează şi că până dimineaţă trebuie neapărat să fie asflatată curtea bisericii, fiind 
ultima lucrare pe care el doreşte s-o facă. A chemat pe un inginer, șef la un sector și i-a 
spus despre ce este vorba, rugându-l să facă treaba în noaptea aceea, fără să ştie nimeni. 
Acela i-a promis, zicând că şi tatăl lui este preot... Până dimineaţă curtea a fost asfaltată și 
Părintele a plecat liniştit la spital, pentru că-şi dusese la bun sfârşit lucrarea materială 


privind biserica. 

Părintele iubea nespus florile. Se bucura şi să dea și să primească. Nu ştia cum 
să facă mai frumoasă grădiniţa de lângă biserică, numai cu flori „alese”. Plantase mulți 
trandafiri, fiecare răsărit (crescut/sădit/plantat) din „dania” (donația) de câțiva lei a câte 


unui credincios. 


Eu aveam posibilitatea să procur flori pentru grădină. Le aduceam așa, mai... 
discret, ca în timpurile acelea. Odată, văzând că am descărcat nişte lădiţe, a venit repede, 
bucuros cu două sticle de Cotnari să le dea șoferului. Acesta, care nu prea ştia bine 
rosturile/motivele (îi spusesem că florile le vom da la Forţele de Muncă, de vis-a-vis) a 


rămas mirat. l-am spus: 


- Ce să facem acum? Preotul acesta ne-a văzut cu florile şi a crezut că sunt 


pentru biserică! Ia vinul, zi „bogdaproste” şi... gata! 


L-am „admonestat? apoi pe Părintele Sârbu pentru mica încurcătură, 
spunându-i că şi atunci când mă cheamă la telefon la serviciu să nu mai zică „Părintele 


Sârbu”, ci „unchiul” şi să nu mai întrebe: „Când aduc florile?”... 


Era uneori naiv şi drăguţ ca un copil. Telefona și spunea solemn: „Alo, aici e 


unchiul!”. 


Părintele îndrăznea orice pentru biserică şi tot ce încerca avea rezultatul dorit. 

Doamne, iubit-am bună-cuviinţa casei Tale 


In fiecare miercuri şi vineri după-amiaza, după terminarea slujbei, Părintele 


mai rămânea în biserică pentru a ne învăţa. Ne spunea: 


„Datoria mea de preot este să vă învăţ, fiindcă neînvăţarea este pricina/cauza 
că oamenii nu mai ştiu nimic, se mărginesc/limitează la tot ce este uşor şi material, la 
acatiste, pomelnice şi lumânări. Nici lumânarea şi nici pomelnicul nu te mântuie, ci 
credinţa, rugăciunea şi faptele bune. Voi ați renunţat la rugăciune pentru că a te ruga este 


mai greu: trebuie să te interiorizezi, să depui un efort. 


Aţi renunţat la ceea ce este greu de înţeles şi ați rămas la ceea ce puteţi 
înţelege. Voi nu aveţi o credință luminată, că aşa ați apucat. Vă sfătuiesc să citiți, să 
mergeţi la o biserică unde este un preot cu dragoste de Dumnezeu. Noi, preoţii, suntem 
vinovaţi că nu am îmbrăţişat această sfântă slujire din iubire pentru Dumnezeu, ci ne-am 
transformat în simpli simbriași şi atunci tot ce facem nu dă roade, pentru că nu este 
dragoste. Nu ne ocupăm suficient de educația voastră spirituală. Ne mulțumim să fie 
biserica plină de lume, deşi de cele mai multe ori mulți din cei prezenți pleacă așa cum au 


venit: goi au venit, goi pleacă!”. 


Părintele Sârbu spunea, de la început, un lucru pe care astăzi nu-l mai auzim: 


„Eu nu am nevoie de lume multă în biserică. Am nevoie doar de câteva 
persoane, dar cei care vin la biserică să fie cu adevărat trăitori ai Bisericii. Şi nu am 
nevoie să cumpăraţi lumânări! Aproape toți preoții caută să facă vânzare de lumânări 


pentru a obține bani de pe urma lor, a pomelnicelor sau a prescurilor. 

Eu nu doresc să cumpăraţi lumânări. Să ştiţi că lumânarea nu se roagă! Este 
numai un simbol. Desigur, nu trebuie să renunțăm la nişte practici ale Sfintei noastre 
Biserici. Noi nu stricăm Tradiţia. Dar a intrat în obișnuinţa unora să vină, să cumpere un 
mănunchi de lumânări, să le aprindă şi apoi să plece să-şi vadă de treburile lor, cu 
conştiinţa împăcată că și-au făcut datoria de creştini. Asta este o concepție şi o practică 


greşită! Ea îi face pe unii să creadă că la atât se reduce Biserica. 


Eu vă repet, lumânarea este simbolul jertfei, al luminii, dar ea nu se roagă. Nu 
trebuie să ne bizuim pe lumânare! Dumneavoastră trebuie să învăţaţi ceva nou. Dacă pe 
mine m-a preocupat ceva în viaţa aceasta, a fost formarea omului nou în Biserică. Mai 
auziţi că se vorbeşte de omul nou. Să știți că omul nou nu se poate forma decât în 
Biserică. 

De aceea, vă rog pe cei care vreţi să rămâneți în biserică la rugăciune, să vă 
rugați împreună cu mine. Eu simt pulsul fiecăruia. Știu dacă cineva este numai figurant 
sau dacă se şi roagă. Simt acest lucru. Dacă unu vin numai să aprindă lumânări, e treaba 
lor! Să vină, să le aprindă și după aceea să plece, să ne lase pe noi, care avem nevoie de 


rugăciune!” 


Părintele făcea permanent acest apel. Şi, curios paradox, cu cât spunea mai 
mult că nu are nevoie de figuranți și că aceia pot pleca, cu atât mai mult ei se integrau atât 


de frumos în biserică, încât se aduna tot mai multă lume. 


Părintele spunea: „Ştiţi la ce m-am gândit? Poate unii o s-o luaţi în nume de 
rău... Ca să nu vă simțiţi prost unii dintre dumneavoastră că venind nu puteţi da bani 
pentru Sfânta Liturghie, m-am gândit să desființăm acest lucru, să nu mai dați bani la 
pomelnicul Sfintei Liturghii. Luaţi prescura - dacă aveţi cu ce s-o plătiți, o plătiți - şi 


lumânarea, iar mie nu-mi mai dați bam!”. 

Când vreun bătrân aducea la altar pomelnicul cu bani, Părintele spunea: 


- Nici un bătrân să nu mai însoţească pomelnicul cu bani, căci eu sunt dator 


să-l pomenesc! 
Părintele ținea foarte mult la ordinea și disciplina în biserică. Zicea: 


- Ai intrat în biserică, fă-ți semnul crucii şi nu te mai mișca de colo-colo, că 
mari păcate faci, neputându-te nici tu ruga și nelăsând nici pe cel de lângă tine să se roage. 
Mintea şi inima să-ți fie îndreptate către Dumnezeu. Cine are voce, să-i cânte lui 


Dumnezeu, că El i-a dăruit-o, iar cine n-are voce, să-l cânte cu sufletul. 


Fiecăruia dintre noi ne-a fixat în biserică locul unde să stăm în timpul 
slujbelor şi ne spunea să nu ne uităm nici în dreapta, nici în stânga, ci să stăm mai bine cu 
ochii închiși şi cu capul plecat, smerindu-ne înaintea lui Dumnezeu pentru păcatele 


noastre. Ne mai spunea: 


- Când sunteţi în biserică să fiți şi cu sufletul, nu numai cu trupul. Să nu dați 


voie gândului să plece acasă sau în alte părți, ci să se adâncească în rugăciune! 


Mai veneau oameni uneori cu obiceiul de a șuşoti și a vorbi în biserică în 
timpul sfintelor slujbe. Părintele se oprea - chiar şi din Sfânta Liturghie - şi spunea, 


zâmbind: 


- Să mă iertați că vă spun! Cine nu are nevoie de Sfânta Liturghie sau cine nu 
o pricepe, să iasă afară și să stea de vorbă şi poate să vină după aceea. Acum urmează un 


moment (pe care îl numea) foarte important prin conținutul lui. 
Și dădea totdeauna explicația respectivă. 


Părintele spunea: 

- Doresc ca această biserică să fie a liniștii, a tăcerii, a reculegerii! 


Când a pus pe perete, în pridvor, un mic afiş - „In această biserică nu se 


1? 


vorbeşte. Este biserica tăcerii!” - m-a întrebat: 
- Poate cineva să zică despre mine că fac legionarism? 


(Legea tăcerii era una din legile legionare: „Vorbește puțin, vorbeşte ce 


trebuie, vorbeşte când trebuie. Tu făptuieşte, lasă pe alții să vorbească”) 
I-am răspuns firesc: 


- Cum să zică, Părinte? Doar în biserică nu se vorbeşte! 


Imi amintesc că a venit odată o doamnă în vârstă, care avea o geantă pe care o 
tot deschidea şi o închidea, încât se auzea mereu „clamp-clamp”. Il enerva pe Părinte. El a 
ieşit din altar, a venit la ea şi 1-a zis: 

- Doamnă (i-a zis pe nume), dă-mi și mie geanta s-o duc în altar, să ai spor la 
bani! 


Doamna, foarte bucuroasă, i-a dat geanta şi s-a făcut liniște în biserică. 


Aşa proceda Părintele Sârbu. Ştia cum să se adreseze fiecăruia după felul lui, 


ca să-i îndrepte şi să-i câştige pe toţi pentru Hristos. 


Intr-o vreme, când în alte locuri credincioșii abia se adunau pe la sfârșitul 
Sfintei Liturghii, la Sapienţei biserica era plină înainte de Utrenie. După Utrenie, parcă îl 
aud pe Părintele Sârbu zicând: 

- Măi copii, dacă ați venit aici ca să vă rugaţi, să fiți cu ochii în pământ şi cu 


sufletul sus, la Dumnezeu, împreună cu mine, că altfel, dacă vă uitaţi în toate părțile, vă 

simt aici, în ceafă, gândurile împrăștiate și nu mă pot înălța. Cine nu se poate ruga este 
mai bine să se ducă la plimbare, ca să ne lase liniștiți, pentru a putea înălța flacăra limpede 


a rugăciunii către Dumnezeu. 


Mereu şi mereu ne atrăgea atenția că Sfânta Liturghie nu înseamnă numai 
rugăciunile preotului, ci şi împreună-lucrarea noastră cu el şi că nu ne putem împărtăşi de 
Duhul Sfânt decât dacă avem toată deschiderea sufletească spre Dumnezeu, pentru ca 
astfel să se reverse asupra noastră harul dumnezeiesc. Şi ne mai atrăgea atenția că 


revărsarea harului este cu atât mai mare cu cât rugăciunea noastră este mai adâncă. 


La Sfânta Liturghie ne spunea: 


- Uite, se apropie ceasul, coboară îngerii din cer! Voi știți că sfinții de pe 
pereţi coboară printre noi? Vopseaua rămâne pe pereţi, dar sfinții sunt printre noi. Noi nu-i 
vedem cu ochii trupeşti, dar ei ne văd pe noi şi trebuie să stăm liniștiți. În cer este ordine 
şi aşa trebuie să fie şi la noi. Nu vă gândiţi ce aţi făcut acasă sau pe drum, nu vă gândiţi la 
nimic decât la rugăciunea care se face. Concentraţi-vă, căci aşa vă umpleţi de har, credinţă 


şi sănătate. Aţi auzit? Să staţi cuminţi! 


Părintele ne explica ce se află şi ce se săvârşeşte în Sfântul Altar: momentul 
Sfintei Proscomidiu şi principalele momente din Sfânta Liturghie. Apoi ne sublinia 


momentele când trebuie să stăm în genunchi sau în picioare. Ne mai spunea: 


- Când preotul iese să cădească, nu staţi cu feţele la altar, ca el să cădească 
spatele vostru. Să vă întoarceţi după el cum se întoarce floarea-soarelui după soare. Nu 


este nici o greşeală dacă vă întoarceți atunci cu spatele la altar! 


Aşa ne făcea educaţia. Mai spunea: 

- In genunchi nu se stă pe coate! Tragi a oboseală. Nu este necesar nici statul 
în genunchi, că începi să te gândeşti la oboseala genunchilor, la ciorapi şi pierzi gândul 
rugăciunii! 

Uneori, fie din oboseală, fie din alte cauze, oamenii se moleşeau. Părintele 


spunea: 


- Eu simt că dumneavoastră nu vă rugaţi cu mine. De aceea, vă atrag din nou 
atenţia! Vă simt. Treziţi-vă puţin! Hai să ne rugăm! Acesta este rostul venirii noastre aici. 


Hai împreună! 


La momentul când începea Liturghia numită a credincioșilor, se punea un 
cordon între pronaos şi naos şi nimeni nu se mai mişca prin biserică. Nimeni nu mai putea 
înainta, nu numai până la uşa altarului, ca să dea pomelnice, dar nici în incinta bisericii. 
Toţi rămâneam neclintiți la locurile noastre, pentru a ne putea adânci în rugăciune şi a 


săvârşi împreună cu Părintele Sfânta Liturghie. 


Părintele regreta mult că n-a putut face Conservatorul; a făcut doar un an, din 


cauza sărăciei. 


- Aş fi avut mai multă putere în Sfânta Liturghie! spunea el. Nicăieri nu există 
mai multă ignoranță în privinţa culturii - care trebuie să îndeplinească un rol important - 
decât în biserică, în timpul Sfintei Liturghii. Fiecare vine, cântă după ureche şi cum se 
pricepe. Or, nu este admis lucrul acesta. În biserică se cere desăvârşire! Că se cere 
desăvârșire şi în împlinirea serviciilor religioase, atât din partea preotului, cât şi din partea 
cântăreţului sau a corului. Preotul trebuie să aibă un ton destul de plăcut şi potrivit, ca 


strana să-l poată relua. 

Adeseori atrăgea atenția: 


- Se ţipă în cântări! Nu tipati, nu tipati! Se poate cânta cald, așa încât cântarea 
să meargă la sufletul omului şi să-i placă lui Dumnezeu. Sunt şi cântări stridente. Poate că 
acelea se mai folosesc în bisericile mari. Dar aici este o biserică mică, o capeluță. 
Cântările trebuie să fie calde, să meargă la sufletul omului, să determine apropierea dintre 


oameni... 


Imi amintesc cum, la cântarea antifoanelor, ne cerea să cântăm în surdină, 


întrucât parcurgem un început, o etapă pregătitoare: 


- Mântuitorul este printre noi, dar încă nu ni S-a arătat, spunea el. Acum cerul 
urmează să se deschidă, îndată îngerii vor cobori pentru a participa împreună cu noi la 


rugăciunile noastre. 


La vocea tare a Părintelui, noi răspundeam aproape murmurând (Antifonul I - 
Binecuvintează, sufletele al meu, pe Domnul..., Antifonul II - Unule născut, Fiule şi 
Cuvântul lui Dumnezeu..., precum şi Antifonul III - Fericirile). În timp ce noi cântam 
Antifoanele, Părintele rostea destul de tare rugăciunile „de taină”, pe care de obicei 
preotul le rosteşte, conform tradiției, foarte încet sau în gând. Astfel, noi auzeam cum el se 
roagă ca să intre în sfântul altar și îngerii, pentru a sluji Sfânta Liturghie împreună cu noi, 
oamenii. Cerul se deschidea, cobora în biserica noastră pentru a ne ridica pe noi şi a ne 


face să trăim 2 ore în „lumina cea adevărată”. 


Ştim că a sluji Domnului este lucru mare și înfricoşat chiar pentru Puterile 
cerești. De aceea, Părintele a vrut ca Sfânta Liturghie să fie într-adevăr o slujire şi o laudă 


cât mai deplin săvârşită, adusă de noi toţi şi pentru toți. 


- Acum şi voi închipuiţi pe Heruvimi, ne spunea el când învăţam Heruvicul. 


Aducem cântare Sfintei Treimi asemenea Heruvimilor și odată cu Heruvimii. Mântuitorul 

Insuși vine pentru a aduce Jertfa Sa mântuitoare. Cetele îngereşti Il înconjoară. Noi nu le 
vedem cu ochii trupești, dar îngerii sunt prezenți printre noi, alături de noi şi noi Il 
întâmpinăm cu bucurie pe Mântuitorul „ca pe Impăratul tuturor”. Cântarea voastră trebuie 


să exprime trăirea acestei realități. 


ŞI noi cântam Heruvicul, întâmpinam pe Mântuitorul cu sfială şi cutremur în 
timp ce, din altar, auzeam rugăciunile rostite cu acea voce caldă şi plină de credință a 


Părintelui. 


Crezul îl cântam nuanţat, în funcție de conținutul cuvintelor, cu mici pauze 
intercalate. La textul: „S-a răstignit pentru noi în zilele lui Pilat din Pont şi a pătimit și s-a 
îngropat” răream puţin şi cântam tot mai în surdină, pentru a trăi toți tragedia răstignirii 
suferită pentru noi şi răutatea oamenilor care au închis pe Domnul în mormânt. Odată cu 
Învierea se înviora brusc cântarea; era bucuria Învierii. Niciodată, la nici o biserică n-am 


auzit nuanţări asemănătoare cu cele pe care le făceam noi. 


- Trebuie să trăiţi ceea ce cântaţi, pentru ca trăirea voastră să o transmiteţi 


tuturor!, zicea Părintele 
Şi noi, într-adevăr, asta căutam să facem. 


Cât de încordat trăiam apoi toată partea care urma! Prin rugăciunea şi mâinile 
Părintelui ştiam că Însuşi Mântuitorul aduce Sfintele Daruri - Jertfa Sa - lui Dumnezeu 
Tatăl, cerând coborârea Duhului Sfânt. Ştiam că acolo, la noi, în Sfântul Altar, se 
săvârşeşte, sub ochii credinţei noastre, cea mai mare minune a lumii. Pe când noi aduceam 
lauda și adânca noastră mulţumire lui Dumnezeu, la rugăciunea rostită de Părintele, 
pâinea şi vinul se transformau, prin puterea şi lucrarea Duhului Sfânt, în Trupul şi Sângele 
Mântuitorului. Duhul Sfânt cobora totodată şi asupra noastră şi ne umplea de pace, lumină 
şi bucurie. În această stare de plinătate aduceam lauda Maicii Domnului (Axionul). 


Părintele ne spunea: 

- Trebuie să cântați așa, ca gândul nimănui să nu se risipească. Toţi să rămână 
învăluiți în misterul Tainei care s-a săvârşit, încât cu o gură şi cu o inimă să se poată înălța 


Rugăciunea Domnească. 


Miruitul era, pe lângă o binecuvântare, o întâlnire directă, personală, a 
fiecăruia dintre noi, cu Părintele; era dorită, așteptată, căci ne aducea de fiecare dată ceva 
nou: un îndemn, o observaţie, o încurajare sau o dojană. În câteva secunde sau minute 
avea loc un dialog scurt sau doar câteva cuvinte rostite cu voce tare de Părintele, căci ceea 
ce privea pe unul, privea de cele mai multe ori pe toți. Şi nu aveam nimic de ascuns unul 
faţă de altul; toţi eram îndrumați pentru a deveni o unitate în credință și în Hristos. 
Înaintam într-o linişte deplină, fără să vorbim între noi, fără ca cineva să se grăbească. 


Miracolul Sfintei Liturghii plana încă asupra noastră. 


Atent cu fiecare, nu-i scăpa nici unul din ochi. Pentru oricine avea un cuvânt. 
La muruit se uita în ochii fiecăruia (nu aşa cum se întâmplă uneori, că preotul miruiește cu 
indiferență, vorbind cu altcineva). Venea uneori în București mama soțului meu din 


Ardeal. Cum o zărea, exclama: 
- A venit mama din Ardeal! 
Mama, impresionată, nu-i venea să creadă: 
- Tulai Doamne, că popa acesta m-a cunoscut! 


Şi-i era şi mai tare drag să meargă la biserică la Sapienţei. 


Părintele cerea, impunea o vestimentație sobră, o ţinută demnă, adecvată 


pentru biserică, pentru ca nimeni să nu fie distras de la rugăciune prin îmbrăcămintea 

celui de lângă el. 


Imi amintesc cum odată, fiind într-o rochie mai viu colorată şi puțin mai 


decoltată, Părintele mi-a zis: 
- Să nu confunzi biserica cu o sală de spectacol! 


M-am simţit vinovată, mi-a fost ruşine de greşeala mea și am lăsat capul în 


Jos. Părintele mi-a pus mâna sub bărbie și mi-a ridicat capul cu cuvintele: Fruntea sus! 
Parcă ar fi zis: de câte ori greșeşti, îndreaptă-te, de câte ori cazi, ridică-te. 
Unui credincios, ce venea rar la biserică, 1-a zis: 


- Ioane, Ioane, de ce fugi tu de Hristos? Nu ţi-e frică că o să vină timpul când 


o să-L cauţi şi El n-o să te mai recunoască sau o să-L strigi şi El n-o să te mai audă? 


Părintele Sârbu a lucrat atât pe plan material cât şi spiritual, îndemnând pe toți 
credincioşii să întreprindă cu dragoste orice fac pentru biserică, chiar dacă pare ceva fără 
mare valoare, căci tot ce pornește din suflet pentru casa Domnului este primit acolo Sus, 
precum cei doi bani ai văduvei. El însuşi prezenta ca important orice lucru care părea 
foarte mic. De pildă, la sfârşitul slujbei, înainte de miruit, avea în mână o hârtiuţă mică 
din care citea: ne trebuie mături, ne trebuie ziare şi cârpe pentru șters geamurile, etc, 
menţionând că tot ce se face, tot ce se dă la biserică este pentru suflet şi nimic nu trebuie 
minimalizat. Biserica e a tuturor şi toţi, ca într-o familie, trebuie să contribuie cu ce pot, 


cu ce este nevoie, pentru ca ea să arate frumos. 


Părintele Sârbu ne învăţa mereu: 


- Nu începeţi să vorbiţi nici după ce s-a terminat slujba. Păstraţi tăcerea și 


reculegerea. Când porniţi către casă, nu vorbiți pe drum alte lucruri, ci despre ceea ce aţi 

auzit la sfânta slujbă. Ajunși acasă, povestiți acelora care n-au putut veni ce aţi văzut, ați 


auzit, aţi trăit la biserică, pentru a fi şi ei părtaşi la bucuria noastră! 


Și, acestea despre care vorbesc, se petreceau în anii cumpliți ai 
totaltarismului şi ateismului, când au fost demolate atâtea biserici, când toate bisericile 
noastre erau controlate la fiecare slujbă de securişti cu carneţele, în care-și notau tot ce li 


se părea suspect. 


Pe Părintele Sârbu însă nu-l înfricoşa nimic, cu toate că făcuse ani de detenție 
cumpliţi și domiciliu forțat în Bărăgan. Îi vedea pe „sticleţi” cu casetofoane, cu aparate de 
fotografiat, luând notițe din predici, dar cu atât mai mult el se aprindea la vorbă. Vorbea 
răspicat, cu afronturi clare la adresa celor care persecută Biserica lui Hristos. Li se adresa 
direct şi tăios, în timp ce noi ne făceam micuţi-micuţi şi ne temeam să nu ne aresteze a 


doua zi. 


In acest fel, fiecare duminică era pentru noi cea mai minunată școală de 
creştere duhovnicească. Primeam putere şi har - după cum spunea Părintele - şi simţeam o 


pace lăuntrică şi o bucurie care ne lumina viaţa şi ne dădea tăria de a înfrunta greutăţile ei. 


Părintele ne învăţa că nu numai Sfânta Liturghie, ci orice rugăciune făcută în 


biserică pentru vii şi adormiţi are putere şi însemnătate deosebită. 


De aceea, la parastasele de obşte, în sâmbetele morților, ruga pe credincioşi să 
nu fie indiferenți față de multele nume care se pomenesc, căci fiecare nume reprezintă o 
viaţă, şi să nu aștepte fiecare să-și audă numai pomelnicul lui, iar apoi să se gândească la 


altceva, ci după fiecare nume să zică toți un „Dumnezeu să-l ierte!”. 


La fel, în serile când citea acatiste, ruga pe toată lumea să urmărească 
necazurile, grijile şi dorinţele celor pomeniţi şi pentru fiecare să zică din inimă un: 


„Doamne, ajută-l!”. 


Pagina 93 


Intr-o toamnă, Părintele a fost la înmormântarea unui preot cu care fusese în 
pușcărie. De aici a scos în evidenţă un lucru deosebit, ca o lecţie nu numai pentru cei de 


atunci, ci pentru toată viaţa. Ne-a spus: 


- O singură femeie s-a ocupat acolo de toate pregătirile. Ea a organizat 
înmormântarea, masa, a invitat preoţii şi pe mine. Dar un lucru să ştiţi. Această femeie n-a 
stat la rugăciune nici o clipă. Asta nu se poate! Eu înțeleg că cine organizează nu poate sta 
la întreaga slujbă, dar totuşi sunt momente când ea ar fi trebuit să încheie orice activitate 
din afară. Eu vă dau un sfat care, dacă vreți să rămâneţi creștini, să vă rămână pentru toată 
viața: rugăciunea este totul pentru un creștin și pentru pomenirea lui! Ce v-am 
relatat astăzi, se întâmplă în orice casă. Cei mai apropiaţi nu stau la rugăciune nici o clipă. 


Luaţi aminte la ce v-am spus! 


Ceea ce era, iarăşi, caracteristic Bisericii Sapienţei, stabilit de Părintele Sârbu, 
obicei rămas până astăzi, era citirea Canonului Sfântului Andrei Criteanul în prima şi a 
patra săptămână din Postul Mare. Părintele citea cu vocea aceea inconfundabilă, cu un 
timbru atât de personal, plin de sinceritate şi har, cu atâta pioşenie, smerenie și evlavie, 
încât lacrimile noastre ţâșneau fără voie. Cu toţii ne rugam, cântam şi plângeam păcatele 
noastre. Totul se petrecea încetişor, cu lumină puţină, într-o atmosferă de mănăstire. În 
glasul Părintelui era tot sufletul său, toată credinţa, smerenia, iubirea curată și adâncă 


pentru Dumnezeu. 


Unde ești, Părinte, să ne mai aduci măcar o dată cerul pe pământ, în sufletele 
noastre obosite şi vlăguite?! Cine altul în afară de cucernicia ta ar mai putea face să 
plângă, în nopțile Canonului Mare, și pietrele, prin rugăciunile adânci, pline de pocăință 


adevărată, cu glasul acela de rob al lui Dumnezeu?... 

Era glasul unui om care a suferit pentru Dumnezeu cu bucuria că 1 s-a dat 
suferința, şi cu rugăciunea arzătoare pentru noi toți, fii săi. Toată biserica, în genunchi, 


plângea. 


Era Hristos acolo cu noi! 


Mai mare decât toate este dragostea 


Doream să fac ceva pentru sufletul unui decedat din familie, care îmi apărea 
mereu în vis. Am apelat la credincioşii din biserică, dar sfaturile primite nu mă 
mulțumeau. Mi se recomanda să cumpăr kilograme de vin, ulei, lumânări, făină. Nu 
pricepeam ce legătură au toate aceste materii cu sufletul, entitatea imaterială. De aceea, 


m-am decis să-l întreb pe Părintele Sârbu. 


L-am găsit pe bancă, în faţa actualului mormânt. În jur, totul era proaspăt 
văruit, iar mirosul de pământ reavăn (uda?) şi flori te ameţea. Simţeam viaţa pulsând şi - 
paradoxal - în acel preot bătrân mai mult decât oriunde în jur. Ochii săi puternici, 
sfredelitori (pătrunzători), ca nişte felinare care îți pătrundeau în suflet, te fortau să-ți 
înfrunți adâncurile ființei, neliniștea, teama, deznădejdea, să te cunoşti şi să te depăşești 
continuu. Mi-a făcut semn să mă aşez. l-am explicat că nu pot să găsesc legătura dintre 
vin, făină şi sufletul celui dispărut, deşi văzusem şi eu că ritualul înmormântării conţine şi 


astfel de elemente. 

Mi-a răspuns: 


- Nu ai nevoie de toate acestea ca să ajuţi un suflet în viaţă sau plecat dintre 
noi. Ci îţi trebuie cu totul altceva, de esenţă spirituală. Ai nevoie de forța aceea care a 
creat întregul univers, care îl susține; forţa care mișcă planetele, făcându-le să vibreze în 
armonie; forța care L-a făcut pe Dumnezeu să-Şi trimită Fiul în lume pentru mântuirea 
omului; forța prin care un biet păcătos poate deveni sfânt într-o clipă; forţa care sfințește, 


vindecă, învie un suflet, făcându-l asemenea lui Dumnezeu. 


Ascultam uluită, când am început să-mi dau seama că se petrece o minune. 
Cuvintele sale se auzeau tot mai estompat, tot mai departe, până ce am încetat să le mai 
aud. Mintea cea trufaşă, care dorea să numească totul, să „pipăie”, să definească, să aducă 
infinitul în căușul (pol/onicul) său, s-a spart sub puterea harului ce curgea din cuvântul 
Părintelui. Materia dispăruse. Eram lumină, pluteam în lumină spre o infinită sursă de 
lumină care mă atrăgea ca un magnet. Alături de mine vedeam doar un vârtej de energie 
luminoasă contopit cu albul care devenise de o intensitate orbitoare. Eram două energii 
luminoase proiectate în infinit, ce-şi urmează drumul paralel spre aceeași țintă: Lumina. 
Eram departe şi parcă pretutindeni. Dar mai ales eram inundată de un sentiment de 


bucurie cu totul deosebit. 
Ca un ecou a fost întrebarea Părintelui: 
- Ştii tu ce-i această forţă de care îţi vorbesc? 
Abia reuşind să mă desprind din vrajă, i-am răspuns cu timiditate: 


- O simt, Părinte, ca pe o descătuşare a întregii fiinţe, ca o bucurie, ca lumină, 
dar nu ştiu să o numesc. 

- Iubirea, mi-a răspuns. Ce simplu, nu? Un singur cuvânt, o singură energie să 
rezume întregul univers, întreaga viaţă, să definească dumnezeirea şi sensul jertfei Fiului 


lui Dumnezeu! Focul candelei sau al lumânării este doar un simbol material al flăcării 

spirituale din inima omului, care generează iubirea. Nu trebuie decât să o laşi să existe, să 
nu o înăbuși cu ignoranță și orgoliu. Deschide larg porțile inimii pentru ca harul divin să 


hrănească această flacără și lasă-te în voia ei. Doar de iubire ai nevoie, de nimic altceva! 


M-am ridicat şi am pornit pe stradă. Ce minunaţi îmi păreau acum oamenii! 
Ce mult doream să fac ceva pentru cei din jur! Înţelesesem în sfârşit sensul existenţei și al 
suferinței. Trebuia ca eul să fie supus încercărilor pentru a sparge zidul de ignoranță şi 
egoism care înăbușă spiritul și încătuşează iubirea. Eul înfrânt de propria-i rătăcire, în care 
se crede unicul centru al universului, nu-și poate găsi liniştea decât transformându-se, 
lăsându-se pătruns de forţa care l-a creat şi-l susţine, murind pentru a renaşte prin puterea 


iubirii deumnezeiești. 
Numai alături de un mare sfânt poţi trăi o astfel de experienţă. 


Sfânt eşti Tu, Doamne și întru sfinţi Te odihneşti! 

Aşa să lumineze lumina voastră înaintea oamenilor 


Toate zilele Părintelui Sârbu au fost numai strădanie de a-i învăţa pe oameni, 
de la lucrurile înalte până la cele mici: cum să se comporte în tramvai şi autobuz, să 
cedeze locul, să nu se împingă, etc; cum să se cunoască credincioşii din biserică, să se 
împrietenească, să fie ca într-o familie; cum să se gândească fiecare la cel de alături: să 
ştie că scaunul nu e făcut să stea geanta pe el, iar cine poate, să se scoale şi să dea locul și 
altuia, care poate şi el e obosit; când se aduce o hăinuţă pentru a fi dată cuiva, să fie 


frumos aranjată, curată, călcată, cu ceva atrăgător lângă ea, etc. 


Părintele insista asupra faptului că viaţa creştină este viaţă de obşte. Sfântul 
loan Gură de Aur spune limpede: „Cine nu a lucrat pentru ridicarea şi mântuirea 
aproapelui, nu se poate mântui pe sine”. La Judecată vom merge cu toţii, de mână şi vom 
fi întrebaţi ce am făcut pentru cel de alături. Vom fi judecaţi nu atât pentru răul pe care l- 


am făcut, cât pentru binele pe care am neglijat să-l facem. 


Părintele ne învăţa să fim ordonati, să nu trăim cu mintea împrăștiată, nici să 
pierdem vremea, căci timpul este scurt. Dimineaţa, când te trezeşti din somn - zicea el - să 
faci semnul sfintei cruci şi să spui: fji mulțumesc, Doamne, că am văzut lumina zilei. 
Ajută-mă, luminează-mă să fac numai voia Tal. Apoi te scoli, fără să dai voie trupului să 
se întindă alene şi, cum ai pus picioarele pe dușumea, să şi îndoi genunchii pentru metanie 
şi să faci 3 metanii, zicând: Mulţumesc Tie, Doamne, că am pus picioarele mele pe 
așternutul picioarelor Tale! Ajută-mă să umblu astăzi cu ele şi să fac voia Tal. Zici 
rugăciunea Tatăl nostru, te îmbraci, te speli şi după aceea te rogi cu rugăciunile de 
dimineaţă. Apoi te așezi la masă şi faci pe hârtie planul treburilor pe care le ai de rezolvat 


în ziua aceea. 

Ne spunea Părintele că dacă cineva ne roagă ceva, sau ne dăm întâlnire cu 
cineva, sau promitem să dăm un telefon la ora cutare, apoi să ne ținem de cuvânt, să fim 
punctuali și să nu lăsăm să ne aștepte oamenii în zadar, căci dacă avem mintea împrăștiată 
şi uităm ce am promis, nu mai putem să ne dăm numele de creștin. Deci când zicem da, 
da să fie, iar când zicem nu, să fie nu şi mai mult de atât să nu spunem. Să nu ne jurăm, 


căci este păcat de moarte. 


Ne învăţa să nu mâncăm mult, să fim cumpătaţi, să tăiem din mâncarea 
noastră şi să dăm altuia. Dacă saturi pe altul - zicea - te satură şi pe tine Dumnezeu, pentru 


că l-ai săturat pe acela. 
Adesea ne spunea: 


- Niciodată nu veţi avea pace şi linişte sufletească dacă nu veți iubi şi ierta ca 
Hristos. Noi nu ştim să ne iertăm. Tu, care vii la biserică - eu pentru tine vorbesc - tu, care 
ştii că Dumnezeu vrea pace, tu prin tăcere să dezarmezi pe cel care a pornit cearta, căci 
din duşman poți să ţi-l faci prieten. Această comportare arată diferența dintre tine, care 
intri cu folos în biserică şi cel ce nu vine sau vine numai cu trupul. Întâlnesc foarte multe 
pomelnice în care vă plângeți de dușmani şi-i blestemaţi. Dar tu singur nu te-ai întrebat 
dacă nu cumva chiar tu ai provocat această dușmănie. Marea noastră vină este că nu 
recunoaştem cât suntem de vinovaţi pentru faptele noastre, ne găsim scuze şi învinuim pe 


altul, fără a gândi la pedeapsa ce o merităm. 


Părintele se ruga mult. Rugăciunea minţii o spunea mereu. Era afişată şi la 
intrare. Ne învăţa şi pe noi: 

- Copii, noi nu suntem la mănăstire, să stăm tot timpul cu nasul în rugăciuni şi 
slujbe. Noi suntem mireni. Dacă vreţi să vă mântuiți, să ziceţi rugăciunea minţii. Aţi văzut 


călugării cu mărgelele cum zic! Noi nu suntem călugări, ca să umblăm cu ele, dar trebuie 

să le băgăm în minte şi să zicem aşa: „Doamne Iisuse Hristoase, Fiul lui Dumnezeu şi al 
Maicii Domnului, miluiește-mă pe mine, păcătosul!”. Dar cu mintea în inimă. Că noi 
avem păcate, suntem plini de păcate. Dacă zicem rugăciunea mereu, mereu, satana iese 
afară şi se topeşte. Dar dacă tu întrerupi rugăciunea, el se umflă şi prinde viață. Aşa cum 
la pir, dacă nu scoţi rădăcina, ia viață. Dacă zici rugăciunea minţii mereu, de cum ieşi pe 
stradă, el se topeşte. Eu, de pildă, acum vorbesc, dar inima mea se roagă, căci m-am 


obişnuit să zic rugăciunea mereu. 


Mult ținea Părintele la dragostea și respectul ce se cuvin părinților după trup. 


Zicea: 


- Duceţi flori mamelor voastre cât sunt în viaţă. Nu așteptați să le duceți flori 


la mormânt, unde nu mai folosesc! 


O spunea cu sufletul sfâşiat de durerea de a fi fost orfan, crescut de o bunică 
simplă, neştiutoare de carte, care lucra cu ziua pentru a-l ţine pe el la şcoală, dar plină de 
credință în Dumnezeu. Ea îi zicea: „Iu să te faci preot, ca să mă pomeneşti şi pe mine!”. 
EI, copil sărman, cuminte, modest, obişnuit să nu dorească nimic, să renunţe la orice! 
Învăţat de mic să se roage lui Dumnezeu, să creadă în El şi să viseze la ziua în care va fi 


slujitorul Lui la Sfântul Altar - vis şi rugă care 1 s-au împlinit! 


Cu emoție ne sfătuia Părintele la predici: 


- Până mai ai cui spune tată sau mamă, cât ar trebui să fii de fericit, de 
recunoscător şi plin de iubire la rostirea acestor cuvinte unice pe pământ! Dacă spui 
mamă sau tată părinților tăi, aşa precum se cuvine, bine faci, fiindcă dovedeşti că eşti om. 
Dar dacă numai spui şi nu te porți față de ei întocmai cum eşti dator până la moarte, atunci 


nu faci bine şi nu ești om! Câtă vreme trăiesc părinții tăi, tatăl tău şi mama ta, spune-le 

numele sfânt cu sfinţenie. Caută-i cu dragoste, îngrijeşte-i cu evlavie, ascultă-i cu respect 
până la moarte şi nu dispreţui nici faţa lor bătrână, nici cuvintele lor poate slabe, nici 
trecutul lor poate modest. Fii faţă de ei întocmai aşa cum ai dori să fie copiii tăi față de 
tine. Nu fii nepăsător, nici străin faţă de ei, căci mai ales în privinţa aceasta este adevărat 


cuvântul că ceea ce semeni, aceea vei şi secera. 


Avea Părintele o mică istorioară - aşa o numea dânsul - pe care ne-o spunea de 
fiecare dată în noaptea Învierii: era o mamă care avea un fiu. Într-una din zile, fiul şi-a 
omorât mama, a tăiat-o în bucăţi, a pus-o într-un sac şi a plecat să o arunce în apă. Pe 
drum s-a împiedicat, a căzut, bucăţile din sac s-au împrăștiat pe drum, iar el a auzit un 


glas: „Te-ai lovit, dragul mamii?”... 


După ce ne spunea această istorioară, ruga pe toți cei ce au părinţi şi nu i-au 


văzut de mulți ani, să se ducă la ei, căci acei părinți aşteaptă. 


Ne mai spunea Părintele: 


- Alergaţi după mântuire cât sunteţi tinere! În general, oamenii, la tinereţe, 
fiind în putere se gândesc la ceea ce este plăcut trupului, la casă frumoasă şi mobilă 
luxoasă. Prin toate acestea ei se muncesc din greu să intre în iad. Iar la locuinţa de dincolo 
de mormânt nu se gândesc, deşi numai aceea este veşnică. Și vine bătrâneţea, când nu mai 
au puterea nici pentru rugăciune, nici pentru fapte bune, nici pentru metanii. De aceea, 


luptaţi pentru mântuire de pe acum! 

Nu mă ruşinez de Evanghelia lui Hristos 


Uneori, Părintele Sârbu mă lua cu el la parastase. Odată, ne-am dus la nişte 
oameni foarte bogaţi, de la care ar fi primit bani mulţi. Am intrat într-o sală lungă, 
luxoasă, gătită cu tot felul de farfurii, cu păhărele. Când a venit o doamnă, Părintele a 


arătat cu bastonul păhărelele şi a întrebat: 
- Astea ce sunt? 
- Păhărele pentru ţuică. 
- Hai, Cocuţo, să mergem, că aici se face nuntă, nu se face parastas! 
Oamenii au insistat, au venit după noi, dar Părintele a explicat: 


- Parastasele nu se fac cu ţuică. Unde se fac cu ţuică, nu este primit. Diavolii 
îți răstoarnă masa. Voi nu credeţi, nu vedeți cu ochii voştri. Eu sunt mai bătrân şi nu pot să 


mă împac cu slujbele pe care vreţi voi să le faceți. Chemaţi alt preot! 
Şi am plecat. 


In drum spre casă, aproape de biserică, am stat sub un geam şi am auzit niște 


tineri care se certau. 


- Cocuţo, hai să mergem la ăştia, că se ceartă! Hai să gonim pe diavol din 


casă! 
- Cum, Părinte, dacă nu ne cheamă, cum să ne ducem acolo? 
- Hai, hai să mergem! 
M-am uitat eu pe unde-i ușa, am intrat: 
- Bună ziua! 


- Bună ziua! 

Mă întrebam cum va deschide Părintele discuția. Dar el a început direct: 


- De ce vă certaţi? Hai să dăm afară pe diavol! Care dintre voi este rău? Unde 


ti-e bărbatul cu care te certai? 
- Ah, Părinte... 
- Adă-l încoace! 


Când a venit bărbatul, Părintele s-a uitat pe rând şi la unul și la altul - căci el 


cunoştea cu duhul - și a zis femeii: 


- Dumneata ești de vină! Evo, tu eşti de vină! Nu-l mai sâcâi la cap! De ce îl 


plictiseşti şi-l cercetezi în toate? Hai să facem o slujbă! 

Apoi l-a întrebat pe bărbat: 

- Ştii să te închini? 

Făcea şi el o cruce, cam strâmbă. l-a arătat Părintele cum s-o facă. După 
slujbă i-a binecuvântat, i-a miruit. Aveau şi doi băieţei. 


- Să nu vă mai certaţi! Voi nu vedeți, dar eu am văzut câți diavoli erau în casă 
la voi! Când vă certaţi, vin îndată diavolii. Să fie pace! N-aveţi icoană... După cum văd, 


bani aveţi, că aveţi lucruri bune, dar icoană de ce nu aveţi în casă? 

Părintele a rămas acolo şi m-a trimis la biserică: 

- Du-te, Cocuţo, şi ia din pod o icoană, care vrei tu, s-o dăm la omenii ăştia. 
Eu te aştept aici! 

M-am dus în pod şi am luat o icoană. Părintele le-a dat-o şi le-a spus: 

- Să vă închinați lui Dumnezeu! Dimineaţa când vă sculați, ieşiţi afară în 
pragul uşii, uitaţi-vă la cer şi ziceți: Doamne, Tu ești acolo, eu sunt aici. În ziua de azi Tu 
ajută-mă! Eu nu ştiu să mă descurc, sunt om slab. Ai Tu grijă în ziua de azi pentru 


mântuirea mea! Aşa să ziceţi şi să vă rugaţi! 

Eu m-am mirat puțin, dar apoi am înţeles. Părintele nu le-a dat atunci vreo 
carte de rugăciuni, pe care ei n-ar fi priceput-o. Le-a spus pentru început, după puterea lor. 
Şi s-au făcut aceia niște credincioşi! Au fugit după noi să le zicem la ce biserică să vină. A 


intrat Duhul lui Dumnezeu în ei. Şi să ştiţi că foarte mult ne-au ajutat apoi oamenii aceia... 


Imi amintesc o întâmplare de Paşti. Pe vremea aceea erau grupuri de 
scandalagii care mergeau în noaptea Invierii din biserică în biserică, parcă anume ca să 
tulbure Sfânta Liturghie. Pentru a nu se întâmpla aşa ceva şi la noi, Părintele a pus 
credincioşi de strajă la poartă. In timpul slujbei, a auzit discuţii afară. A ieșit imediat să 
vadă ce se întâmplă. Doi oameni beți voiau să intre în biserică şi credincioşii de strajă nu-i 
lăsau. Părintele i-a luat, le-a făcut loc şi le-a zis: 

- Staţi aici, că este Invierea, şi vă împărtăşiți! 

- Nu putem - au zis ei - am mâncat! 

- Nu-i nimic, acum toate se iartă, până la al nouălea neam. Impărtăşiți-vă, dar 
să staţi cuminţi, să nu umblaţi prin biserică! La noi, fiecare stă la locul lui, nimeni nu 
umblă de colo-colo. 

Şi oamenii aceia au stat cuminţi - aşa beţi cum erau - şi se rugau şi plângeau şi 
îşi dădeau palme că ce păcătoşi sunt. Părintele i-a cunoscut cu duhul şi a vrut să arate că 
de Paşti, fie că eşti mâncat sau nemâncat, poţi fi iertat, ca tâlharul de pe cruce. Apoi, 


bețivii aceia au venit la lucru și au muncit mult pentru biserică. Și îi aduceau şi Părintelui 


mâncare, fiindcă știau că n-are cine să-i facă. Şi i-a câştigat pentru Biserică! 

Fiţi milostivi, precum Tatăl vostru milostiv este 


Părintele Sârbu se ducea în toate părțile unde prezenţa lui era binefăcătoare: în 
case modeste cu oameni suferinzi, prin cămine de bătrâni, peste tot. E uimitor cum găsea 


timp pentru toți! 


Odată, într-o duminică după-amiază, în loc să mă duc pe la spitale, cum 
făceam de obicei, m-am dus, nu mai ştiu de ce, la biserică. L-am văzut de departe pe 
Părintele Sârbu trăgând după el un căruţ mic cu roate pe care îl avea. De obicei punea în 
el de toate. Acum se ferea, căci avea în el pachete. Eu nu m-am arătat, m-am ascuns. 
Părintele s-a dus la o curte de pe lângă biserică, a deschis poarta şi a pus toate pachetele 


acolo. Apoi a închis poarta şi a plecat. Asta făcea el în fiecare duminică după-amiază! 


În zilele rânduite de Biserică pentru pomenirea morţilor, Părintele amintea 
întotdeauna să se aducă prinoase (pomană), pe care le ducea apoi la cele mai sărace 
cămine de bătrâni; ne atrăgea atenția să dăm ce este mai bun, mai ales, mai frumos şi 
darul să fie frumos ambalat, cu ceva deosebit în pacheţel, totul din cea mai mare dragoste 
pentru cel plecat; căci e mare păcat - spunea - să dai de pomană ceea ce-ţi prisoseşte sau 


ca şi cum ai arunca! 


La sărbătorile mari - la Paşti, la Crăciun, la Rusalii - mergeam în prima zi la 
azilul de la Ciolpani, mai oropsit (sărman), care, fiind în afara Bucureştiului, pe şoseaua 
Ploieşti, nu primea ajutoare, condițiile de viaţă ale bătrânilor fiind mult mai grele. Uneori 
mergeam chiar cu 3 maşini. Erau încărcate cu oale cu mâncare caldă, cu haine, cu pachete 


pentru fiecare, conținând vase: căni, farfurioare, castroane emailate, tacâmuri, etc. 

Părintele se interesa dinainte de numărul bătrânilor aflați la azil, încât ştiam numărul 
pachetelor ce trebuiau făcute. Unii dintre bătrânii de la azil împleteau, croşetau, lucrau 
sacoşe din aţă pescărească. Pe aceastea le vindeam la biserica noastră şi banii îi duceam 
celor care le-au lucrat. În această situație erau, de exemplu, domnul Radu Mironovici cu 
soția. Abia în ultimii ani am aflat că ei aveau, de fapt, un „domiciliu obligatoriu” acolo, că 
făcuseră mulți ani de închisoare politică, domnul Mironovici fiind unul dintre 
întemeietorii Mişcării Legionare. Așa mi-am explicat de ce Părintele mă trimitea să le duc 
şi în timpul anului pachete cu alimente sau bani. Poate îi cunoştea dinainte, de la Huși. 
Părintele, fiind anchetat mereu de Securitate, își lua măsurile de prudenţă şi chiar când 
venea la Ciolpani, mă trimitea uneori pe mine la anumiţi bătrâni, pe când el stătea de 


vorbă cu personalul azilului. 


Părintele ne sfătuia ca atunci când facem pomană să nu împărțim între noi, ci 


să dăm celor care nu au, celor lipsiți. Zicea: 


- Acolo unde locuiești, nu e vreun bătrân bolnav, care nu are pe nimeni? Tu, 
care te numești creştin, te-ai dus la uşa lui să-l întrebi dacă nu are nevoie de pâine, de 
lapte, de medicamente?! Cred că nu! Bine că ai tu de toate, bine că se strică mâncarea în 
frigider, bine că ţi-e şifonierul plin de haine, altul neavând nici ciorapi! Şi te numeşti 
creştin şi tot ceri mereu lui Dumnezeu. Nici El nu va lua aminte la rugăciunea ta! Când 
mergi la biserică, dacă întâlneşti pe cineva care nu se simte bine, care are nevoie de ajutor, 
renunţă la Sfânta Liturghie şi mergi de îngrijește pe cel bolnav! Tu, care vii la biserică şi 
vezi că nu obosesc a te învăţa, tu să fii lumină în casa ta, în inima ta, să nu dai prilej celor 
din jur să spună că degeaba mergi la biserică, pentru că ai aceeaşi comportare cu cei care 


nu merg. 

La biserica noastră era o bătrână - mama Ana - văduvă cu 2 copii și o pensie 
de urmaş mică. Venea cu regularitate la toate slujbele, tocmai din Şoseaua Giurgiului, 
până la vârsta de 86 de ani, când a căzut răpusă de o congestie cerebrală. Era foarte 
credincioasă. Părintele Sârbu o cerceta şi o ajuta mereu, iar cu puţin înainte de a muri 


(înainte de a muri Părintele) i-a spus: 


- Ană, eu poate nu mă mai întorc din spital, dar tu să nu părăsești bisericuța 
aceasta, că aici lumea te știe că eşti o credincioasă de nădejde, dar în altă parte te va 


considera o cerşetoare. Să vii aici, că oamenii te vor ajuta până la sfârşit! 


Şi aşa a fost. 


Din dragoste şi înţelegere, Părintele trimitea preoților de la Patriarhie din 


prinoasele pe care le primea el. Zicea: 


- Colegii mei de acolo sunt strâmtoraţi, au salarii mici, timpurile sunt grele. 
Eu am mai mult decât îmi trebuie. Şi așa țin regim, am copii buni, mănânc la ei. Dar 


acestora nu le dă nimeni nimic! 


Când Părintele a trimis odată la un preot de la Patriarhie o femeie cu o sacoşă 
cu câte ceva, preotul, întrebând-o de unde vine şi auzind că darurile primite sunt de la 


Părintele Sârbu, i-a spus un mare adevăr: 


- Ține minte de la mine, popă ca popa Sârbu n-aţi pomenit şi nici n-o să mai 


pomeniti! 


Înainte de a pleca la spital pentru operaţie, Părintele mi-a încredințat 12 CEC- 
uri de 5.000 lei fiecare, pentru a le expedia în cazul în care nu se va mai întoarce viu de la 


spital. Erau banii pe care Părintele îi repartizase pentru unele schituri, mănăstiri sau 

biserici sărace din ţară. 


Vieţuind între păcătoşi, s-a mutat... 


In vara anului când a murit, l-am visat pe Părintele Constantin Sârbu în curtea 


bisericii, unde totul era uscat: pomii, florile, iarba. Când i-am povestit, mi-a zis: 
- Când voi pleca eu. 
- Dar unde vă duceţi?, l-am întrebat. 


- Vreau să mă duc în străinătate (nu vroia să spună că va muri). Aşa o să vă 
uscați şi voi, cum e pădurea uscată. Aveţi grijă, că vor veni timpuri grele. La urmă de tot 
n-or să mai fie preoți, uşile încuiate, au să plângă lacătele la uși, că nu va mai fi cine să 
facă slujbă. O să vă duceți după un preot cu un picior încălțat şi unul descălțat. Cât îi aveţi 
acum, cercetați-i și împărtăşiți-vă! Atunci se va închide cerul şi nu veţi mai avea de unde 
lua credinţă. Aceea pe care o aveţi, aceea să o păstraţi. Să nu vă mândriți, să nu mințiţi, 
faceţi bine, căci dacă faceți păcate, piere şi credinţa. O părticică mică în adâncul inimii stă 
ascunsă acolo şi dacă faceţi o faptă bună, mai prinde şi ea viață, e veselă. Dar dacă voi nu 
faceţi nimic, nu postiți, nu vă rugaţi, nu faceți milostenii, se micşorează, se micşorează... 


şi gata! 

La scurt timp au venit de la Securitate şi i-au spus: 


- Noi vom trimite la dumneata niște persoane la spovedit, îţi vom spune ce 


întrebări le vei pune şi răspunsul ni-l dai nouă! 
Părintele le-a răspuns: 
- Eu nu pot sluji la doi stăpâni, lui Dumnezeu şi lui mamona! 


Neacceptând acest lucru şi probabil altele, nu era văzut cu ochi buni. De 
asemenea, Biserica Sapienţei era un focar unde lumea venea în număr foarte mare, iar în 


predici Părintele continua o propovăduire deschisă pentru Hristos şi împotriva ateismului. 


Atunci, Securitatea, care îl ancheta cam din 3 în 3 săptămâni, i-a spus, cu 
pistolul pe masă, să aleagă cum vrea să-şi stabilească sfârșitul, sugerându-i chiar să se 
sinucidă. Părintele a refuzat. Fiind bolnav de ulcer, a apărut necesitatea operaţiei, 


insistându-se să accepte să fie operat, „pentru a-i fi mai bine”. 


Pe 14 octombrie, Părintele Sârbu a slujit cu emoția şi puterea aceluia care 
simţea că o face pentru ultima dată. Apoi ne-a anunţat că a venit ziua internării sale în 
spital, contrar voinţei lui, pentru o intervenţie chirurgicală. Ne-a rugat să nu facem din 
aceasta o tragedie, deși simte că nu se va mai întoarce viu. Dar noi să nu ne întristăm şi să 


nu plângem, că de acolo de unde va merge ne va putea ajuta mult mai mult. 


Ne-a spus că a lăsat în ordine toate cele necesare pentru bisericuță, că a 
obţinut aprobare de la Inalt Prea Fericitul Patriarh de a fi înmormântat în curtea bisericii. 
A cerut înhumarea aici, în curtea bisericii, ca să fie aproape de noi, să ne poată ajuta. Ne-a 
ZIS: 

- Şi vă voi ajuta mult mai mult de acolo de sus, decât v-aş fi ajutat de aici! 


Ne-a spus că a muncit în toți aceşti ani cu dorința de a închega şi a forma un 

nucleu de credincioşi uniți și puternici în Hristos, care să răspândească lumină oriunde s- 


ar afla. 


La urmă ne-a rugat fierbinte să nu părăsim această biserică, în care a lucrat cu 
atâta dragoste şi sârg împreună cu noi, pentru că el ne-a pregătit pentru preoție şi nu 


pentru preot. Ne-a zis: 


- Oricine ar veni în locul meu, voi să veniţi și să staţi cuminţi într-un colţişor, 
cu ochii în pământ și cu sufletul la Hristos şi să vă rugați aşa cum v-am învăţat, iubind tot 


ce vine de la Dumnezeu! 


Luni, după ce am venit de la servici, am trecut pe la mama Cristina - femeia 
de la lumânări - să văd ce mai face. Era foarte supărată şi plângea. Am întrebat-o ce are. A 
început să-mi povestească ce i-a spus Părintele înainte de a pleca la spital: să aibă grijă de 
biserică, întrucât el nu se mai întoarce; în biserică să pună o masă anume, pe care va fi 
aşezat sicriul, indicându-i locul precis unde va sta masa, unde vor fi sfeşnicele pentru 
lumânări, unde se vor pune florile ce i se vor aduce, iar noaptea să fie acoperit cu pânza pe 
ochi, să nu rămână descoperit. l-a spus toate în cele mai mici amănunte. Părintele spunea 
şi plângea, după care a ieșit afară din biserică şi s-a mai uitat de câteva ori înapoi, 


zicându-i să nu uite ce i-a spus. 


Miercuri dimineaţa, doctorul care l-a operat a deschis uşa la rezerva 


Părintelui, spunându-i: 
- Cum, n-ai murit încă?! 


Atunci, Părintele, care era legat la mâini, şi le-a dezlegat cu ajutorul doamnei 


doctor Ursulescu, a trimis-o pe doamna Maria Mărculescu după un duhovnic care să-l 

împărtășească şi, după ce a fost împărtăşit de Părintele Argatu, şi-a încredinţat sufletul în 


mâna lui Dumnezeu. 


Mi-a fost frică s-o întreb pe doamna doctor cum îl chema pe doctorul 
criminal. Poate după revoluție, dacă el mai trăiește, să vină să-și ceară iertare la 
mormântul Părintelui. Sunt convinsă că Părintele l-a iertat de atunci, întrucât a plecat mai 
repede la cei pe care îi iubea atât de mult, la Mântuitorul nostru și la Maica Sa, dar ne-a 


văduvit pe noi, cei care mai aveam nevoie de ajutorul lui duhovnicesc. 


Aşa s-a stins o mare lumină, la 23 octombrie 1975. La înmormântare era o 
mulțime imensă, un puhoi de oameni, neînchipuit de mulți și toți îl plângeau cu jale mare. 
Noi, enoriașii bisericii, ne învârteam de colo-colo ca loviți de un cutremur, necrezând că 


este adevărat că nu mai este Părintele Sârbu. 


Singurii mulțumiți erau oamenii Securităţii, că au mai stins lumina unui soare. 

Înţelegeţi ce v-am făcut eu? 


Tâlcuire duhovnicească la Evanghelia din Joia Mare 
(loan 13, 1-38) 


1. Iar înainte de sărbătoarea Paştilor, ştiind lisus că a sosit ceasul Lui, ca să 


treacă din lumea aceasta la Tatăl, iubind pe ai Săi, cei din lume, până la sfârşit i-a iubit. 


2. Şi făcându-se Cină, şi diavolul punând dinainte în inima lui Iuda, fiul lui 


Simon Iscarioteanul, ca să-L vândă, 


3. Iisus, ştiind că Tatăl I-a dat Lui toate în mâini şi că de la Dumnezeu a ieşit 


şi la Dumnezeu merge, 


4. S-a sculat de la Cină, S-a dezbrăcat de haine şi, luând un ştergar, S-a 


încins cu el. 


5. După aceea a turnat apă în vasul de spălat şi a început să spele picioarele 


ucenicilor şi să le şteargă cu ştergarul cu care era încins. 


6. A venit deci la Simon Petru. Acesta I-a zis: Doamne, oare Tu să-mi speli 


mie picioarele? 


7. A răspuns lisus şi i-a zis: Ceea ce fac Eu, tu nu ştii acum, dar vei înţelege 


după aceasta. 


8. Petru I-a zis: Nu-mi vei spăla picioarele în veac! Iisus i-a răspuns: Dacă 


nu te voi spăla, nu ai parte de Mine. 


9. Zis-a Simon Petru Lui: Doamne, spală-mi nu numai picioarele mele, ci şi 


mâinile şi capul. 


10. lisus i-a zis: Cel ce a făcut baie n-are nevoie să-i fie spălate decât 

picioarele, căci este curat tot. Şi voi sunteţi curaţi, însă nu toţi. 
11. Că ştia pe cel ce avea să-L vândă; de aceea a zis: Nu toţi sunteţi curați. 


12. După ce le-a spălat picioarele şi Şi-a luat hainele, S-a aşezat iar la masă şi 


le-a zis: Înţelegeţi ce v-am făcut Eu? 
13. Voi Mă numiţi pe Mine: Învățătorul şi Domnul, şi bine ziceţi, căci sunt. 


14. Deci, dacă Eu, Domnul şi Învățătorul, v-am spălat vouă picioarele, şi voi 


sunteţi datori să spălaţi picioarele unii altora. 
15. Că v-am dat vouă pildă, ca precum v-am făcut Eu vouă, să faceţi şi voi. 


16. Adevărat zic vouă: Nu este sluga mai mare decât stăpânul său, nici solul 


mai mare decât cel ce l-a trimis pe el. 
17. Când ştiţi acestea, fericiți sunteţi dacă le veți face. 


18. Nu zic despre voi toţi; căci Eu ştiu pe cei pe care i-am ales. Ci ca să se 


împlinească Scriptura: „Cel ce mănâncă pâinea cu Mine a ridicat călcâiul împotriva Mea”. 


19. De acum vă spun vouă, înainte de a fi aceasta, ca să credeţi, când se va 


îndeplini, că Eu sunt. 


20. Adevărat, adevărat zic vouă: Cel care primeşte pe cel pe care-l voi trimite 
Eu, pe Mine Mă primeşte; iar cine Mă primeşte pe Mine primeşte pe Cel ce M-a trimis pe 


Mine. 


21. lisus, zicând acestea, S-a tulburat cu duhul şi a mărturisit şi a zis: 


Adevărat, adevărat zic vouă că unul dintre voi Mă va vinde. 
22. Deci ucenicii se uitau unii la alţii, nedumerindu-se despre cine vorbeşte. 


23. lar la masă era rezemat la pieptul lui lisus unul dintre ucenicii Lui, pe 


care-l iubea lisus. 
24. Deci Simon Petru i-a făcut semn acestuia şi i-a zis: Intreabă cine este 

despre care vorbeşte. 
25. Şi căzând acela astfel la pieptul lui lisus, I-a zis: Doamne, cine este? 


26. lisus i-a răspuns: Acela este, căruia Eu, întingând bucățica de pâine, i-o 


voi da. Şi întingând bucăţica, a luat-o şi a dat-o lui Iuda, fiul lui Simon Iscarioteanul. 


27. Şi după îmbucătură, a intrat satana în el. Iar lisus i-a zis: Ceea ce faci, fă 


mai curând. 


28. Dar nimeni din cei care şedeau la masă n-a înţeles pentru ce i-a zis 


aceasta. 


29. Căci unii socoteau, deoarece Iuda avea punga, că lui îi zice lisus: 


Cumpără cele de care avem trebuinţă la sărbătoare, sau să dea ceva săracilor. 


30. Deci după ce a luat acela bucăţica de pâine, a ieşit numaidecât. Şi era 


noapte. 


31. Şi când a ieşit el, lisus a zis: Acum a fost preaslăvit Fiul Omului şi 


Dumnezeu a fost preaslăvit întru El. 


32. Iar dacă Dumnezeu a fost preaslăvit întru El, şi Dumnezeu ÎL va preaslăvi 


întru El şi îndată ÎI va preaslăvi. 


33. Fiilor, încă puţin timp sunt cu voi. Voi Mă veţi căuta, dar, după cum am 


spus iudeilor - că unde Mă duc Eu, voi nu puteţi veni - vă spun vouă acum. 


34. Poruncă nouă dau vouă: Să vă iubiţi unul pe altul. Precum Eu v-am iubit 


pe voi, aşa şi voi să vă iubiţi unul pe altul. 


35. Intru aceasta vor cunoaşte toți că sunteți ucenici ai Mei, dacă veţi avea 


dragoste unii față de alţii. 


36. Doamne, L-a întrebat Simon Petru, unde Te duci? Răspuns-a lisus: Unde 


Mă duc Eu, tu nu poţi să urmezi Mie acum, dar mai târziu Imi vei urma. 

37. Zis-a Petru Lui: Doamne, de ce nu pot să urmez Ţie acum? Sufletul meu 


îl voi da pentru Tine. 


38. lisus 1-a răspuns: Vei pune sufletul tău pentru Mine? Adevărat, adevărat 


zic ţie că nu va cânta cocoşul, până ce nu te vei lepăda de Mine de trei ori! 


lisus i-a iubit până la capăt 


lisus Hristos, Domnul nostru, înainte de praznicul Paştilor, ca Unul care ştia 
că I-a sosit ceasul să plece din lumea aceasta şi fiindcă iubea pe ai Săi care erau în lume, 1- 


a iubit până la capăt. 
I-a iubit până la capăt! 


Nimic nu este mai necesar între oameni decât Dumnezeu şi decât iubirea 
adevărată şi statornică. Iubirea este în stare să facă singură cât toate celelalte împreună, 


pentru că ea le cuprinde în sine pe toate celelalte. 


Fiecare iubire curată este binecuvântată pentru timpul cât ţine, dar iubirea care 


ține până la capăt este binecuvântată veşnic. 


Iubirea care ţine numai o vreme poate avea un preţ mărginit sau poate să nu 
aibă nici unul. Dar cea care ţine până la capăt, aceea are un preţ nepreţuit, pentru că iubiri 


vremelnice pot fi oricâte, dar iubirea până la capăt nu este decât una. 
Lumea avea nevoie şi de adevăr şi de iubire. 
Ca să fie înţeles, adevărul avea nevoie de dovada minunilor. 


Pagina 115 


Ca să fie urmată, iubirea avea nevoie de dovada jertfei. Numai Hristos le-a 
putut arăta pe amândouă. De aceea, adevărul Lui este unicul adevăr vrednic de primit şi 


iubirea Lui este unica iubire vrednică de urmat. 
Adevărul este învăţătura Sa, iubirea este pilda Sa. 


Ele sunt El, căci una străluceşte prin cealaltă: adevărul prin iubire şi 


iubirea prin adevăr, iar amândouă prin eternitatea lor. 


Ca să poţi cunoaşte pe cineva cu adevărat, uită-te cum a iubit. Cine n-a iubit 
până la capăt, acela nu este creştin adevărat. Dacă după aceasta cauţi să cunoşti pe cineva, 


nu te vei înşela niciodată. 


Pe Hristos Îl poţi cunoaşte ca unic în toate, pentru că El în toate a fost 


desăvârşit. Nici un alt om n-a putut fi astfel; de aceea EI n-a fost om - sau numai om. 


Tot astfel, în cei care se aseamănă mai mult cu Domnul lisus se găsesc 


înmănunchiate toate însuşirile Lui, dar mai ales dragostea neschimbată. 


Dragostea lui Dumnezeu este minunată, nu numai fiindcă ea este dusă până la 
capăt, ci mai ales pentru că este dusă până la capăt pentru toți, chiar şi pentru 
vânzătorul Său, chiar şi pentru călăii Săi. Această dragoste n-a făcut rău nimănui, 
nici măcar nu a dorit răul nimănui, căci Dragostea ştie să le facă pe toate, numai răul nu 


ştie să-l facă. 


Suflete creştin, nu te mai numi astfel dacă nu ai iubire! Nimic nu este mai 


creştin decât iubirea şi nimic mai păgân ca lipsa ei. 
Pentru a fi un om viteaz îţi trebuie tărie. 
Pentru a fi un om drept îţi trebuie cinste. 
Pentru a fi vrednic îţi trebuie conştiinţă. 


Ppentru a fi sfânt, îţi trebuie neapărat iubire. 

Bunule Dumnezeu, Care ne iubeşti, fii binecuvântat în veci şi fii veşnic slăvit, 
pentru toate binefacerile Tale faţă de noi! Iar pentru dragostea cea mare cu care ne-ai iubit 
pe când noi eram încă vrăjmaşi ai Tăi, pe când eram încă departe de Tine şi pe când eram 
străini de poruncile Tale, fii de o mie de ori binecuvântat, căci numai un Dumnezeu poate 


iubi astfel! 


O, Doamne lisuse, Tu care ai cunoscut dumnezeiasca bucurie de a dărui o 


astfel de iubire, dorim să ne faci şi pe noi să o cunoaştem, dăruindu-ne-o asemenea Ţic! 


Doamne, lisuse Hristoase, bucuria de a primi această iubire o cunosc toţi cei 


chemaţi, dar bucuria de a o da, aceasta o cunosc numai cei aleşi. 


Noi Te rugăm, Preabunule Doamne lisuse Hristoase, să ne ajuţi ca să Te 
putem urma pe Tine în toate: în blândeţe, în răbdare, în înţelepciune, în milă, în dărnicie, 
în iertare, în înfrânare, în vorbire, în toate. Dar în nimic nu Te rugăm atât de mult să ne 
ajuţi să Te urmăm pe Tine, ca în iubire. În iubirea plină de toate aceste virtuţi, dar 
statornică, netulburată şi nemicşorată până la capăt. Şi acelaşi lucru Te rugăm, Doamne 
Iisuse, pentru toți ucenicii Tăi, fraţii noştri, pentru ca prin aceasta să cunoască toţi oamenii 
că suntem ucenicii Tăi. Şi toată slava să-Ţi fie adusă Ţic, Dumnezeul nostru mare şi sfânt: 


Tatălui şi Fiului şi Sfântului Duh, acum şi pururea şi în vecii vecilor. Amin. 

Diavolul pusese în inima lui luda: gândul 


Diavolul lucrează cu vicleşug mai întâi prin inimă, apoi prin minte. 


Mai întâi îl face pe om să se lase târât spre poftele inimii şi când inima i-a 
ajuns plină de bucuriile spurcate, după aceea şi mintea o urmează, ajutând inimii să-şi 


spurce viaţa şi mai mult (Marcu 7, 21-23). 


Cele mai rele şi mai blestemate gânduri, diavolul nu le pune în mintea omului, 
ci în inima lui. Căci dacă le-ar pune în minte, omul, oricât ar fi el de rău şi oricât ar fi 
mintea lui de întunecată, totuşi s-ar îngrozi gândindu-se la ele şi poate ar vedea şi urmarea 
lor nefastă. Dar dacă pune aceste gânduri în inimă, inima nu se gândeşte niciodată la 
urmări. Inima este gata să sară şi să împlinească îndată orice pornire ce vine în ea, căci 
inima nu are ochi, dar mintea are. Şi când din prisosul unei inimi spurcate vorbeşte gura, 
sau scrie condeiul, sau lucrează celelalte mădulare, limba ajunge o lume de 
nelegiuiri (Matei 15, 11-20). Ea întinează tot trupul şi aruncă în foc cursul vieţii, după ce 


aprinsă a fost ea de flăcările gheenei (Iacov 3,6). 


O, cât de mult trebuie să fie omul atent asupra inimii lui! Căci satana 
întotdeauna atacă mântuirea omului prin poarta inimii, fiindcă prin poarta aceasta omul 
este totdeauna mai slab şi aici cedează mai uşor. 

Când săgeata aprinsă a unei priviri ispititoare este îndreptată direct spre inimă, 
când pofta vreunui păcat atrăgător este aşezată în faţa inimii, când gândul unei fapte de 
ruşine este aruncat peste zid înăuntrul inimii, îndată inima ia foc... ca pădurea uscată! 
Şi cine mai poate salva apoi ceva din ea, când flăcările se întind şi cuprind grabnic totul, 


nimicind fără cruţare orice rod bun din ea! 


O, fratele şi sora mea! Nu am destulă tărie în cuvânt ca să-ţi pot spune aşa 

cum aş vrea şi cum ai tu nevoie să ştii, cât de treaz trebuie să veghezi asupra inimii tale 
întotdeauna, nu numai atunci când vin gândurile negre cu grămada înăuntrul tău, dar şi 
atunci când mai ales vine unul! Căci dacă din cele multe pot să rămână unele şi să se 
aşeze pe inima ta, sau pot să zboare toate, apoi când vine unul singur, acela se aşează cel 


mai sigur şi se cuibăreşte în inimă. 


Nu poţi opri ciorile să nu zboare peste casa ta, dar le poți opri ca să nu-şi facă 


ele cuib acolo. 


Nici gândurile rele nu le poţi opri să nu-ţi vină, dar le poţi alunga pentru a nu- 


şi face loc în inima ta. 


De aceea, ochii minţii tale să fie totdeauna treji. Și când un gând se repede ca 
un lup să-ţi muşte inima, sau ca un uliu se roteşte deasupra inimii, căutând să găsească un 
loc să se aşeze, luptă-te cu toată puterea şi alungă-l! Căci de multe ori, după cinci minute 


va fi prea târziu. 


Odată ce săgeata arzătoare ţi-a străpuns scutul inimii tale, numai Dumnezeu 
ştie cum se va stinge şi ce prăpăd poate să facă în acea inimă, şi prin ea în atâtea alte 
inimi. 

O, Doamne Dumnezeule, Făcătorul inimii omului, ai milă de noi toți! Tu ştiu 
cât de slabă este inima noastră, pentru că ai făcut-o aşa spre a pătrunde cu uşurinţă în ea 
dragostea de Tine şi de semenii noştri, bunătatea, mila şi credincioşia! Dar Tu ştii şi cât de 
viclean este vrăjmaşul mântuirii noastre, cu câtă şiretenie se foloseşte el de slăbiciunile 


inimii noastre ca să pătrundă înăuntru şi să ne piardă cu otrava şi cu focul păcatului. 


De aceea Te rugăm, Doamne, pune strajă inimii noastre şi dă-ne o minte 
sănătoasă şi trează, care să nu lase niciodată să pătrundă înăuntrul nostru un gând venit de 
la diavol. Ca să nu ne ducă apoi la fapte ucigaşe şi vinovate de un păcat veşnic, aşa cum l- 


a dus pe Iuda, a cărui minte n-a vegheat. 

Ascultă-ne, Doamne, rugăciunea şi nu ne lăsa pe noi! Amin. 


Ştia că la Dumnezeu se duce 


Cine are o busolă şi se orientează bine după ea, ştie totdeauna cu siguranţă 


încotro se duce. 


Cine are cuvântul lui Dumnezeu şi se conduce mereu, ascultător, după el, ştie 
totdeauna unde va ajunge. Acela ştie că se duce spre Dumnezeu, că se duce după 
Dumnezeu şi că va ajunge la Dumnezeu, pentru că un astfel de suflet umblă în lumină. 


Lucrează cât este ziuă şi este fiu al zilei (1 Ioan 1, 7). 


Ce minunată şi fericită este viața unui astfel de suflet orientat sănătos şi 
umblător în lumină! Ce plină de siguranţă este inima lui, ce plină de bucurie este faţa lui, 
ce strălucitoare este privirea lui! Ce paşnică şi fericită este toată fiinţa unui copil al lui 
Dumnezeu, care iubeşte cuvântul lui Dumnezeu, care face voia lui Dumnezeu şi care, cu 
toată smerenia şi grija, se sileşte totdeauna să calce pe urmele lui Hristos şi ale sfinților 
Săi! În toate zilele sale şi în toate faptele sale, un astfel de om ştie că se duce la Dumnezeu 
şi pentru că ştie, nu numai că nu se mândreşte cu aceasta către nimeni dar, plin de 
cutremur şi de grijă, totdeauna se străduieşte să poată face fiecare pas spre Dumnezeu, în 
aşa fel încât atunci când va ajunge în faţa Lui, să nu-i fie ruşine de nici un pas de pe 
tot drumul făcut până aici. Se străduieşte neîncetat ca în tot ce face pe drumul luminos 


spre faţa Domnului, nici o faptă şi nici o clipă să nu-i fie umbrită de ceva care nu ar fi 

plăcut înaintea ochilor Aceluia cu care se va întâlni în curând. Un astfel de suflet se va 
îmbrăca totdeauna pentru ochii Stăpânului şi Mirelui său, iar nu pentru ochii cei desfrânaţi 


al lumii şi ai păcatului. Numai atunci îmbrăcămintea sa va fi evlavioasă şi chipul curat. 


Un astfel de credincios şi credincioasă vor şti sigur unde să se ducă şi unde 
nu, cum să se poarte şi cum nu, cu cine să umble şi cu cine nu, cum le este îngăduit să se 
îmbrace şi cum nu. Pentru un astfel de suflet nu-i nevoie mereu de observatori care să-l 
oprească sau să-l mustre. Duhul Sfânt al lui Dumnezeu, la Care ştie că se duce, îl va face 
totdeauna atent şi nu-i va lăsa niciodată vreo îndoială în inima lui, nici chiar atunci când 
cuvântul nu-i spune chiar atât de deslușşit, când ar vrea un răspuns la o îndoială a minţii 


sale (loan 14, 26 şi 1 loan 2, 27). 


Ce minunat este un astfel de suflet de frate sau de soră! Iubind cu tot cugetul 
pe Domnul, la Care ştie şi doreşte să se ducă, el va iubi şi va dori tot ce-l poate ajuta pe 
drumul spre cer. Va iubi şi va dori pe fraţi, adunarea frăţească, sarcinile frăţeşti, ostenelile, 
jertfele, privegherile şi chiar mustrările frățeşti, ştiind că toate acestea îl ajută să se 
curăţească, să se corecteze, să se smerească, spre a se putea înfățişa înaintea Domnului cu 


bucurie, în ziua chemării, într-o stare tot mai vrednică (2 Timotei 4, 6-8). 


O, Marele nostru Dumnezeu şi Mântuitor lisus Hristos, fii binecuvântat pentru 
dragostea cea mare cu care ne-ai iubit şi cu care ne-ai învăţat şi pe noi cum trebuie să 


iubim pe Tatăl şi cum trebuie să ne purtăm în chip vrednic de chemarea şi împărăția Sa! 


Te rugăm, Doamne Iisuse, luminează inima şi mintea fiecăruia din noi asupra 
drumului pe care mergem spre Tine şi asupra chipului pe care trebuie să-l avem, ca să 


putem sta lângă Tine! 


Nu ne lăsa, Doamne Iisuse, pe nici unul din noi să mai iubim, să mai dorim şi 
să mai purtăm nimic din chipul lumii acesteia, nici pe îmbrăcămintea văzută a trupului 
nostru, nici pe cea nevăzută a sufletului nostru. Ci ne umple, Doamne Iisuse, de o aşa 


dragoste curată şi fierbinte faţă de Tine, încât tot drumul nostru către Tine să ne fie 

presărat cu lumina evlaviei Tale şi toată fiinţa noastră să fie străbătută de frica Ta, astfel ca 
toate faptele noastre, toate gândurile, privirile şi dorinţele noastre să se îndrepte spre 
dragostea ce o avem pentru Tine! Căci gândul că la Tine venim va fi puternic şi treaz în 
noi ŞI nimeni nu ne va putea face să dorim altceva mai mult, decât să ne înfăţişăm înaintea 


Ta fără prihană, fără vină şi în pace, în orice clipă. Amin. 


S-a dezbrăcat de hainele Lui 


Numai acela care, plin de mângâiere, ştie că de la Dumnezeu a venit şi că la 
Dumnezeu se duce, numai acela are putere să se dezbrace pe sine de sine. Acela se poate 
dezbrăca de orice mândrie, de orice pretenție, de orice interes, de orice laudă şi chiar de 
orice merite. Acela se poate dezbrăca de hainele lui, pentru a le da celui mai dezbrăcat ca 
el. Se poate lipsi de pâinea lui, spre a-i potoli foamea semenului său mai flămând ca el. Se 


poate lipsi de dreptul său, în folosul altuia mai lipsit ca el (1 Corinteni 10, 33). 
Acela poate, dar numai acela poate. 


Cel care nu poate face aceasta cu bucurie adâncă şi din toată inima, acela nu 


este al lui Hristos (Romani 8, 9), căci nu are Duhul Lui. 


Când eram odată într-un loc pustiu şi eram foarte însetat, am întâlnit pe drum 
doi cunoscuţi, care duceau un vas plin cu apă. Știind că aduc apa de departe, i-am rugat 


zicând: 

- Dacă puteți să-mi daţi, cu bucurie, puţină apă să beau, vă rog! 
Dar ei mi-au răspuns: 
- Nu putem cu bucurie! 


- Atunci nu voi mai bea!, le-am răspuns, şi nu am mai băut. 


Tot ceea ce ne cere Dumnezeu să facem pentru El, doreşte să facem cu 
bucurie şi din toată inima (Coloseni 3, 23) şi tot ce facem pentru semenii noştri să fie tot 


aşa. 


In ce mă priveşte, m-am hotărât de mult ca tot ce fac să mă străduiesc să fie 


cu bucurie şi din tot ce primesc, să iau numai ceea ce mi se poate da cu bucurie. 
Cred că sunt foarte multe suflete care cred în felul acesta. 


Dacă întrebi pe cel venit la tine: „Vrei să mănânci?”, nu numai că nu-ți va 
spune: „Vreau!”, dar văzând că nu-i dai bucuros, va refuza, chiar dacă te prefaci că vrei 


să-i pui pe masă. Cine întreabă, nu dă bucuros. Cine dă bucuros, nu întreabă. 


Dacă pofteşti pe cineva în casă la tine şi, voind să intre, te va vedea pe tine 
uitându-te cu groază la încălțările lui, mai degrabă se va grăbi să plece la alții, decât să-ți 
ducă vreun fir de praf pe covoarele tale. Şi astfel tu te vei lipsi pe tine de multe ori de un 


mare har (Evrei 13, 2). 


Ce minunat este acel suflet credincios, care, ca şi Domnul său, s-a putut 
dezbrăca de toate hainele sale! Care îi slujeşte Domnului, fraților şi tuturor semenilor săi, 


cu o inimă plină de bunătate, de dărnicie şi lepădare de sine. 


Ce multe astfel de suflete am cunoscut printre minunaţii mei fraţi şi surori! 
Dumnezeu să fie binecuvântat pentru ei, cum a fost binecuvântat prin ei. Cred că datorită 
lor Dumnezeu a iertat multe Sodome şi mai rabdă încă multe Gomore! (Facerea 18, 24- 


32), 

Dragă suflete, învaţă şi învaţă mereu de la Domnul tău cum se face voia lui 
Dumnezeu şi cum să-l împlineşti cuvântul. Căci nu vei putea fi în stare niciodată să speli 
picioarele nimănui, dacă nu ai învăţat să te dezbraci de toate hainele tale, de toate 
dorinţele şi planurile tale, de toate visele şi chiar trebuinţele tale. Desigur că nu vei putea, 
dacă nu te-ai învăţat să te rupi de orice lucru de pe pământ şi să poţi renunţa la orice drept 
al tău. Să ajungi până acolo până unde ai putea să-ţi urăşti chiar şi viaţa ta, dacă slava lui 


Dumnezeu, cauza lucrării Sale şi mântuirea cuiva ţi-ar cere şi acest preţ (Luca 14, 26). 
Până nu ai ajuns la această stare, nu vorbi de spălarea picioarelor! 


Slavă veşnică Ţie, Doamne Iisuse, care Te-ai putut dezbrăca pe Tine Însuţi nu 
numai în seara Cinei, spre a spăla picioarele celor mai apropiaţi ai Tăi, ci cu mult mai 
înainte, când ai primit să Te dezbraci de slava Ta cerească, să iei chip de rob, făcându-Te 
asemenea oamenilor şi smerindu-Te pe Tine Însuţi până la cea mai grea şi mai ruşinoasă 


ascultare (Filipeni 2, 7-8), ascultarea morţii, ca să ne înveţi pe noi ce este ascultarea! 


Slavă Ţie, Doamne Iisuse, care ne-ai spălat nouă tuturor întinăciuni mult mai 
mari decât noroiul sau praful şi ne-ai curăţat cu preţ mult mai scump decât o 


îngenunchere! (1 Petru 1, 19; Evrei 9, 12). 


Slavă Ţie pentru toate acele suflete sfinte care au învăţat de la Tine nu numai 
litera dinafară a cuvântului, ci mai ales Duhul dinăuntrul cuvântului, care au înţeles ceea 
ce Tu ai vrut să ne înveţi. Astfel ca nu numai în dezbrăcarea din afară, ci mai ales în 
dezbrăcarea interioară, omul nostru cel nou să se curăţească din zi în zi, după chipul Tău 
şi după pilda Ta, pe care ne-ai lăsat-o (Coloseni 3, 10). Tu, Creatorul nostru şi Modelul 


nostru, fu slăvit! Amin. 

Cu ştergarul cu care era încins 


Iată clipa cea mai cutremurătoare din câte au fost până acum şi începutul 
tuturor celorlalte care urmează de aici înainte până la sfârşit. Domnul lisus Se scoală de la 
masă, Se dezbracă de hainele Lui, Se încinge cu un ştergar, toarnă apă într-un lighean şi 


începe să spele picioarele ucenicilor Săi şi să le şteargă cu ştergarul cu care era încins. 
Cu ştergarul cu care era încins. 


De multe ori lisus privea în sus spre ucenicii Săi (Luca 6, 20). Prima dată o 
făcuse atunci, îndată după ce i-a ales, înainte de a le spune cel dintâi cuvânt - „Ferice de 


voi...” - cu care a început Evanghelia Sa şi cu care încep şi psalmii (Psalmi 1, 1). 


Dar acum privea la ei şi mai de jos. Ca să ştergi picioarele cuiva cu un ştergar 
cu care eşti încins, trebuie să te apleci până la pământ. Mântuitorul îngenunchea înaintea 


fiecăruia din ei, când îi spăla. Dar când îi ştergea, a trebuit să se aplece şi mai mult. 


Când vrei să speli pe cineva, când vrei să-l mustri, când vrei să te ocupi de 
murdăria pe care o are el, ca să-l poţi spăla cu adevărat trebuie să te cobori până la 
picioarele lui. Trebuie să fii în stare să te apleci lângă el, până la starea în care să poţi 
cuprinde picioarele la inima ta, ca într-o îmbrăţişare plină de dragoste pentru curățirea lui. 
Cine nu poate iubi atât de mult şi nu se poate apropia atât de dulce, nu va putea spăla şi 


curăţi niciodată în chip mântuitor pe nimeni. 


Dar când ştergi întinăciunea cuiva, când vrei să-i acoperi păcatul, să-i 
îndepărtezi nelegiuirea făcută, când vrei să-l ierți şi să-l înfăţişezi neprihănit (Isaia 40, 2; 
Coloseni 1, 22), atunci trebuie să te apleci şi mai mult. Trebuie să te smereşti şi mai mult, 
atât de mult încât să te anulezi pe tine pentru el, să te uiţi pe tine şi să calci pe tine, pentru 


a-l înălța pe el. Acesta este cel mai dumnezeiesc lucru şi cel mai greu cu putinţă pentru 

oameni. 


Orice bine pe care-l faci altuia îți cere mai întâi să-ți faci ţie un rău de aceeaşi 
mărime. Cu cât pui pe altul mai presus de tine, cu atât trebuie să primeşti a te aşeza mai 
întâi pe tine mai prejos. Cu cât vrei să îmbraci pe altul, trebuie mai întâi să te dezbraci pe 
tine; cu cât vrei să faci altuia un loc mai larg, cu atât trebuie mai întâi să-l restrângi pe al 
tău. 

Ca să se poată sfinți ucenicii cu adevărat, Domnul a trebuit să Se sfințească 
mai întâi pe Sine Însuşi; ca să-i poată face să moară, a murit mai întâi El; ca să-i poată 
învia şi înălța la cer, a făcut aceasta mai întâi cu Sine Însuşi. Numai după toate acestea El 
se ridică în faţa tuturor şi, pentru a le cere cea mai mare şi mai strălucită jertfă, le spune: 
Eu v-am dat o pildă şi o măsură. Atât cât v-am iubit Eu, să faceţi şi voi (loan 13, 34). Aşa 
cum am făcut Eu, să faceţi şi voi (loan 13, 15) şi aşa cum v-am făcut Eu vouă, să faceți şi 


voi semenilor voştri (loan 13, 14). 


Slavă veşnică Ție, Marelui nostru Dumnezeu şi Mântuitor lisus Hristos, 
pentru că niciodată până la Tine n-a mai fost un Impărat şi un Domn care să poată face 


robilor Tăi asemenea Ţic! 


Slavă Ţie, Care ne-ai arătat cel mai de preţ şi cel mai fericit drum spre slavă: 
umilinţa; cea mai curată şi cea mai sfântă împlinire a voii lui Dumnezeu: iubirea; şi cea 


mai desăvârşită fericire: aceea de a îndrepta şi sfinţi pe alţii, prin iertarea Ta. 


Totdeauna ne-ai învăţat, Doamne Iisuse, şi din fiecare cuvânt al Tău am 
desprins lumină, bucurie, nădejde şi îndemn. Dar în seara aceea a Cinei celei de Taină, tot 


ceea ce ne-ai învăţat este Taină şi Minune. 


Taina şi Minunea sunt cel dintâi lucru pe care ni-l arăţi acum cu pilda Ta, când 
vrei să ne deschizi mintea asupra celei dintâi trepte pe care sui la cer: umilinţa cea mai 


adâncă, de care avem nevoie atunci când cercetăm vina altora; dragostea cea mai adâncă 

atunci când mustrăm; tăcerea cea mai mare atunci când iertăm şi bunătatea cea mai 


deplină în toate acestea. Amin. 


Doamne, Tu să-mi speli mie picioarele...?! 


Lucrurile cu neputinţă de priceput şi de cuprins nu le poate face decât 
dragostea, doar dragostea este aceea care le poate face pe toate! Fiindcă singură ea poate 


să acopere totul, să creadă totul, să nădăjduiască totul, să sufere totul (1 Corinteni 13, 7). 

Ceea ce nu ai face pentru nici un preţ din lume eşti în stare să faci, fără să 
aştepţi nimic în schimb, când ai o adevărată iubire. 

Când eşti părinte adevărat, eşti în stare să veghezi zile şi nopţi în şir la un 
căpătâi preaiubit, chinuit de febră; să aştepţi zile şi nopţi fără număr un chip plecat 
departe; să plângi zile şi nopţi fără număr o fiinţă neuitată, pe care nimic pe lume nu o mai 
poate înlocui. 

Când eşti soţ adevărat, eşti în stare să-ţi dai picătură cu picătură sângele şi 
viaţa ta pentru a o salva pe a soției, eşti în stare să înduri orice, măcar pentru o nădejde. 

Când eşti fiu adevărat, eşti în stare de o ascultare desăvârşită, de o 
recunoştinţă nemărginită şi de o iubire totdeauna îndatoritoare şi respectuoasă. 

Când eşti frate adevărat, eşti în stare să ierți şi să uiţi orice jignire, să depui 


orice osteneală, să arăţi orice bunătate, să biruieşti orice piedică, să te alipeşti de orice 

suflet, să asculți orice cuvânt, să dai orice jertfă. 


Când eşti păstor adevărat, eşti în stare să-ţi dai viaţa pentru oile tale (loan 


10, 11). Vei căuta uşile lor, păşunea lor, rănile lor, păcatele lor şi mântuirea lor. Şi nimic 
din ce ar putea face rău sau bine oilor tale nu ţi-ar fi indiferent. 


Oricare ar fi relaţiile dintre oamenii care se iubesc, ei îşi caută unii altora 
numai binele. Deci înţelegem şi aşteptăm ca să facă unii pentru alţii lucruri neobişnuite 


altor stări, dar obişnuite dragostei, când aceasta este adevărată. 


În seara aceea şi în clipa aceea (Cina cea de Taină), între Hristos şi ucenicii 
Săi totul se petrecea neobişnuit, chiar şi pentru ei, care începuseră de mult să se 
obişnuiască cu ceea ce era neobişnuit. Când lisus le vorbise despre Trupul şi Sângele Său 
(loan 6, 53-69), cei mai mulţi dintre ucenicii Lui L-au părăsit. N-au putut să sufere şi să 
înţeleagă vorbirea neobişnuită pe care o auziseră. Dar acum era o faptă cu totul 
neobişnuită. Era mult mai de neînțeles. Zece din apostolii Domnului se supuneau în 
tăcere, plini de smerenie şi de cutremur. Numai doi, Petru şi Iuda, cel dintâi şi cel din 
urmă dintre ei, cel mai sincer şi cel mai viclean, cel mai gata să moară pentru Hristos şi 


cel mai gata să-L omoare, priveau totul altfel decât ceilalți. 


Petru, uimit şi copleşit cu totul, nici nu ştia ce trebuie să facă: să primească să- 
1 spele picioarele Hristosul lui Dumnezeu, când până la slava Acestuia abia putea ajunge 
cu priceperea credinţei sale, sau mai degrabă să se împotrivească, fiindcă ceea ce făcea 


acum Domnul i se părea chiar şi lui prea de tot. Prea de tot! 


luda, ca unul care avea gândul diavolului în el, nu mai vedea acum nimic 
decât cu vrăjmăşie şi cu dispreţ. Tot ce privea, judeca rău şi răstălmăcit. Şi orice nouă 
dovadă a dragostei lui Hristos față de el şi faţă de alţii îi stârnea un nou val de ură, cu atât 
mai aprinsă cu cât dragostea Domnului se arăta mai binevoitoare. Dumnezeule, cât rău 
poate face chiar şi numai un gând satanic, când omul se lasă împins de el spre iadul cel 


mai negru! 

Slavă veşnică Ţie, Doamne Iisuse! 


Slavă dragostei Tale, slavă îndelungatei Tale răbdări, slavă Ţie, care i-ai iubit 


pe ai Tăi până la moarte! 


Te rugăm, dăruieşte-ne şi nouă Duhul Tău, ca în dragostea noastră faţă de voia 
Tatălui, faţă de cuvântul Tău şi faţă de lucrarea Duhului să fim totdeauna în stare de cele 


mai neobişnuite lucruri, prin care să ne facem vrednici de dragostea Ta! 


Te rugăm, păzeşte pe fiecare din ucenicii Tăi neîncetat, pentru ca niciodată 
satana să nu poată pune un gând al lui nici unuia din ei, ca nu cumva gândul rău să-i facă 


inima rea, ochiul rău şi mintea blestemată, spre a ajunge apoi el însuşi un diavol. 


Dă-ne, Doamne lisuse, gândul Tău cel bun şi-l pune statornic în inima 
noastră, spre a putea primi tot ceea ce ne faci Tu, cu smerenie şi credință adâncă, chiar 


dacă încă nu putem înţelege ceea ce ne faci. Amin. 

Ce fac Eu, tu nu pricepi acum 


Când tu lucrezi cu Dumnezeu sau când se lucrează cu tine, cele mai multe din 
întâmplări nu le înţelegi la timpul lor. Întâmplările mari, zilele mari, momentele mari - ca 
şi munții cei înalți - nu poţi să le vezi de lângă ele. Trebuie să ajungi mai departe de ele ca 
să le poţi vedea mărimea şi frumuseţea, trebuie să mai faci un drum, să te mai depărtezi 
un timp. Și numai când, după aceea, te uiţi înapoi, abia atunci începi să cuprinzi ceva din 
măreţia lângă care ai fost, să pricepi ceva din lumina care străluceşte uimitor lângă tine, să 


desprinzi ceva din veşnicia de care te atinseseşi. 


Câte din lucrările Domnului, câte din descoperirile Sale, câte din cuvintele şi 
minunile Lui - întreb - le-am înţeles noi oare la timpul lor? Şi de câte ori am răstălmăcit şi 
noi - înțelegând fricos sau sucit, îngust sau dureros - multe din cele mai frumoase şi mai 
fericite din lucrările Lui cu noi? Numai după aceea, câteodată mult mai târziu, începem să 
vedem. Atunci ne cade, ca o maramă (fâșie lungă de voal fin) de pe ochii minţii, falsa 
impresie pe care ne-o formasem, sucitul gând pe care ni-l făcusem în clipa întâmplării. 
Atunci ne luminăm, ca şi cum am ieşi dintr-un îndelungat şi întunecos mormânt. Şi mai 


întâi simţim durerea ascuţită şi amară: de ce n-am înţeles atunci? 


Existenţa noastră nu se încheie nici cu experiențele, nici cu moartea. 
Experiențele sunt tratarea seminţei, moartea este semănarea ei în pământ, spre alt rod 
pentru care este rânduită, spre continuarea existenţei eterne, pentru care a creat-o 
înţelepciunea şi Dragostea Eternă. Căci altfel, de ce nu ne naştem cunoscând de la început 
totul, pentru a realiza în această viaţă totul, dacă această viaţă e totul? De ce această viaţă 
ne e doar ca o şcoală şi abia când suntem bătrâni cunoaştem ceva? La ce ne-ar folosi 


această cunoaştere la sfârşitul vieţii de aici, dacă numai aceasta şi numai atâta ar fi viaţa? 
Cine face experienţe costisitoare dacă nu va avea când să se folosească de 

învățămintele lor? Cine tratează o sămânță pe care ar îngropa-o să putrezească fără nici un 


viitor şi fără nici un folos, fără nici o nădejde? 


Nu, suflete al meu! Totul are un dumnezeiesc şi minunat înţeles. Să nu te 
îndoieşti de nimic, niciodată! Tot ce nu înţelegi acum, nu te grăbi să înţelegi greşit, fiindcă 
va veni timpul să înţelegi cu adevărat, dar mai târziu. Dacă se petrec în viaţa ta, fără voia 
ta şi fără o urmare directă a faptelor tale, întâmplări de neînțeles, nu te grăbi să-ţi formezi 
încă o părere, pentru ca nu cumva să te întristezi degeaba, când de fapt ar trebui să te 
bucuri. Ca să nu cârteşti, când de fapt ar trebui să lauzi pe Domnul. Ca să nu te 
descurajezi atunci când de fapt ar trebui să te umpli de îmbărbătare sfântă şi de bucuroasă 


nădejde. 


De cele mai multe ori, faptele Domnului sunt neobişnuite şi momentan de 
neînțeles. De aceea, când lucrul de neînțeles ţi se întâmplă ţie sau vezi că se întâmplă cu 
lucrarea Domnului, crede adânc că mâna Domnului lucrează. Şi dacă nu-L poţi lăuda plin 
de bucurie, cel puţin taci plin de smerenie, căci după aceea, foarte fericit, ai să înţelegi 


totul. 


Slavă veşnică Ție, Doamne şi Dumnezeul nostru, singurul Care faci minuni, 


pentru toate lucrurile minunate şi cutremurătoare pe care le-ai făcut şi le faci pentru noi. 


Te rugăm, Doamne Iisuse, să dăruieşti inimii noastre totdeauna o încredere 
neclintită în Pronia Ta Sfântă, până când vei dărui minţii noastre o lumină fericită asupra 
înţelesurilor lucrărilor Tale. Nu ne lăsa niciodată să ne pierdem nădejdea, orice ar fi să 
vedem, să auzim sau să ajungem în viaţă! Ci să avem o temeinică încredințare că totul 
este cu înţelepciune şi cu dragoste rânduit sau îngăduit de Tine, spre cel mai mare bine al 


nostru, de aici sau din veşnicie. 


In faţa minunilor Tale, Doamne, dăruieşte-ne o credință smerită şi 
ascultătoare, plină de siguranţa că totul se va sfârşi cu bine şi cu bucurie pentru Tine şi 


pentru noi! lar încrederea aceasta să n-o pierdem, oricât de lung ar fi drumul de la faptă 

până la înţelesul ei. Amin. 


Dacă nu te spăl Eu... 


Dacă nu te spală sângele lui Hristos, nimeni, niciodată nu te va mai putea 


spăla şi nu-ţi va putea spăla păcatul tău (loan 22). 


Dacă nu primeşti preţul sângelui scump al Mielului lui Dumnezeu Celui fără 
de prihană să te răscumpere din deşertăciunea în care trăieşti, nu mai există şi nu va mai 


exista în vecii vecilor nici un alt preţ de răscumpărare pentru tine (1 Petru 1, 18). 


Dacă nu vii la Hristos, dacă nu îngenunchezi la Crucea iertării şi a 
răscumpărării pe care o dă Hristos, dacă nu-ţi zdrobeşti inima în pocăință, dacă nu-ţi varsă 
ochii lacrimi amare pentru toată viaţa de până astăzi trăită în păcat şi dacă nu-i ceri Lui 
din tot sufletul tău să te spele şi pe tine de tot ce ai făcut rău, să ştii, suflete, oricine ai fi 


tu, că în veci nu vei putea avea deloc parte cu Hristos şi cu lumina iertării sufletului tău. 
Nimeni pe lume nu poate face întoarcerea ta, rugându-se în locul tău! 


Oricine te iubeşte și se roagă pentru tine şi suferă pentru tine, 
poate face astfel mult pentru tine înaintea lui Dumnezeu, dar oricât te-ar iubi altcineva, 
oricât de mult ar vrea să facă şi ar face pentru tine, dacă tu însuți nu faci nimic şi nu vrei 
să faci nimic, totul este în zadar. Poţi să fu foarte aproape de Domnul, poţi să fu chiar în 


casa unde Domnul spală şi iartă păcatele altora, poţi să fii chiar acolo, lângă cei care 

ascultă chemarea Domnului şi care vin şi se predau Lui, care se hotărăsc pentru EI şi îşi 
aleg partea cea bună care în veci nu se va lua de la dânşii (Luca 10, 42), dar dacă tu însuţi 
nu înţelegi preţul clipei aceleia şi dacă tu însuţi nu faci acest pas, rămâi afară. Uşa se va 


închide după ei, iar tu vei rămâne afară spre pierzare (Apocalipsa 22, 15). 


Poţi să fu chiar fiul unui părinte credincios sau soţul unei soții credincioase 
sau părintele unor fu credincioşi, poţi să trăieşti toată viaţa ta lângă suflete credincioase 
sau în familia celor credincioşi, dar dacă tu însuţi nu te-ai născut din nou, dacă tu însuţi n- 
ai adus inima ta la Domnul ca să ţi-o spele, tu vei muri în păcatele tale, fără să vezi 
împărăţia lui Dumnezeu, fără să fu mântuit şi vei fi despărțit pe veci de iubiții tăi care au 


fost credincioşi (loan 3, 3; 1 Corinteni 6, 9-11; Efeseni 2, 1-6; Tit 3, 5; Evrei 10, 19-22). 


Suflete drag, ajuns aici, te rog ia bine seama la ceea ce citeşti, înțelege 
întocmai ceea ce îți spune şi îți cere Hristos! Iată, Hristos stă acum şi înaintea ta aşa cum 
stătea atunci în faţa sfântului Său Apostol, gata să-l spele şi pe el aşa cum făcuse cu toți 
ceilalți dinaintea lui şi aşteaptă consimţământul tău. Aşteaptă supunerea şi predarea ta; nu 
te împotrivi, primeşte spălarea Lui! Închipuie-ţi ce ar fi fost dacă sfântul Petru ar fi stat 
ani de zile în hotărârea lui de a se împotrivi cu înverşunare încercării Domnului de a-i 


spăla şi lui picioarele, la ce înjositoare aşteptare L-ar fi supus el pe Domnul! 


Şi totuşi, unii dintre noi facem aceasta de atâta vreme cu El, fără să ne 
îngrozim ce facem față de Hristos. Ne împietrim inima în necredinţă, ne adormim 
conştiinţa în nepăsare, ne înjosim sufletul în faptă păcătoasă şi nu ne pasă de Domnul, 


Care aşteaptă de atâta vreme întoarcerea noastră (Isaia 30, 18; Apocalipsa 3, 20). 


Inţelegi tu, care citeşti acum? Şi mai ales înţelegi că ceea ce este scris aici este 


scris tocmai pentru tine? 


Dumnezeu să te binecuvinteze şi să te spele, de-l vei asculta chemarea! Slavă 


şi mulţumire lui lisus Hristos! 

O, Preadulce şi mult milostive al sufletelor noastre, slavă Ţie şi mulţumire 
veşnică Jertfei Tale, prin care ne-ai spălat! Mulţumire veşnică dragostei Tale, cu care Te-ai 
milostivit de noi! Mulţumire veşnică îndelung-răbdării Tale, Doamne, cu care ne-ai 


aşteptat şi ne-ai chemat să Te primim, ca să ne faci cel mai mare bine! 


Te rugăm, Doamne Iisuse, nu ne mai lăsa niciodată să mai păcătuim, căci 
acum ştim cât de mult te-a costat pe Tine preţul spălării picioarelor noastre. lar dacă totuşi 
mai cădem în înşelăciunea păcatului, întinându-ne din nou haina sufletului, nu ne lăsa să 
amânăm şi să întârziem, ci cu o pocăință plină de lacrimi şi smerenie să alergăm din nou 
la spălarea Ta, ca să putem avea mereu parte de Tine! 

Doamne Iisuse Hristoase, pe cei care încă te lasă să tot aştepţi lângă ei, Tu 
chemându-i, fă-i să se hotărască grabnic, ca nu cumva să pleci, iar ei să rămână neiertațţi! 


Te rugăm, Doamne! Amin. 


Doamne, nu numai picioarele... 


Sufletele curate sunt gata să-şi recunoască şi vinovăţii pe care nu le au. Sunt 
gata să-şi ceară iertare şi pentru păcatele pe care nu le-au făcut; sunt gata să-şi spele şi 
ceea ce nu şi-au întinat, fiindcă smerenia lor îi face să creadă că oricând ar putea să facă şi 


ei aşa ceva şi nu tăgăduiesc niciodată că nu ar putea fi în stare să cadă. 


Picioarele se întinează cel mai adesea, pentru că ele duc greutăţile cele mai 


multe. Ele umblă prin locurile cele mai de jos, ele sunt mădularele cele mai nebăgate în 


Pagina 134 


seamă şi ele sunt îndrăgite cel mai puţin. 


O, inima Domnului, care le-a iubit tocmai pentru aceasta! De acele gloate 
nebăgate în seamă, iubite cel mai puţin, împovărate cel mai mult, spălate şi uşurate cel 
mai rar, de acelea a avut cea mai mare milă, de poporul năpăstuit, de mulțimile apăsate, de 
gloatele ca nişte turme lăsate fără păstor (Matei 9, 36). Şi El singur, numai El singur a 
venit să-i caute şi să-i mântuiască mai ales pe aceştia, îngrijindu-i ca pe nişte picioare 
crăpate, rănite, bolnave şi bătătorite de chinuri prea lungi, prăfuite de drumuri prea grele 
şi gârbovite de poveri prea nemiloase. Cu câtă milă şi bunătate spală Domnul şi unge 


astfel de suflete! 


Dar nu numai picioarele au nevoie să fie spălate mai des; la fel au şi mâinile şi 


mai ales capul. Adică cei care lucrează pentru alţii şi cei care conduc pe alţii. 


Lucrătorii şi lucrătoarele Domnului au nevoie nu numai să fie spălaţi de către 
Cuvântul sfânt, ci au nevoie să se scalde ei înşişi, să se scufunde ei înşişi, cu toată 
conştiinţa datoriei şi trebuinţei de a se curăţi, în plinătatea lui Hristos. Picioarele au nevoie 


să fie spălate, dar mâinile şi capul au nevoie de şi mai mult. 


Picioarele au nevoie de mai puţine mustrări şi de mai multă îngăduinţă când 
nu umblă chiar deplin curat, dar mâinilor şi capului li se cuvin mai multă mustrare şi mai 
puţine dezvinovăţiri când nu umblă în toată curăţia, fiindcă ele ştiu şi pot oricând să se 


curețe, pe când picioarele nu pot oricând. 


In locurile pe unde te-ai întinat cel mai mult, caută să nu mai treci niciodată. 
Pe căile care te murdăresc, nu mai umbla. Pragul caselor stricate nu-l mai trece şi cu 


oamenii a căror tovărăşie te înjoseşte nu mai umbla niciodată! 


Dacă eşti păstor, urmează pilda Mântuitorului şi caută mai ales oile cele slabe, 
cele mai de la margine, cele din urmă, cele mai neputincioase şi ajută-le să se poată curăţi 


şi vindeca şi ele. Caută să împodobeşti mai frumos mădularele care au preţul cel mai din 

urmă (1 Corinteni 12, 23) şi îngrijeşte cu milă mai ales pe cei dintre mădularele Bisericii 


care sunt picioare. 


Iar când Domnul îţi cere un lucru, fă întocmai cum îţi cere El, nu face cum era 
gata să facă sfântul Apostol Petru: întâi nu voia să facă nimic, iar îndată după aceea voia 
să facă mai mult decât cerea Hristos. Şi asta numai aşa, ca să nu fie cum voia Domnul, ci 


ori mai puţin, ori mai mult. 


Ce minunat este sufletul liniştit, care face voia lui Dumnezeu în chip smerit şi 
cumpătat: nici mai devreme, nici mai târziu, nici mai mult, nici mai puţin. Căci Domnul 
Care a poruncit ştie adevărul şi numai atunci facem bine, când facem întocmai cum ne-a 
spus. Altfel, putem să stricăm chiar şi în ceea ce suntem prea zeloşi, când facem prea mult 


unde nu este cazul. 


O, Dumnezeule strălucit, izvor al oricărei înţelepciuni şi cumpătări, Te rugăm 
să ne dăruieşti nouă tuturor cumpătata înţelepciune, care să cunoască nu numai timpul în 
care trebuie să fii ascultat şi numai mijlocul cu care Te putem sluji pe Tine, ci şi măsura 


sănătoasă şi bună în care ceri Tu să împlinim voia Ta. 


Binecuvintează toate sufletele simple şi smerite care poartă greul lucrării Tale 
şi care adesea au de stat şi de umblat prin locuri grele şi neplăcute! Spală-le mereu cu 
cuvântul Tău şi pune mereu mâinile Tale sub capul lor, să le spele, să le curețe, să le 


vindece cu mila, cu smerenia şi cu dragostea Ta! 


Dar ai milă, Doamne, şi de aceia pe care i-ai rânduit să fie mâinile lor 
slujitoare şi capul îndrumător al altora. Intotdeauna ei să fie curaţi, spre a putea vedea şi 


ajuta şi pe alţii să se curețe, nu să se întineze. Amin. 

Voi sunteţi curati, dar nu toţi 


Un suflet curat este numai acela care se curăţeşte neîncetat pe sine şi care 
umblă neîncetat să curăţească şi pe alţii. Sufletul care nu luptă mereu spre o şi mai mare 


curățire a sa şi a altora o va pierde curând şi pe cea pe care 1 se părea că o are. 


Iată, în mijlocul celor doisprezece Apostoli, Mântuitorul lisus Hristos mergea 
vorbindu-le şi dovedindu-le cu tot mai adâncă sfinţenie şi curăţire necesitatea patimilor 
Sale, pe măsură ce Se apropia punctul cel mai înalt al misiunii Sale pământeşti. În fiecare 
zi cuvântul Domnului era pentru Apostoli tot mai luminos, pilda Sa tot mai înţeleasă, 
dovada Sa tot mai apropiată, căci şi înţelegerea lor se desăvârşea mereu. Înainte, de multe 
ori le vorbise atât de simplu şi tot nu înţeleseseră (Matei 13, 36). Acum le vorbea atât de 


înalt, iar lor le ajunsese atât de uşor să înţeleagă (loan 16, 29-30). 


Cât de minunat ajunge să vadă totul acela care se curăţeşte mereu! El devine 
ca sticla ferestrelor curate sau a ochianului șlefuit, prin care se poate vedea desăvârşit 


totul. 


Mântuitorul le-a spus: Cine s-a scăldat, nu are trebuință să-şi spele decât 
picioarele, ca să fie curat de tot. Şi voi sunteţi curaţi, dar nu toţi! Aceasta înseamnă că, 
oricât de curaţi ni s-ar părea nouă că suntem, să nu uităm niciodată că umblăm pe pământ 
şi că mereu trebuie să privim cu smerenie la noi înşine, fiindcă totdeauna ne putem întina 
sau prăfui, umblând printre alții. Oricât te-ai păzi tu, nu te păzesc alţii. Şi chiar dacă tu te 
fereşti să nu te stropeşti cu noroi sau să nu te umpli de praf, umblarea stricată a altora uşor 


te poate murdări. 


Păunul este o pasăre cu pene foarte frumoase, dar cu picioare foarte urâte. 


Când îşi priveşte penele se umflă de mândrie, dar când îşi priveşte picioarele se dezumflă 

şi se ruşinează. Să învăţăm de la el: când vom fi ispitiţi să ne lăudăm cu vreuna dintre 
penele noastre, care ni se pare mai frumoasă decât ale altora, să ne privim păcatele şi să ne 


ruşinăm de căile noastre urâte. 


Şi să mai învăţăm ceva: chiar când vom fi numai câţiva la o masă întinsă şi ni 
se va părea că suntem numai o inimă şi un gând, să nu fim totuşi prea slobozi în vorbele 
noastre, nici prea încrezători în cel de lângă noi (Proverbe/Pildele lui Solomon 23, 9), 
fiindcă de multe ori nu sunt curați chiar toţi dintre cei cu care stai la masă şi mănânci 
aceeaşi pâine. De multe ori, între ei unul este un vânzător, iar mâine dimineaţă sau chiar în 


noaptea aceasta, vrăjmaşii Domnului vor afla tot ce s-a vorbit la Cina noastră de Taină. 


O, Multpătimitorule lisus Hristos, Mântuitorul şi Dumnezeul nostru, slavă 
Ţie! 

Îţi mulţumim, Doamne Iisuse, pentru toată dragostea pe care o ai faţă de noi şi 
pe care ne-o arăţi din ce în ce mai desluşit. Îţi mulţumim pentru cele mai sfinte şi mai 
pline de iubire dovezi, prin care ne arăţi cât de mult ţii la noi şi cât de mult vrei să ne 
îndrepți toate cărările noastre, pentru ca slujba noastră adusă ie să fie cât mai 
desăvârşită. 

Îţi mulţumim că ne-ai dat încă o pildă din care să învăţăm şi mai limpede cât 
de mult trebuie să fim noi atenţi, atât asupra noastră, cât şi asupra altora. Asupra noastră, 
pentru că mai avem ce să curăţim din ale noastre, iar asupra altora, pentru că totdeauna 


vrăjmaşul poate avea printre cei apropiaţi ai noştri o unealtă a lui. 


O, de câte ori am aflat noi aceste adevăruri, dar adesea le-am aflat prea târziu, 
după ce întinăciunea noastră se întinsese prea departe şi întinăciunea altora spurcase prea 


mult. 


Dă-ne, Doamne Iisuse, un duh totdeauna treaz, cu care să putem vedea aceasta 


înainte, sau măcar atunci când încă nu este prea târziu. Amin. 

Ştia pe cel ce avea să-L vândă 


Fiecare om are o dată în viaţă ocazia să-şi arate într-o faptă puternică binele 
sau răul care zace în el. Această ocazie îi fixează apoi pe veşnicie chipul pe care el îl va 
avea şi numele de care nu se va mai despărţi niciodată. O astfel de ocazie anulează tot ce 
fusese până atunci. Dacă binele uriaş pe care îl poate face omul într-o astfel de ocazie, 
dacă acest bine poate să anuleze tot răul pe care l-a făcut până aici, apoi şi răul pe care-l 
face, tot aşa poate să anuleze tot binele pe care omul îl făcuse până la această întâmplare 


(lezechiel 18, 20-24). 


Domnul lisus ştia nu numai că va fi vândut, dar ştia mai dinainte şi pe cel ce ÎI 
va vinde. Cum însă Domnul nu doreşte moartea păcătosului, ci să se întoarcă şi să fie viu, 
chiar de aceea l-a luat şi pe Iuda lângă Dânsul ca, înştiințându-l mereu şi arătându-i cea 
mai dulce prietenie şi încredere, să-l cucerească din mâna diavolului şi să-l împiedice de a 
face nelegiuirea pe care îşi pusese în gând să o facă. Dar Iuda, orb acum, nu mai poate 
nici să vadă, nici să simtă, nici să înţeleagă nimic. Tot binele, toată iubirea şi toate aluziile 
pe care le făcea Domnul în vorbire nu-l impresionau. El nu putea să înţeleagă cele spuse 
de Mântuitorul de atâtea ori. Dar cunoscând bunătatea şi iubirea Domnului, Iuda era sigur 
că Domnul nu-l va da pe faţă, iar de ceilalți nu se temea deloc, pentru că ştia bine că nu au 
de unde să-l bănuiască. Nu se gândea că el singur se va vădi curând şi se va descoperi pe 
vecii vecilor tot ce era în el. Ocazia, care avea să vină foarte repede, a arătat nu numai cât 


de rea îi era inima, dar şi cât de întunecată îi era mintea. 


Vânzătorule al Domnului şi pârâşule al fraţilor tăi, ia seama la soarta lui Iuda 
şi nu uita! Nu te bizui că Domnul nu te va descoperi şi nu te va vădi, ştiind că Domnul e 
bun! Tu te gândeşti că fraţii nu te vor descoperi, fiind sigur că nici unul dintre ei nu poate 


bănui că te ocupi cu astfel de ticăloşii... Aceste înşelătoare păreri crezi tu că te vor acoperi 

până la capăt şi că nimeni nu va şti ceea ce faci. Mai crezi că nici stăpânii care te plătesc 
să faci crima aceasta n-au interesul să te dea de gol. Nu te gândeşti însă la tine însuţi şi nu 
ai învăţat încă din păţania altora că vinovatul însuşi s-a descoperit pe sine, de cele mai 


multe ori?! 


Tu însuţi te vei da de gol strigând: „Am vândut!”. Tu însuţi vei mărturisi odată 
în gura mare aceasta. Tu însuţi vei arăta, prin urmările faptelor tale, ce crimă ai făcut. De 
aceea, câtă vreme Domnul n-a adus peste tine, pentru nelegiuirea ta, blestemul răsplătirii 
neiertate, cutremură-te, înspăimântă-te şi te prăbuşeşte la picioarele Domnului pe care L- 
ai trădat şi la picioarele fraților pe care i-ai vândut! Şi dacă Cel curat S-a aplecat atât de 
mult, cât de mult trebuie să se plece cel vinovat? Dacă Cel Care răscumpără S-a smerit 
atât de mult, cât de mult trebuie să se posterne cel care vinde?! Şi dacă Celui Sfânt I s-a 


cerut atât, cât de mult 1 se cere celui mai blestemat? 


O, Prea Bunule Doamne lisuse, cu cât de mulți astfel de ucenici ai stat la 
masă, i-ai ştiut lângă Tine şi le-ai acoperit îndelung nelegiuirea! Dar ei n-au vrut să 
înţeleagă că păcatul lor va fi descoperit de ei înşişi, pentru a le fi teamă şi a nu-l mai 
săvârşi. Şi oricât de bine au căutat să se ascundă, s-a vădit ce era în inima lor. Dar pentru 
că de mult nu mai aveau cinste, nu s-au ruşinat şi pentru că de mult nu mai aveau 


conştiinţă, nu au mai avut remuşcări. 


Dacă totuşi pot fi iertaţi, Doamne, astfel de oameni, noi ne rugăm cu teamă şi 
cu cutremur pentru ei, dar numai Tu ştii cât avem voie să venim înaintea Ta cu astfel de 
rugăciuni (1 loan 5, 16). Ci ai milă, Doamne, când stăm îngroziţi înaintea Ta şi nu ştim 


dacă e mai bine să ne rugăm sau să tăcem. Amin. 

Înţelegeţi voi ce v-am făcut Eu? 


Celui ce înţelege nu trebuie nici să-i faci mult, nici să-i arăţi mult, nici să-i 
vorbeşti mult. Cine s-a desprins, prin întrebuinţarea minţii sale curate şi a cugetului său 
curat, să deosebească bine voia lui Dumnezeu cea sfântă, plăcută şi desăvârşită, aceluia 
nu-i vine greu să priceapă care este înţelesul oricărui cuvânt şi al oricărei fapte; aceluia, 
Duhul Adevărului uşor îi poate descoperi înţelesul cel drept. Aceluia, Duhul dragostei 
dintr-o dată îi poate împărtăşi întinarea, pătrunderea înţelesului ascuns în lucruri, în inimi, 


în cuvânt. 


Dar celui ce nu vrea să înţeleagă din cauza vreunui păcat sau din cauza 
vreunui defect, oricât te-ai trudi să-i arăţi, totul va fi în zadar. Ucenicii Domnului lisus, 
câţi erau curaţi, au înţeles atunci limpede că ceea ce făcuse Mântuitorul când le spăla 
picioarele nu însemna un nou obicei, pe care va trebui să-l considere pe viitor o formă de 
cult prin care să se laude şi să se deosebească de alţii, nici să facă din acest ritual o 
lăudăroasă condiţie de mântuire. Ci dincolo de fapta însăşi, să se pătrundă de înţelesul ei 


cel nemuritor şi general: 


- Mai întâi că doar acela dintre fraţi este mai mare, care din adâncul inimii 
lui poate să se smerească mai prejos ca toţi, în tăcere şi iubire. 

- Apoi că, păstrându-ne pe noi înşine în necurmată curăţie, trebuie să privim 
cu grijă şi simţ de răspundere la fraţii noştri, dorind şi lucrând neîncetat pentru ca ei să 
poată ajunge tot mai curaţi. 

- Niciodată nu vom putea spăla pe nimeni numai cu vorbele noastre, ci doar 


cu mâinile noastre, adică cu rugăciunile noastre şi cu ostenelile noastre. 


Pagina 141 


- Celui cu adevărat mare, nu-i este greu să se smerească în faţa oricui. 
- Celui cu adevărat curat, nu-i este greu să spele pe oricine. 


- Celui cu adevărat sfânt, nu-i va fi greu a face totul în tăcere şi cu cea mai 


discretă duioşie. 


- Cel cu adevărat iubitor, va face în totdeauna totul cu plăcere, cu bucurie, 


cu blândeţe, cu prietenie. 


- Cel cu adevărat înţelept va păstra esenţa adevărului tuturor lucrurilor. 


Dar vai, cât de puţini ucenici înţeleg ce a făcut Domnul şi ce a dorit El să 


înţeleagă ei din ceea ce a făcut EI! 


Oamenii nu cunosc ce este smerenia sinceră şi s-au deprins cu falsa smerenie 
din care, pentru deosebirea de alţii, au mai inventat o formă de spălare a picioarelor: aceea 
în care picioarele sunt mai dinainte spălate şi bine parfumate, ca să nu miroasă cumva 
celui care o să le spele după ritualul cuvenit. Apoi, necuraţi cum sunt, puţin le pasă de 
viaţa lăuntrică a celorlalți. Dacă forma dinafară este îndeplinită întocmai, celelalte nu se 
văd - îşi zic mulţi. Şi pentru că nu au înţeles nimic din exemplul lui Hristos, umblă să 
spele totul numai cu vorbe, cu critici, cu mustrări sau sfaturi, fără a pune mâna şi 


osteneala lor întru nimic, nici la rugăciune, nici la ajutorare. Vai de cei care fac aşa! 


O, cât de departe sunt gândurile lor de gândurile oamenilor şi căile Domnului 


de căile lor (Isaia 55, 9)! Ce a făcut Domnul şi ce au înţeles ei! 


Preabunule Doamne Iisuse, fii slăvit în veci şi veci pentru bunătatea şi mila cu 


care Te-ai smerit, silindu-Te să ne faci cumva să înţelegem gândurile Tale şi căile Tale! 


Te rugăm, Doamne, să ne ierţi că atât de puţini au putut să înţeleagă, că atât de 


mulți au răstălmăcit nu numai gândurile Tale, dar şi cuvintele şi pildele pe care ni le-ai 


Pagina 142 


lăsat. 


Că oricât sunt de limpezi gândurile Tale sau de desluşite cuvintele Tale, 
oamenii, cu voia lor, răsucesc totul, pentru că iubesc mai mult foloasele lor decât folosul 


Tău şi slava lumii decât slava lui Dumnezeu. 


Dumnezeule Preabun, trimite-ne lumina Ta ca să ne trezească şi să ne îndrepte 


cu adevărat pe toţi, ca să înţelegem ce ai făcut Tu. Amin. 


Voi Mă numiţi bun şi bine ziceţi! 


Până mai ai cui spune tată sau mamă, cât ar trebui să fii de fericit, de 


recunoscător şi plin de iubire prin rostirea acestor unice cuvinte pe pământ! 


Până mai ai pe cine numi Învățătorul meu, Domnul meu, Mântuitorul meu sau 
Binefăcătorul meu, cu lumină în ochi şi cu fior în inimă, să şopteşti aceste sfinte denumiri 


şi să te pătrunzi de fiorul lor fericit! 


Câtă vreme trăiesc părinţii tăi, tatăl tău şi mama ta, spune-le numele sfânt cu 
sfinţenie. Caută-i cu dragoste, îngrijeşte-i cu evlavie, ascultă-i cu respect până la moarte şi 
nu dispreţui nici faţa lor bătrână, nici cuvintele lor poate slabe, nici trecutul lor poate 
modest. Fii faţă de ei întocmai aşa cum ai dori să fie copiii tăi faţă de tine. Nu fii nervos, 
nici nepăsător, nici străin față de ei, căci mai ales în privinţa aceasta este adevărat 


cuvântul că ceea ce semeni, aceea vei culege. 

Câtă vreme este încă lângă tine Învățătorul şi Domnul tău, până n-a plecat 
încă Mântuitorul şi Binefăcătorul tău, îndreaptă-ţi neîncetat spre El inima ta şi glasul tău. 
Caută-L mereu cu dragostea şi recunoştinţa Ta. Spune-l numele Lui cel iubit şi sfânt 
pentru tine, mereu mai cald şi mereu mai cu dor, căci nu-i nimic mai frumos şi mai 
vrednic din partea ta ca acest lucru rar, tot mai rar întâlnit azi printre oameni. 


92 99 


Dacă spui „mamă” sau „tată” părinților tăi, aşa precum se cuvine, bine faci, 
fiindcă dovedeşti că eşti om. Dar dacă numai spui şi nu te porţi faţă de ei întocmai cum 


eşti dator până la moarte, atunci nu faci bine şi nu eşti om! 


Dacă spui Domnului lisus: „Domnul meu şi Dumnezeul meu!”, ca Toma (loan 


20, 28), atunci caută să nu-l mai fii necredincios niciodată! 


Dacă îi spui Învăţătorului Ceresc: „Lu eşti Hristosul, Fiul Dumnezeului Celui 


Viu!”, ca Petru (Matei 16, 16), bine faci, dar caută să nu te mai lepezi de El niciodată. 


Şi dacă ştii şi crezi Cuvântul Său Sfânt că este Adevărul şi Viaţa veşnică (loan 
6, 68; 17, 12), atunci preţuieşte acest cuvânt ca pe cea mai de preţ comoară a sufletului 
tău, iar ascultarea şi trăirea lui să-ţi fie cea mai cutremurătoare grijă în fiecare clipă a 
vieţii tale. Căci atunci, şi după ce nu vei mai avea aceste comori unice lângă tine, 


mulţumirea preţuirii lor va fi pacea veşnică şi fericită a sufletului tău iubitor şi bun. 


Slavă veşnică Ție, Doamne şi Mântuitorul nostru! Tu eşti comoara noastră cea 
mai scumpă! Sufletul meu este plin de fericire ori de câte ori pot îngenunchea 
recunoscător şi îţi pot strânge cu dragoste picioarele Tale la inima mea. Doresc să rostesc 
totdeauna sfântul Tău nume cu tot fiorul evlaviei recunoscătoare şi doresc ca orice cuvânt 
îmi spui, să-l ascult cu scumpătate şi să-l trăiesc cu credincioşie. La aceasta te rog să mă 


Pb 


ajuţi în fiecare clipă. ŞI câtă vreme mai am cui spune „tată” sau „mamă”, aceste unice şi 
binecuvântate nume pe pământ, Te rog ajută-mă să le spun totdeauna cu respectul şi 
dragostea cu care sunt dator. lar faţă de ființele cărora le spun un nume unic, ajută-mă să 


fiu totdeauna plin de îndatorată slujire fiască (ca de fiu), până nu voi mai fi pe pământ. Și 

la aceasta te rog, Doamne lisuse, să mă ajuţi să veghez neîncetat. Amin. 


Și voi sunteţi datori! 


Toată viaţa noastră pe pământ este alcătuită din drepturi şi datorii. Acela care, 
cu o cinstită conştiinţă a dreptăţii, nu cere niciodată mai mult decât dă şi nu dă niciodată 
mai puţin decât cere, acela este un om drept. Acela care dă totdeauna fără să ceară 
niciodată sau întoarce înapoi mult mai mult decât a primit, din dragoste pentru Hristos, 
acela este un om sfânt. Dar acela care cere mai mult şi dă mai puţin sau poate nu dă deloc, 


acela este un om nelegiuit. 


Dar pe când faţă de oameni adeseori ne împlinim datoriile cinstit - din pricina 
fricii, sau ruşinii, sau respectului - faţă de Dumnezeu nici una din aceste însuşiri nu ne 
face în stare să întoarcem la timp şi cu dreptate ceea ce datorăm, şi asta pentru că oamenii 
ne pot trage îndată la răspundere, dar Dumnezeu nu ne trage îndată. Pentru că nu se aduce 
repede la îndeplinire hotărârea dată de Dumnezeu împotriva faptelor rele, de aceea este 
plină inima oamenilor de dorinţa nelegiuirii (Cartea înţelepciunii lui Isus, fiul lui Sirah 
(Ecclesiasticul) 9, 11). Şi pentru că Dumnezeu are îndelungă răbdare, de aceea omul nu 
vrea să vadă că El îl îndeamnă la pocăință. Astfel, omul dispreţuieşte bogăția bunătăţi şi 


îndelungii Lui răbdări, fiind mereu nedrept faţă de Dumnezeu. 


Dar oare numai cei necredincioşi se poartă astfel faţă de Dumnezeu? Nu, ci 


chiar foarte mulţi dintre cei ce se numesc fii şi robi ai Lui. 

lată, Dumnezeu ne-a dat un loc de muncă, ne-a dat sănătatea cu care muncim, 
ne-a dat priceperea cu care să putem face munca noastră şi ne-a dat ajutorul Său în toate. 
Pentru toate aceste daruri primite de la El şi care valorează atât de mult faţă de partea pe 
care o punem de la noi, noi ar trebui după dreptate să împărțim cel puţin în două cu 
Domnul câştigul nostru, căci cel puţin jumătate este partea Lui. Dar în realitate, cât dăm 


noi lui Dumnezeu din ceea ce luăm ca plată sau ca recoltă după munca noastră zilnică? 


lată, Dumnezeu ne-a rânduit o întindere din pământul Lui ca s-o lucrăm. Noi 
arăm, semănăm, plivim, îngrijim şi secerăm. Dar pământul este al Lui. Ploaia este de la 
EI. Vântul şi condiţiile creşterii, rodirii şi coacerii sunt de la El. Puterea şi sănătatea cu 
care muncim, ca şi priceperea cu care ştim să facem bine munca noastră, toate sunt de la 
El. Deci cel puţin jumătate din rodul cules la vremea roadelor este al Lui (Luca 20, 10). 
Dar cu fapta, cât o să primească Dânsul oare de la noi pentru săracii Lui, pentru lucrarea 


Sa, pentru folosul Său? Iată cum înţelegem noi să împlinim ceea ce suntem datori! 


Dar smerenia, dragostea şi ascultarea pe care suntem datori să le arătăm către 
frații noştri, din supunere față de Dumnezeu, oare cât le înţelegem şi cum căutăm să le 
plătim? N-au ajuns oare toate acestea pentru mulți numai o făţarnică formalitate a 
mâinilor sau a vorbei, fără o adâncă şi caldă simţire a inimii? Ceea ce a vrut Domnul să ne 
facă pe toţi să înţelegem prin spălarea picioarelor, nu este oare tot atât de neînțeles pentru 


cei mulţi? 


O, cât de întristător de străine sunt gândurile noastre faţă de cuvântul Lui şi 


căile noastre faţă de voia Lui! 


Preamilostive Doamne Iisuse, Te slăvim, căci Tu ai milă nemărginită faţă de 
toţi oamenii, dar faţă de cei credincioşi ai şi mai multă. Faţă de cei ce nu cunosc voia Ta, 
Tu ai nevoie de răbdare. Dar faţă de aceia care o cunosc trebuie să ai îndelungă răbdare; 
căci pe când cei care nu ştiu voia Ta sunt vrednici de puţine lovituri când nu o îndeplinesc, 


aceia care se laudă că o cunosc, de câte lovituri sunt vrednici atunci când o îndeplinesc 

rău sau chiar potrivnic? 


Ai milă, Doamne Iisuse, de acele suflete rătăcite de la gândul şi voia Ta, care 
au făcut din spălarea picioarelor doar o formă din afară, spre a se lăuda cu ea, cum făcea 
fariseul faţă de vameş (Luca 18, 11), dar nu mai au nimic de-a face cu adâncul înţeles pe 
care ai vrut Tu să-l dai, adică respectul sfânt şi prețuirea smerită pe care să înţelegem 


fiecare din noi că le datorăm celorlalți fraţi şi mai ales celor mai mici decât noi. Amin. 


Eu v-am dat o pildă 


Adevărata pildă este aceea pe care o trăieşte însuşi cel care ţi-o predică. 
Adevăratul învăţător este acela care crede şi urmează mai întâi el însuşi ceea ce 
propovăduieşte altora. Şi totdeauna să urmezi numai învăţătura aceluia care este în stare 
nu numai să trăiască cu viaţa sa ceea ce spune, dar şi să pecetluiască cu moartea sa ceea ce 
a spus. În chip cu totul desăvârşit numai Hristos a putut face astfel, iar dintre ai Săi, numai 


aceia care au avut credinţa Lui. 

Un creştin care are conştinţa lui Hristos în el, acela va lua seama la toate 
cuvintele lui Hristos, cu o minte sănătoasă şi cinstită, înțelegând drept şi limpede gândul 
lui Hristos din cuvântul Lui. Va înţelege nu ceea ce i-ar conveni lui să înţeleagă, ci ceea ce 


vrea Dumnezeu. lar inima lui fiind curată, va căuta să facă întocmai aşa ceea ce a înţeles. 


Orice învăţător ştie cât de mare putere are pilda sa pentru ucenicii săi. Ştie că 


oamenii învaţă mai mult din ceea ce văd cu ochii, decât din ceea ce aud cu urechile şi de 

aceea se va strădui să le arate mai întâi practic ceea ce vrea să-i facă să înveţe bine. Dar pe 
când în lucrurile trupeşti, ceea ce vezi este cu neputinţă să nu înţelegi întocmai, în 
lucrurile duhovniceşti iată ce uriaşă răstălmăcire fac adesea bieţii oameni: când Domnul le 
arată ucenicilor Săi să se ferească de aluatul fariseilor, care era făţărnicia, ei înțelegeau că 
le zice aşa fiindcă nu luaseră pâine (Matei 16, 11); când le arăta trebuinţa naşterii din nou 
pentru mântuire, ei înțelegeau naşterea firească; şi când le vorbea de taina Sfintei 
Împărtăşiri cu Trupul şi Sângele Său Sfânt, şi-au pierdut cu totul orice fel de înţelegere, 


spunând cu groază că vorbirea aceasta este prea de tot, cine poate s-o sufere? (loan 6, 60). 


lar din pilda spălării picioarelor, după atâtea veacuri, mai sunt unii creştini 
care înțeleg că şi ei trebuie să facă forme dinafară, nesocotind cu totul înţelesul adânc pe 
care Domnul a vrut să ne facă să-l cuprindem prin ceea ce a făcut El. Astfel, sărmanii 
oameni, la anumite zile se pregătesc din timp, spălându-şi acasă picioarele lor, iar când 
merg la adunare, cel care le spală picioarele spală doar nişte picioare spălate, salvând 


forma, iar înţelesul luminos al acestei pilde rămâne tot atât de acoperit ca mai înainte. 


Viaţa Domnului lisus Hristos a fost pe pământ în întregime o pildă. Toate 
pildele Lui de smerenie, de iubire, de blândeţe, de jertfă, de iertare, de curăţire, de 
bunătate, au întregit viaţa Lui trăită dumnezeieşte. Trecând fără de păcat prin toate ispitele 
care sunt cu putinţă să vină într-o viaţă de om, Hristos ne-a dat cel dintâi exemplu că 
învăţătura Sa este cu putinţă a fi împlinită cu fapta de către orice om, numai dacă acel om 
voieşte cu adevărat aceasta. Domnul lisus de la nivelul firii omeneşti a pornit, arătând 
doar că singura condiție necesară este să ai dragoste de Dumnezeu şi iubire de semeni. De 


altceva nu mai ai nevoie de nimic, pentru a putea trăi aşa cum a trăit lisus (1 loan 2, 6). 


Prea Bunule, Mântuitorul şi Învățătorul nostru, mulţumim cu toată dragostea 
inimilor noastre pentru bunătatea şi răbdarea Ta îndelungă şi înţelegătoare pe care ne-ai 
dovedit-o neîncetat, din clipa când ne-ai arătat pilda Ta şi până astăzi, nouă celor ce n-am 


înţeles-o decât atât de puţin. 

Te rugăm, Doamne lisuse, nu ne lăsa să mai bâjbâim în îngustimea 
nepriceperii noastre! Ridică-ne până la înţelegerea gândului Tău! Iar dacă zidul întărit al 
formei din afară nu ne îngăduie să pătrundem până la frumuseţea înţelesului lăuntric, 


dăruieşte-ne aripile luminii, spre a ajunge la înţelegerea şi trăirea în adevărul Tău! 


Te rugăm, Doamne Iisuse, ajută şi pe cei care sunt robiți şi orbiți de duhul 
dezbinării, atât de mult încât din orice remarcă ar face o nuia, din orice cuvânt un zid şi 


din orice exemplu o interpretare dezbinatoare. Amin. 


Robul nu este mai mare decât Domnul 


Credincios adevărat este acela care, făcând binele, nu se măsoară cu semenii 
săi, ci cu învățătorul său, căci cine se măsoară cu alţii, totdeauna se va mândri, dar cine se 


măsoară cu Domnul, acela îşi va găsi totdeauna măsura smereniei sale. 


Un adevărat rob al lui Hristos nu este acela care caută slobozenia prin 
neascultare, ci e acela care simte slobozenia cea mai dulce trăind într-o neîncetată 
ascultare de Domnul său, între fraţii săi. Când îți iei o prea mare slobozenie faţă de 
Hristos, devii robul tău însuţi. Numai când te poţi robi pe tine cu adevărat, atunci devii ca 


un adevărat slobod. 


Cu adevărat slobod este acela care are numai un singur lanţ - neprihănirea, o 
singură cătuşă - dragostea, un singur proces - conştinciozitatea şi o singură sentinţă - 


datoria împlinită fericit. Un om slobod a fost Robul Cel Neprihănit, care tocmai prin acest 

fel de a fi, S-a făcut eliberatorul tuturor (Isaia 53, 11), luând asupra sa poverile 


nelegiuirilor lor. Căci numai în acest unic fel puteam noi toţi să fim eliberați. 


Mai mare decât Domnul n-a ajuns nici un rob al Său. Dar dacă tu nu ai ajuns 
să eliberezi chiar pe nimeni din robia păcatului, atunci să ştii că nu eşti nici în cea mai 
mică măsură un slobozit al lui Hristos. Căci a fi cu adevărat ucenic al lui Hristos înseamnă 
a învăţa neîncetat cum poţi să faci mai bine acest lucru, anume eliberarea altora din robia 


păcatelor. 


Datoria unui rob este să urmeze mereu pe stăpânul său. Meritul unui ucenic 
este să înveţe mereu ca învățătorul său, şi răsplata unui apostol este să înalțe mereu solia 


încredinţată lui de către Acela care l-a trimis. 


În toate acestea sunt trepte mereu mai înalte şi stări mereu mai sfinte, spre 
care trebuie să năzuim neîncetat, cu un efort înnoit zilnic, până la capătul vieţii. Oricât de 
încet ne-am putea ridica spre modelul înălţat de Dumnezeu, lupta şi munca noastră spre El 
nu trebuie să înceteze niciodată. Cu un singur cuvânt poţi alunga mulți nori, cu un singur 
suflet mântuit poţi acoperi multe păcate (Iacov 5, 20) şi cu o singură viaţă poți înlătura 
multe morți (1 Timotei 4, 16; Romani 11, 14; 1 Corinteni 9, 22). Căci sunt oameni sfinți 
aceia care, chiar dacă încă nu au făcut nici o faptă de sfinţenie, doresc şi caută aceasta cu 
cea mai mare sete şi râvnă. A şi ajuns apostol şi ucenic al lui Hristos - chiar dacă nu a 
făcut nici o minune - acela care cu sinceritate şi smerenie munceşte şi se roagă pentru 
asta. Din aceste stări n-ai voie să te cobori spre oameni decât pe calea unei adânci iubiri, 
spre a le face bine. Dar trebuie să fu întotdeauna bine înarmat, pentru că satana, care îi 
ține robi, îşi apără prada cu toată puterea. O săgeată a lui te va răni. Alinând rănile altora, 
tu nu ţi-o dezveleşti pe a ta niciodată, iar preţul tău veşnic va fi acela al sufletelor pe care 


le-ai slobozit, al timpului pe care l-ai răscumpărat, al adevărului pe care l-ai strălucit. 
Vei fi atunci şi tu ceva din Domnul tău. 


Slavă veşnică ie, Domnul, Învățătorul şi Dumnezeul nostru! Tu, prin 

dragostea şi înţelepciunea Ta, ne-ai ridicat din moartea şi nimicnicia în care eram căzuţi, 


înălţându-ne la cinstea de a ne numi fii, împreună-lucrători şi prieteni ai Tăi. 


Te rugăm, Doamne lisuse, să pui în noi tot mai mult Duhul Tău cel Sfânt 
(Romani 9, 1; Galateni 4, 6), ca prin El, eliberaţi din întuneric, să putem elibera şi noi pe 
alţii, aducându-i la lumina Ta. Înfiaţi prin harul Crucii Tale, să putem şi noi înlesni 
înfierea altora şi dezvinovăţiţi de Tine prin iertare, să ne putem face ajutor şi unelte în 


mâna Ta, pentru dezvinovăţirea şi despovărarea altora. 


Te rugăm, Doamne Iisuse, fă să crească tot mai mult numărul şi roadele celor 
care caută mântuirea semenilor lor şi slava Ta. Cu atât mai mult cu cât omenirea are tot 


mai mare nevoie de astfel de oameni. Amin. 


Dacă ştiţi - dacă faceţi... 


A şti este una, dar a face ceea ce ştii este cu totul alta. Ştiinţa este primul pas 
spre mântuire, dar faptele sunt tot drumul până la ea. Ştiinţa îl îngâmfă pe om şi îl 
ameţeşte, pe când credinţa împlinitoare cu fapte îl înalță, făcându-l tot mai smerit, mai 


îndatorat şi mai bun. 


Numai ea singură, ştiinţa este totdeauna o gheaţă; ceea ce o topeşte şi o face 
apă dulce şi bună este căldura faptei. Numai a şti binele este adesea o osândă. A şi face 
este fericirea sufletului sănătos. Decât a fi un ştiutor fără faptă, mai bine ai fi un făptuitor 


fără ştiinţă. Căci o înfăptuire curată şi smerită a voinţei lui Dumnezeu poate înlocui o 

cultură pretențioasă. Cunoştinţa, fie ea cât de lăudată, fără trăirea caldă a faptei bune nu va 


avea niciodată un prea mare preţ; poate dimpotrivă! 


In Hristos însă, a face înseamnă mai întâi a şti. După cum Dumnezeu a 
început facerea lumii mai întâi prin lumină, tot aşa nici adevăratul credincios nu va reuşi 
să facă vreodată ceva sănătos şi vrednic dacă mai întâi nu va căuta să cunoască cum 


trebuie şi când trebuie făcut ceea ce este nevoie să facă. 


Nu poţi face binele decât dacă ştii bine. Fiecare din noi suntem datori, faţă de 
noi înşine în primul rând, să ne dăm silinţa ca să ştim a deosebi totdeauna care este voia 
lui Dumnezeu cea sfântă, plăcută şi desăvârşită. Să ne dăm silinţa ca să putem pricepe 
toate dimensiunile pe care trebuie să se întindă lucrările noastre în slujba lui Hristos şi să 
cunoaştem şi dragostea lui Hristos, care întrece orice cuprindere, căci numai aşa putem 


ajunge plini de toată plinătatea lui Dumnezeu (Efeseni 3, 18-19). 


Ce minunat este sufletul acela care a ajuns cu Hristos pe locul cel înalt, de 
unde se văd toate luminos şi desăvârşit! Aceasta înseamnă să fi ajuns în Adevăr, căci 
adevărul este cunoaşterea înţeleaptă şi chibzuită a Binelui. Niciodată nu vei putea fi o 
călăuză bună pentru alții dacă mai întâi nu ai o cunoaştere clară a drumului pe care mergi. 
Un îndrumător îndrăzneţ nu este chiar totdeauna de folos, dar unul înţelept este totdeauna 
necesar. Fiindcă în înţelepciune este totdeauna şi îndrăzneală, dar în îndrăzneală nu este 


totdeauna şi înţelepciune. 


Sunt vremuri de mare binecuvântare pentru lucrarea lui Hristos atunci când în 
fruntea ei se găsesc cât mai mulți bărbați plini de Duhul Sfânt, căci totul este mai întâi 


înţelepciune, apoi putere. 


Este binecuvântată acea familie şi biserică ce are în mijlocul ei cât mai multe 
astfel de suflete care au strălucirea cunoaşterii peste toate întinderile faptei. Acolo totul se 
aseamănă cu revărsarea soarelui peste un hotar de lanuri ce se leagănă sub roduri. Vai însă 


acolo unde se munceşte fără lumină, unde se ştie fără să se facă şi unde se face fără să se 

ştie! Ferice este numai acolo unde Adevărul lucrează Dragostea. 


Atotînţelepte şi Atotputernice, Dumnezeul nostru, Tu care ai făcut întâi 
lumina şi apoi lucrarea, Te rugăm, dăruieşte-ne şi nouă, tuturor alor Tăi, priceperea prin 
care să putem lucra chibzuit şi ordonat tot ce trebuie să facem în orice vreme şi în orice 
loc! Pentru orice pas Te rugăm să ne dai lumină, pentru orice loc să ne dai cunoaştere, 
fiindcă numai ştiind cum trebuie să mergem, unde trebuie să ajungem şi cât trebuie să 
facem sau să vorbim, vom putea împlini voia Ta şi datoria noastră. Nu lăsa, Doamne 
Iisuse, niciodată lucrarea Ta pe mâna nechibzuită şi pe călăuzirea neluminată! Ci Tu, care 
eşti Izvorul înţelepciunii, dăruieşte-ne totdeauna călăuze pline de puterea înţelepciunii, ca 
să ne înveţe să ştim cum să facem voia Ta, în forma cea mai frumoasă şi mai caldă. Şi dă- 


ne şi puterea de a face ceea ce cunoaştem, potrivit adevărului mântuitor. Amin. 

Cel ce mănâncă pâine cu Mine 


Domnul stătea la masă cu ucenicii Săi, în seara Cinei de Taină... Era ceasul cel 
mai zguduitor! Totdeauna le spusese ucenicilor adevăruri mari şi neaşteptate, dar 
niciodată ca acum. Despre Patimile Sale, Domnul le mai vorbise şi altădată, dar ei, chiar 
dacă le crezuseră, le priveau ca pe ceva îndepărtat, pentru cine ştie când. Despre vânzător 
le mai vorbise, dar acum lumina cuvintelor Domnului se apropie tot mai mult de cineva 
anume, până când se opreşte asupra celui care mânca din acelaşi blid cu El, care rupea din 


aceeaşi pâine. 


Să te pârască poate oricine, dar să te vândă nu poate decât acela care mănâncă 
pâine cu tine. Rău poate să-ţi facă orice semen, cât de străin şi de depărtat ar fi de tine, dar 
cel mai mare rău nu ţi-l poate face decât acela care neapărat îţi stă cel mai aproape. De 
aceea, nici durere mai mare nu poate produce nimeni pe lume, ca acela de la care ai 


dreptul să aştepţi cea mai mare bucurie. 


Dragă suflete, care ai avut pe lume harul de a avea un învăţător din pâinea 
căruia te hrăneşti, fii cu luare-aminte şi nu lăsa nici un fel de gând satanic să-ţi pătrundă în 
inimă împotriva învățătorului tău! Oricât de mare îţi pare fericirea pe care ai putea să ţi-o 
cumperi prin vânzarea binefăcătorului tău, nu o dori! Oricât de mare rău ţi s-ar părea că ți- 
a făcut el, nu dori niciodată să te răzbuni pe părintele tău, pe învățătorul tău, pe 
binefăcătorul tău, căci preţul cu care îl vei vinde şi săgeata cu care îl vei străpunge vor 


arde în vecii vecilor mâinile şi inima ta. 


Eu am văzut pe Părintele Iosif plângând de multe ori când era între noi, mai 
ales în vremea grelelor încercări, dar față de noi era totdeauna vesel şi zâmbitor, spre a ne 
îmbărbăta şi întări. Când era singur însă, pe patul jertfei lui, zile şi nopţi întregi l-am văzut 


cu ochii plini de lacrimi. Tot ce scria şi spunea era scăldat în lacrimi (Faptele Apostolilor 

20, 19-31; 2 Corinteni 2,4). Dar niciodată nu l-am văzut plângând mai amar ca atunci 
când unul dintre noi, care mânca de ani de zile din pâinea sa, l-a vândut şi a ridicat 
călcâiul cel mai dur împotriva lui. Şi l-am văzut zilnic suferind în toți aceşti ani cât am 
stat necurmat lângă el. Dar numai o dată l-am văzut zdrobit: atunci când cel ce mânca din 
belşug din pâinea sa l-a lovit fără milă, mai mult decât oricare din vrăjmaşii lui de moarte. 
La anii de atunci nu m-au clătinat nici un fel de temeri. Simţeam bucuria îndrăznelu în 
toate zilele încercărilor. Dar fapta acestui om m-a cutremurat. O singură fiinţă de acest fel 
am mai cunoscut apoi, la distanţa de mulţi ani, dar n-aş dori să mai cunosc niciodată! Cum 
toate faptele lor sunt la fel, tot aşa le va fi şi sfârşitul. La vremea lui, pe fiecare îl va 
ajunge plata înspăimântătoare a celor făptuite, căci mii de ani de merite nu pot acoperi 
nimic din monstruozitatea crimei unice de care s-au făcut vinovaţi cu un păcat veşnic 


(Marcu 3, 28; 1 loan 5, 16). 


O, Doamne Iisuse, noi am mers după Tine mereu, plini de bucurie şi de 
mângâiere sau de răbdare şi nădejde. Dar când am descoperit printre noi, chiar printre noi, 
vânzători ai Tăi şi ai lucrării Tale, am mers îngroziţi. Ne-am înfiorat când ne-am trezit 


lângă un demon şi lângă un tâlhar, care până în clipa aceea ni se păruse frate. 


Dumnezeule, cu tot sufletul înspăimântat stăm înaintea Ta, neştiind ce să 
facem: să ne rugăm pentru sufletul care este al Tău, dar care totodată este şi pârâşul 


fraților noştri, sau să nu îndrăznim, căci şi una şi alta ne sunt tot atât de pline de teamă. 
Dumnezeule înfricoşat, Tu singur poţi trece peste cuvântul Tău, când vrei să- 

Ţi mai arăţi încă o dată nemărginita Ta bunătate şi iubire faţă de cea mai josnică prăbuşire 

în care poate cădea vreo ființă devenită demon. Dacă poţi ierta, Doamne, Te rugăm, dar 


tot aşa Te rugăm să ne ierți pentru că Te-am rugat. Amin. 

Atunci când se vor întâmpla, să credeţi! 


Domnul lisus a înștiințat pe ucenicii Săi mai dinainte despre multe din 
lucrurile care aveau să li se întâmple lor şi lumii. Duhul lui Hristos profeţise încă din 
vechime, prin aleşii Săi prooroci, multe din cele ce aveau să se întâmple până la vremea 
venirii Sale pentru mântuire şi apoi până la vremea sfârşitului veacurilor şi a venirii Lui 


pentru judecată (1 Petru 1, 10-12). 


Dar, în vremea profeţiei, puţini au crezut în cele ce le spuneau profeții şi mulți 
dintre profeţi au plătit cu viaţa lor ascultarea de Dumnezeu, Care îi trimisese să spună 
lumii: „Aşa zice Domnul...”. Dar când a venit vremea să se împlinească cele spuse de 
gura Domnului, toţi cei care auziseră au crezut. Au fost siliți să creadă, căci faptele sunt 
dovezile cele mai neclintite. Dar în clipa împlinirii profeţiei, multora nu le-a mai folosit la 
nimic. La ce le-a mai folosit celor din vremea lui Noe când, venind peste ei potopul, şi-au 
adus aminte că li se spusese mai dinainte că va veni? (Facere 6, 17). La ce le-a mai folosit 
celor din Ierusalim, când a venit peste ei nimicirea, că şi-au adus aminte de ceea ce le 
profețise Domnul lisus despre nimicirea lui (Luca 21, 20-24)? Şi la ce le va mai folosi 
celor ce aud acum cuvântul sfânt al lui Dumnezeu, dar nu se întorc la El, că foarte curând 


va veni vremea să vadă cu groază împlinindu-se întocmai tot ceea ce ei nu cred acum? 


Multe din înştiinţările Domnului nu le-am înţeles nici noi la timpul lor. Numai 
când le-a venit vremea să se împlinească, ne-am adus cu uimire aminte că Domnul ne 
înştiinţase despre aceasta cu mult înainte, dar nu înţelesesem. Domnul n-a lăsat şi nici nu 
va lăsa niciodată pe ai Săi fără lumină, oriunde i-ar trimite. Pas cu pas, Domnul va 
înştiința mai dinainte pe ai Săi despre toate care se vor întâmpla; trebuie numai ca noi să 
cunoaştem cuvântul Său şi să avem Duhul Său, prin care să desprindem înţelesul cel 


nevăzut din cele ce le vedem; să întrezărim din cele ce sunt pe cele ce trebuie să fie şi să 

putem alege, din cele ce trec, pe cele ce rămân. 


Cât de fericit este sufletul nostru când, după o îndelungă răbdare, ajungem 
zilele să pipăim cu mâinile noastre ceea ce numai în credinţă nădăjduiam să mai vedem 
cândva. Atunci ne aducem aminte, de multe ori ruşinaţi, că ni se spusese totul, dar noi nu 


am crezut. 


Fraţi şi surori în Hristos, dar oare câte făgăduinţe ale Domnului nostru nu s-au 
împlinit încă?! Să ştiţi însă că toate se vor împlini cu credincioşie, întocmai cum sunt 
scrise, dar la vremea lor. Se va împlini întocmai ceea ce ne-a spus Domnul despre „a doua 
Sa venire în slavă, pentru judecată şi răsplătire” (Evrei 9, 27-28). Se vor împlini întocmai 
cele spuse cu privire la toate cele ce se văd şi la toţi cei care îşi leagă inima de ele 
(Ecclesiastul 1, 14; Evrei 10, 34; 2 Petru 3, 10-14). Se va împlini întocmai scumpa 
Domnului făgăduinţă că va veni să ne ia cu Sine, pentru ca acolo unde este El să ajungem 
şi noi (loan 14, 2-3). Dar ca să ne putem atunci bucura cu adevărat, este nevoie ca acum 
să credem deplin toate acestea, să ne legăm de ele prin credinţă din toată inima noastră şi 
să fim convinşi că merită să dăm, pentru dobândirea bunătăților veşnice, orice jertfă pe 
pământ. 

Binecuvântat să fie, Doamne lisuse, numele Tău cel mare şi adevărat! 
Binecuvântat să fie cuvântul Tău, prin care ne-ai făcut cunoscute toate lucrurile pe care le- 
am văzut, care sunt şi au să fie după ele! (Apocalipsa 1, 19). Pentru ca din cunoaşterea 
celor văzute să avem credinţă pentru cele pe care încă nu le-am văzut şi să nu ne îndoim 
de ele nicidecum ci, pe măsura împlinirii lor, să ni se umple inima de credinţă în 
Dumnezeirea Ta, care pe toate le-ai ştiut mai dinainte, pentru că de ochii Tăi nimic nu 


rămâne ascuns. 


O, Doamne Iisuse, noi credem încă de pe acum tot ce încă nu s-a întâmplat 


dar Tu ne-ai spus că are să se întâmple. 


Ajută-i, Doamne lisuse, pe toți ai Tăi să nu se îndoiască de nici unul din 

cuvintele Tale, căci cerul şi pământul pot să treacă, dar nici unul din cuvintele Tale nu vor 


trece (Matei 24, 35; Isaia 51, 6; Evrei 1, 11). 


Şi când ultimele se vor împlini, să nu mai avem nevoie de credinţă (| 


Corinteni 13, 8), ci numai de o veşnică şi prea fericită iubire recunoscătoare. Amin. 


Pe acela pe care îl trimit Eu 


Adevărat, adevărat vă spun că cine primeşte pe acela care-l trimit Eu, pe Mine 


Mă primeşte. Şi cine Mă primeşte pe Mine, primeşte pe Cel ce M-a trimis pe Mine. 


Acela pe care-l trimite Hristos, o, ce ființă trebuie să fie acela şi ce lumină 
trebuie să-l învăluie, ori când vine, ori când vorbeşte, ori când slujeşte. Umblarea lui 
trebuie să cutremure, cuvântul lui trebuie să zdrobească, duhul lui trebuie să aprindă, 
tăcerea lui trebuie să fie plină de chemarea lui Dumnezeu. Smerenia lui trebuie să fie 


simțită, blândeţea lui să fie caldă, răbdarea lui să fie liniştită, iubirea lui să fie statornică. 


Pe toată viaţa şi lucrarea unui astfel de trimis al lui Hristos trebuie să se vadă 
strălucind semnul ceresc, pecetea fierbinte şi dovada luminoasă a roadelor Duhului Sfânt 


(Galateni 5, 22). 


Purtându-se aspru cu trupul său şi ținându-şi-l în frâu, va propovădui altora cu 


mare folos (1 Corinteni 9, 27). 


Trăind o viaţă de rugăciune, va fi de folos multora (Iacov 5, 15). 

Croind cărări drepte cu picioarele sale, va îndruma pe mulți spre Hristos (1 


Corinteni 11, 1). 


Lucrând cu mâinile sale, chiar zi şi noapte, va căuta să nu fie povară nimănui, 


propovăduind Evanghelia lui Dumnezeu (1 Tesaloniceni 2, 9). 


Îndurând cu răbdare toate suferințele lui Hristos, va fi găsit totdeauna vrednic 


de încredere şi slujbă (1 Timotei 1, 12). 


Fiind în toate privințele o pildă de fapte bune pentru credincioşi: în vorbire, în 
purtare, în dragoste, în credință, în curăție, se va mântui pe sine însuşi şi pe cei care îl vor 


asculta (1 Timotei 4, 12-16). 


Acela care se poartă aşa, este trimisul lui Hristos, fiindcă şi el trăieşte tot aşa 
cum a trăit Hristos. Pe un astfel de om trebuie să-l primim, într-adevăr, cum ni se 
porunceşte şi să-i pretuim cuvântul din toată inima, căci preţuim astfel cuvântul lui 


Dumnezeu (Galateni 4, 14; 1 Tesaloniceni 2, 13). 


Pe un astfel de om trebuie să-l urmăm totdeauna, nu numai ţinând învăţătura 
pe care ne-o dă, dar mai ales străduindu-ne să urmăm pilda virtuților lui, căci bărbaţi plini 
de o astfel de credinţă, de putere şi de vrednicie sunt din ce în ce mai puţini pe pământ. Şi 


pe măsură ce fărădelegea se va înmulţi, ei vor fi tot mai puţini. 


Oriunde s-a mărturisit Evanghelia lui Hristos a fost nevoie de astfel de trimişi 
binecuvântaţi de Dumnezeu. Acela care a trăit în sfinţenie a fost de mare preţ şi ajutor 
acelora pe care i-a cunoscut. Răbdarea lui i-a încurajat, încrederea lui i-a întărit, prezenţa 
lui i-a înflăcărat şi astfel el a fost un exemplu şi o binecuvântare. Conştiinţa răspunderii 
pentru toţi fraţii săi nu-l lasă niciodată nepăsător faţă de nici un suflet. În orice slăbiciune 
sau cădere a altora el îşi va simţi partea lui de răspundere înaintea lui Dumnezeu (2 
Corinteni 11, 28-29). Pentru mântuirea altora ar fi gata să-şi recunoască păcate de care nu 


este vinovat, numai pentru ca acela vinovat să ajungă să-şi recunoască vina sa. O, cât de 

mult preţuiesc pentru Domnul şi pentru Biserica Lui astfel de slujitori! Cât de necesari 


sunt azi şi cât de mult ar trebui să ne rugăm ca Dumnezeu să ni-i dea şi să ni-i păstreze. 


Slavă Ţic, Preamărite Dumnezeule şi Mântuitorul nostru, că ai venit la noi şi 
ne-ai făcut să vedem pe pământul acesta cea dintâi viaţă cerească! Slavă Ţie că chiar dacă 
Te-ai dus de la noi, nu ne-ai lăsat fără trimişii Tăi, care prin trăirea lor să ne aducă aminte 
de viaţa Ta, prin cuvântul lor să-l recunoaştem atât de frumos pe al Tău şi prin pilda vieţii 
pe care au trăit-o printre noi, nu numai să Te binecuvântăm pe Tine, ci să dorim ca şi noi 


să umblăm şi să trăim la fel ca ei. 


Te rugăm, Doamne Iisuse, trimite mereu Bisericii Tale astfel de oameni plini 
de Duhul Sfânt şi îndepărtează din lucrarea Ta tot mai mult pe toţi acei care sunt trimişii 
iadului! Îndepărtează, Doamne, pe cei răi, pentru ca sămânţa celor buni să ajungă a 
stăpâni ţara, iar sămânţa răului să nu mai fie, ca să Te bucuri veşnic de cei buni, Doamne, 


şi să ne putem bucura şi noi. Amin. 

Unul din voi Mă va vinde! 


După ce a spus aceste cuvinte, lisus s-a tulburat în Duhul Lui, a mărturisit şi a 


zis: „Adevărat, adevărat vă spun că unul din voi Mă va vinde!”. 


Când vorbeşti despre vânzător, totdeauna ţi se tulbură duhul şi ţi se cutremură 
inima. Slujba nelegiuită şi satanică pe care o face astfel de făptură este crâncenă şi plină 
de spaimă. Legiunea de demoni care îl stăpâneşte pe un astfel de om are o fioroasă putere 
împotriva adevărului (2 Corinteni 13, 8). Nu numai apropierea lui, dar şi gândul acestei 
apropieri alungă orice linişte a duhului şi bucurie a inimii. Oroarea pe care o lasă, după ce 
trece, este ca atingerea rece a unei târâtoare scârboase care îţi încrâncenează toată ființa. 
Simţi cu groază că nu ai vorbit cu un om, ci cu un demon, că n-a trecut pe lângă tine o 


creatură omenească, ci o reptilă primejdioasă şi otrăvitoare. 


Până nu ai încă înspăimântătoarea dovadă a vânzării, chiar dacă ai presimţirea 
unei prezenţe în stare s-o facă, tot mai ai o nădejde care te ţine lângă om, fiindcă totuşi 
crezi că s-ar putea să nu săvârşească nelegiuirea de care se dovedeşte în stare. Dar când 
fărădelegea a fost făcută, iar pe faţa şi pe conştiinţa făptaşului nu se poate întrezării nici 
măcar o urmă de remuşcare, ci dimpotrivă, în ochii lui însângeraţi se vede desluşit setea 
de alte nelegiuiri, ce alt simțământ îţi mai rămâne faţă de el, decât spaima şi oroarea? 

Peste toată ființa unei astfel de creaturi vezi numai pecetea înfiorătoare a 


capitolului 13 din Apocalipsă. 


Au fost mulţi ani când nu ne-am putut închipui că poate să mai existe pe 
pământ astfel de făpturi. Au fost şi mai mulţi ani apoi când mintea noastră a refuzat să 
creadă că pot, chiar printre fraţi, să se afle unii care să fie în stare de astfel de nelegiuiri. 


Am crezut că un astfel de om n-a putut fi decât unul, odată, atunci - acela despre care 

vorbea în clipa aceea lisus. Dar acum orice iluzie ni s-a dus. O altă „Săptămână a 
Patimilor” l-a dat pe faţă pe vânzătorul ei, căci fiecare săptămână a Patimilor îşi are 
neapărat pe vânzătorul ei, căci fără vânzător nici nu ar fi fost o înspăimântătoare 


Săptămână a Patimilor. 


Oriunde este răstignit un nevinovat sau mai mulţi, a fost neapărat un vânzător, 
care a încasat arginţii vânzării. O, nevinovaţi şi uşor crezători ucenici ai lui Hristos, tot nu 
înţelegeţi voi nici acum? Prilejurile de poticnire trebuie să vină, dar vai celor prin care 
vin! Vânzători trebuie să se facă, fiindcă este scris că se vor face (Marcu 13, 12 ; Luca 21, 


16), dar vai acelora prin care se fac! 


Dacă ştiţi aceste lucruri, luaţi mai bine aminte în jurul vostru, ca să-l vedeţi pe 
acela dintre voi care a început să umble şi pe alte căi, nu numai pe ale lui lisus. Care 
merge şi cu alții, nu numai cu voi. Care mai are şi alte gânduri, nu numai cele 
duhovniceşti. Care cheltuieşte şi mai mult decât dacă ar câştiga cinstit. Care umblă şi prin 
locuri unde nu are ce căuta normal un frate. Căci neapărat dintre voi este acela! (2 


Corinteni 11, 14; Faptele Apostolilor 20, 29; 2 Timotei 3, 4). 


O, Înfricoşate Dumnezeule, Judecătorul şi cunoscătorul tuturor conştiinţelor, 
descoperitorul tuturor nelegiuirilor, răsplătitorul tuturor faptelor! Cât de înfiorați stăm 
înaintea Ta acum şi nu îndrăznim nici să vorbim, dar nu putem nici tăcea! Mila pentru 
aceste creaturi, care altădată erau şi ei ucenici ai Tăi, ne-ar îndemna la o rugăciune, cu 
strângere de inimă, pentru salvarea lor din pragul iadului. Dar conştiinţa vinovăţiei 
făptuite parcă ridică în faţa noastră săbiile amenințătoare ale versetelor Tale şi ne oprim la 
jumătatea drumului dintre milă şi teamă. (Evrei 10, 26-27; loan 5, 16; Marcu 4, 29). Ce 


am mai putea face apoi, îngăduit de Tine, pentru e1? 


Dar ne rugăm pentru ceilalţi, pentru cei nevinovaţi, să Te înduri să-i aperi şi 
să-i scapi! Să-i aperi ca să nu ajungă nici unul în mâna demonilor, ca să-l facă vânzător. Şi 


dacă a ajuns, să-l scapi mai înainte de a ajunge să vândă. Amin. 

Ucenicii se uitau unii la alţii 


Ce cumplită chpă trebuie să fi fost pentru ucenicii Domnului aceea când 
Mântuitorul le-a spus la masă: „Unul din voi mă va vinde!”. Ca un trăsnet căzut dintr-o 
dată şi pe neaşteptate vor fi zdrobit aceste cuvinte toată bucuria lor. Aşa părtăşie sfântă se 
închegase în inimile lor unii faţă de alţii şi toți faţă de Domnul, încât ar fi fost cu neputinţă 
vreunuia dintre ei să-şi închipuie că vreodată careva ar putea ajunge să se rupă de ceilalți. 
Cei nevinovaţi, auzind aceste cuvinte, au început să se uite unii la alții, pentru prima dată 
bănuitori, şi fiecare în gândul său îl cerceta pe celălalt, bănuindu-l în inima sa. În clipa 
aceea se spărgea în ţăndări, ca un vas foarte scump, toată încrederea nemărginită şi 
armonia unităţii lor. În inima fiecăruia năvălea acum apa neagră şi rece a neîncrederii, 


năruindu-se totul. 


Cât de zdrobită trebuie să fi fost inima lor, când se uitau unii la alții pentru 
prima dată cu ochi încruntaţi şi bănuitori! O, cum trebuie să fi răvăşit sufletul lor o mie 
de gânduri deznădăjduite! Satana se bucura din plin când vedea că mica şi sfânta 
comunitate credincioasă lui lisus se destramă. Şi va fi şoptit fiecăruia dintre cei 11 ucenici 
destule îndemnuri ispititoare, sfătuindu-i pe fiecare să se retragă, să se ducă acasă şi să se 
întoarcă la treaba lui. Le va fi şoptit cât de bine ar fi fost dacă ar fi făcut aşa mai demult, 
sau chiar să nu fi apucat de la început pe acest drum, că iată acum unde s-a ajuns! Iată pe 
cine a iubit, iată în cine s-a încrezut, iată cu cine s-a însoţit! Ce bine ar fi fost dacă asculta 


de soţie, sau de părinţi, sau de prieteni şi ar fi stat acasă! 
Cu astfel de gânduri le-a zdrobit satan sufletul. 


Vai, cât de mult rău fac, nu numai lucrării lui Dumnezeu, ci chiar şi semenilor 
lor, acei oameni nelegiuiți care vând pe ai lor şi care trădează dragostea, prietenia, 


frățietatea, cinstea şi cuvântul lor. Căci aceştia nimicesc chiar bunul cel mai scump pentru 

inimile omenești, care este încrederea în om. 


Până există încredere, ce sfântă este legătura dintre credincioşi şi fraţi, 
părtăşia dintre soţi, iubirea dintre prieteni, armonia dintre oameni. Când însă diavolul 
pune în inima unuia dintre ei gândul vânzării şi înşelăciunii, se prăbuşesc toate acestea. Şi 
câtă jale şi prăpăd rămâne în inima lor! Ce gust amar le va veni pe buze şi se va preface în 


cele mai înveninate cuvinte pentru acela care a trădat! 


Dragul meu, care auzi aceste amare lucruri, ia bine seama la tine însuți! 
Roagă-te lui Dumnezeu şi priveghează, ca nu cumva să ajungi şi tu un vânzător de 
Hristos, căci aceasta te va rupe de Hristos şi de fraţi, iar păcatul tău va otrăvi nu numai 
veşnicia ta, ci şi părtăşia altora, căci fiecare va începe să se teamă de celălalt şi să se 


îndoiască de toţi. lar aceasta este o nenorocire mai mare şi mai largă decât oricare alta. 


O, Doamne Lisuse, Tu care eşti plin de bunătate şi de îndurare, binecuvântează 
pe ucenicii Tăi curaţi şi statornici şi mângâie inimile lor! După orice zdrobire, înalță-i 
iarăşi şi nu-i lăsa să-şi piardă încrederea scumpă unii față de alţii. Căci fără încrederea 
între fraţi, nimic bun şi frăţesc nu mai poate rodi şi creşte între ei şi în lume. Ci zdrobind 
puterea ispititorului, nu lăsa niciodată să stăruie în inimile noastre îndemnul de a părăsi 
calea Ta, nici de a ne retrage din sfânta Ta lucrare din pricină că am cunoscut în ea şi 
vânzători de fraţi sau rătăciți de la credinţă. Ci ajută-ne ca noi înşine să luăm totdeauna 
bine seama ca să nu ajungem în această situaţie, ci să-Ţi fim credincioşi adevăraţi, Ţie şi 


fraților noştri, până la sfârşit Amin. 

Pe pieptul lui lisus 


Dar unul dintre ucenici, acela pe care-l iubea lisus, stătea la masă culcat pe 
pieptul Lui. Câte poeme minunate, câte tablouri sfinte, câte predici ziditoare s-au înălțat 
spre cer şi au umezit ochii a mii şi mii de oameni, pornind de la acest dumnezeiesc 


moment! 


Binecuvântat să fie Domnul, Care, dacă a îngăduit, pentru împlinirea 
Scripturilor, să fie un fiu al pierzării (loan 17, 12), din pricina căruia inima lui lisus să se 
întristeze şi Duhul Lui să se tulbure, tot El a făcut să aibă, de cealaltă parte, un fiu al 


iubirii, prin alipirea căruia inima Lui sfântă să se mângâie şi Duhul Lui să se învioreze. 


Binecuvântat să fie Domnul, căci dacă Săptămâna Patimilor a descoperit un 
fiu al urii, tot ea ne-a descoperit un atât de fericit fiu al dragostei, de la care ne-au rămas 


cele mai dulci şi mai fierbinţi chemări ale dragostei lui Dumnezeu. 


Binecuvântat să fie Domnul Dumnezeu, care se îngrijeşte totdeauna pentru 
alesul Său, ca după scurta cupă amară întinsă de trădător, să guste şi paharul cel dulce, 
turnat cu o duioasă alinare de o şi mai înflăcărată şi scumpă iubire frăţească. Şi cu cât ura 
unora este în stare de fărădelegi mai mari, cu atât dragostea altora va deveni mai fierbinte, 


mai curată, mai alipită de cel nevinovat. 

Fiii urii mor de două ori, fiii dragostei nu mor niciodată. 

Scumpi şi binecuvântaţi ucenici iubitori şi credincioşi, învăţaţi de la Apostolul 
iubirii şi fiți mai alipiţi de Domnul! Lipiţi-vă de Domnul, mai ales atunci când se ivesc 
vânzători şi prigonitori mai înverşunaţi! Nu vă fie teamă că acela care vinde pe Hristos, vă 
va putea da în mâinile tiranilor şi pe voi! Şi chiar dacă v-ar da, ce mai înseamnă viaţa 


pentru voi fără Domnul? (Filipeni 1, 21). Pentru mine a trăi este Hristos, spune Sfântul 

Apostol Pavel. Atunci a muri este un câştig. Ce să mai fac cu o libertate fără Hristos? Ce 
să mai fac cu o Evanghelie fără El? Ce să mai fac cu o adunare fără El? Atunci, a merge la 
pătimire cu lisus este un har! Viaţa fără Hristos nu mai valorează nimic, dar moartea şi 


pătimirea cu El valorează cât veşnicia! 


Fericiţi veţi fi când aceste gânduri vor birui în voi josnica teamă pentru trupul 
netrebnic! Și fericiți veți fi dacă veţi birui în voi frica de a pierde bunurile netrebnice, 


slava şi viaţa netrebnică ce ar putea să vă rămână, pierzând pe Hristos! 


O, Preadulcele meu Mântuitor şi Domn lisus Hristos, bucuria şi comoara 
sufletului meu, mângâierea şi odihna inimii mele, dragostea şi fericirea duhului şi vieţii 
din mine, fii binecuvântat în veci de veci! Pe pieptul Tău cel plin de dragoste am aflat 
odihna tuturor zbuciumărilor mele. Pe pieptul Tău am aflat fericirea vieţii mele, lumina 
veşniciei mele, răsplata tuturor suferințelor mele! Pe pieptul Tău cel dulce doresc să 
rămân alipit şi ascultător şi nimic pe lume să nu mă mai poată smulge de acolo, nici binele 


nici răul, nici clipa, nici veşnicia! Amin. 


Pagina 166 


Acela despre care vorbea Iisus! 


Când ucenicul, pe care-l iubea Iisus, stătea la masă culcat pe pieptul Lui, plin 
de întristare pentru cele auzite şi plin de presimţirile dureroase ale despărțirii lui de 
Domnul, Simon Petru, care precum se crede era dincolo de lisus, i-a făcut semn 
ucenicului iubit să întrebe cine este acela despre care vorbise Iisus. Din toate acestea şi 
din cele ce urmează se vede că Domnul nu l-a numit pe Iuda cu glas tare, în auzul tuturor, 


ci l-a descoperit în şoaptă numai lui loan. Ceilalţi nu au înţeles nici atunci nimic. 


Domnul lisus l-a iubit chiar şi pe Iuda până la capăt. A vorbit despre păcat, a 
osândit păcatul, a arătat cât de grozav şi de mare este păcatul aceluia care s-a făcut 
vânzătorul Său, dar pe omul nenorocit, pe ucenicul căzut nu l-a numit cu numele. A lăsat 
ca să se descopere el, să-l descopere ceilalţi, să-l descopere păcatul său. Acela despre care 
vorbea lisus era păcatul, nu omul. Păcatul nu putea să nu fie acela (păcatul e păcat), dar 
omul putea să nu fie el (dar omul are puterea alegerii). Prilejul de păcătuire trebuia să 
vină, nu se putea să nu vină (Matei 18, 7; Luca 17, 1), dar acela prin care a venit putea să 
nu fie tocmai Iuda. Şi dacă ar fi vegheat şi s-ar fi rugat, n-ar fi căzut nici el în ispită (Matei 


26,41). 


În lume există tot felul de păcate: şi din cele care pot avea iertare în veacul 
acesta şi din cele care nu vor avea iertare nici în veacul viitor (Matei 12, 32). Domnul 
lisus a arătat că păcatele sunt rânduite la osândă, iar nu oamenii; că dacă fiecare dintre noi 
ne-am feri să nu cădem în păcat şi dacă ne-am lupta să nu rămânem în el când am căzut, ci 
am veni cu lacrimi ca să cerem şi să primim iertare de la Dumnezeu, n-am fi niciodată 
osândiţi. Acela care face aşa este întotdeauna spălat de păcatele sale şi izbăvit de osânda 
lor, prin credinţa în sângele lui Hristos şi prin lacrimile amare ale unei pocăinţe adevărate. 


Dar acela care, neascultând cuvântul de înştiinţare, nepriveghind şi nerugându-se, cade în 

păcat şi nu mai iese din el, acela va fi osândit împreună cu păcatul în care s-a prins şi cu 


care de bunăvoie şi cu plăcere s-a unit contra lui Dumnezeu; despre acela a vorbit lisus. 


Până când nu spui pe faţă pe cel care săvârşeşte păcatul şi până când nici 
Dumnezeu nu-l descoperă, omul se poate îndrepta şi se poate mântui, întorcându-se cu 
pocăință de la ceea ce face. Uşa Domnului este deschisă până la capăt. Dai vai, cât de 
puţini sunt aceia care se mai pot întoarce când lăcomia a intrat mai dinainte în inima lor, 
când mincinoasa încredințare îi îmbărbătează în rătăcire şi când ura contra nevinovăţiei îi 


împinge la cruzimi. 


O, Îndelung-răbdătorule, Doamne Iisuse, slavă veşnică bunătăţii Tale! Cu o 
iubire păstrată până la capăt faţă de toţi ai Tăi, Tu nu Te-ai schimbat faţă de nici unul, nici 
chiar faţă de acela care s-a făcut vânzătorul Tău, căci nu l-ai înlăturat de la nici una din 


binefacerile Tale până când Te-ai despărțit de el prin păcatul lui. 


O, Prea Bunule Doamne lisuse, dăruieşte-ne şi nouă, Te rugăm, răbdare şi 
curăţie în toate umbletele noastre, dar mai ales faţă de cei care se dovedesc că ne sunt 
duşmani de moarte şi umblă să ne facă cel mai mare rău! Căci numai atunci vom fi întru 
totul nevinovaţi atât față de cuvântul iubirii Tale, cât şi faţă de datoria iubirii noastre. 


Amin. 

Doamne, cine este? 


Pe binefăcătorii tăi sau ai altora este bine să-i cauţi întotdeauna, pentru ca să-i 
cunoşti şi să le poţi arăta prețuirea şi recunoştinţa ta. Dar e bine să nu întrebi niciodată 
cine este acela care ţi-a pus sau îți pune la cale răul, sau cine a fost acela care ţi-a făcut 
răul. Chiar dacă ai împotriva cuiva toate dovezile că el este răufăcătorul tău, este mai bine 
ca aceste dovezi să le arunci pe foc, pentru ca să nu fii ispitit vreodată, într-o clipă de 
slăbiciune, să te răzbuni singur şi să-ţi pierzi astfel nu numai răsplata răbdării tale, ci şi 


pacea cugetului. Cred că aşa au făcut totdeauna şi Domnul şi ai Lui. 


Domnul lisus nu l-ar fi numit niciodată pe vânzătorul Său, dacă nu l-ar fi 
întrebat acela care era mai lângă inima Lui. Şi chiar şi atunci i-a spus în chipul cel mai 


dureros cu putinţă şi nu pe om l-a osândit, ci nerecunoştința omenească. 


De câte ori îl va fi privit Domnul pe Iuda în ochi, când vorbea ucenicilor Săi 
despre trădare, despre vânzare, cu faţa plină de tristeţe şi cu Duhul tulburat?! Şi cât va fi 
cercetat Domnul să vadă dacă nu cumva în ochii vânzătorului s-a ivit măcar o umbră de 
căință pentru fapta lui! O umbră de căință pentru gândul pe care-l purta în inimă, căutând 
doar prilejul să-l înfăptuiască. O umbră de căinţă pentru arginţii care îi avea chiar în 


buzunar şi pe care îi pipăia cu tăinuită lăcomie şi dragoste... 


Dar ochii vinovaţi ori se ascund, ori se obrăznicesc, atunci când nu vor să se 
plece. La început, ochii lui Iuda se vor fi ferit de privirile duios-mustrătoare ale 
Domnului. Dar mai târziu, când gândul s-a făcut faptă, ochii lui Iuda s-au făcut 
acoperitoarea nelegiuirii lui: au devenit obraznici, înfruntând cu cerbicie şi cu 
neînduplecare îndrăzneață orice privire a ochilor Domnului, arătând astfel că nu se lasă 


biruiți, ci sunt hotărâți să lupte cu îndârjire şi cutezanţă vrăjmaşă contra Duhului lui lisus. 

In ultimele zile pe care le petreceau împreună şi mai ales în ultimele clipe pe 
care le petreceau acum, în seara aceasta, cu toţi ceilalţi, cu ce dureri trebuie să se fi 
resemnat Domnul lisus în această rupere definitivă de unul dintre cei iubiţi, pe care El şi-l 


alesese să-l fie un prieten şi colaborator nedespărțit pe vecie, iar nu un ucigaş! 


Dar când nici lacrimile, nici rugăciunea, nici arătarea celei mai răbdătoare 
iubiri nu mai pot mişca pe cineva, atunci nu-ţi mai rămâne spre inima lui nici o punte. 
Atunci petrecerea împreună nu va mai fi decât o stare de gheaţă, pe care şi unul şi altul nu 


doresc decât s-o termine cât mai repede. 


Ce bine ar fi fost pentru amândoi, şi pentru Invăţătorul vândut şi pentru 
ucenicul vânzător, să nu se fi cunoscut niciodată, căci atunci Iuda n-ar fi avut cum să facă 


păcatul acesta îngrozitor. 


O, marele nostru Dumnezeu şi preamilostiv, cine oare va putea slăvi îndeajuns 
bunătatea Ta răbdătoare faţă de creatura mâinilor Tale, care îndrăzneşte să Te înfrunte pe 
Tine şi să se ia la luptă cu Tine, Făcătorul şi Binefăcătorul ei! Te rugăm, Doamne lisuse, ai 
milă de fiecare ucenic al Tău şi nu-l lăsa niciodată să ajungă robul vreunui gând străin şi 


pătimaş, ca să nu ajungă astfel rupt de Tine şi să nu devină un vrăjmaş al Tău. Amin. 

Fiul lui Simon Iscarioteanul 


Acela care era vânzătorul lui Hristos era Iuda, fiul lui Simon Iscanoteanul. 


lată, din nou sfântul cuvânt al lui Dumnezeu ne vorbeşte astfel cutremurător 
despre partea pe care părinţii o au în faptele copiilor lor şi urmările acestor fapte, fie bune, 
fie rele. Fiindcă creşterea pe care le-au dat-o părinţii în cei şapte ani de acasă şi pilda de 
viaţă pe care copiii au văzut-o, mai ales în aceşti ani, la părinţii lor, se întipăreşte adânc pe 


toată viaţa lor, care atunci începe să se formeze pentru viitor. 


Simon Iscarioteanul poate era plecat de mult în veşnicie atunci când fiul său 
ajungea să arate prin faptele lui ce fel de creştere primise în casa părintească; dar şi acolo, 
în locuinţa morților, îl urmăreau faptele fiului său. Viaţa ticăloasă pe care se pare că o 
trăise tot aşa şi tatăl, se prelungea acum în fiul ticălos. Iuda era fiul lui Simon 
Iscarioteanul şi la fapta fiului era pomenit şi numele tatălui, ca un părtaş cu aceeaşi 


răspundere la greutatea ei. Şi va fi pomenit aşa până în vecii vecilor. 


Rare şi binecuvântate sunt cazurile în care din nişte părinți stricați să se 
dezvolte copii buni şi folositori societăţii. De cele mai multe ori, din fui unor astfel de 
părinți stricaţi ies toţi cei care, în timpul vieții lor, ajung stricaţi şi ei, hoţi, ucigaşi, 
trădători şi ceilalți blestemaţi, făcători ai tuturor relelor, care otrăvesc viaţa semenilor lor 


pe pământ şi batjocoresc numele sfânt al Domnului şi voia cea sfântă a lui Dumnezeu. 


Dragă frate şi soră, care sunteţi părinţii cuiva sau vreţi să fiți părinţii unor 
copii care vor rămâne în lume după voi, aveţi multă grijă şi luaţi bine seama cum vă 
creşteţi copiii şi mai ales ce pildă le daţi prin viaţa pe care copiii voştri o văd la voi! Aveţi 
grijă acum, fiindcă peste puţină vreme copilul vostru vă va scăpa din mâini şi după aceea 


în zadar veţi plânge! Dacă mama este o femeie uşuratică, destrăbălată, certăreaţă sau 

bețivă, cum va creşte fiica ei lângă ea? Dacă tatăl este un fumător, un jucător de cărţi, un 
seducător şi hoţ, ce va ieşi din fiul său, care creşte umblând după el prin cârciumi? Când 
vor fi mari, astfel de copii se vor căsători şi ce se va alege din sufletul care va ajunge să 
fie soţ sau soţie unui astfel de fiu beţiv sau fiică desfrânată?! Ce se va alege de fiii care se 
vor naşte după aceea dintr-o astfel de familie?! Ce se va alege mai departe de tot neamul 


de urmaşi ieşiţi din e1?! 


Ni se înfioară inima când vedem şi acum, chiar printre cei din jurul nostru, ce 
viaţă vor mai duce multe suflete curate care au ajuns în cursa unor astfel de însoțiri 


nefericite cu fii crescuţi din nelegiuiri părintești. 


Dragi părinți, luptaţi cu toate piedicile şi stăruiţi să vă creşteți copiii în frica 
lui Dumnezeu, în credinţă şi în dragoste! Să nu le dați decât pildă bună, că şi pe pământ şi 


sub el vă vor urmări faptele copiilor voştri, ori ca o binecuvântare, ori ca un blestem. 


Iar dacă fiul vostru ticălos sau fiica voastră desfrânata chinuie pe soția sa, sau 
soţia sa chinuie pe soţul său, nu apăraţi pe cel vinovat în contra celui nevinovat, căci vă 


uniţi cu păcatul şi veţi primi o osândă şi mai mare! 


Atotputernice Doamne, Răscumpărătorul cel drept şi Judecătorul cel 
înfricoşat, Te rugăm trezeşte prin Duhul Tău, în toţi părinţii, conştiinţa răspunderii pentru 
toți urmaşii lor! Nu-i lăsa, Doamne, să fie nepăsători şi nesocotiţi, ca nu cumva dând o 
creştere stricată şi o pildă rea de viaţă copiilor lor, să crească nişte criminali, nişte 
destrăbălate şi nişte nesăbuiţi, care le vor otrăvi întâi şi pe urmă viaţa lor, iar apoi şi pe a 
tuturor celor cu care convieţuiesc, inclusiv a societăţii. 

Ci fă, Doamne, ca măcar din teama aceasta toţi părinţii să se întoarcă la Tine, 
pentru ca să poată da fulor lor şi îndrumarea şi pilda cea bună, căci dacă şi după aceasta 
fiii neascultători vor ajunge răi, cel puţin se va vedea că nu părinţii sunt vinovaţi, ci numai 


copiii care n-au urmat pilda părinților. Amin. 

Ce vrei să faci, fă repede! 


Domnul lisus i-a răspuns lui loan, care întrebase în şoaptă: „Doamne, care 
este acela care Te va vinde?”: „Acela căruia îi voi întinde bucăţica de pâine şi i-o voi 
da”... Indată ce i-a fost dată bucăţica, satana a intrat în Iuda, iar lisus i-a mai zis apoi lui 


|? 


Iuda doar atât: „Ce vrei să faci, fă repede!”. Fiindcă atunci când vezi că nu mai poţi 
împiedica o faptă, nu mai doreşti nimic decât să treacă mai repede. Orice amânare este o 
chinuitoare otravă a întregii fiinţe care aşteaptă. De multe ori amânarea e mai grea decât 


însăşi durerea pe care o pregăteşte. 


In Iuda, gândul trădări stăruia de mult. Inştiinţările cutremurătoare şi 
mişcătoare ale Domnului nu-i zdrobiseră inima. In loc să se oprească din drumul 


primejdios pe care apucase, mergea cu şi mai mare îndrăzneală pe el. 


lată grozăvia: pe urma gândului satanic intră şi satana însuşi în inima care i-a 
fost deschisă. Gândul ascuns, păcatul ascuns este solul care îi pregăteşte intrarea şi 
stăpânirea inimii. Pe urmă, omul nu mai e decât un posedat total, un asociat nelegiuit, o 
unealtă blestemată în mâna duhului care de la început a fost ucigaş (loan 8, 44). De la 
început, de când nu fusese încă decât un gând, o umbră, o impresie doar, acest gând era 


ucigaş fiindcă, tot ce lucra, ţintea să ajungă în final la ucidere. 


lată unde duce un gând rău pe care l-ai primit în inimă! Te poate duce la iad 
un gând de desfrânare, de furt, de vânzare, de răzbunare, pe care şi tu, şi tu (enumerare 
care are rolul de a arăta persoane din mulțime) se poate că l-aţi primit în inima voastră și- 
| mai purtaţi încă, aşteptând doar prilejul de a-l îndeplini. Aştepţi poate să plece soţul de 
acasă? Sau să vină noaptea, când trecătorii se vor rări, sau să-ţi vină la îndemână o clipă 
prielnică, pe care satana ţi-o va pregăti, după ce mai întâi te-a orbit şi ţi-a întunecat 


mintea, ca să nu-ţi dai seama ce faci? Apoi cu mare uşurinţă te va arunca în prăpastie 

dintr-o dată şi se pune întrebarea: cum vei mai ieşi?! 


Când Dumnezeu îţi pune în inimă un gând bun, ai grijă şi împlineşte-l cât mai 
repede, până nu vine satana să-l ia din inima ta, dacă tot amâni împlinirea lui (Luca 8, 12). 
Dar când în inimă ţi-a fost pus un gând care este îndoielnic, nu te grăbi să-l asculți, căci de 


firul acestui gând este legată sabia cu care satana te poate ucide pe tine şi pe mulți alții. 


Suflete care auzi aceste înştiințări, opreşte-te o clipă aici, lângă Hristos şi 
ascultă-L cum te întreabă: Ce vrei să faci? Ce gând ai în inima ta? Ce gând ţi-ai pus în 


inimă să înfăptuieşti? Ce îndemn stăruie acum în inima ta? 


Ţi-a venit gândul să o rupi cu satana şi să-l alungi cu totul din inima ta şi din 
viaţa ta? Hotărăşte-te odată pentru Domnul şi intră cu totul îndată în oastea Lui cea sfântă 
şi ascultătoare! Fă repede, cât mai repede acest lucru, chiar acum! Ascultă-L pe Domnul 
lisus, vino şi rămâi apoi cu El până la moarte! Vei fi fericit pe veci. Sau nu cumva ţi-a pus 


ŞI ție satana în inimă vreun gând rău şi ţi-l împinge mereu în faţă ca să-l împlineşti? 


O, dragul meu, nu-l asculta, căci tot ce îți promite este minciună şi te va 


nenoroci şi pe tine pe veci de veci! 


Doamne lisuse Hristoase, Dumnezeul şi Mântuitorul meu cel Bun, te rog din 
tot sufletul meu, alungă din inima mea orice gând rău şi vinovat pe care satana l-a pus ca 
să mă tragă cu el în pierzarea veşnică! Curăţeşte inima mea de tot felul de gânduri rele şi 
pune Tu, Doamne Iisuse, în toată fiinţa mea numai gândul Tău: gândul smerit al ascultării 
de voia Tatălui, gândul curat al umblării în sfinţenie, gândul iubitor al alipirii de Tine şi de 
frații mei, gândul curajos al răbdării şi pătimirii pentru credinţă şi cinste, gândul evlavios 
al unei purtări totdeauna plăcute înaintea Ta şi a oamenilor, gândul sfânt de a rămâne 
statornic şi hotărât în aceste binecuvântate gânduri, stăruind mereu pentru ca ele să ajungă 


în viaţa mea o împlinire bună şi sfântă, zi de zi, până la capătul drumului. Amin. 

Dar nimeni... n-a înţeles! 


O, cât de multe din cuvintele Domnului lisus rămân mereu neînţelese de ai 
Săi! lată, din cei ce şedeau acum la masă împreună cu Hristos, nimeni nu înţelegea pentru 
ce zisese Domnul aceste vorbe. Pentru că toată durerea pe care o cuprindeau cuvintele 
Domnului, ei încă n-o puteau atunci cuprinde cu mintea lor. Când, mai târziu, ei înşişi vor 
avea să bea paharul pe care-l gusta acum Domnul lor şi vor avea şi ei să fie botezați cu 
acest botez, atunci vor înţelege, după cum şi noi am înţeles, cu puternice zguduiri, doar la 


astfel de împliniri ceea ce mai înainte nu putusem înţelege. 


O, ce dureros a fost atunci pentru Domnul că nimeni dintre cei ce stăteau la 
masă împreună cu El nu-i înțelegeau cuvintele şi starea Lui! Chiar şi cei mai apropiaţi ai 
Lui li erau în privinţa aceasta atât de străini şi de îndepărtați, tocmai când Domnul avea 


nevoia cea mai arzătoare de înţelegerea lor. 


O, ce dureros este atunci când lucrarea Domnului trece prin locuri pline de 
primejdii, prin stări pline de răspundere, printre vrăjmaşi plini de vicleşuguri şi chiar cei 
care stau la masă, chiar cei mai din frunte, chiar cei mai cu răspundere pentru toate 


acestea, adesea nu înţeleg nimic! 


De multe ori, mulți dintre ei, în loc să vadă limpede primejdia care ameninţă 
cauza Domnului şi să caute, cât le stă în puterea lor, să împiedice răul care ar putea veni 
peste lucrarea Evangheliei din pricina acelora care, cu gânduri vinovate în inimile lor, 
subminează lucrarea Domnului, tocmai ei nu înţeleg nimic. Nu înţeleg că, dacă totdeauna 
lucrarea Domnului a avut nevoie de unitate înăuntrul ei şi de orientare chibzuită în afară, 
în vremurile cele mai grele are nevoie de o şi mai mare unitate şi solidaritate. Ei nu înţeleg 
că, dacă totdeauna Biserica lui Hristos a avut nevoie de bărbați plini de chibzuinţă şi 


înţelepciune, în vremurile de primejdii şi stâmtorări această nevoie este şi mai mare. In 

astfel de împrejurări, fiecare mădular al lucrării Domnului răspunde nu numai pentru sine, 
ci şi pentru toţi ceilalți. Fiecare faptă a oricăruia dintre ei se răsfrânge asupra tuturor; 
fiecare nechibzuinţă a cuiva aduce pagubă, batjocură, prigonire şi necaz pentru toată 
lucrarea lui Dumnezeu. Atunci, mai ales aceia care stau la masă sunt mai vinovaţi iar ei au 


cea mai mare răspundere. 


Mai presus de toate micile neînţelegeri dintre noi trebuie pusă unitatea şi 
orientarea comunităţii Lui Hristos. O minte chibzuită trebuie să aleagă atunci, cu simţul 
celei mai mari răspunderi, tot ceea ce poate fi motiv biblic pentru un pas care se face şi tot 
ceea ce nu trebuie să se facă. O înţelepciune prevăzătoare trebuie să îndrume atunci 
cumpătat orice cuvânt şi orice faptă a fiecăruia şi a tuturor, să găsească cele mai potrivite 
mijloace pentru ca lucrarea Domnului să poată trece prin primejdie cu cât mai puţine 


pierderi şi să poată ieşi din strâmtorare cât mai curând. 


O, Doamne lisuse, Mântuitorul şi Dumnezeul nostru, slavă Ție, singura 
noastră nădejde şi unicul nostru ajutor! Totdeauna lucrarea Ta a avut nevoie de unitate şi 
înţelepciune, dar niciodată ca atunci când din mijlocul ei se ridică vânzători, iar din afară 
călăi. 

Te rugăm, Doamne lisuse, fii atunci cu cea mai mare grijă asupra Bisericii 
Tale şi asupra scumpei Tale obşti! Luminează-i pe cei care stau la masa Ta, pentru a-şi da 
bine seama de starea în care se găsesc ei şi Biserica Ta, pentru că şi cel mai mic păcat le 


poate aduce cel mai mare rău. 


Fă-i atunci să-şi strângă şi mai mult rândurile şi să-şi deschidă şi mai bine 
ochii, să-şi străjuiască cu şi mai multă grijă gura şi paşii, fiindcă nechibzuinţa unora poate 
aduce răul tuturor. Ci trezeşte-le atunci tuturor alor Tăi simţământul unităţii şi cumpătul 
dreptei umblări, pentru ca să poată trece prin toate primejdiile cât mai repede şi cât mai 


nevătămați cu toţii! Amin. 

Unii credeau că lisus îi zisese... 


Curăţia de inimă a celui nevinovat nu-l lasă să poată crede, de cele mai multe 
ori, ce poate fi în stare să facă cel nelegiuit. Pentru cei buni, anumite fapte par cu 
neputinţă de săvârşit şi de aceea, fiindcă ei nu ar fi în stare să le facă nici dacă ar fi puşi în 
faţa morţii, nu pot crede că le poate face nimeni. Chiar când aud din cea mai de crezut 
gură, tot îşi mai închipuie că nu poate fi adevărat. De aceea, vânzătorul poate face mai 
mult rău decât s-ar crede, mincinosul înşeală pe mai mulți decât gândeşte şi pierzătorul 


face mult mai mare spărtură decât îşi închipuie. 


Domnul lisus a spus: „Diavolul de la început a fost ucigător de oameni şi nu a 
stat întru adevăr, pentru că nu este adevăr întru el. Când grăieşte minciuna, grăieşte dintru 
ale sale, căci este mincinos şi tatăl minciunii. Dar pe Mine, fiindcă spun adevărul, nu mă 


credeţi!” (loan 8, 14-45). 


Şi aceste triste cuvinte ale Domnului se împlinesc mereu şi azi. Domnul spune 
aşa, iar omul ori crede alta, ori nu crede nimic. Pe omul care înştiinţează şi sfătuieşte, care 
îndeamnă spre păzirea de mincinoşi, spre depărtarea de amăgitor, spre păzirea de 
vânzător, bictele suflete nu-l cred. Nu-l cred că ceea ce le spune este chiar aşa, ci cred că 
exagerează ori nu cred nimic. Nu cred că vânzătorul îi caută numai pentru a culege de la 
ei foloase personale, ci cred că vine pe la ei tot din dragoste. Nu cred că umblă doar 
pentru a-L pârî pe Domnul şi a-i da pe cei nevinovaţi în mâinile rele, ci cred că Iuda 


umblă să facă ceva cumpărături pentru praznic, sau vine să dea ceva săracilor... 


Fiindcă vânzătorul ştie că foarte uşor îi înşeală pe cei cinstiți dacă 
întrebuinţează câteva cuvinte frumoase, câteva lacrimi, câteva nevinovate înfățişări. In 


felul acesta nu lasă nici o bănuială în sufletele celor cinstiţi. 

Scumpe suflete credincioase Domnului, nu vă lăsaţi aşa uşor înşelate de 
uneltele lui satana! Nu vă lăsaţi amăgite de cuvintele lui meşteşugit alcătuite! Ele seamănă 
acelor cuvinte ce vi le spunea cândva, când nu ajunsese încă unde este acum. Dar acum, 
inima lui este alta. Nu vă lăsați înduplecaţi nici de lacrimile asemănătoare celor de 
odinioară, căci acum ele sunt false, fiindcă el nu mai foloseşte acum nici cuvintele, nici 
lacrimile decât spre a putea face printre voi, cu mai multă uşurinţă şi mai acoperit, slujba 
satanică de ludă şi vânzător. Să nu vă înşelaţi nici crezând că în el a mai rămas ceva din 
evlavia de altădată, căci gândul de la satana este ca infecția pătrunsă în sânge: curând 
ucide tot ce este sănătos în trup şi face din omul cel mai sănătos un nefericit purtător de 


microbi aducător de moarte şi de blestem, peste tot pe unde este primit şi ospătat! 


Preaiubite suflete nevinovate, ascultați din timp înştiinţarea şi feriți-vă de 
acela despre care vi se spune de repetate ori să vă feriți! Nu vă închipuiţi că vi se spune 
ceva prea de tot, nici să nu credeți altceva, când cel care vă spune este vrednic de crezare 
şi nu v-a înşelat niciodată. Nu vă îndoiţi ca să nu vă uniţi cu vânzătorul la osânda lui! (2 


loan 11). 


Preabunule Doamne Iisuse, îndelung-răbdător şi plin de adevăr, tot ceea ce ne- 
al spus Tu întotdeauna a fost întocmai aşa cum ne-ai spus. Te rugăm să ne ierți că de 
atâtea ori nu am prețuit cum se cuvine înştiinţările Tale şi astfel nu am ştiut să ne ferim la 
timp de iscoadele celui rău, strecurate printre noi. Ci am ajuns, şi noi şi alții, păgubiţi şi 
îndureraţi, de atâtea ori şi atât de mult. Trezeşte-ne, Doamne Iisuse, mintea sănătoasa prin 
înştiințări la timp, ori de câte ori satana va avea lângă noi, la masă, un vânzător. Nu ne 


lăsa să cădem în mrejele lui, spre a nu ne pierde nici pe noi şi nici lucrarea Ta. 
Te rugăm, Doamne lisuse, înlătură pe cel rău dintre ai Tăi! Apără pe cei 
nevinovaţi şi nepricepuţi, ca să nu facă păcatul de a-l ocroti pe el! Apără pe cel bun de cel 


care umblă să-i facă cel mai mare rău şi zădărniceşte totdeauna lucrarea vânzătorului! 


Amin. 


Pagina 178 


Era noapte! 


Iuda, după ce a luat bucăţica, a ieşit afară în grabă. Era noapte... E noapte 
totdeauna când gândul diavolesc biruieşte în vreun fel un suflet de ucenic credincios. Este 
o întunecare a minţii totdeauna când păcatul pune stăpânire pe o inimă, iar diavolul 
reuşeşte să o smulgă din părtăşia frăţească, făcând-o o unealtă de vânzare. E noapte 
totdeauna când frățietatea se dezbină, când ucenicii se despart, când legământul dintâi este 


călcat, când mânia şi ura împing omul la răzbunare. 


Ce grozavă e o astfel de noapte şi ce mult prăpăd poate face ea când răzbate 


acolo unde lumina n-ar trebui să dispară niciodată! 


Ce minunată e dragostea şi bucuria în Biserica creştină! Ce minunată a fost, 
până când a venit anul dezbinărilor confesionale! De atunci luptele dintre frați cât prăpăd 
au făcut, câte vânzări, câte schingiuiri şi câți morţi! Ce noapte s-a lăsat din clipa aceea 


peste toată plăcuta părtăşie creştină şi ce sfâşiere, care nu se mai reface! 


Ce minunată era părtăşia frățietăţii Oastei Domnului până în decembrie 1934! 
Şi ce noapte s-a abătut atunci, dintr-o dată, prin uneltirea vrăjmaşului, zdrobind atâtea 
suflete, descoperind atâția vânzători, chinuind atâția nevinovaţi, zădărnicind atâtea 
mântuiri şi întunecând atâtea nădejdi! 

Ce minunată e convieţuirea unei familii când este armonie între soţi, grijă 
pentru copii, dragoste şi înţelegere între ei! Şi dintr-o dată, în inima unuia dintre soţi 
pătrunde o săgeată străină! Mintea se întunecă, inima se aprinde veninos, viaţa se 
otrăveşte, sufletele se zdrobesc. Şi dragostea dintâi nu se mai poate reface niciodată, sau 


niciodată aşa cum a fost. 


Ce minunată este viaţa unui suflet cu Hristos! Ascultarea lui față de fraţi este 

smerită şi sinceră. Dragostea lui pentru ai săi şi pentru toți semenii este prietenoasă şi 
înţelegătoare. Blândeţea e domoală şi caldă. Vorba cuviincioasă şi dulce, faţa luminoasă şi 
plină de bunătate. Inima lui este deschisă şi apropiată; totul este luminos! Dar deodată un 
păcat ascuns, un duh străin, o învăţătură duşmănoasă vine în suflet prin altă uşă, în locul 


acesta sfânt şi stingând toată lumina dulce, aduce dintr-odată o noapte fioroasă peste tot. 


Şi vai, când noaptea se prăvăleşte deodată în plină zi, totdeauna are loc o 
răstignire şi o moarte nevinovată: uneori moare credinţa, alteori nădejdea, alteori 


dragostea. Mai grozav este atunci când mor toate deodată. 


Frații mei şi surorile mele, privegheaţi cu toată stăruința, căci vrăjmaşul 
pândeşte libertatea voastră, unitatea voastră, fericirea şi dragostea voastră în Hristos şi în 
lumina Lui. Luptaţi ca să vă salvaţi aceste daruri şi comori scumpe, fără de care nici viaţa, 


nici comunitatea voastră nu mai pot avea nici o bucurie, nici un rod! 


Iubiţi-vă unii pe alții cu căldură şi din toată inima! lar dacă vrăjmaşul a 
strecurat între voi un duh străin, căutați şi iar căutați, până vă veți găsi iarăşi lumina! 
Numai unu la sută dacă există undeva o speranţă, faceţi totul ca să crească, până va ajunge 
o punte pe care să treceţi unii la alții şi să vă îmbrățişaţi iarăşi în dragostea cea dintâi. Căci 


groaznic este acolo unde se lasă noaptea pentru totdeauna! 


Marele nostru Dumnezeu şi Mântuitor, Doamne lisuse Hristoase, cu inima 
strânsă de durere ne gândim la noaptea aceea care începe cu o dezbinare şi se sfârşeşte cu 
o zdrobire. Şi cu aceeaşi inimă strânsă ne gândim la atâtea nopţi care au început aşa de 


uşor şi au sfârşit atât de dureros pentru ai Tăl. 


Trezeşte-ne, lisuse Doamne, neîncetat, ca să ne rugăm din nou şi din nou, să 
priveghem atenţi şi iarăşi atenţi, pentru ca vrăjmaşul să nu ne înșele inima cu false 
încredinţări! Să nu căutăm motive a ne rupe de fraţi, a ne dezbina de ai noştri, a ne face 
vânzătorii comunităţii noastre, pentru ca nu cumva puterea întunericului să ne orbească de 


tot şi să nu mai fim în stare să găsim decât drumul pândei şi al spânzurătorii, aşa cum a 

făcut Iuda! Şi nu ne duce, Doamne, pe noi în ispită, ci ne izbăveşte de cel rău! Căci a Ta 


este împărăţia şi puterea şi slava, a Tatălui şi a Fiului şi a Sfântului Duh. Amin. 


După ce a ieșit Iuda 


După ce pleacă un vânzător, rămâne în locul lui o oroare. 
După ce pleacă un vrăjmaş, rămâne o primejdie. 
După ce pleacă un frate, rămâne o durere. 


După ce pleacă un soţ, rămâne un gol amar, nu numai în casă, ci mai ales în 


suflet. 
După ce pleacă un răzbunător, rămâne totdeauna o ameninţare. 


Iuda a plecat singur, dar s-a întors cu o gloată, căci ura reuşeşte să-i strângă pe 
oameni mult mai grabnic decât dragostea, dar reuşeşte să-i păstreze mult mai puţin. 


După ce a ieşit Iuda, lisus a zis: „Acum Fiul Omului a fost proslăvit şi 


mp? 


Dumnezeu a fost proslăvit în El!”. Nu poţi ajunge la Înviere decât prin Cruce! Nu poţi 
ajunge la slava veşnică decât prin pătimiri, aşa cum nu poţi ajunge în cer decât prin 
pământ. 

Celui care ştia că toate acestea sunt strâns lipite una de alta, i se părea totul 
foarte normal. Ştia că toate sunt condiţionate una de cealaltă şi că ambele feţe aparţin 


aceleiaşi porți, că apropierea de una înseamnă apropierea şi de cealaltă, că intrarea prin 

partea de dincoace înseamnă ieşirea pe partea de dincolo, fiindcă partea de dincoace apare 
doar o clipă, dar cea de dincolo este veşnică. Intrarea Crucii este o clipă, ajungerea la 
Inviere este eternă. Pătimirile durează mărginit, în timp ce slava de după ele este 


nemărginită. Pământul nu înseamnă nimic, dar cerul înseamnă totul. 


Hristos acceptase jertfa înainte de a o da, iar jertfa acceptată este ca şi adusă. 
Jertfa adusă înseamnă proslăvirea, căci Dumnezeu cheamă lucrurile care nu sunt, ca şi 
cum ar fi (Romani 4, 17; 1 Corinteni 1, 26-29), pentru că ele vor şi fi. Şi de aceea, când 
începeau să se desfăşoare pătimirile, ele erau ca şi sfârşite pentru Domnul, iar El, care 
avea ochii pironiţi spre răsplătire, putea să Se bucure de mai înainte, căci Tatăl fusese 


proslăvit prin El. 


După plecarea lui luda, a rămas în adevăr un gol, dar un gol din care se luase 
o piatră mare şi rece. După aceea, inimile ucenicilor, uşurate într-un anumit fel, au putut 
urmări cele mai avântate şi înălțătoare lumini dumnezeieşti, pe care adevărul le 


descoperea în faţa sufletelor lor, înălţându-le tot mai sus, spre înțelegerile veşnice. 


Căci câtă vreme porţi un ghimpe, oricum te-ai feri, simţi mereu prezenţa lui 


neplăcută. Adevărata uşurare o simţi numai după ce ai scăpat de el. 
Dar ce uşurare cerească este aceasta! 


Prea Bunule, Doamne Iisuse, fii binecuvântat, că Tu ne-ai dăruit totdeauna 
împărtăşirea adevărului şi dragostei Tale! Căci după ce a plecat duhul cel împotrivitor 
dintre noi, Tu ne-ai descoperit cele mai luminoase adevăruri şi cele mai avântate biruinţe. 
Te rugăm, curăţeşte neîncetat inima noastră de orice gând împotrivitor faţă de Tine 
Doamne, şi alungă afară din sufletul nostru orice duh străin care ne tulbură, pentru ca 
după aceea să ne poţi descoperi tot ceea ce ne poate înălța viaţa noastră şi umbletul nostru 
în căile Tale. Curăţeşte lucrarea Ta, Doamne lisuse, îndepărtând din mijlocul ucenicilor 
Tăi pe toţi aceia care nu vor să se curăţească de păcatele lor şi nici nu vor să renunţe la cei 


ce caută să Te piardă pe Tine! Căci numai după aceea bucuria poate fi deplină, părtăşia 

curată şi rodul luminos. Amin! 


Dacă Dumnezeu a fost proslăvit în El 


Dumnezeu a fost proslăvit în cel mai înalt chip numai în Hristos. Nimeni pe 
pământ nu a mai putut realiza o trăire desăvârşită a voii Tatălui, aşa cum a trăit-o Hristos. 
Prin nimeni altcineva n-a mai putut fi proslăvit, pe pământ, Dumnezeu Tatăl atât de 
strălucit, ca prin viaţa şi lucrarea pământească a lui lisus Hristos Dumnezeu-Fiul! Prin El 
s-a proslăvit înţelepciunea Lui, care din veşnicie alcătuise planul Învierii şi al mântuirii. 
Prin Hristos s-a proslăvit puterea lui Dumnezeu, dând viaţă şi mişcare. (Faptele 
Apostolilor 17, 28). Prin El s-a proslăvit dragostea lui Dumnezeu, căci S-a făcut pe Sine 
Însuşi Preţul Răscumpărării lumii. (loan 3, 16; 1 Petru 1, 18, 21; 1 Ioan 2, 2). Prin El s-a 
proslăvit dreptatea lui Dumnezeu, arătându-Şi El neprihănirea Lui, în aşa fel încât 


rămânând neprihănit, să socotească totuşi neprihănit pe cel ce crede. (Romani 3, 26). 


Prin Hristos a fost proslăvit Tatăl în cel mai desăvârşit fel, pentru că El s-a 
smerit pe Sine Însuşi, măcar că avea chipul lui Dumnezeu, oglindirea slavei Lui, 
întipărirea fiinţei Lui. S-a dezbrăcat pe Sine Însuşi şi a luat chip de rob, făcându-se 
asemenea oamenilor. S-a smerit şi S-a făcut ascultător până la moarte, şi încă moartea cea 
mai amară, pe cruce, numai pentru a împlini în chipul cel mai desăvârşit voia veşnică şi 


înţeleaptă a Tatălui (Filipeni 2, 6-8). 


O, în ce strălucit şi unic fel a fost proslăvit Dumnezeu în Hristos! De aceea şi 

Dumnezeu L-a înălţat nespus de mult şi I-a dat Numele care este mai presus de orice 
nume, ca în Numele lui lisus să se plece orice genunchi, al celor din ceruri, de pe pământ 
şi de sub pământ şi orice limbă să mărturisească, spre slava lui Dumnezeu Tatăl, că lisus 


Hristos este Domnul (Filipeni 2, 9-11). 


Frate, om al lui Dumnezeu, fiule şi fiică ai lui Dumnezeu, să ştiţi că şi pe voi 


vă va proslăvii odată, dacă şi voi Îl veţi proslăvi cu adevărat pe El. 


După cum Hristos a biruit prin smerenie şi ascultare şi a fost proslăvit prin 
putere şi stăpânire, şezând cu Tatăl pe scaunul Lui de domnie, tot aşa, dacă şi tu, prin 
smerenie şi ascultare de cuvântul lui Hristos, vei birui pe ispititor, vei proslăvi pe Hristos 


ŞI vei ajunge pe scaunul Lui de domnie. 


Paşiu gândului ţi se opresc uimiţi în pragul slavei răsplătirii. Ochii nu ţi se pot 
ridica să privească strălucirea plină de măreție a acestor lucruri; iar inima, copleşită de 
această greutate veşnică de slavă, strigă: din El, prin El şi pentru El sunt toate lucrurile! A 
Lui să fie slava în veci! (Romani 11, 36). A Ta, lisuse Doamne, Care ne iubeşti şi Care ne- 
ai spălat de păcatele noastre cu sângele Tău, Care ai făcut din noi o împărăție şi preoți 


pentru Dumnezeu Tatăl, a Ta să fie slava şi puterea în vecii vecilor! 


Slavă veşnică Ție, prin Care a fost proslăvit în chip atât de măreț Tatăl nostru 
Care este în ceruri şi Care ne-a născut prin Tine şi prin Sfântul Duh la o viaţă veşnică, 
făcându-ne părtaşi la veşnica Sa cinste şi desfătare. Slavă Ţie, care prin ascultarea şi 


smerenia Ta ai înălţat pe mulți! Din tot sufletul îți suntem în veci recunoscători! Amin. 

Mai sunt puţin cu voi 


Zilele fericite trec cel mai repede pe pământ, prilejurile binecuvântate sunt 


cele mai rare şi oamenii cei mai buni rămân cel mai puţin cu noi. 


O, dacă am şti dinainte aceste lucruri, pe care le ştim în urmă, cum am 
răscumpăra atunci cu grijă zilele fericite! Cum am folosi ocaziile binecuvântate şi cum am 


şti să preţuim pe oamenii buni cât mai sunt cu noi! 


Oricât de lungă i-ar fi viaţa pe pământ, omul bun rămâne tot puţin lângă noi. 
De omul bun şi cu voia bună nu te saturi niciodată! De Dumnezeu şi de bunătate este atâta 
nevoie printre oameni, că oricât ar prisosi, tot va fi mereu lipsă! Dar când ai de la 
Dumnezeu harul de a avea lângă tine un învăţător prețios, un binefăcător atât de rar, un 
părinte atât de scump, un prieten şi un soţ atât de dulce şi de neînlocuit, nu te despărți nici 
o clipă de el, ţine-i minte orice cuvânt, urmează-i orice sfat, preţuieşte-i orice îndrumare, 
învaţă-i orice pildă! Că de nimic nu vei avea nevoie mâine ca de acestea, când el nu va 
mai fi cu tine şi când tu nu vei mai avea nici pe cine să mai întrebi, nici cui să-i mai spui 


ceea ce îi spuneai numai lui. Abia atunci vei vedea pe cine ai avut lângă tine! 


Dragă tinere şi tânără care mai aveţi încă un tată şi o mamă lângă voi, pe 
măsură ce trec zilele, aceste capete cărunte, aceste inimi care v-au iubit şi vă vor iubi până 
la moarte vor pleca de pe pământ. De aceea, cât mai sunt lângă voi, să-i preţuiți şi să-i 
iubiţi cu toată puterea voastră, căci nici iubirea de soţ, nici cea de frate, nici cea de fiu nu 
va putea fi niciodată atât de frumoasă şi adevărată ca iubirea părintească! Soţ sau soţie 
poți să ai pe oricine, frați poți să ai mai mulți, fii şi fiice poţi avea tot aşa, dar mamă 
adevărată nu mai poţi avea în vecii vecilor, decât numai una! Şi nici tată adevărat nu mai 
poţi avea un altul, decât unul. Dragă soţ şi soţie, ați trăit atâţia ani împreună, Dumnezeu v- 


a unit şi v-a ajutat să treceţi prin atâtea încercări până astăzi; aţi crescut copii, aţi ridicat 

case, ați suportat necazuri; anii vi se apropie acum de sfârşit şi numai Dumnezeu ştie cât 
veţi mai fi împreună! Atunci, de ce nu vă puteţi iubi mai mult, ierta mai mult, preţui mai 


mult?! 


Dragă suflete reîntors la Hristos, de atâtea ori te-a chemat pe tine Hristos şi 
atâția ani a fost El mereu lângă tine! Anii au trecut, atâţia dintre cei care au auzit şi au 
ascultat cuvântul sfânt alături de tine s-au întors la Hristos sau la mormânt, dar tu încă stai 
între Hristos şi mormântul tău. La Hristos ai putea să vii, dar nu vrei. La mormânt n-ai 
vrea să mergi, dar nu vei putea să nu te duci. Hristos mai este încă lângă tine, dar cine ştie 
cât timp? Tot nu vrei să preţuieşti acest har? Ce vei face când se va duce de la tine? Nu-L 


lăsa să plece, vino! 


Scumpul şi dulcele nostru Mântuitor, Îţi mulţumesc din tot sufletul că nu ai 
plecat nici de lângă mine până nu m-am hotărât să Te primesc şi eu şi să Te cuprind în 
inima mea pe veci! De acum sunt fericit că nu ne vom mai despărţi niciodată. Îţi 
mulțumesc că mi-ai dăruit harul ca să cunosc părinţi atât de plini de iubire, frați şi surori 
atât de scumpi şi de apropiaţi! Mă rog din tot sufletul pentru toți acei de lângă mine, 
precum şi pentru cei de pe tot pământul care încă nu Te-au aflat pe Tine. Ajută-i, Te rog, 


ca să Te afle şi ei cât mai sunt pe pământ! Amin. 

O poruncă nouă: să vă iubiţi! 


1? 


Porunca „Să vă iubiți unii pe alții!” este mereu nouă. Oricât de mult s-a 
repetat de atunci, de când a ieşit prima dată din inima şi de pe buzele Domnului, porunca 
de a ne iubi unii pe alții, este nevoie să ni se spună mereu şi tot mereu. Să ni se spună, 
pentru că de fiecare dată este nevoie de ea ca de o noutate şi noutatea este ceva pe care 
avem nevoie să o primim zilnic. Astfel, oricât de vechi este numele unui ziar, el în fiecare 
zi apare din nou şi este din nou citit. Oricare cititor de ziare va dori să-l aibă zilnic, fiindcă 


acelaşi ziar este mereu nou şi cine s-a obişnuit cu el, nu mai poate fără a-l avea zilnic. Cu 


pâinea este tot aşa. 


O, dacă am simţi într-adevăr şi noi în acelaşi fel trebuinţa dragostei dintre noi! 
Dacă am dori să avem iubirea aşa cum avem pâinea zilnică: mereu proaspătă, mereu nouă, 


mereu caldă. 


Pâinea şi ziarul, aceste două lucruri zilnice necesare, aproape fiecare dintre 
noi le caută zilnic. lar pentru a fi siguri că le vom avea, ne abonăm la ele, ca să nu suferim 


lipsa lor. 
Cu iubirea ar trebui să facem la fel. 


Iubirea față de Dumnezeul nostru ar trebui să ne-o împrospătăm zilnic. Tot 
ceea ce am făcut ieri pentru Domnul ar trebui să uităm. Din dragoste pentru lisus, astăzi 


trebuie să facem altceva, din nou. 


Rugăciunea noastră ar trebui să cuprindă zilnic ceva nou, ceva reînnoit, ceva 
proaspăt, pentru ca să aibă neîncetat viaţă şi frumuseţe şi bucurie mereu nouă. Iubirea față 


de frați ar trebui să ne-o reînnoim zilnic, căutându-i mereu cu o nouă plăcere şi preţuire. 

Drag suflet cititor sau ascultător al acestor simple dar adevărate lucruri, să 
învăţăm aceasta şi noi (cel puţin noi amândoi)! Lucrurile cele mai simple sunt cele mai 
necesare vieții pe pământ: aerul, apa, lumina, pâinea. De dragoste este însă cel puţin tot 
atâta nevoie pe lume cât este de pâine, de aer, de apă, de soare. De iubire avem nevoie 
fiecare din noi, nu numai s-o primim zilnic - nouă, proaspătă şi curată - de la toți, dar 


avem şi mai multă nevoie să o dăm noi tuturor, aşa cum a făcut şi Hristos. 
Fie-ţi mereu proaspătă iubirea de rugăciune, pe care o dai lui Dumnezeu! 
Fie-ţi mereu proaspătă iubirea pentru fraţi, pentru soţ sau soţie, pentru părinții 
tăi! 
O, ce fericiți am fi dacă am face aşa! 


Doamne lisuse Hristoase, Izvorul mereu nou al pâinii cu care ne hrănim şi 
trupul şi sufletul nostru, Izvorul vieţii şi al puterii, Izvorul căldurii şi iubirii, Te rugăm să 
reverşi zilnic în sufletele noastre, din belşug, noutatea iubirii proaspete şi calde! 

Te rugăm, Doamne lisuse, fă-ne Tu în stare să nu putem fără iubire! De pâine 
sau de apă proaspătă să ne putem lipsi, dar de iubire să nu avem lipsă, mai ales atunci 
când o dăruim celor din jurul nostru. Umple-ne fiinţa întreagă cu iubire pentru Tine şi 


frați! Amin. 

Intru aceasta vor cunoaşte că sunteţi ucenicii Mei 


Nu este alt semn mai adevărat care să arate că noi suntem cu adevărat ai lui 
Hristos ca iubirea vie, împrospătată şi îmbogățită zilnic. Pâinea nu strigă, nu se laudă, nu 
se preface! Ea se dăruieşte cu totul tuturor, întâi prin mireasma ei, apoi prin gustul ei. Cel 
flămând nu are nevoie de o fotografie a pâinii, nici de o frumoasă descriere a pâinii, ci are 
nevoie chiar de pâine. Cât de amărât am plecat odată de la o prăvălie care avea deasupra o 
firmă mare pe care scria „Pâine”! Pe toți pereţii erau zugrăvite tot felul de forme de pâine, 
dar înăuntru era gol. Nu avea nici un fel de pâine. Eram flămând, aveam nevoie neapărat 
de pâine, dar cel care trebuia să mi-o dea nu avea decât firma şi tablourile zugrăvite ale 


pâinii, iar foamea mă chinuia. 


Fraţii mei, oare noi putem înţelege că cei din jurul nostru nu au nevoie nici de 
firma noastră frumoasă, nici de chipurile sau laudele noastre, ci au nevoie de Pâinea 
noastră, adică de Hristos. Toţi cei care ne înconjoară au nevoie de lisus cum au nevoie de 
pâinea cea zilnică spre ființă. Putem noi înţelege acum cât de mare este datoria noastră 
faţă de Pâine şi faţă de flămând, ca să-i putem apropia? Faţă de Hristos, pe Care trebuie 
să-L ducem lumii şi faţă de o lume pe care trebuie s-o aducem la Hristos? De răspunderea 
veşnică pe care o avem pentru datoria aceasta nu ne poate despovăra veşnic nimeni, ci 
numai împlinirea ei cu adevărat. Cel flămând cunoaşte că cineva are pâine numai prin 
faptul că i-o dă, iar el se satură. Noi nu vom aduce niciodată cinste lui Hristos, nici nu ne 


vom împlini datoria faţă de Dumnezeu şi faţă de semenii noştri doar prin vorbe, fără fapte. 


Oricât de lăudate ar fi credinţa noastră, învăţătura noastră, calitățile noastre, 
dacă oamenii nu văd în faptele noastre, în umblarea şi trăirea noastră, miezul gustos şi 
mireasma plăcută a unei vieți în Hristos, în zadar este totul! Mai bine nu ne-am făli cu 


nimic, nu am vorbi, nu am predica, dacă în viaţa noastră lipseşte Hristos, dacă în loc de 

pâine avem piatră şi în loc de peşte avem şerpi (Matei 7, 9-10)! 


Dragul meu, ceea ce îţi spun ţie îmi spun şi mie şi tuturor: flămânzii s-au 
scârbit de vorbe! Ei vor pâine! Lumea s-a saturat de predici, ea are nevoie de Hristos! De 


ce nu înţelegem noi înşine ceea ce ne luptăm să-i facem pe alţii să înţeleagă?! 


Părintele Iosif ne-a spus că Oastea Domnului este aflarea şi vestirea lui lisus 


Cel Răstignit. Ce înseamnă asta? Înseamnă a ne umple mai întâi pe noi înşine de Hristos 
şi de virtuțile Lui, în toată inima şi trăirea noastră cu fapta şi apoi a-i face şi pe alții 
să ajungă tot aşa. Nu vorbe, ci fapte se cer! Altfel şi aceste cuvinte pot fi numai o firmă 
frumoasă, iar practic, dincolo de vorbe să nu avem nimic. Prin ce va cunoaşte atunci 


lumea că noi suntem ai lui Hristos? 


Prea Bunule Iisuse, Pâinea lumii, Te rugăm ajută-ne să înţelegem deplin 
cuvântul şi porunca Ta! Ajută-ne să nu ne închipuim că numai credinţa ne este de ajuns, că 
numai forma din afară este de ajuns! Ci fă-ne să înţelegem că numai dacă iubim pe alții 
cum ne-ai iubit Tu pe noi, dacă îi iertăm aşa cum ne-ai iertat Tu pe noi, dacă îi căutăm şi îi 
ajutăm pe semenii noştri cum ne-ai ajutat şi Tu pe noi, numai atunci vom fi cu adevărat 
ucenicii Tăi. Şi aceasta să o facem zilnic, cu o iubire mereu proaspătă şi neuscată, cum 


faci Tu pentru noi. Amin. 

Dar mai târziu veni veni! 


- Doamne, i-a zis Petru, unde Te duci? 
lisus i-a răspuns: 


- Tu nu poţi veni acum după Mine unde Mă duc Eu, dar mai târziu vei veni! 


Cine a venit o dată la Hristos, cine s-a alipit de El cu toată inima sa, cine şi-a 
legat soarta şi viaţa lui de soarta şi viaţa Lui Hristos pe pământ, acela nu are altă dorinţă şi 
altă teamă decât să nu-L mai piardă pe Domnul niciodată. Pentru un astfel de suflet, 
Hristos este totul. Hristos este casa lui, familia lui, Hristos este lumina lui, este pâinea lui, 
este sănătatea şi viaţa lui. Fără Hristos el nu are ce face cu toate acestea. Nimic din toate 


acestea nu-L pot înlocui pe lisus în inima şi viaţa lui, dar lisus le poate înlocui pe toate. 


Alipit de Hristos, cu o cerească putere şi iubire, Sfântul Apostol Petru mai 
mult presimţea decât înţelegea ceea ce se petrecea în acea seară, în care se sfârşeau atât de 
multe şi începeau altele şi mai multe. Căci dragostea adevărată presimte totdeauna mult 
mai mult decât este în stare să priceapă. Presimte mai ales apropierea primejdiei şi nu se 
teme de nimic altceva decât de o eventuală despărţire de acela care este de neînlocuit. În 
inima Sfântului Apostol Petru nu era atunci nici un simțământ mai puternic decât grija de 
a nu-L pierde pe Hristos, căci tot timpul a trăit şi a suferit, a plâns şi a umblat plin de grijă 
alături de Învățătorul său Hristos. Numai o singură dată i s-a întunecat această Lumină, o 
singură ispită l-a putut abate de la Ea pentru o clipă zdrobitoare pentru inima sa, şi anume 
vorba sa, dar nu şi duhul său, ca să se împlinească ceea ce fusese spus. Dar câte lacrimi 
amare şi fierbinți nu s-au vărsat peste chpa aceasta îngrozitoare, acoperind-o şi arzând-o 


pentru totdeauna! (Matei 26, 75). 

Unde sunt astăzi ucenicii binecuvântaţi care să strige: Eu îmi voi da viața 
pentru Tine (loan 13, 37)? Sau să zică: Cine mă va despărţi de dragostea lui Hristos: 
necazul sau Strâmtorarea, prigonirea sau foamea, lipsa de îmbrăcăminte, primejdia, 
sabia? Nimic nu va putea fi în stare să mă despartă de dragostea lui Dumnezeu, de lisus 
Hristos, Domnul nostru! (Romani 8, 35 şi 39). Unde sunt ucenicii care să poată spune: 


Iată, noi am lăsat toate şi am urmat Ţie! (Marcu 10, 28)? 


Azi vedem cu atâta amărăciune că mulți - chiar dintre cei care au avut marele 
har de a fi puşi în fruntea lucrării Domnului - în loc să fie mai hotărâți şi mai fericiți de a- 
şi sacrifica în viitor cu mai multă bucurie viaţa lor, regretă şi puţinul sacrificiu pe care l-au 
făcut în trecut în slujba lucrării Domnului. Nu necazul, nu strâmtorarea, nici foamea, nici 
prigonirea sau primejdia ori sabia i-au despărțit pe aceştia de dragostea lui Hristos, ci 


belşugul, comoditatea, frica, soția şi altele i-au despărțit de Domnul. 


Dacă nu ar fi încredințarea că Hristos va ridica pe alţii, mai vrednici, ca să le 
ia locul, am fi ispitiţi uneori să ne amărâm peste măsură de mult. Dar ştiind că Hristos 
Insuşi este garanția biruinţei noastre, biruim orice ispită şi îndoială, strigând: lisus este şi 


va fi Biruitorul! 


Slavă veşnică Ție, mare Biruitor lisus Hristos, că în cele mai grele zile nu ne- 
al lăsat singuri niciodată şi ne-ai înștiințat despre tot ce ni se va întâmpla, fiindcă Tu ai 
avut încredere în noi şi ne-ai făcut părtaşi la tot adevărul Tău (Faptele Apostolilor 20, 27; 
loan 15, 15). Dar de fiecare dată ne-ai spus: „Eu sunt cu voi, nu vă temeţi!” (Matei 28, 


20). 


Știind dragostea cu care Te iubim, ne-ai făcut dulcea făgăduinţă că vom fi 
nedespărțiui de Tine şi Tu vei fi pe veci nedespărțit de noi, chiar dacă slujba pe care 
trebuie s-o facem pentru Tine va cere uneori să fim gata de jertfe şi de renunţări, pentru o 


vreme. 


Tot ceea ce nu putem acum, vom putea sigur mâine, tot ce nu avem acum, 

vom avea sigur mai târziu. Ajută-ne, Hristoase, să credem în Tine şi să fim neclintiți! 


Amin. 


De ce nu pot acum? 


- Doamne, i-a zis Petru, de ce nu pot veni după Tine acum? Eu îmi voi da 


viaţa pentru Tine! 


E uimitor cum câteodată noi înşine ne profeţim viitorul! Este ca şi cum 
dorinţa pe care o exprimăm la un moment dat, sau legământul pe care-l facem, sau 
temerea pe care o mărturisim ar avea darul să schimbe dintr-o dată cursul vieţii noastre 
într-un anumit loc şi să facă să se împlinească aievea ceea ce am spus în clipa când am 
grăit. 

În clipa acestei solemne declaraţii, Sfântul Apostol Petru era într-adevăr 
hotărât să-şi dea viaţa pentru Domnul, spre a rămâne şi în moarte nedespărțit de Hristos, 


aşa cum fusese în viaţă. 


- De ce nu pot acum? întreabă el. Socotelile mele sunt făcute, inima mea 
este hotărâtă, căile mele sunt limpezite! Nu mai am nimic de aranjat cu lumea, cu familia, 


cu viaţa, cu nimeni! Eu sunt gata acum! 


O, Dumnezeule slăvit, cât de mare e un astfel de suflet care în clipa marii 


încercări nu mai are nimic de aranjat, nu mai are nimic care să-l rețină, nu mai are nimic 

de târguit! Cât de mult l-o fi bucurat pe Domnul să vadă astfel de inimi! Cât de mult l-a 
iubit Domnul pe Sfântul Apostol Petru, tocmai pentru că avea un astfel de suflet! Chiar 
din prima clipă a întâlnirii cu Domnul, Petru fusese gata. Şi nimic nu mai schimba nici 


acum hotărârea şi legământul de atunci. 
Câţi au mai fost sau mai sunt acum aşa? 


lată, fraţii mei, măsura cu care să ne măsurăm chiar în clipa asta şi noi. Eu, şi 
tu, şi el, şi ea şi toți! Am putea noi acum sau n-am putea niciodată? Dacă nu putem acum, 
de ce nu putem acum? Eu sunt gata! Sfântul Pavel spune: „Eu sunt gata nu numai să fiu 
legat, dar chiar să şi mor pentru numele Domnului lisus (Faptele Apostolilor 21, 13) şi 
Chiar dacă ar trebui să fiu torturat, ca o jertfă peste jertfa şi slujba credinţei voastre, eu 
mă bucur!” (Filipeni 2, 17). Dacă nouă ne pare rău că nu am putea acum, ce ne-ar mai 
putea îndoi inima şi lega hotărârea ca să n-o putem face? Ce piedică este astăzi care mâine 


să nu fie? 


O, frate, cine nu-i gata acum, cine nu-i gata în momentul când este nevoie, 


acela nu va fi gata niciodată! Cine nu vine când este chemat, acela nu va veni niciodată. 


Hristos cere de la tine acum, nu mai târziu. El aşteaptă să vii astăzi, nu mâine; 
mâine vor fi chemaţi alții. Fiecăruia, Dumnezeu îi cere o singură dată. Atunci este vremea 
lui. Cine L-a respins şi nu L-a ascultat atunci, rar îi va mai putea auzi vreodată glasul după 
aceea. Nu sunteţi încă gata? Vă mai uitaţi înapoi? Mai aveţi morţi de îngropat? Mai aveţi 
un cuib dulce de care să vă pară rău? Rămâneți! Nu veniţi! Mâine şi aşa vi le va arde focul 


- ŞI s-ar putea cu voi cu tot! 


Priviţi măcar de departe la cele scrise în Evanghelia de la Luca (13, 28)! Va fi 
plânsul şi scrâşnirea dinţilor, când veţi vedea pe Avraam, pe Isaac şi pe Iacob şi pe toți 


proorocii în Impărăția lui Dumnezeu, iar pe voi scoşi afară. 


Doamne lisuse, fii binecuvântat în vecii vecilor! Dacă este ceasul supremei 


Pagina 194 


hotărâri, iată şi eu sunt gata, strigând apelul alor Tăi şi auzind cum rând pe rând, de atunci 
şi până astăzi, atâţia şi atâţia au răspuns: „Prezent, gata!”. lată, Doamne Iisuse, strigă-mă 
şi cheamă-mă! Sunt gata chiar acum! Socotelile mele sunt făcute: nu mai doresc nimic şi 
nu mai regret nimic! N-am nici o părticică din inima mea legată de nimic pe pământ. 
Bagajul îmi este făcut. Am aşa de puţin de luat cu mine! Tot ce am avut mai de preţ mi-am 
trimis înainte, iar ce am avut mai greu am aruncat în urmă. Nu doresc decât să nu mă mai 


despart niciodată de Tine, Iisuse, dulcele meu Mântuitor şi marele meu Dumnezeu. Amin. 


Iti vei da viaţa! 


O, Doamne Lisuse, stau ruşinat înaintea Ta şi nu mai pot scoate nici un cuvânt, 


decât de pocăință şi de rugăciune! 


A fost şi în viaţa mea o vreme când Ţi-am făcut lăudăroase şi uşuratice 
promisiuni. Poate că în adâncul inimii mele eram însuflețit atunci de o sinceră dragoste 
pentru Tine, dar măsura cumpătată, pe care trebuia să o am în tot ce am spus adesea, m-a 


lipsit de multe cuvinte ce le-am grăit cu gura mea. 


Eram tânăr, Doamne lisuse, iar jertfele, catacombele şi moartea pe care mă 
lăudam atunci că voi fi gata să le îndur pentru al Tău cuvânt mi se păreau numai nişte 
declaraţii înflăcărate şi frumoase, care vor rămâne nişte subiecte de cântări şi de predici pe 
totdeauna. Dar când, mai târziu, a venit vremea să-mi ceri în parte dovada trăită a acelor 


legăminte şi adeverirea cu fapte a acelor pretențioase şi grăbite promisiuni de iubire şi 

ascultare pe care ţi le făcusem, abia atunci mi-am dat seama ce angajament serios îmi 
luasem față de Tine, Doamne Iisuse, şi ce preţ se cerea ca să-mi respect legământul pe 


care îl făcusem. 


O, Doamne Iisuse, astăzi îmi dau seama că şi eu mi-am profețit atunci o mare 
parte din viitorul meu, că în dragostea şi înțelepciunea Ta ai îngăduit să mi se împlinească 
ceea ce doream şi ceea ce mi-am prezis în frumosul avânt tineresc. Dar când privesc 
înapoi, la toată slăbiciunea şi teama şi amărăciunea cu care am mers pe drumurile acelea, 
mă cuprinde un adânc simţământ de ruşine şi nu îndrăznesc să vin înaintea Ta cu nimic, 


decât cu rugăciune de iertare şi cu lacrimi de pocăință. 


Oricâte momente înălțătoare am avut pe acest drum, oricât de mari biruinţe şi 
binecuvântări am cules, oricât de curajos am străbătut uneori prin întunericul acestor 
încercări, totuşi nimic nu mi-a rămas mai puternic în minte ca simțământul că n-am fost 
întotdeauna şi întru totul hotărât să-mi dau viaţa pentru Tine. Că au fost uneori momente 
de slăbiciune în care m-am lăsat doborât de întristare şi n-am putut străbate cântând văile 


reci şi adânci ale umbrei morţii (Psalmul 22). 


Astăzi, Doamne Iisuse, inima mea este plină de sfială şi de teamă, stând 
înaintea Ta. Sunt în viața mea nespus de multe stări în care aş fi gata să-mi dau viaţa 
pentru Tine, fără nici un regret şi fără nici o dorinţă pământească. Dar sunt şi chpe în care 
ceva mi se pare că mă înfioară încă şi mă reţine... Acest fel de clipe aş dori să nu mai fie 
niciodată, Doamne Iisuse, în inima şi în viaţa mea! Nici să nu mai fie vreodată măcar o 
umbră de îndoială cu privire la viitorul lucrării Tale, în care am cunoscut haruri atât de 
unice, suflete atât de îngereşti şi minuni atât de puternice. Ci, chiar dacă au fost şi vor mai 
fi încă destul de mulţi ucenici care Te-au părăsit şi chiar dacă unii din cei din frunte se tem 
să mai umble cu Tine, eu vreau să nu Te mai părăsesc niciodată. Vreau să Te rog să-mi 
umpli inima de încredere, fără nici o clipă de îndoială, că lucrarea oastei Tale este în mâna 


Ta şi că nici o putere de pe lumea aceasta nu o va putea nimici. Că oricât de mulți vor fi 

cei care pleacă, Tu Te vei îngriji ca cei ce vin să fie şi mai mulţi. Că dacă cei ce rămân în 
urma noastră, retraşi, ne îndurerează nespus inima, aceia care vor veni Voioşi ne vor 
bucura şi mai mult. Că dacă cei ce fug aruncă sabia şi scutul Tău, vor veni alţii mai viteji, 
care le vor prelua şi vor munci mai biruitor. Că dacă sunt lucrări rămase nefăcute de cei ce 


se despart de Tine, Tu vei îngriji să vină alții, care le vor împlini mai fericit. 


Şi privind cu o veşnică încredere la toate acestea, neclătinat şi neînvins, să-Ţi 
pot da viaţa mea în orice clipă, fără laude şi fără îndoieli, spre slava numelui Tău, marele 
meu Dumnezeu şi Mântuitor lisus Hristos, căci a Ta, Dumnezeul nostru, este împărăția şi 
puterea şi slava, a Tatălui şi a Fiului şi a Sfântului Duh, acum şi pururea şi în vecii vecilor. 


Amin. 

Lumina din noi 


- 12 capete de învățătură despre viaţa în Hristos - 
din predicile Părintelui Constantin Sârbu 


Aşadar, dacă ați înviat împreună cu Hristos, căutaţi cele de sus, 
unde Se află Hristos șezând de-a dreapta lui Dumnezeu. 
Cugetaţi cele de sus, nu cele de pe pământ. 

Căci voi ați murit, 
şi viața voastră este ascunsă cu Hristos în Dumnezeu. 
Drept aceea, omorâți mădularele voastre cele pământeşti: 
desfrânarea, necurăţia, patima, pofta rea 
şi lăcomia, care este închinare la idoli. 
Îmbrăcaţi-vă, ca aleși ai lui Dumnezeu, cu milostivirile îndurării, 
cu bunătate, cu smerenie, cu blândețe, cu indelungă-răbdare, 
îngăduindu-vă unii pe alții şi iertând unii altora. 

Iar peste toate acestea, imbrăcaţi-vă întru dragoste, 


care este legătura desăvăârşirii. 


(Coloseni capitolul 3 versetele 1-3, 5, 13-14) 

Lumina din noi 


In fiecare om există o lumină. Dar pentru fiecare trebuie să vină clipa rânduită 


de sus, când să te vezi aşa cum eşti și să-L cauţi pe Hristos. 


Dumnezeu te iubeşte pentru ceea ce este în tine lumină, pentru ce ai tu bun, nu 
pentru păcatele, petele, întunecimile tale. Iar tu nu poţi fi şi cu ale lumii și cu Dumnezeu: 
Cine va voi să-și scape viața, o va pierde; iar cine va pierde viața sa pentru Mine și 


pentru Evanghelie, acela o va afla (Marcu 8, 35). 


Dacă ai iubi cu adevărat pe Hristos, viaţa ta ar fi alta. Ai fi om cu adevărat, ai 
răspândi în jurul tău lumină și pace. Ai face din învăţătura lui Hristos o învăţătură vie, ai 
trăl-o şi ai fi fericit încă de aici, de pe pământ, înțelegând că nu ai nici un motiv să te 
tulburi, că necazul, nenorocirea, ca şi bucuria ta pe pământ, sunt la fel de trecătoare; că 
viaţa ta, aşa cum e, are un rost dat de Dumnezeu și că împlinind învăţătura Lui vei ajunge 


să dobândești viaţa veşnică. 

Fericirea 


Știința şi tehnica își propun să dea omului fericirea, dar nu pot s-o facă, 
fiindcă ele pun pe primul loc cercetările materiale şi înlătură manifestările sufleteşti. Dar 
omul are şi suflet - și cine nesocoteşte sufletul, nu este în stare să-i soluţioneze marile 
probleme. Fericitul Augustin striga: Neliniștit este sufletul meu, până se va întoarce la 


Tine, Doamne... 


Știința a făcut ca omul să ajungă pe Lună, pe Marte şi a descoperit invenții 


uluitoare. Dar tot opera ei sunt şi Hiroshima și Nagasaki... 


Tehnica a făcut progrese uimitoare, a adus omului o viaţă mai uşoară. Dar este 
oare omul mai fericit? A ajuns el mai echilibrat, mai sănătos? Răspunsul îl poate da 


fiecare dintre noi... 


Fericirea materială este mare lucru, dar nu este totul. Hristos ne învaţă: 


Căutaţi mai întâi Impărăţia lui Dumnezeu şi toate celelalte se vor adăuga vouă... 


Nu vei fi fericit fără a cunoaşte Evanghelia. Să te apropii de ea și să o trăieşti - 


să fii un om adevărat! Atunci vei fi fericit! 

Rostul vieţii 


Nu-ţi irosi viaţa! Ea este dată oamenilor spre desăvârşirea sufletelor, pentru 
veșnicie. Cel ce are credinţă nu este pentru pământ. Lumea nu se împacă cu cerul. Viaţa 
pe pământ e ca un popas şi cine dă totul pentru ea, este nefericit. Viaţa trece şi cine a pus 
mare preţ pe ea, cu nimicul pământului şi al ţărânei rămâne. 

Tu să-ți înţelegi rostul, să fii înțelept! Degeaba cauţi să faci lumină unde nu 


poate dăinui. Nu este în zadar să aprinzi făclie când crivățul suflă și ţi-o stinge?... 


Stârpeşte în tine egoismul şi setea nestinsă de a aduna pe pământ, care îți ucid 
sufletul. Toată sârguinţa ta să fie spre a te umple de Lumină şi Adevăr. Crede în înviere, 
care ne va aduce din nou unul în faţa celuilalt, cu bucuria sufletelor care se regăsesc pe 


norii cerului, sub soarele veşniciei lui Hristos. 

Omul, ca iarba 


Omul nu este numai carne, oase şi sânge, care putrezesc, ci şi altceva: duh, în 
care se cuprinde o sclipire din Duhul lui Dumnezeu. Omule, vezi ce faci cu această 
hcărire dumnezeiască din tine! Stă în puterile tale să o faci să crească sau să o înăbuși sub 


obroc şi să o faci să piară! Va veni vremea când toţi vom da seamă de asta! 


Tu, în mărginirea ta, te gândești să ai şi ale lumii, să te bucuri de toate și să nu 
te pui rău nici cu Dumnezeu. Sărmană, strâmtă rațiune omenească! Cine este cu 
Dumnezeu, greu poate fi plăcut oamenilor şi greu se poate bucura de toate ale lumii. Tu 
însă mai cu osârdie te rogi pentru „fericirea” ta, ceri căsătorie, bani, îndepărtarea 
vrăjmaşilor, spor la serviciu şi la şcoală, avansare şi belşug în casă... Şi foarte rar îți 


doreşti lumină de sus şi mântuire. 


Asta pentru că eşti foarte bine înfipt în ţărâna din care ai ieșit. Doreşti toate 
cele pământeşti şi ești nefericit, fiindcă nu înţelegi că viaţa ta este trecătoare: Omul, ca 
iarba; zilele lui, ca floarea câmpului, așa va înflori. Că vânt a trecut peste el şi nu va mai 


fi şi nu se va mai cunoaște nici locul său (Psalmul 102). 


Ți le doreşti pe toate pentru aici și acum, dar viaţa ta nu se sfârşeşte aici. Ar fi 
uşor! Este însă un mâine, un mâine de care nimeni nu scapă. Un mâine când toate ale tale 
vor trece de la întuneric la lumină şi se vor preţui nu cu măsura ta. 

Deci, grăbeşte-te cât mai ai timp! Schimbă-ţi viaţa! Că iată, acum este vreme 


potrivită, acum este ziua mântuirii! 

Cel ce voieşte să fie mai mare... 


Care vrea să fie cel dintâi între voi, să fie tuturor slugă (Marcu 10, 44). lată o 
învăţătură dumnezeiască! Dar în viață nu este așa şi, de aceea, e atât de multă suferinţă. 
Omul este orgolios. Cum să slujească el pe aproapele? Mândria din el îl face să treacă 


adesea peste cei din preajmă, să-i nesocotească. Hristos n-a învăţat şi n-a făcut aşa. 


De aceea, cei stăpâniți de duhul lumesc nu L-au înţeles. L-au înţeles doar 
sufletele nobile, căci adevărata nobleţe înseamnă „ca uitându-te la cei de jos, să-i ajuţi, să-i 
înalți, să-i scoţi din nevoi şi să-i ridic la lumină. 

Conducătorii din lume poruncesc supușilor lor. Dar între voi să nu fie așa, ci, 


precum zice Scriptura, care va vrea să fie mare între voi, să fie slujitorul vostru (Marcu 


10, 43). 

Femeia 


Societatea noastră civilizată a adus drepturile femeii, dar Domnul lisus a adus 


respectul ei. 


Hristos a vindecat femei: pe soacra lui Petru, pe femeia gârbovă, pe cea cu 
scurgere de sânge. A lăudat pe văduva care dăduse 2 bănuți la Templu. A ascultat 
rugăciunea cananeencei pentru fiica ei. A vorbit la fântâna lui lacov cu femeia 


samarineancă, ce a devenit mai apoi muceniţă. 


Pe drumul Golgotei, Hristos mergea zdrobit sub povara crucii. Maica Sa şi 
Maria Magdalena Îl urmau îndeaproape. Veronica I-a întins năframa ca să-Şi şteargă 
fruntea. Nici o femeie nu L-a trădat pe Domnul lisus. Iuda L-a vândut. Petru s-a lepădat 
de El în noaptea când a fost prins. Toma s-a îndoit de Înviere. Femeile nu s-au îndoit, n-au 
fugit, nu L-au părăsit pe drumul Golgotei. Ele I-au uns trupul. Ele L-au plâns şi L-au 


aşezat în Mormânt. Lor Li s-a arătat întâi şi ele au vestit primele scularea Lui din morți. 


Femeile au profunzimi sufleteşti mai mari decât bărbaţii. Au o inimă caldă şi 
intuiesc totul din iubire. Au puterea de a se dărui, aducând lumină şi bucurie. Sunt ființe 


plăpânde, dar cu suflet mare, plin de delicateţe și gingășie. 


Femeile sunt asemeni florilor. Floarea bucură pe toţi. Infloreşte ca să aducă 
bucurie. Oferă frumuseţe petalelor ei minunat colorate și parfumul ei. Se lasă ruptă şi 
moare ca să-ţi facă o bucurie, ca să-ţi înfrumuseţeze viaţa şi casa. Căci totul în lume răsare 


din durere. 

Slujirea aproapelui 


Prin toată viaţa Sa pe pământ, Hristos ne-a învăţat ce înseamnă să slujeşti cu 
adevărat pe om: să-l ajuţi, să-i faci bine din milă şi dragoste, fără să tragi nădejde să 
primeşti ceva în schimb. lisus a vindecat, a înviat morți, a scăpat suflete de urgia 
demonilor, şi asta fugind de slava lumii. Îndurerat, a intervenit simplu, firesc, fără să facă 
observaţii, fără să ţină lecţii. A dat doar câte un îndemn scurt, o povaţă, arătând că pe 


lângă vindecarea rănilor trupeşti, voia să facă să pătrundă lumina în suflete. 


Să facem şi noi pentru semenii noştri ceea ce a făcut Dumnezeu pentru noi. Să 
fim receptivi la suferinţele celorlalți. Unii sunt străini faţă de tot ce-i înconjoară. Nu văd şi 
nu-i preocupă decât persoana lor. Aceasta e sălbăticie. Alţii îi chinuie pe cei din preajma 
lor, dar se chinuie şi pe ei înşişi, fără să-și dea seama. Noi însă să nu facem așa. Când 
aflăm un bolnav, un suferind, un muribund, să alergăm cu o vorbă bună, cu o mângâiere, 


cu o faptă creştinească, fără să așteptăm vreo răsplată în schimb. 


Să nu fim indiferenți, căci indiferența ucide! 

Suferinţa 


Omule, tu încă te temi ca nu cumva să ai de suferit. Incă vrei ca tu, şi ai tăi, să 
vă bucuraţi de toate cele ale lumii. Dar viața îndestulată nu este măsura dragostei 


dumnezeiești! 


Tu n-ai ajuns să înţelegi rostul suferinţei şi de aceea ești nefericit şi trist. Nu 
pricepi că, fie ea cât de grea, povara acceptată nu mai este atât de chinuitoare. N-ai înţeles 
că preţul vieţii veşnice este tocmai suferința de care te temi din toată fiinţa ta. Pentru ce te 
tulburi în încercări şi necazuri? Ştii doar că atunci când toţi te-au părăsit, acolo sus este 


Cineva care ocroteşte viaţa ta şi te iubeşte așa cum oamenii nu pot iubi. 


Când vei înţelege rostul suferinţei, când te vei încredința Domnului cu toate 
problemele vieții tale, cărora nu le dai de capăt şi îți vei pune nădejdea nu în om, ci în 
Dumnezeu, rugându-te: Doamne, ajută-mă să fac voia Ta!, atunci în tine va începe să se 
lucreze acea schimbare ce-ţi va aduce lumină, pace și bunătate, atât de necesare sufletului 


tău şi tuturor. 

Preotul 


Lui lisus „| S-a făcut milă de popor” (Matei 14, 14). Toată viaţa și lucrarea lui 


Hristos pe pământ dovedesc mila Sa nemărginită faţă de om. 


Pilda Lui sunt datori să o urmeze slujitorii Săi, preoţii. Preotul nu este al lui, 
nici al familiei lui, ci trebuie să se dăruiască total marii familu din biserică. Un preot bun, 
după câțiva ani ridică satul, iar unul slab strică totul, făcând să se piardă și ceea ce se 


agonisise din rodul credinței. 


Preotul lucrează cu puterea harului primit în Biserica lui Hristos. Biserica a 
fost tare când slujitorii ei au suferit pentru ea. Atunci a dat sfinți şi martiri. Insă, când şi 


preoții şi-au pus nădejdea în simbrie (bani), Biserica a început să decadă. 


Poporul are râvnă spre cele duhovniceşti și adeseori strigă: Daţi-ne preoți 
buni, ca să ascultăm şi să împlinim cuvântul lor!. lar Sfântul loan Gură de Aur, zice: Tu 
ești dator să dai, el e dator să primească. Deci, daţi ceea ce sunteți datori ca slujitori ai lui 


Hristos şi nu cruțați osteneala când puteţi ajuta un suflet! 

Vinde averea ta (Matei 19, 21) 


Ce ne învață Mântuitorul prin aceste cuvinte? Desprinderea de materie. Dar 


este greu, pentru că omul este stăpânit de egoism şi legat puternic de cele pământești. 


Ce căutăm noi în lumea aceasta? Căutăm slava care trece şi nu-i rămâne nici 
urma? Desfânarea, plăcerea, păcatul? O clipă durează şi după aceea urmează nu fericire, 
ci durere, ruşine, amar. Plata păcatului este moartea. Căutăm bogăţie şi fericire, dar 
suntem nefericiți, fiindcă bogăția nu este acolo unde o căutăm. Adevărata bogăţie este 
lumina lui Dumnezeu, iar fericirea n-o poţi afla decât în facerea de bine. Foloseşte-ţi 


darurile spre a face bine celor de lângă tine! 


Dumnezeu nu este zgârcit cu nimeni. El împarte daruri tuturor. Unul are 
talantul cântării, altul al înțelepciunii, altul în forță fizică, altul are darul de a picta, altul 
darul de a scrie sau de a vorbi. Fericit este acela care, folosind darul pe care îl are, 
izbutește să aducă un suflet la Hristos. Aceluia i se vor acoperi mulțime de păcate. Aceasta 
şi este, de fapt, esenţa creştinismului: a te dărui și a dărui neîncetat altora lumină, pace şi 


bucurie. 

Iubirea 


Dumnezeul iubirii nu poate îndemna decât la iubire. Domnul lisus ne învață 
să urâm păcatul, dar nu pe păcătos. Şi ne învaţă să fim iertători, să acoperim totul cu 


dragoste, căci iubirea e însoțită de iertare și îngăduință. 


În toată viaţa Sa pe pământ, Hristos a lucrat cu sensibilitate, cu gingășie şi 
finețe sufletească. A cunoscut şi a înțeles suferințele tuturor. N-a trecut cu vederea pe 
nimeni. A vindecat pe bolnavi, a alinat pe cei deznădăjduiţi, a întins mână de ajutor celor 
în primejdii, a strâns la piept cu duioşie pe copii. A plâns la vestea morții lui Lazăr, a plâns 
pentru soarta Ierusalimului și plânge și azi pentru orice durere şi suferință. Plânge şi 


pentru suferinţa ta, pe care o cunoaşte. 


lisus a văzut, în fiecare om, fărâma de dumnezeire din el, după chipul și 


asemănarea Sa. De am avea şi noi un strop din iubirea lui Hristos! 


A iubi cu iubirea Lui înseamnă a acoperi căderea (greşeala) fratelui tău, a 
suferi împreună cu el, a câştiga inima lui prin dragoste și îngăduinţă. Inseamnă a dărui 
ceva din sufletul tău aproapelui. 

Să iubim deci și noi, să iertăm şi noi, să fim blânzi, să fim buni, să fim sfinți 


chiar! Să fim oameni adevăraţi, prin Adevărul - Hristos, Care ne-a iubit până la capăt. 

Moartea 


Moartea este o mare taină. Ea este o realitate sigură, o lege a vieții omului, 
care îşi încheie drumul pământesc. Toţi vom muri. Vom muri ca să trăim în veșnicie, 


fericiți sau nefericiți, după cum ne pregătim aici. 


Intr-o clipă, când eşti chemat, laşi pe toți, părăseşti totul. Nu iei nimic cu tine. 
Doar cu sufletul mergi dincolo. Şi tocmai acest adevăr îl ignoră mulți. Ei spun că nu au 
timp să se pregătească de moarte, că se vor pregăti mai târziu. Dar se înşeală. Dacă acum 


nu au timp, nu vor găsi niciodată! 


Când moartea adie în preajmă, nici cel mai mare doctor nu o poate opri. Bogat 
sau sărac, tânăr sau bătrân, distins sau umil, vine o clipă când toţi se întreabă: Ce este 


viaţa? Unde se duce omul? 


Doar cine are pace cu Dumnezeu nu are frică de moarte. lar moartea 


păcătoşilor este cumplită. 


Vei muri o singură dată şi vei părăsi atunci totul. Nimeni nu te va putea scăpa, 


nici ajuta în clipa morții. 


Cum te pregătești pentru această clipă? Ai pace cu Dumnezeu? Păzeşti 
poruncile? Cercetezi biserica, pe săraci, pe bolnavi? Sau îți pui nădejdea în avere, în 
putere, în funcție, în tine, în filozofie? Toate acestea din urmă, se năruie. Se scutură ca 
florile, petală cu petală. Doar credinţa şi faptele bune rămân, şi ele ne pot mântui în 


Hristos lisus. 


Moartea ne pândeşte pe toți: pe mine, pe tine, pe el... Oricine şi orice te poate 
înşela - lisus însă nu. Iubind pe lisus nu vei muri niciodată. Eu sunt Calea, Adevărul şi 


Viaţa. Cel ce crede în Mine, de va şi muri, va fi viu, spune Mântuitorul. 

Aşadar, ne vom revedea toţi - datorită acestei forțe uriaşe care îi leagă pe cei 
care cred - şi ne vom regăsi cu cei dragi. Şi prin puterea iubirii vom putea trăi necontenit 


împreună cu ei în veșnicie. 


A 


Ajută-mă, Doamne, să mă înalţ cu sufletul şi să zbor sub soarele Tău minunat, 
în întâmpinarea Luminii cu care aş dori să ajung totuna. 
Tu, Cel ce ai cunoscut şi singurătate, şi durere, și trădare, și umilință, 
şi chinuri, și suferințe, ajută-mă să trec senin prin toate 
câte îmi sunt date și să sorb până la capăt paharul acesta menit mie pentru 


înălţarea sufletului meu, spre slava Ta cea neînserată. Amin. 

În loc de epilog 


Primiţi-vă unii pe alții, precum şi Hristos v-a primit pe voi... 


(Romani 15, 7) 


- Amintirile preotului martir GHEORGHE CALCIU - 


În mai 1963 am fost eliberat din închisoarea Aiud, după 15 ani de detenţie şi 
adus direct la Viişoara, lângă comuna Mărculești - Slobozia, un sat de exilați bănăţeni, cu 
casele zidite din lut, cu curți frumoase, pomi roditori în grădini și străzi largi, bine 
îngrijite, deşi când ploua, pământul se înmuia şi se făcea o mocirlă care ajungea până la 


genunchi. 


Acolo fusese un câmp de mazăre, un câmp imens de Bărăgan. Bănăţenii 
arestați şi deşertați pe acel câmp s-au văzut sub cerul liber, fără nici un adăpost, cu copii, 
cu bătrâni, cu bolnavi şi fără nici un fel de posibilitate de a supraviețui. Erau păziți de 
ostaşi, ca nu cumva să intre în pădurea din apropiere şi să dispară. O situație de 
neînchipuit, fără acoperiş, fără toalete, fără nimic altceva decât ceea ce putuseră să ia din 


casă în momentul când maşinile securității i-au ridicat şi i-au dus în Bărăgan. 


Şi-au săpat bordeie în pământ, pe care nu au avut cu ce să le acopere. 
Intindeau saci deasupra, cearşafuri, fiecare ce avea, fixând colțurile cu bolovani de 
pământ. Au venit ploile mari, s-au umplut gropile cu apă, unii bătrâni și chiar copii au 


murit înecați. Atunci li s-a dat voie să meargă în pădure, să adune crengi pentru foc şi 

chiar să taie lemne pentru a-și acoperi bordeiele. Au fost obligați să meargă la o 
gospodărie de stat, să lucreze la canalele de irigație, la vii, la construcția de grajduri, etc., 
ceea ce a fost o mare binecuvântare, pentru că inginerul-şef le dădea, în schimbul muncii, 


câte un car de paie de orez ca să-şi acopere mai bine bordeiele. 


Anul următor au început să-şi construiască din pământ casele, le acopereau cu 
paie de orez care luceau în bătaia soarelui, şi așa a apărut un sat de exilați, cu un aer rustic 
şi tradiţional, amintind parcă de satele românești din preajma năvălirilor barbare. În 1963, 
când am fost eliberat din închisoare, deja o parte din bănăţeni primiseră dreptul de a se 


întoarce în satele lor iar casele lor din Viișoara rămăseseră pustii. 


Am ajuns acolo noaptea târziu. Jandarmul m-a întrebat dacă mai ştiu pe 
cineva, un prieten, la care să pot dormi câteva nopţi, până îmi voi curăța casa pe care mi-o 
va repartiza. Nu cunoşteam pe nimeni. Jandarmul m-a dus la preotul satului, Constantin 
Sârbu. Nu pentru că m-ar fi cunoscut sau că l-aș fi cunoscut ci pentru că, am înţeles 


atunci, el primea pe oricine. 


Avea o căsuţă din lut, cu o tindă şi o cameră. Pereţii erau acoperiţi cu icoane şi 
când a deschis uşa să mă primească, aerul mirosea a tămâie. Am înţeles că se rugase, că 
această casă era locuită de îngeri. Mi-a dat să mănânc ceva și după o scurtă rugăciune, m- 


am culcat. 


Am stat cu Părintele câteva zile, până ce mi s-a repartizat o casă. Frau multe 
pustiite, după plecarea exilaților. Ca printr-o tristeţe a firii, la scurtă vreme după ce 
ocupantul casei pleca, se decojeau pereții, iarba creștea pe poteca ce ducea de la stradă la 
ușa casei, și întreaga locuinţă respira o singurătate copleşitoare. Chiar dacă nu ştiai nimic, 


înțelegeai că este o casă părăsită. 


Aşa arăta casa mea când, după câteva zile trăite alături de Părintele, rănile 
mele începeau să se vindece. Ciudat, el nu-mi ţinea predici, nu mă îndemna să mă rog, nu 


se arăta în nici un fel a fi bigot, dar inima mea era în sărbătoare cu el. Părintele a mers cu 

mine să vedem casa şi a observat tristețea care mă copleşea văzând tristețea casei. Mi-a 


pus mâna pe umăr - am simţit dintr-o dată că sunt mai tare. 
- Nu te teme, mi-a spus, casa se va înveseli de îndată ce te vei muta în ea! 


Mi s-a părut că a folosit o figură de stil, o personificare sau o metaforă și m- 
am uitat la el cu un zâmbet, ca şi cum i-aş fi arătat că-i apreciam observaţia poetică. Dar 
Părintele nu zâmbea. Avea o față luminată, privea parcă prin mine şi această senzație m-a 


făcut să nu mă mai simt nici singur, nici trist. 


Părintele Sârbu a rostit o rugăciune de binecuvântare, mi-a spus ce-mi trebuie, 
unde să găsesc mătură şi lucruri cu care să mă învelesc, căci nu aveam absolut nimic, 
decât ce era pe mine și o manta ruptă. Oamenii din sat m-au ajutat. Cred că şi fără 
prezenţa Părintelui m-ar fi ajutat, dar atunci am simțit că protecția lui mi-a adus un plus de 
simpatie din partea lor. Unu au lucrat ci mine frământând lutul cu care să lipesc casa, 
acolo unde căzuse lutul şi varul. Alţii mi-au adus un pat de la cineva plecat de curând. De 


la un vecin am primit paiele, peste care am pus un tol dăruit, ca să nu dorm pe scândură. 


Intr-o zi aveam tot ce-mi trebuia în casă: pat, găleată de apă, cană, o farfurie, 
o lingură, o furculiţă, lampă cu gaz şi o icoană de la Părintele Constantin. De 15 ani nu 


fusesem așa de bogat şi de liber! 


De la casele unde erau familii, mi-a venit mâncare. A doua zi m-au luat la 
ferma de stat să muncesc, pentru a obţine paiele cu care să-mi dreg acoperişul. M-am 
simţit stăpân pe casă, pe mine, pe tot ceea ce era în casa mea. Şi toate lucrurile erau 
binecuvântate de Părintele Constantin: nimic nu era blestemat ca la închisoare, nici patul, 
nici lingura, nici găleata de apă. Peste toate plutea binecuvântarea lui Dumnezeu, coborâtă 


prin semnul crucii făcut de mâna Părintelui Sârbu. 
- Să vii duminică la biserică!, mi-a spus Părintele, despărțindu-se de mine. 


Nu era nevoie să mă invite. O biserică adevărată, cu icoane, cu miros de 

tămâie şi cu un preot în odăjdii slujind liber, nu în taină și cu frică, aşa cum erau slujbele 


în închisoare, era tot ce dorea sufletul meu! 


Văzusem biserica. Era o clădire de lut, ca oricare altă casă din sat, dar cu o 
mică turlă şi cu un clopot. Duminică dimineaţa, glasul subțire al clopotului a răsunat peste 
sat. Era luna mai, pomii erau în floare, aerul era răcoros şi pur, iar clopotul suna vesel şi 
pătrundea liber în urechi, fără a mai trece printre zăbrelele celulei şi prin obloanele de 


lemn. Acum era un clopot liber, un sunet liber şi o ureche liberă care îl recepta. 


Interiorul bisericii era sărac şi foarte sever, aproape o biserică de catacombe. 
O lumină aurie intra pe fereastră dinspre miazăzi și Părintele slujea luminat de această 
aură. Se mişca încet, hieratic (solemn), cu vocea lui mică şi domoală, asemenea unui sfânt 
părinte din secolul patristic. M-am aşezat la strană alături de cântăreţ şi de ceilalți 


credincioşi care cântau. Cântasem şi eu în corul bisericii din sat, şi ca elev de liceu. 


La sfârşit, Părintele a vorbit. Era o oarecare prudenţă în ceea ce spunea, știam 
că orice mișcare a noastră era înregistrată de poliția locală, că eram urmăriţi pas cu pas, 
dar glasul lui cald pătrundea în inimi. Vorbea cu o dragoste şi o convingere interioară atât 
de puternică, încât fără să vrei te simţeai prins într-un fel de zbor spiritual şi de o iubire 


pentru tot. 


Plecai din biserică, de fiecare dată, cu o iubire mai mare pentru semeni, cu un 
sentiment de solidaritate pentru aproapele tău şi cu o binecuvântare care te însoțea toată 
săptămâna dacă, din cauza muncii istovitoare de la fermă, nu mai aveai timp să-l întâlneşti 
pe Părintele Constantin, sau el, prin de grija pentru toţi, nu mai ajungea în cursul 
săptămânii să te întâlnească. În felul acesta, zilele noastre de exil în satul Viişoara căpătau 


un sens purificator, o justificare împotriva absurdului în care trăiam de aproape 20 de ani. 


La scurtă vreme după venirea mea, au început plecările din sat. Mai întâi 
bănăţeni care fuseseră aduşi acolo, fără altă vină decât pentru faptul că erau aproape de 


graniţa cu Iugoslavia şi puteau fi bănuiţi de relații cu sârbii titoişti, apoi au prins să plece 


Pagina 215 


cei eliberați din închisori, fără nici un criteriu; nu în funcție de timpul eliberării, nu după 


presupusa lor importanță, ca și cum securitatea lucra haotic. 


Curând, Părintele Sârbu a plecat şi el. Apoi, după decretul general de amnistie 
(act al puterii de stat prin care se înlătură răspunderea penală pentru o infracțiune 
săvârşită), se pleca masiv. În luna august, cu ultimul lot, am plecat şi eu. M-am dus în 
Dobrogea, în satul meu. Nu era nici o posibilitate de trăit acolo. Dobrogea era total 


colectivizată şi nicăieri nu era loc pentru mine. 


Am plecat la Bucureşti, spre a încerca să reintru la Medicină. Nu era posibil. 
Am tot întrebat de Părintele Sârbu, dar nimeni nu ştia nimic. Mă reîntorsesem la biserica 


din Popa Tatu, biserica la care mergeam în perioada primei mele studenţii. 


Cred că trecuseră vreo doi ani de eliberare, când, pe bulevardul Schitul 
Măgureanu, l-am văzut pe Părintele Sârbu urcând încet. Veneam din spatele lui şi l-am 
recunoscut după mersul domol, după anumite mișcări de neuitat. L-am ajuns din urmă, 1- 
am sărutat mâna cu bucurie. Într-un sens, el era acela care mă pusese pe picioare 
duhovniceşte după ieşirea din închisoare, când eram aruncat dezorientat într-o lume pe 


care o râvnisem, dar care acum mi se părea străină și ursuză. 


Cu bonomia (blândețe și simplitate) lui mângâietoare, a discutat cu mine de 
parcă ne despărțisem ieri și toate câte-i spuneam despre mine le primea de parcă le-ar fi 
ştiut sau intrau în ordinea normală a lucrurilor. Am înţeles că se desprinsese aproape total 
de grijile lumii, că era dedicat numai misiunii sale preoțești şi că toate cele ale lumii 


acesteia intrau în ordinea banalității. M-a chemat la biserica Sapienţei. 
- O să întâlneşti acolo mulți dintre cei cu care ai suferit!, mi-a spus. 


I-am făgăduit, dar spre ruşinea mea, a mai durat câteva luni până am fost în 
stare să-l vizitez. Probabil că era în perioada examenelor, nu-mi mai aduc aminte. In orice 


caz, am ajuns la Biserica Sapienţei, despre care știam numai din auzite. Am găsit o 

biserică plină, majoritatea fiind oameni în vârstă, foşti colegi de închisoare, persoane 
necunoscute, dar şi destul de mulţi tineri. Nu era o atmosferă formală, ca la celelalte 
biserici, ci plutea în aer o pace şi o preocupare de rugăciune mai puţin obişnuită decât în 


alte părți. 


Înţelegeam că aceasta era acţiunea duhovnicească a Părintelui Sârbu, pe care 
o impunea, nu prin cuvinte imperioase, nici prin mustrări frecvente, ci prin felul lui domol 
şi cald de a fi, prin suflul de credință şi dragoste ce răzbătea din întreaga lui ființă. 
Credincioşii m-au primit fără ostentație și fără suspiciune, fără să ştie cine sunt. 
Ospitalitatea duhovnicească a Părintelui se transmisese tuturor. Era un fel de zumzet 
duhovnicesc neauzit, o fervoare pe care numai sufletul o putea prinde, o grijă pentru 


mântuire şi de gospodărire a locaşului, la fiecare credincios în parte. 


La muruit, Părintele mi-a vorbit cu căldură, fără mirare și fără reproş, ca și 
cum sâmbătă mi-ar fi spus să trec pe la biserică iar eu duminică am și venit. Avea un dar 
de a desființa timpul şi de a anula jena celui cu care vorbea, punând totul pe planul 


comunicării reale şi al unei înțelegeri care nu mai cere explicații. 


Am mers din când în când pe la Sapienţei, la câteva luni odată şi în totală 
neafișare. Biserica arăta tot mai frumoasă, curtea şi clădirile din jur arătau că o mână şi un 
gospodar se ocupă de ele. Apoi am întrerupt. Terminasem facultatea, eram profesor într-un 
cartier îndepărtat și aproape am întrerupt venirea la Biserica Sapienţei. Auzisem că 
Părintele ar fi blonav, dar nu am dat importanţă, ca şi cum lui nu i se putea întâmpla 
NIMIC. 

Apoi am aflat că Părintele a murit. Cred că m-a anunţat Părintele Voicescu. 
Am fost numai la priveghi. Am văzut credincioşi rugându-se, mulți plângeau ca după o 
persoană din familie, feţele erau palide şi îngrijorate, ca ale unor copii orfani care nu știau 
ce se poate întâmpla cu ei. Pentru mine, murea un Părinte duhovnicesc, un preot care 


marcase, cu blândeţea şi dragostea lui, începutul vieții mele de om liber, un fel de înger 

care stătuse mereu, cu răbdare şi perseverenţă, neștiut de mine, lângă inima mea şi despre 


care aflasem abia acum, când nu mai era. 


Nu am putut merge la înmormântarea Părintelui; aveam oră la şcoală. De 
atunci până acum, m-a fulgerat câteodată gândul la Părintele, mai cu seamă după ce am 
intrat a doua oară în închisoare şi aveam nevoie de ajutorul celor pe care îi iubisem, mă 
ajutaseră şi puteam să-i chem acum în ajutor. De multe ori, revăzând în duh pe toți acești 
oameni care mă puteau întări în suferința mea, îl întâlneam pe Părintele Constantin Sârbu, 
cu zâmbetul lui permanent, cu o anumită timiditate, vedeam lumina care iradia pe faţa lui, 
câteodată discutam cu el, aşa cum discutam cu mama şi cu tata - mutaţi de mult la cele 


veşnice - şi mă simţeam întărit. 


Apoi, evenimentele s-au precipitat peste mine, îndepărtarea de ţară mi-a 
răsturnat cursul vieţii, dar tot mi-au rămas câțiva stâlpi morali şi de referință orientativă şi, 


printre ei, nu a lipsit nici Părintele Sârbu. 


Scriu aceste rânduri, cu pietate, cu dragoste şi pace. Am o vârstă la care 
drumul spre dincolo este mereu deschis şi anii, experienţa, obişnuința cu moartea atâtora 
din jurul meu mă fac să privesc spre lumea Părintelui Constantin Sârbu cu un ochi 
neînspăimântat şi cu o credinţă firească. Acolo ne vom întâlni şi, eliberați de condițiile 
omenești, vom putea fi împreună fără oprelişti. Şi știu că bunătatea lui, caldul lui suflet va 


fi pentru mine un bun venit, aşa cum a fost atunci, la Viişoara. 


Preot Gheorghe Calciu 

Voi fi cu voi de acolo, de sus... 


Totdeauna, în rugăciunile mele, 
mă rog pentru voi toţi, cu bucurie. 
Căci vă port în inima mea și în lanţurile mele, 
fiindcă voi toţi sunteți părtaşi 
la același har cu mine. 
Căci martor îmi este Dumnezeu 
că vă doresc pe voi pe toți 


cu dragostea lui Hristos lisus. 


(Filipeni capitolul 1 versetele 4, 7, 8) 


Rugăciunea Părintelui Constantin Sârbu pentru ceasul morţii 


Iisuse, Doamne Dumnezeule, Părinte al îndurărilor, mă înfățişez înaintea Ta 
cu inima înfrântă şi rănită de durere. Ţie Iți încredinţez ceasul din urmă al vieţii mele și 


cel care mă aşteaptă după dânsa. 


Când picioarele mele reci îmi vor da să înțeleg că corabia acestei vieți e 


aproape de portul său, Milostive Iisuse, fie-Ţi milă de mine! 


Când ochii mei, întunecaţi şi tulburaţi din pricina morții ce ameninţă, vor privi 


stăruitor spre Tine, Milostive Iisuse, fie-Ţi milă de mine! 


Când mâinile mele tremurătoare nu vor mai putea strânge crucea Ta și, peste 

voia mea, Te voi lăsa să cazi pe patul durerii mele, Milostive Iisuse, fie-Ți milă de mine! 


Când obrazul meu, galben ca ceara, va stârni frică și compătimire în cei ce se 
vor afla în jurul meu şi când perii capului meu, scăldaţi în sudorile morții, vor vesti că e 


aproape sfârşitul zilelor mele, Milostive Iisuse, fie-Ți milă de mine! 


Când urechile mele vor fi aproape să se închidă pentru totdeauna la vorbele 
oamenilor și se vor deschide ca să asculte vocea Ta care va rosti judecata ce nu se mai 
poate schimba şi de care va atârna soarta mea pentru toată veşnicia, Milostive Iisuse, fie- 


Ti milă de mine! 


Când închipuirea mea va fi aţâţată de fantasmele înspăimântătoare şi 
cufundată în tristețea morţii şi când duhul meu, tulburat fiind de vederea fărădelegilor 
mele şi de frica nedreptăţii mele, se va lupta cu îngerul întunericului, care va voi să-mi 
fure mângâierea, acoperindu-mi ochii ca să nu caut la îndurarea Ta şi astfel să mă arunce 


în sânul deznădejdii, Milostive Iisuse, fie-Ți milă de mine! 


Când inima mea, înăbușită de durerile bolii, abia va mai bate, când va fi 
surprinsă de fiorul morții şi zdrobită de sforțările ce le-a făcut, luptându-se împotriva 


vrăjmaşilor mântuirii mele, Milostive Iisuse, fie-Ți milă de mine! 


Când voi vărsa lacrimile din urmă, semnul umilinţei mele, primeşte-le ca pe o 


jertfă curățitoare şi în clipa aceea înfricoşată, Milostive Iisuse, fie-Ţi milă de mine! 


Când rudeniile şi prietenii mei, pătrunși de starea dureroasă în care am ajuns, 
se vor aduna în jurul meu şi Te vor chema în ajutor cu atâta dragoste pentru mine, 


Milostive lisuse, fie-Ţi milă de mine! 


Când simțurile mele nu vor mai înțelege lumea, cea dispărută cu totul pentru 
mine, şi eu voi geme sub sarcina amărăciunilor agoniei mele, Milostive Iisuse, fie-Ţi milă 


de mine! 


Când sufletul meu va zice pentru totdeauna rămas-bun lumii acesteia şi va 

lăsa trupul meu rece ca gheaţa şi fără viață, Milostive Iisuse, fie-Ţi milă de mine! 


In urmă, când sufletul meu se va înfățișa înaintea Ta şi va vedea pentru prima 
oară strălucirea nespusă a Măreţiei Tale, nu-l lepăda de la faţa Ta, ci binevoiește a mă 


primi în sânul dulce al îndurării Tale, ca să cânt şi eu în veci laudele Tale. Amin. 


Dragă suflete, de atâtea ori te-a chemat pe tine Hristos, şi atâţia ani a fost El 
mereu lângă tine! Anii au trecut, atâția dintre cei care au auzit şi au ascultat cuvântul sfânt, 
alături de tine, s-au întors la Hristos sau la mormânt, dar tu încă stai între Hristos și 


mormântul tău. 


La Hristos ai putea să vii, dar nu vrei. La mormânt n-ai vrea să mergi, dar nu 
vei putea să nu te duci. Hristos mai este încă lângă tine, dar cine ştie cât timp? Tot nu vrei 


să prețuiești acest har? Ce vei face când se va duce de la tine? Nu-L lăsa să plece, vino! 


2e he St 

Poze 

Părintele Constantin Sârbu în curtea bisericii Sapienţei (Bucureşti) 

Părintele Constantin Voicescu care a venit la biserica Sapienţei după adormirea părintelui 
Constantin Sârbu. 

Biserica Sapienţei. 

Pridvorul bisericii Sapienţei. 

Interiorul bisericii Sapienţei. 

Racla cu sfintele moaşte şi părticică din brâul Maicii Domnului din biserica Sapienţei. 

Mormântul Părintelui Constantin Sârbu din grădina bisericii Sapienţei. 

Părintele Constantin Sârbu pictat în biserica „Sfinţii Împărați Constantin şi Elena” - 
Vergului (Bucureşti). 

Dumnezeu m-a lăsat pe pământ să-l 
slujesc Lui şi oamenilor. Unii, chiar 
dintre cei de la conferințele preoțești, 
îmi spuneau că sunt exagerat în 
credinţă, că „sar peste gard”. Dar poţi fi 
exagerat în slujirea lui Dumnezeu?... 

Fragment din Memoriul Părintelui Constantin Sârbu aflat în arhiva CNSAS. 

Biografii, trimiteri, poze şi alte informaţii am găsit şi la această adresă: 


www. fericiticeiprigoniti.net 

